
Colecţia Enigma 
1967 


Capitolul 1. 
UN REPORTAJ BUN 


Spike Holland mâzgăli ultimul cuvânt pe 
ultima foaie a articolului său, trase două linii 
orizontale pentru a atrage atenţia tuturor celor 
interesaţi că acesta e sfârşitul şi ţinti cu tocul în 
rama ferestrei. Peniţa se înfipse, iar tocul 
decolorat tremură o clipă. 

— Nici o altă mână nedemnă nu va mai 
comite o literatură atât de josnică folosind 
instrumentul fanteziei mele - spuse el. 

Celălalt reporter care se afla cu el în cameră 
ridică privirea spre Spike. 

— Despre ce-ai scris? 

— Despre expoziţia de câini de ieri - 
răspunse Spike calm. Tot ce ştiu despre câini e 
că la un capăt latră, iar la celălalt dau din coadă. 
Syme m-a trimis. Zice că un reporter de crime 
trebuie să ştie ce-i ăla un câine poliţist. Mintea 
lui Syme lucrează prin ricoşeu. El nu ia lucrurile 
cum sunt în realitate, gândeşte prin sugestii. 
Adu-i un reportaj senzaţional despre o spargere 
la o bancă şi te trezeşti că-ţi cere să-i scrii un 
articol despre ce mănâncă la prânz directorii de 
bancă. 

Celălalt reporter îşi împinse scaunul înapoi. 

— E un mod de a gândi pe care-l întâlneşti 
aproape pretutindeni - spuse el. indrăznesc să 
afirm că cei din presa noastră par obtuzi şi 
bătuţi în cap în comparaţie cu confrații 
americani. 

— Nici gând - răspunse Spike prompt. Toţi 
cei care stau la birou formează o rasă aparte şi 

sunt incapabili din fire să vadă lucrurile cu ochii 
unui reporter de teren. Cu alte cuvinte, nu sunt 
destul de normali. Ascultă-mă pe mine. Singura 
diferenţă dintre redactorii englezi şi cei 
americani e de nomenclatură. Toţi gândesc prin 
ricoşeu. 

Suspină şi îşi sui picioarele pe birou. Spike 
era un tânăr pistruiat, cu o claie de păr roşu. 

—  Expoziţiile de câini sunt desigur 
interesante... - începu el din nou, când uşa se 
deschise violent şi un om într-o cămaşă cu 
mâneci scurte le aruncă o privire feroce prin 
nişte ochelari uriaşi. 

— Spike, am nevoie de tine. Ce treabă ai 
acum? 

— Mă duc să-l văd pe acel Wood în legătură 
cu căminul de copii. lau masa cu el. 

— Poate să aştepte. Îi făcu un semn cu mâna 
şi Spike îl urmă în cămăruţa pe care o ocupa 
acesta. Il cunoşti pe Abel Bellamy, tipul ăla de la 
Chicago... milionarul? 

— Abe? Mda... A murit? întrebă Spike plin de 
speranţe. Nu face să scrii despre el decât atunci 
când nu te mai poate da în judecată pentru 
defăimare. 

— ÎI cunoşti bine? întrebă Syme. 

— Ştiu că-i din Chicago, că a câştigat 
milioane cu construcţiile şi că e un tip dur. 
Locuieşte în Anglia de vreo opt-nouă ani. Mi se 
pare că... şi-a cumpărat un castel în toată 
regula... şi că are un şofer mut... 

— Amănuntele astea le cunosc şi eu, pot fi 
găsite în orice Who's Who - răspunse Syme 
nerăbdător. Vreau să ştiu dacă-i genul de om 

care caută publicitate. Cu alte cuvinte, dacă 
Arcaşul Verde e o fantomă sau vreo invenţie ca 
să-şi facă reclamă? 

— O fantomă?! 

Syme întinse mâna, luă o foaie de hârtie şi i- 
o trecu peste birou americanului uluit. 

Nota era evident scrisă de cineva pentru 
care regulile limbii engleze rămăseseră un 
mister de nepătruns. 


Stimate Domn, 

Arcaşul Verde a apărut la castelul Garre. 
Lacheul, domnul Wilks, l-a văzut. Stimate Domn, 
Arcaşul Verde a intrat în camera domnului 
Bellamy şi a lăsat uşa deschisă. A fost văzut şi în 
parc. Toti servitorii părăseşte castelul. Domnul 
Bellamy spune că va concedia pe oricine 
vorbeşte despre Arcaşul Verde, dar toţi servitorii 
pleacă. 


— Şi cine dracu e Arcaşul ăsta Verde? 
întrebă Spike mirat. 

Domnul Syme îşi potrivi ochelarii şi zâmbi. 
Pe Spike îl uimi această pâlpâire de umanitate 
de pe chipul şefului său. 

— Arcaşul Verde de la castelul Garre a fost la 
un moment dat cea mai celebră fantomă din 
Anglia - răspunse el. Nu râde, fiindcă nu-i nimic 
comic la mijloc. Arcaşul autentic a fost spânzurat 
în 1487 de unul din membrii familiei de Curcy, 
proprietarii castelului Garre. 

— Formidabil! Cum de mai ţii minte toate 
astea? îl întrebă Spike, cuprins de admiraţie. 

— Lasă glumele. Arcaşul a fost spânzurat 

fiindcă vâna căprioare şi cred că mai există şi azi 
bârna de stejar de care a fost atârnat. Sute de 
ani, fantoma lui a bântuit castelul Garre, 
apărând pentru ultima oară în 1799. A devenit o 
figură legendară în ţinutul Berkshire. Acum, 
dacă poţi să iei în serios scrisoarea asta, trimisă 
desigur de unul dintre servitori care a fost 
concediat sau a plecat de bună voie, fiindu-i 
teamă, s-ar părea că prietenul nostru verde a 
reapărut. 

Spike se încruntă şi strâmbă din buze. 

— Orice fantomă care-i dă târcoale lui Abe 
Bellamy îşi merită soarta - spuse el. Cred că 
Arcaşul Verde e parţial o legendă, parţial o 
isterie. Vrei să vorbesc cu Abe? 

— Întâlneşte-te cu el şi convinge-l să te lase 
să stai o săptămână la castel. 

Spike respinse energic propunerea. 

— Nu-l cunoşti! Dacă-i cer aşa ceva, mă dă 
afară în brânci. Am să iau legătura cu secretarul 
lui, un tip numit Savini. O corcitură de asiatic c- 
un european, sau cam aşa ceva. Poate mă ajută 
el. Se pare deci că Arcaşul Verde s-a mulţumit 
doar să lase deschisă uşa lui Abe. 

— Încearcă şi cu Bellamy, găseşte un pretext 
pentru a pătrunde în casei. Să nu uit, castelul l-a 
cumpărat acum vreo şapte-opt ani, plătind pe el 
o sută de mii de lire. Fă rost de un reportaj. N- 
am mai avut de ani de zile un reportaj bun. 
Nimic nu te împiedică să iei masa la prânz cu 
Wood. Am nevoie şi de reportajul despre el. 
Unde mâncaţi? 

— La restaurantul Carlton. Wood n-a stat la 
Londra decât puţine zile. La noapte se întoarce 

7 


acasă, în Belgia. 

Syme consimţi. 

— O să-ţi vină cu atât mai uşor. Bellamy 
locuieşte la hotelul Carlton. Ai prilejul să-i vezi 
pe amândoi. 

Spike se îndreptă spre uşă. 

— Reportaje despre fantome şi cămine de 
copii! exclamă el sarcastic. lar eu tânjesc după o 
crimă misterioasă. Ziarul ăsta n-are nevoie de un 
reporter de crime, ci de un scriitor de poveşti. 

— Te-ai descris perfect! răspunse Syme, 
întorcându-se la treburile lui. 


Capitolul 2. | 
OMUL FARA FRICA 


Zornăitul şi zăngănitul oţelului ce se loveşte 
de oţel, păcăânitul sacadat al aparatelor electrice 
de nituit, vacarmul înfundat al maiurilor şi al 
ciocanelor sunau ca o muzică în urechile lui Abel 
Bellamy. Stătea la fereastra salonului, cu mâinile 
la spate şi cu privirea pironită asupra unei scene 
pe care o putea privi ore întregi. În faţa hotelului 
se construia o clădire înaltă. Scheletul ei de oţel 
domina casele pitice din dreapta şi din stânga. 

Pe stradă, dedesubt, se strânsese un mic 
grup de oameni care urmăreau cu gura căscată o 
traversă ce se înălța prinsă de un cablu 
manevrat de o macara imensă. Bara de oţel se 
ridica tot mai sus, mişcându-se cu o încetineală 
maiestuoasă. Abe Bellamy mormăi nemulţumit. 
Traversa nu era fixată într-un echilibru corect. 
Cunoştea până şi fracțiunea de centimetru de 


unde ar fi trebuit prinsă. 

Dacă nelegiuirile oamenilor ar fi scrise cu 
litere de sânge în locul unde au fost înfăptuite, 
aşa cum se credea în antichitate, numele lui 
Abel Bellamy ar trebui să se afle proiectat cu 
litere imense şi roşii în nenumărate locuri. La o 
fermă săracă din ţinutul Montgomery, din statul 
Pennsylvania, sau în celula mohorâtă a închisorii 
din Pentonville - ca să nu pomenim decât două 
locuri. 

Abe Bellamy nu suferea niciodată de 
insomnie când se gândea la trecut. Căinţa era 
străină firii lui şi nu cunoştea teama. Făcuse 
multe fapte rele şi se simţea mulţumit. 
Amintirea îngrozitoare a vieților sfărâmate 
mişeleşte, a suferințelor cauzate cu 
premeditare, a copiilor lăsaţi în mizerie şi 
nenorocire, a unei femei urmărite şi ucise cu o 
ură bestială, numai pentru a-şi satisface un 
orgoliu monstruos, nu-i tulburase niciodată, nici 
măcar o clipă, liniştea sufletească. Dacă se 
gândea vreodată la aceste lucruri, o făcea cu un 
sentiment de mulţumire. | se părea drept ca cei 
care i se opun să fie loviți. Soarta îl favorizase 
din plin. La douăzeci de ani cărase cărămizi în 
spinare. La treizeci şi cinci de ani ajunsese 
milionar. La cincizeci şi cinci de ani, milionul se 
înzecise. Îşi scuturase papucii de praful oraşului 
unde se îmbogăţise şi plecase în Anglia, 
devenind un aristocrat ce trăieşte la ţară, 
proprietarul unui domeniu pe care floarea 
nobilimii engleze îl câştigase cu spada şi îl 
ridicase cu sudoarea sclavilor şi din frica lor. 

De treizeci şi cinci de ani dispunea de 


puterea de a face rău. De ce să n-o recunoască? 

N-avea ce regreta, dată fiind situaţia lui actuală. 
Măsura un metru optzeci şi doi, iar la cei şaizeci 
de ani ai lui avea forţa unui taur tânăr. Dar nu 
din cauza fizicului său se întorcea lumea după el 
pe stradă. Urâţenia lui fascina, iar faţa imensă şi 
congestionată era brăzdată de o puzderie de 
cute şi adâncituri. Avea un nas mare, turtit şi 
lucios, o gură largă, cu buze groase. Colţul 
ridicat al gurii îi dădea aerul că rânjeşte tot 
timpul. 

Nici nu se mândrea, nici nu se ruşina de 
urâţenia lui. Se împăcase cu ideea fizicului său, 
aşa cum se împăcase cu dorinţele lui, 
considerându-le fireşti. 

Acesta era Abel Bellamy, domiciliat mai 
înainte la Chicago, iar acum la castelul Garre, în 
Berkshire - un om născut fără darul de a iubi. 

În picioare, lângă fereastra largă a hotelului, 
urmărea cum se desfăşoară munca peste drum. 
Nu ştia şi nici nu-l interesa cine era 
constructorul sau ce se construia. Oamenii care 
se mişcau prudent pe punţile strâmte şi 
primejdioase erau, momentan, ca şi oamenii lui. 
incepu să bombăne când privirea lui ageră 
surprinse un grup de trei nituitori care, scăpațţi 
de supraveghetor, îşi pierdeau vremea. 

Instinctiv, privirea i se întoarse fulgerător la 
traversa ce se bălăbănea în aer. Ceva în el îi 
spuse: pericol! Cu toate reflexele lui rapide, nu 
văzu accidentul. Unul din capetele traversei 
lovise o platformă pe care lucrau doi muncitori. 
Auzi trosnetul platformei care se prăbuşea, 
acoperind zgomotele circulaţiei de pe stradă, şi 


surprinse un om ce se încleştase disperat de o 

schelă... Apoi totul căzu, rostogolindu-se şi 
dispărând între stivele de cărămizi şi maşinile de 
făcut mortar din dosul gardului înalt de scânduri 
care împrejmuiau clădirea. 

— Hm! făcu Abe Bellamy. 

Se întrebă ce-o să facă antreprenorul. Care 
erau oare legile acestei ţări în care îşi stabilise 
de şapte ani domiciliul? Dacă ar fi fost el 
antreprenorul, ar fi trimis pe loc avocatul ca să 
discute cu văduva, mai înainte ca ea să afle de 
moartea soţului, şi s-o facă să iscălească un act 
de renunțare la orice pretenţie, până să-şi dea 
seama că e lăsată pe drumuri. Englezii lucrau 
însă încet. 

Uşa salonului se deschise. Abe Bellamy 
întoarse capul. Julius Savini era obişnuit să fie 
primit cu o strâmbătură, dar de data asta simţi 
că se întâmplase ceva mai important, căci faţa 
lui Abe Bellamy trăda altceva decât rictusul plin 
de reproşuri pe care i-l rezerva în fiecare 
dimineaţă. 

— Ascultă, Savini, te aştept de la ora şapte. 
Dacă ai de gând să mai lucrezi pentru mine, 
trebuie să vii înainte de prânz, ai priceput? 

— Îmi pare rău, domnule Bellamy. V-am spus 
de aseară c-am să întârzii. M-am întors de la ţară 
de câteva minute. 

Atitudinea şi vocea lui Julius Savini erau 
aproape timide. Nu degeaba era de un an 
secretarul lui Bellamy. Invăţase că era inutil să 
discute în contradictoriu cu patronul său. 

— Vreţi să primiţi pe un reporter de la ziarul 
Globe, domnule? continuă el. 


— Un gazetar? întrebă Bellamy, bănuitor. Ştii 

bine că nu primesc niciodată gazetari. Ce vrea? 
Cine e? 

— E Spike Holland, un american - spuse 
Julius Savini, aproape scuzându-se. 

— Să nu-ți închipui că asta mi-l face mai 
simpatic - replică tăios Bellamy. Spune-i că nu 
pot să-l primesc. Nu mă interesează indivizii de 
genul ăsta. Ce pofteşte? Ar trebui să ştii, fiind 
secretarul meu, nu? 

— Vrea să discute despre Arcaşul Verde. 

Julius ezitase înainte de a vorbi. 

Abe Bellamy se întoarse cu un aer fioros. 

— Cine a trăncănit despre Arcaşul Verde? Tu, 
nemernicule! 

— Eu n-am discutat cu nici un reporter - zise 
Julius posac. Ce să-i spun? 

— Spune-i să se ducă... trimite-l încoa'! 

Dacă nu-l primea, era posibil ca reporterul să 
inventeze singur cine ştie ce, se gândi bătrânul. 
Se temea puţin de ziare. Din cauza unei gazete 
se produsese încurcătura de la Falmouth. 

Julius îl introduse curând pe reporter. 

— Nu-i nevoie să rămâi! se răsti Bellamy la 
secretar, iar după ce acesta ieşi, mârâi: Doriţi o 
ţigară de foi? 

Împinse cutia pe masă cu gestul cu care 
azvârli un os unui câine. 

— Mulţumesc, domnule Bellamy - răspunse 
Spike pe un ton rece — dar nu fumez ţigările de 
foi ale milionarilor. M-ar face să nu-mi mai placă 
ale mele. 

— Mă rog. Ce doreşti? i se adresă cu 
brutalitate Bellamy, privindu-l printre pleoapele 


întredeschise pe reporterul cel roşcovan. 

— Umblă zvonul că la castelul Garre bântuie 
o fantomă, domnule Bellamy, un Arcaş Verde. 

— E o minciună! răspunse celălalt prompt, de 
fapt exagerat de prompt. 

Dacă Bellamy s-ar fi arătat indiferent la 
întrebare, Spike s-ar fi putut înşela. 
Promptitudinea cu care se grăbise să dezmintă 
trezi însă pentru prima oară interesul 
reporterului. 

— Cine ţi-a vorbit de povestea asta? întrebă 
Bellamy. 

— O ştiu dintr-o sursă demnă de încredere - 
răspunse Spike prevăzător. După informațiile 
noastre, Arcaşul Verde de la Garre a fost văzut 
la castel şi se pare că a intrat şi a ieşit din 
camera dumneavoastră... 

— E o minciună! Tonul lui Abe Bellamy 
deveni violent. Servitorii ăştia englezi, complet 
ţicniţi, văd fantome peste tot. E adevărat că într- 
o noapte am găsit uşa de la dormitor deschisă, 
dar cred că asta s-a întâmplat fiindcă am uitat s- 
o închid. De la cine ai informaţiile? 

— Din surse diferite - minţi Spike - şi fiecare 
relatare e verosimilă. Oricum, domnule Bellamy - 
continuă el zâmbind - povestea nu-i lipsită de 
interes, căci o fantomă ridică întotdeauna 
valoarea unui vechi castel. 

— N-ai câtuşi de puţin dreptate - spuse Abe 
Bellamy, profitând pe loc de ocazia ce i se oferea 
- dimpotrivă, i-o scade, iar dacă pomeneşti un 
singur cuvânt despre fantomă în ziarul dumitale, 
vă dau în judecată pentru calomnie. Ai priceput, 
tinere? 

— Poate că fantoma o să pună singură în 

mişcare totul, răspunse Spike amabil. 

Cobori scările fără să fi ajuns la o hotărâre. 
Abe Bellamy nu era tipul comun de milionar care 
îşi stabileşte reşedinţa în Anglia şi intră aproape 
automat în rândurile lumii bune engleze. 
Individul era un mitocan, cu o spoială de 
educaţie şi lipsit complet de ambiţii mondene — 
Spike spera să nu se înşele asupra lui Bellamy. 

Când ajunse în hol, îl găsi pe Julius discutând 
cu un om înalt, cu barbă căruntă, tipul 
muncitorului prosper. Julius îi făcu semn lui 
Spike să-l aştepte. 

— Cunoaşteţi camera, domnule Creager, nu-i 
aşa? Domnul Bellamy vă aşteaptă. După ce omul 
dispăru, Julius se întoarse spre reporter. Ce-a 
zis? 

— A negat toată istoria. Serios, Savini, e 
ceva adevărat în treaba asta? 

Julius Savini dădu sceptic din umerii săi 
firavi. 

— Nu ştiu cine v-a spus aiureala asta, iar eu, 
unul, nu vă pot oferi nici un fel de informaţie. 
Bătrânul mi-a făcut un scandal infernal, fiindcă 
şi-a închipuit că eu am trăncănit. 

— Atunci e adevărat - răspunse Spike. Ai 
văzut vreo fantomă lugubră umblând pe lingă 
pereţii fortificaţi? Ascultă, avea lanţuri? 

Julius clătină din cap. 

— N-ai să afli nimic de la mine, Holland, căci 
trebuie să-mi păstrez postul. 

— Cine era tipul pe care l-ai trimis sus? 
Părea un poliţist. 

Julius rânji. 

— Şi el m-a întrebat despre tine acelaşi lucru 

când te-a văzut coborând. Se numeşte Creager şi 
e - ezită - n-aş spune un prieten, ci o cunoştinţă 
de-a bătrânului. E pensionar probabil. În orice 
caz vine în vizită foarte regulat, şi-mi închipui că 
nu vine degeaba. Bătrânul nu mă mai cheamă 
acum până nu-i pleacă musafirul. Hai să bem un 
cocteil. 

Spike îl refuză. În timp ce continuau să 
discute, spre marea surpriză a lui Julius, Creager 
cobori scările cu o expresie furioasă. 

— Nu vrea să mă primească decât la ora 
două, spuse el cu mânie reţinută. Îşi închipuie c- 
am să-l aştept? Dacă asta îşi închipuie, atunci 
greşeşte. Poți să-i comunici ce-am spus, 
domnule Savini. 

— Ce s-a întâmplat? întrebă Julius. 

— A zis la ora două, recunosc. Dar am sosit 
în oraş mai devreme şi de ce să aştept până 
după-amiază? De ce nu mă poate primi acum, 
dimineaţa? întrebă bărbosul iritat. Mă tratează 
ca pe-un câine. Crede că sunt la discreţia lui. 
Făcu un gest semnificativ cu degetul. E nebun de 
furie din cauza unui reporter. Dumneata eşti ăla, 
nu? întrebă el. 

— Da, eu sunt, răspunse Spike. 

— Spune-i din partea mea - individul numit 
Creager se întorsese spre Julius şi-l împungea cu 
degetul în piept pentru a da mai multă greutate 
cuvintelor sale - că vin la ora două şi că vreau să 
am cu el o discuţie lungă, căci astfel o să am şi 
eu o scurtă întrevedere cu un ziarist. 

Când îşi termină ameninţarea, plecă. 

— Savini - spuse Spike încet - încep să miros 
că-i rost de un reportaj bun. 

Savini urca însă scările câte două trepte o 
dată, pentru a ajunge mai repede la patronul 
său furios. 


Capitolul 3. 
JOHN WOOD DIN BELGIA 


Spike se uită la ceas. Era unu fără cinci. De- 
abia se aşeză la o măsuţă ca să-şi aştepte 
invitatul, că îl şi văzu pe John Wood, un om 
remarcabil, intrând grăbit prin uşile batante ale 
restaurantului. Era înalt,  încărunţit prea 
devreme, cu o figură de o frumusețe 
neobişnuită. Avea ochii vii, iar buzele lui 
sensibile păreau să vorbească chiar şi atunci 
când stăteau nemişcate. 

John Wood strânse cu căldură mâna 
reporterului. 

— N-am întârziat? întrebă el. Am fost foarte 
ocupat toată dimineața. Vreau să prind trenul de 
două şi jumătate pentru continent, şi asta 
înseamnă că trebuie să mă grăbesc. 

Intrară împreună în imensa sală de mese a 
restaurantului, iar oberchelnerul îi conduse într- 
un colț, la o masă retrasă. Aruncând o privire 
furişă la chipul delicat al invitatului său, Spike 
nu se putu împiedica să nu se gândească la 
contrastul dintre acesta şi urâţenia fascinantă a 
omului pe care tocmai îl părăsise. John Wood era 
opusul lui Abe Bellamy: un suflet bun, o privire 


care zâmbea tot timpul. Până şi mişcările lui 

erau vioaie şi energice, iar mâinile lungi şi 
musculoase păreau cuprinse de un fel de 
nelinişte. 

— Ce doreşti să ştii? Poate că reuşesc să-ţi 
spun totul până ne aduce supa. Sunt american... 

— Asta n-aş fi crezut - se miră Spike, iar John 
Wood întări cele spuse dând din cap. 

— Trăiesc de foarte mult timp în această 
ţară, continuă el. De fapt, n-am mai fost pe- 
acasă de... - se opri - mulţi ani. Nu vreau să 
discut prea mult despre mine şi am să trec cât 
se poate de repede în revistă virtuțile mele. 
Locuiesc acum în Belgia, într-o localitate numită 
Wenduyne. Am înfiinţat acolo un cămin pentru 
copiii tuberculoşi, pe care am de gând să-l mut 
anul acesta în Elveţia. Sunt inventatorul 
sistemului de carburaţie Wood, sunt 
necăsătorit... şi cred că asta-i tot ce am de spus. 

— Doream să vorbesc cu dumneavoastră mai 
ales despre acest cămin pentru copii, zise Spike. 
Am citit un reportaj despre el în ziarul Be/gianul 
independent. Scria acolo că strângeţi fonduri cu 
scopul de a înfiinţa în fiecare ţară din Europa 
câte o şcoală pentru mame. Întrebarea noastră, 
domnule Wood, e în ce constă această şcoală 
pentru mame? 

Bărbatul cărunt se lăsă pe spătarul scaunului 
şi reflectă un timp înainte de a răspunde. 

— In fiecare ţară europeană, şi mai ales în 
această ţară, există problema copiilor nedoriți. 
Poate că „nedoriţi” nu e cuvântul cel mai 
potrivit. O văduvă rămâne fără nici un ban, dar 
cu obligaţia de a creşte unul sau doi copii. Îi e 
imposibil să-şi câştige existenţa, dacă nu are pe 

cineva care să se îngrijească de copii, iar asta 
cere bani. Mai sunt apoi copiii a căror venire pe 
lume îi îngrozeşte pe părinţi, a căror naştere e o 
nenorocire şi care sunt duşi iute într-o casă 
jalnică, unde, pentru câţiva dolari pe săptămână, 
o femeie se angajează să-i îngrijească şi să-i 
crească. Aceste doici de ţară ajung anual, în 
unele ţări, în faţa tribunalului, sub învinuirea că 
au neglijat sau ucis aceste fiinţe neajutorate. 

Şi îşi expuse în continuare planul, care 
consta în înfiinţarea unor mari şcoli pentru 
mame, unde să fie aduşi copiii nedoriți pentru a 
fi îngrijiţi de un personal competent. 

— Primim pentru practică, în schimbul unei 
sume, pe cele ce vor să-şi desăvârşească 
cunoştinţele în arta de a creşte copii mici. Cred 
că peste un timp aceste şcoli au să se poată 
întreţine singure, iar noi vom da cu siguranţă 
lumii tineri sănătoşi şi apți să înfrunte greutăţile 
vieţii. 

Tot timpul mesei discută doar despre copii - 
bucuria vieţii lui. Vorbi entuziasmat despre o 
mică orfană din Germania, adusă de curând la 
căminul lui din Belgia, şi se înflăcără atât de 
tare, încât ceilalţi comeseni se întoarseră spre 
el. 

— Vă rog să mă iertaţi, domnule Wood, dar 
aveţi o pasiune cam ciudată. 

Wood râse. 

— Ai dreptate - spuse el, apoi, brusc, 
întrebă: Cine sunt aceştia? 

Un mic grup, format din doi bărbaţi şi o 
femeie, intrase în sala de mese. Primul bărbat 


era înalt şi slab, cu părul alb şi cu o faţă foarte 

melancolică. Însoţitorul său, un tânăr elegant, 
putea să aibă între nouăsprezece şi treizeci de 
ani. Era genul de om care lasă impresia că nu 
trăieşte decât pentru croitorul său. De la părul 
său blond şi lucios până la vârful pantofilor de 
lac, arăta ca o reclamă vie a serviciilor 
competente pe care le poate aduce un valet. 
Privirile lui Spike şi Wood se aţintiră însă asupra 
fetei. 

— E singura femeie care seamănă cu cele de 
pe copertele revistelor ilustrate — spuse Spike. 

— Cine e? 

— Domnişoara Howett, domnişoara Valerie 
Howett. Bătrânul se numeşte Walter Howett şi e 
un englez care a trăit mult timp în Statele Unite 
trăgând mâţa de coadă, până în clipa când s-a 
descoperit petrol în pământul fermei sale. lar 
reclama de mode e un englez, Featherstone. Un 
crai din lumea bună. Poate fi întâlnit în oricare 
club de noapte din Londra. 

Grupul se aşeză la o masă din apropiere, aşa 
că Wood avu prilejul să privească mai atent fata. 

— E foarte drăguță, spuse el cu voce 
scăzută. 

Spike se ridicase însă de la masă şi se 
dusese să dea mâna cu americanul mai în vârstă. 
După câteva clipe se întoarse. 

— Domnule Wood, domnul Howett doreşte 
să-l însoțesc sus, în apartamentul lui, după ce 
terminăm masa, spuse el. O să vă rog să mă 
iertaţi. 

— Fireşte, încuviinţă celălalt. 

De două ori în timpul dejunului, ochii fetei se 


îndreptară spre ei, cu o expresie mirată, 

nesigură, ca şi cum l-ar fi cunoscut pe John Wood 
mai dinainte, fără să-şi amintească însă cu ce 
ocazie. 

Spike aduse conversaţia de la copii asupra 
subiectului care-l interesa cel mai mult în acel 
moment. 

— Domnule Wood, în călătoriile 
dumneavoastră n-aţi întâlnit niciodată o 
fantomă? 

— Nu - răspunse acesta cu un zâmbet calm - 
nu cred să fi întâlnit. 

— ÎI cunoaşteţi pe Bellamy? întrebă Spike. 

— Pe Abel Bellamy? Da, îl cunosc. E tipul din 
Chicago care a cumpărat castelul Garre. 

Spike încuviinţă din cap. 

— lar castelul Garre e reşedinţa Arcaşului 
Verde, completă Spike. Bătrânul Bellamy nu-i 
însă prea încântat de fantomă, cum ar fi alţii, şi 
a încercat să mă facă să renunţ la ceea ce mi se 
părea a fi un reportaj bun. 

Îi povesti tot ce ştia despre Arcaşul Verde de 
la castelul Garre, iar Wood îl ascultă fără să 
scoată o vorbă. 

— Straniu, spuse el în cele din urmă. Cunosc 
legenda castelului Garre şi-am auzit de acest 
domn Bellamy. 

— ÎI cunoaşteţi bine? întrebă Spike imediat. 

Celălalt clătină însă din cap. 

Curând după aceea, grupul domnului Howett 
se ridică şi plecă. Spike chemă chelnerul şi plăti 
nota. 

— Am o scrisoare de scris, spuse Wood. 
Rămâneţi mult la domnul Howett? 

— Vreo cinci minute, răspunse Spike. Nu ştiu 

în ce scop vrea să mă vadă, dar bănuiesc că n-o 
să mă ţină mult. 

Apartamentul domnului Howett se afla la 
acelaşi etaj cu al lui Bellamy, iar bătrânul îl 
aştepta. Se părea că domnul Featherstone 
plecase, căci în cameră nu se aflau decât 
milionarul şi fiica lui. 

— Intră, Holland, spuse Howett. Avea o voce 
tristă şi o atitudine posacă. Valerie, ţi-l prezint 
pe domnul Holland, care e reporter şi-ar putea 
să te ajute. 

Fata se înclină puţin şi-i zâmbi discret. 

— De fapt, fiica mea a voit să te vadă, 
Holland - reluă Howett, iar Spike se simţi 
încântat. 

Bătrânul se uită bănuitor mai întâi spre fată, 
apoi la reporter. 

— Adevărul e, domnule Holland, că vreau să 
dau de urma unei doamne care a trăit acum 
doisprezece ani la Londra - Valerie ezită o clipă - 
doamna Held. A locuit pe strada Little Bethel, în 
cartierul Camden Town. Am şi făcut unele 
investigaţii pe strada aceea. E o mahala 
înfiorătoare însă şi nimeni nu-şi aminteşte de ea. 
N-aş fi aflat că a stat acolo - continuă Valerie - 
dacă n-aş fi pus mâna pe o scrisoare. Se opri din 
nou. Scrisoarea a ajuns în posesia mea fără ca 
destinatarul să ştie, iar acesta avea toate 
motivele să nu dezvăluie adresa. La câteva 
săptămâni după ce a fost scrisă scrisoarea, 
persoana a dispărut. 

— N-aţi dat un anunț la ziar? 

— Ba da, spuse ea. Am făcut tot ce-i posibil. 


Poliţia ne ajută de ani de zile. 
21 


Spike clătină sceptic din cap. 

— Mă tem că nu vă pot fi de mare ajutor. 

— Asta-i şi părerea mea, spuse Howett. Fiica 
mea crede însă că ziarele pot afla mai multe 
lucruri decât poliţia... 

Afară, pe coridor, răsună o voce puternică, 
stridentă, aspră şi plină de mânie, care-i făcu să- 
şi întrerupă conversaţia. Apoi se auzi o buşitură. 
Spike se uită de jur împrejur şi, recunoscând 
zgomotul, ieşi pe coridor. Aici dădu peste un 
spectacol ciudat: bărbosul pe care Julius îl 
numise Creager se ridica încet de jos. In pragul 
apartamentului său se înălța statura uriaşă a lui 
Abe Bellamy. 

— Are să-ţi pară rău de ce-ai făcut, rosti 
Creager cu o voce tremurătoare. 

— leşi afară şi să nu te mai văd pe-aici! urlă 
Abe Bellamy. Dacă te mai prind vreodată, te 
arunc pe geam. 

— Ai să mi-o plăteşti! 

Bărbosul aproape că plângea de furie. 

— Dar nu în dolari şi cenți, răspunse bătrânul 
cu o voce aspră. Ascultă, Creager! Primeşti o 
pensie de la stat, nu? Ai grijă să n-o pierzi! 

Şi, spunând acestea, se întoarse în cameră 
trântind uşa în urmă. 

Spike se apropie de bărbos, în timp ce 
acesta înainta clătinându-se pe coridor. 

— Ce s-a întâmplat? 

Creager se opri ca să-şi scuture praful de pe 
pantaloni. 

— Am să-ţi spun totul - zise el, apoi adăugă - 
eşti reporter, nu-i aşa? Am ceva pentru 
dumneata. 

Spike era în primul rând şi mai presus de 
orice ziarist, şi pentru el un reportaj însemna 
mâncarea şi băutura, începutul şi sfârşitul 
ambițiilor sale zilnice. Se întoarse la Howett. 

— Vă rog să mă scuzaţi o clipă. Trebuie să 
stau de vorbă cu omul acesta. 

— Cine l-a lovit? Bellamy? 

Cea care întrebase era fata, iar vocea ei 
trăda o oarecare furie reţinută, ceea ce stârni 
curiozitatea lui Spike. 

— Da, domnişoară Howett. ÎI cunoaşteţi? 

— Am auzit de el, răspunse ea încet. 

Spike îl însoţi pe Creager, care nu se simţea 
prea bine, până în holul hotelului. Bărbosul se 
făcuse alb, tremura şi îi trebui mult timp până 
să-şi recapete glasul. 

— E foarte adevărat ce-a spus. Pot să-mi 
pierd. pensia, dar am să risc. Ascultă, domnule... 

— Mă numesc Holland, spuse Spike. 

— Nu pot să-ţi povestesc aici, dar dacă vii la 
mine, vila Rose, pe Field Road, în cartierul New 
Barnet... - Spike notă adresa -... am să-ţi relatez 
ceva care-o să facă senzaţie. Da - adăugă el 
satisfăcut - poţi fi sigur c-o să facă senzaţie. 

— |n regulă, zise Spike. Când să vin la 
dumneavoastră? 

— Peste câteva ceasuri. 

Apoi îl salută şi dispăru. 

— Omul pare zguduit — spuse Wood, care 
asistase plin de interes la discuţia dintre ei. 

— Da, a fost tratat rău... dar cunoaşte o 
istorie despre care ţin grozav să scriu. 

— L-am auzit — răspunse Wood zâmbind. 


Acum, Holland, mă tem că trebuie să plec. Vino 

să mă vizitezi în Belgia. Îi întinse mâna, să-şi ia 
rămas bun. Poate că într-o zi am să-ţi relatez şi 
eu ceva despre Abe Bellamy... cea mai 
senzaţională istorie dintre toate. Dacă mai vrei 
amănunte despre şcoala pentru mame, nu te sfii 
să-mi dai un telefon. 

Spike se întoarse în apartamentul lui 
Howett, unde află că Valerie, pe care o durea 
capul, se retrăsese în camera ei, aşa încât 
discuţia despre ajutorul pe care i-l putea oferi el 
fu amânată fără o dată precisă. 


Capitolul 4. 
SAGEATA VERDE 


Spike se înapoie la ziar în aceeaşi după- 
amiază, redactă o notă despre confortabilul 
cămin pentru copii conceput de John Wood, apoi 
luă un taxi care-l duse până la New Barnet. În 
timp ce maşina trecea pe Fleet Street, văzu 
afişul unui ziar de seară. Bătu în geam şoferului 
să oprească, blestemând încet de unul singur, 
căci pe afiş scria: 


O FANTOMĂ MISTERIOASĂ LA 
CASTELUL GARRE 


Cumpără un ziar. Ştirea despre apariţia 
fantomei fusese furnizată ziarului de aceeaşi 
persoană care trimisese scrisoarea şi redacţiei 
Globe-ului, căci informaţia propriu-zisă era 
condensată în cinci rânduri. Dedesubt, o lungă 
notă explicativă relata istoria castelului Garre şi 


amintea de apariţiile anterioare ale Arcaşului 

Verde. 


Legenda care circulă în ținut spune că 
misterioasa fantomă e îmbrăcată în verde 
din cap până-n picioare. În plus, conform 
aceleiaşi legende, atât arcul cât şi săgețile 
au aceeaşi culoare. 


— De fapt - spuse Spike în timp ce împăturea 
ziarul - Arcaşul e verde. 

Drumul până la New Barnet fu foarte lung, 
iar Field Road! se dovedi într-adevăr un drum de 
câmpie. Vila Rose se afla în spatele unui uriaş 
gard viu şi era acoperită în întregime de plante 
agăţătoare. În faţă avea o grădiniţă, iar în spate, 
probabil o grădină mai mare, care da spre o mică 
poiană. Spike înregistră toate acestea dintr-o 
privire aruncată încă din maşină. 

Trase zăvorul de la portiţă, înaintă pe o alee 
pietruită şi bătu la uşă. Nu-i răspunse nimeni, 
deşi uşa era descuiată şi chiar întredeschisă. 
Bătu din nou, dar nu primi nici de data aceasta 
răspuns, împinse uşa şi-l strigă pe Creager. Nu-i 
răspunse nimeni. Atunci se întoarse în stradă ca 
să caute pe cineva. Văzu o femeie ce părea să fi 
ieşit dintr-una din căsuţele de la celălalt capăt al 
străzii. 

— Domnul Creager? Da, domnule, acolo 
locuieşte, şi de obicei e acasă la ora asta. 

— Nu-mi face impresia c-ar fi acasă. Mai stă 
cineva cu el? 

— Nu, domnule, locuieşte singur. Sora mea 


în traducere: Drumul Câmpiei. 

se duce dimineaţa şi deretică prin casă. Intraţi şi 
aşteptaţi-l. 

Ideea îi surâse, mai ales că începuse să 
plouă. Spike deschise uşa, înaintă cu 
îndrăzneală pe coridor şi intră într-un fel de 
salon, confortabil mobilat. Deasupra căminului 
atârna un portret în care-l recunoscu imediat pe 
bărbos. Purta un gen de uniformă pe care Spike 
nu o putu identifica. 

Se aşeză pe un scaun, scoase ziarul din 
buzunar şi citi din nou notația despre Arcaşul 
Verde. | se păru extraordinar ca o astfel de 
legendă să persiste până în secolul XX şi că 
existau oameni care credeau în manifestări 
supranaturale de felul celor relatate acolo. 

Lăsă ziarul din mână şi aruncă o privire 
plictisită pe fereastra prin care se vedea 
grădina. Deodată sări în picioare. Din dosul unui 
tufiş de la capătul unei mici peluze ieşea un 
picior — un picior perfect nemişcat. Părăsi în 
fugă odaia, traversă peluza şi dădu ocol 
tufişului. Se opri înlemnit. Bărbosul zăcea pe 
spate, cu ochii întredeschişi şi cu mâinile 
încleştate în agonia morţii. Din vestă, chiar de 
deasupra mâinilor încleştate, ieşea o săgeată 
lungă şi verde, având la capăt câteva pene de un 
verde viu. 

Spike se lăsă în genunchi lângă bătrân. Omul 
nu mai dădea nici un semn de viaţă. Reporterul 
începu să cerceteze rapid împrejurimile. Grădina 
era despărțită de restul câmpului printr-un gard 
scund de lemn, peste care putea sări orice om 
agil. Işi spuse că victima fusese ucisă fulgerător 
şi căzuse în clipa când o lovise săgeata. 

Sări gardul şi îşi continuă cercetările. Zece 
paşi mai încolo se înălța un stejar uriaş, situat 
exact pe traiectoria săgeţii. Spike înconjură 
pomul şi cercetă solul centimetru cu centimetru. 
Nu găsi nici o urmă de paşi. Copacul se afla 
expus în întregime privirilor celor de pe drum. 
Se uită în sus, se prinse de una din crăcile mai 
joase şi-şi făcu vânt, izbutind să se aşeze călare 
pe ea. Continuă astfel până când ajunse într-un 
loc de unde putea vedea perfect cadavrul. 
Inţelese imediat că de aici fusese trasă săgeata. 
Copacul, plin de frunze, oferea o bună 
ascunzătoare, şi probabil că, deşi mortul se 
aflase cu faţa spre pom, ucigaşul său rămăsese 
invizibil. 

Trebuie că-şi dăduse drumul din pom imediat 
după ce trăsese cu arcul, îşi spuse Spike, care 
cobori şi el. Bănuiala se adeveri, căci ucigaşul, 
sărind, lăsase pe pământ două urme clare de 
paşi. Mai lăsase însă şi altceva, mult mai 
important, dar Spike nu făcu descoperirea 
imediat, ci mai târziu, cu totul întâmplător. Era o 
altă săgeată, identică cu cea din trupul lui 
Creager. Corpul săgeţii era lustruit şi acoperit cu 
lac verde. Penele, noi şi verzi, fuseseră tăiate cu 
grijă. Săgeata părea prea decorativă pentru a fi 
folosită, deşi avea un vârf ascuţit ca un ac. 

Se întoarse în casă şi trimise şoferul să 
anunţe poliţia. 

Curând îşi făcură apariţia un subofițer şi un 
sergent, urmaţi la numai câteva minute de un 
detectiv de la Scotland Yard, care luă în primire 
casa şi dădu dispoziţii să fie ridicat cadavrul. 

Înainte însă de venirea poliţiei, Spike 

scormonise prin toată casa. Cercetase totodată, 
fără să aibă câtuşi de puţin autorizaţia, hârtiile 
personale ale lui Creager pe care le putuse găsi. 
Descoperise repede ce reprezenta uniforma 
omului din fotografie. Creager fusese gardian la 
o închisoare timp de douăzeci şi unu de ani şi 
ieşise la pensie cu recomandaţii excelente. 
Printre primele hârtii peste care dăduse în biroul 
mortului fusese un certificat în acest sens. Ar fi 
vrut să descopere mai ales o hârtie care să 
explice legătura dintre Creager şi Abe Bellamy. 
Biroul, de tip vechi, avea un sertar pe care nu-l 
putuse deschide şi pe care nu îndrăznise să-l 
forţeze. Găsise totuşi carnetul de depuneri la 
bancă al mortului şi aflase, spre surprinderea 
lui, că acesta fusese un om destul de bogat. 
Contul său se ridica la peste două mii de lire. O 
cercetare rapidă a carnetului îi dezvălui că la 
începutul fiecărei luni, Creager primea patruzeci 
de lire, care, judecând după notaţiile din carnet, 
i se plăteau peşin. Pensia era uşor de identificat, 
deoarece o primea o dată la trei luni. Această 
pensie, împreună cu cele patruzeci de lire, ca şi 
dobânzile ce-i reveneau de la câteva acţiuni, 
reprezentau singurele depuneri. 

Spike tocmai terminase de făcut unele 
însemnări în legătură cu carnetul bancar când 
sosiră cei de la poliţie. leşi ca să-i întâmpine. 
Curând apăru şi medicul legist, care examină 
cadavrul. 

— E mort de mai bine de-o oră, rosti el în 
cele din urmă. Săgeata l-a străpuns până în 
spate. Trebuie să fi fost extrem de ascuţită. 


Spike scoase cea de-a doua săgeată şi-i 

arătă reprezentantului Scotland Yard-ului locul 
unde o găsise. 

— Asasinul trebuie să fie un expert, îşi dădu 
cu părerea detectivul însărcinat cu ancheta. A 
ochit cu scopul de a-l ucide şi, cu siguranţă, a 
fost convins că-şi va ucide victima. E prima oară 
când am de-a face cu o crimă în care e folosită o 
săgeată. Să ţii legătura cu noi, Holland. 
Presupun că vrei să te duci la ziar să scrii un 
reportaj senzaţional. N-ar strica însă ca mai întâi 
să-mi spui ce căutai pe aici. 

Spike îi povesti în amănunţime ce se 
petrecuse la hotelul Carlton, adăugând o 
informaţie care îl lăsă pe detectiv cu gura 
căscată. 

— Arcaşul Verde! exclamă el incredul. Sper 
că nu vrei să mă faci să cred că această crimă a 
fost înfăptuită de-o fantomă. Chiar dac-ar fi aşa, 
te asigur că e vorba de o fantomă în carne şi 
oase, fiindcă e nevoie de un braţ de fier şi de un 
arc de oţel ca să-l ucizi pe Creager de la o astfel 
de depărtare cu o săgeată. Hai să vorbim cu 
Bellamy. 

Când sosiră poliţiştii, domnul Abe Bellamy 
tocmai se pregătea să plece în Berkshire. La 
auzul veştii pe care i-o aduseră nu fu nici uluit, 
nici tulburat. 

— Da, e perfect adevărat că l-am dat afară. 
Creager mi-a fost util mai de mult şi i-am făcut o 
pensie frumoasă pentru serviciile sale. M-a 
scăpat de la moarte. A sărit în apă ca să mă 
salveze în momentul când m-am răsturnat cu 
barca în râu. 

(„O minciună” - îşi spuse Spike, privindu-l pe 

bătrân.) 

— De ce v-aţi certat cu el azi-dimineaţă, 
domnule Bellamy? 

— N-a fost propriu-zis o ceartă. În ultima 
vreme mă bătea la cap să-i dau bani ca să-şi 
cumpere un teren de lângă casa lui, iar eu l-am 
refuzat. Azi a fost de-a dreptul obraznic, m-a 
ameninţat; de fapt nu m-a ameninţat - se 
corectă domnul Bellamy, râzând aspru - ci... în 
orice caz, a început să urle la mine, şi-atunci l- 
am dat pe uşă afară. 

— Unde vă aflaţi când v-a salvat viaţa, 
domnule Bellamy? întrebă detectivul. 

— La Henley. Vara trecută s-au împlinit şapte 
ani de-atunci, răspunse Bellamy prompt. 

(„Aveai răspunsul pregătit, pentru a-ţi servi 
oricând ca justificare a certei cu Creager” - 
remarcă Spike în sinea lui) 

— Pe atunci lucra desigur la închisoare, mai 
spuse detectivul. 

— Aşa cred, răspunse Bellamy, care începuse 
să-şi piardă răbdarea. Era în concediu, când a 
avut loc accidentul. Bănuiesc că se poate verifica 
în dosarul lui. 

Spike se simţi mulţumit că o dată cu 
cercetarea dosarului se va găsi o confirmare 
temeinică. 

— Cred că asta-i tot ce vă pot comunica, mai 
adăugă Bellamy. Spuneaţi că a fost împuşcat? 

— A fost ucis de o săgeată, de o săgeată 
verde, replică detectivul. 

O clipă, Bellamy îşi pierdu controlul feţei. 

— O săgeată verde? repetă el, nevenindu-i să 


creadă. O săgeată... o săgeată verde? Ce dracu... 

îşi recăpătă cu un efort stăpânirea de sine, 
zâmbi vag, dar cu un aer mai puţin sigur ca de 
obicei. E victima  reportajului dumitale cu 
fantome, Holland - spune el ironic. O săgeată 
verde, un Arcaş Verde, nu? Dumneata ai publicat 
reportajul acela? 

— Reporterii îşi publică rareori reportajele la 
alte ziare decât cele la care lucrează, răspunse 
Spike calm. Fiţi sigur însă, domnule Bellamy, că 
mâine va apărea şi la noi un reportaj, iar acest 
Arcaş Verde al dumneavoastră va ocupa el 
singur o coloană întreagă. 


Capitolul 5. 
ABE BELLAMY ŞI SECRETARUL 
SĂU 
L-A UCIS ARCAŞUL VERDE PE 
CREAGER? 


O crimă misterioasă, ca urmare a unei certe 
cu proprietarul unui castel bântuit de fantome. 


Cine e Arcaşul Verde de la Castelul 
Garre? Ce legătură există între el şi 
asasinarea lui Charles Creager, fost paznic 
de închisoare, în ultima vreme, la 
Pentonville? lată întrebările pe care şi le 
pune Scotland Yard-ul. Creager a fost găsit 
mort ieri în grădina lui de către un reporter 
al ziarului Daily Globe. Înainte, se certase 
violent cu Abe Bellamy, milionarul din 
Chicago, al cărui castel e bântuit de Arcaşul 
Verde. Creager a fost ucis de o săgeată 

verde copie fidelă a acelora folosite acum 
şase sute de ani... 


Abe Bellamy lăsă ziarul din mână şi îşi 
îndreptă privirea spre secretarul lui. 

— Cât ţi se datorează ţie din aceste ştiri nu 
ştiu, bombăni el. Cineva trebuie să le fi dat 
reporterilor informaţii despre caraghioasa asta 
de fantomă. Ascultă, Savini. Toate aiurelile 
astea despre fantome mă lasă rece. Pricepi? 
Dacă îţi închipui că afacerea asta ridicolă mă 
sperie, iar tu ai să devii celebru la Garre, te 
previn c-ai să dai de dracu. Am să termin cu 
escrocheria asta fără să apelez la Scotland Yard, 
te asigur! 

Se îndreptă spre fereastră şi se uită gânditor 
pe stradă. Deodată se întoarse. 

— Savini, să-ţi spun ceva. Ai un post bun. 
Nu-l pierde. Eşti singura persoană în genul tău 
pe care am angajat-o vreodată. Eşti abil, 
mincinos şi te potriveşti cu mine. Te-am scos din 
gunoi, nu uita. Ştiu că eşti un escroc, ai fost 
întotdeauna, dar te-am angajat tocmai fiindcă 
eşti genul de escroc de care am nevoie. Ştiu 
totul despre tine. Mă auzi? Când te-am luat în 
serviciul meu făceai parte dintr-o bandă de 
trişori, iar poliţia de-abia aştepta să te bage la 
zdup. Aşa am ajuns să aflu totul despre tine. 
Detectivul care a venit aseară ca să mă 
interogheze despre Creager m-a întrebat chiar la 
început dacă ştiu ce fel de om e secretarul meu. 
Habar n-aveai, nu-i aşa? 

Faţa lui Savini rămase neclintită, atât doar 


că din galben-verzuie şi lucioasă deveni de o 

paloare cenuşie. 

— Nu-i pentru prima oară când aud de tine, 
continuă bătrânul, nemilos. Acum câţiva ani, un 
ofiţer de poliţie - un inspector, sau cum 
Dumnezeu i se zice aici, în Anglia - a venit să mă 
vadă în legătură cu un ac de cravată pe care mi-l 
furase un servitor de la hotel. L-am invitat la 
masă, căci am întreţinut întotdeauna relaţii 
bune cu poliţia. Merită! În timp ce luam masa, 
chiar în acest hotel, mi-a atras atenţia asupra ta 
şi mi-a relatat tot cazierul tău. Presupun că 
atunci când ai primit scrisoarea de la mine ţi-ai 
închipuit că rugăciunile tale de a câştiga uşor 
bani s-au îndeplinit. Fals! Ai fost corect cu mine 
pentru că la o săptămână după ce te-am angajat, 
banda ta a fost arestată, iar tu ai fost fericit c-ai 
găsit o gaură în care să te ascunzi. Inaintă încet 
spre secretarul său şi-l luă de vestă cu mâinile 
sale mari. Prostia asta cu Arcaşul Verde o să ia 
sfârşit chiar acum! spuse el hotărât. Va fi cu atât 
mai bine. Am să trag asupra oricărui obiect 
verde, şi nu am chef să explic judecătorului cum 
s-a întâmplat accidentul. Ziarele au anunţat că 
Arcaşul Verde a înfăptuit o crimă. Poate că vor 
mai avea loc şi altele! Îl prinse şi mai tare de 
vestă şi, fără să pară că depune vreun efort, îl 
zgâlţâi puternic pe sărmanul secretar. Ştii că 
sunt necioplit, dar îţi închipui că sunt şi prost. Te 
înşeli! La mine nu ţin şmecheriile tale şi-am să te 
învăţ eu minte! Îşi destinse brusc braţul, iar 
Savini, bălăbănindu-se pe picioare, făcu câţiva 
paşi înapoi. Maşina să fie gata la ora cinci - 
spuse apoi Abe Bellamy şi, cu o mişcare a 


capului, îi dădu de înţeles că terminase cu el în 

ziua aceea. 

Întors în camera lui, Savini îşi recăpătă 
calmul şi-şi îndreptă ţinuta. Era neliniştit, dar îşi 
revenise după frica trasă. Rămase nemişcat mult 
timp, cu braţele pe birou, uitându-se gânditor la 
figura sa cafenie reflectată în oglindă. 

Nu spusese decât adevărul când îşi negase 
responsabilitatea în legătură cu ştirile privitoare 
la Arcaşul Verde apărute în ziare. Avea motive 
temeinice să nu facă reclamă întâmplării cu 
fantoma. 

Aşadar, bătrânul ştia. La început, faptul îl 
supărase, dar acum simţea că i s-a luato piatră 
de pe inimă. Trăise cu groază, să nu i se afle 
antecedentele, deşi motivul acestei groaze nu-l 
bănuia nici măcar Abe Bellamy. Ochii blânzi şi 
cafenii care îl priveau din oglindă zâmbiră. Abe 
Bellamy nu bănuia! Se uită la ceas. Trecuse de 
ora nouă, iar el era angajat doar până la ora 
cinci, aşa încât pretextele pe care le inventase 
pentru a pleca de la hotel erau acum inutile. 

Arta de a-l servi pe Bellamy consta în a-l lăsa 
singur când acesta dorea să rămână singur. În 
unele zile nu-l vedea pe bătrân de dimineaţa 
până seara. Alteori însă, fiecare oră a zilei era 
ocupată cu rezolvarea corespondenţei pe care o 
strânsese patronul său. 

O maşină îl lăsă în faţa intrării unui bloc 
impozant, cu apartamente luxoase, în cartierul 
Maida Vale. Refuză invitaţia băiatului de la lift, 
urcă două etaje, scoase o cheie din buzunar şi 
deschise uşa apartamentului nr. 12. La zgomotul 
cheii în broască, în hol apăru o fată cu ţigara în 


gură, ca să vadă cine a venit. 

— A, tu erai - spuse ea nepăsătoare, în timp 
ce Savini închidea uşa şi-şi atârna pălăria în 
cuierul din hol. 

— Cine putea să fie? întrebă el. 

— Am trimis servitoarea să cumpere nişte 
ouă, îi răspunse ea, în timp ce Savini o urma 
într-un salonaş frumos mobilat. Unde-ai fost 
aseară? Am crezut că vii să iei masa aici. 

Fata se cocoţă pe marginea mesei, 
bălăbănindu-şi picioarele încălţate în papuci de 
casă. Era drăguță, dar cam neglijentă. Avea o 
claie de păr galben şi nişte ochi negri minunați. 
Fardul de pe faţă părea oarecum inutil, dar ea îi 
explică prezenţa. 

— Nu te uita la mine, zise ea, căci Savini o 
cerceta curios. Am dansat până la ora trei şi n- 
am apucat să fac baie. Am primit o scrisoare de 
la Jerry  azi-dimineaţă - adăugă ea pe 
neaşteptate, şi râse văzând că Savini se 
strâmbă. 

Sări de pe masă şi luă un plic albastru de pe 
consola căminului. 

— Nu vreau s-o văd - zise Savini. Mi-e groază 
să pun mâna pe orice lucru care provine de la 
închisoare. 

— Fii fericit că nu eşti şi tu acolo, băiatule - 
spuse ea şi îşi aprinse o nouă ţigară de la cea pe 
care o fuma. Jerry iese peste şase luni. Vrea să 
ştie ce-ai de gând să faci pentru el. Eşti milionar 
acum, Julius. 

— Nu fi caraghioasă! spuse el cu brutalitate. 

— În orice caz, Bellamy e milionar, şi de la el 
tot îţi mai pică ceva. 

— Există o afacere colosală. Vâri mâna în 

buzunar, se apropie încet de fereastră şi se 
întoarse, astfel ca faţa să-i rămână în umbră. La 
castelul Garre se află o jumătate de milion. 

— De dolari sau de lire? întrebă ea plictisită. 

— De lire. 

Fata râse încet. 

— Bătrânul Bellamy ar fi alarmat dac-ar şti... 

— Ştie, spuse Julius. A ştiut de la început. 

Fata îl privi surprinsă. 

— Ştie că eşti...? 

Savini încuviinţă din cap. 

— Că sunt un escroc. Sunt chiar cuvintele lui. 
Mi-a spus-o azi-dimineaţă. 

— Ce-i cu povestea asta cu Arcaşul Verde? 
întrebă ea şi se ridică să închidă uşa, căci în hol 
se auzeau paşii servitoarei. Am citit despre ea 
azi-dimineaţă, în pat. 

Savini nu-i răspunse imediat. 

— Eu n-am văzut fantoma, vorbi el după un 
timp. Unul dintre servitori crede că a văzut-o, iar 
bătrânul mi-a spus că cineva a deschis noaptea 
uşa camerei lui. 

— Tu i-ai deschis-o - îl acuză ea, dar, spre 
uimirea ei, Savini clătină din cap. 

— Nu, n-am nevoie să fac escapade la miezul 
nopţii. Cunosc fiecare colţişor al castelului. Şi, în 
orice caz, nu m-aş apuca singur de o treabă cum 
e casa de bani. E nevoie de un expert. Se 
încruntă şi căzu pe gânduri. Am să-ţi spun ce 
cred eu despre toată povestea asta, Fay. Vechea 
bandă se dezmembrează. Jerry e la zdup, ca şi 
Ben! Walters a întins-o în Europa, şi n-am mai 
rămas decât noi doi. Vechea bandă s-a dus de 


râpă. Ducă-se! Cu ce ne-am ales, tu sau eu, de 

pe urma ei? Cu câteva lire pe săptămână, 
câştigate din greu - puţinul care ne mai rămânea 
după ce achitam datoriile. Profitul era prea mic, 
iar fraierii se răresc. De data asta ne aşteaptă o 
jumătate de milion. Şi, crede-mă, aş face şi o 
crimă ca să pun mâna pe banii ăştia! 

O luă de talie şi o sărută. Fata era nervoasă, 
bănuitoare. 

— Care-i combinaţia? întrebă ea. N-am 
încredere în tine, Julius, când devii tandru. 
Trebuie să mă duc eu să-i sparg casa de bani, 
sau ce urmăreşti? 

Savini o pironi cu privirea. Apoi spuse: 

— Ştiu un oraş, Sao Paolo, unde se poate trăi 
regeşte din dobânzile pe care le aduce o sută de 
mii de dolari. E exact suma pe care are să mi-o 
plătească blestematul ăsta bătrân; poate chiar 
mai mult. Castelul Garre are o taină, Fay. E o 
taină care valorează o sută de mii de dolari. 
Dacă totul eşuează, am o sticluţă cu cerneală 
invizibilă, care sigur va face douăzeci de mii de 
lire. 

Lui Julius îi plăcea să vorbească criptic, iar 
expresia de uluială de pe faţa soţiei lui îl 
încântă. 


Capitolul 6. 
JIM FEATHERSTONE - UN OM CARE NU FACE 
NIMIC 


Tânărul extrem de elegant, cel de-al doilea 
membru al grupului Howett, era mai în vârstă 
decât arăta faţa lui trandafirie, copilărească. 


Valerie Howett ghicise asta încă din prima zi 

când i-l prezentase tatăl ei. La început tânărul îi 
stârnise doar un interes foarte slab. În 
călătoriile cu tatăl ei, ale cărui afaceri îl purtau 
frecvent în America, întâlnise, la Chicago şi la 
New York, ca şi în fiecare mare oraş din Statele 
Unite, fii răzgâiaţi ai unor părinţi ridicoli, băieţi a 
căror singură preocupare era de a-şi pierde 
timpul care le mai rămânea între distracţiile lor 
senzaţionale. Le cunoştea limitele preocupărilor, 
care de obicei oscilau între automobilele rapide 
şi seratele lâncede. Pentru prima oară însă 
întâlnea echivalentul lor englez. 

James Lamotte Featherstone prezenta, în 
multe privinţe, avantaje asupra tuturor celorlalţi 
pe care îi întâlnise ea. Şi viaţa lui era lipsită de 
vreun ţel, dar avea în schimb marele avantaj al 
modestiei. Nu vorbea niciodată despre sine. 
Găsea alte subiecte de discuţie mai interesante. 

La început, Valerie îl suportase pentru că era 
mai prezentabil decât detectivul pe care tatăl ei 
o ameninţase că-l va angaja s-o întovărăşească, 
dacă va persista în obiceiul ei de a se plimba 
singură prin cartierele deocheate. De la a-l 
suporta ajunsese chiar să-i placă, în ciuda 
înfăţişării lui ireproşabil de elegante. 

A doua zi după crimă, îi telefona şi-l rugă să 
o însoţească în parc. 

— Vreau să vă rog un lucru - îi spuse ea când 
ajunseră în parcul însorit, iar el îi găsise un 
scaun liber, pe marginea aleii - un lucru cu 
caracter strict personal. 

— Lucrurile personale mă  fascinează, 
răspunse el fără să zâmbească. 


— Cu ce vă mai ocupați în afară de plimbările 

pe care le faceţi în compania unor tinere doamne 
atrăgătoare? 

El o privi cu atenţie. 

— Dumneavoastră sunteţi într-adevăr 
atrăgătoare, spuse el cu seriozitate. Imi amintiţi 
de Beatrice D'Este - fata pe care a pictat-o 
Leonardo da Vinci - numai că figura 
dumneavoastră e mult mai delicată, iar ochii 
sunt mai frumoşi... 

Stacojie de furie, Valerie îl opri. 

— Domnule Featherstone - rosti ea mânioasă 
- nu v-aţi dat seama că glumeam? Oare, voi, 
englezii, nu aveţi simţul umorului? Nu vorbeam 
de mine. 

— Nu cunoaşteţi nici o altă fată pe care am 
însoţit-o — o întărâtă el, apoi, plin de tact, 
schimbă discuţia asupra unor subiecte mai puţin 
primejdioase. Nu, n-am nimic de făcut. 

— Nici măcar nu vă călcaţi pantalonii? 
întrebă ea sarcastic, căci Featherstone o iritase. 

— Nu, plătesc pe cineva ca să-i calce, 
recunoscu el. Cu toate astea, mă pieptăn singur, 
adăugă el ironic. 

Valerie râse fără să vrea, apoi deveni brusc 
serioasă. 

— Domnule Featherstone, am de gând să vă 
cer o mare favoare spuse ea. Nu ştiu de ce am 
riscat să vă enervez. Tata e neliniştit din cauza 
mea. E puţin cam demodat şi îşi închipuie că o 
fată nu trebuie să iasă singură. A mers până 
acolo încât mi-a propus să angajeze un detectiv 
care să aibă grijă de mine. 

— Tatăl dumneavoastră e un om inteligent — 


răspunse prompt Jimmy Featherstone. 

De fapt era exact lucrul pe care n-ar fi 
trebuit să-l spună. 

— Asta-i şi părerea mea - spuse Valerie, 
stăpânindu-se cu greu să nu-i dea un răspuns 
drastic - dar... adevărul e că vreau să fiu singură. 
Să fiu toată ziua singură. Inţelegeţi, domnule 
Featherstone? 

— Da, răspunse acesta. 

— Nu pot fi însă cu adevărat singură, fără să- 
I sperii pe tata decât dacă el crede că mă 
întovărăşiţi undeva... la teatru... sau la un 
muzeu. 

— Nu v-aş duce niciodată acolo! protestă 
Jimmy, iar Valerie scoasă din sărite, suspină 
agasată. 

— lată ce vreau să vă spun, am să fiu cât mai 
limpede: doresc să veniţi mâine şi să mă luaţi 
de-acasă. Apoi să mă lăsaţi singură, ca să iau un 
taxi de unde vreau eu. Puteţi spune că veţi fi cu 
mine toată ziua. Că mergem să ne plimbăm pe 
Tamisa... 

— E cam târziu pentru plimbări pe Tamisa, 
murmură însoţitorul ei. 

— Atunci... în altă parte, undeva ca să pot 
lipsi toată ziua. Tata pleacă în Scoţia miercuri 
noaptea... 

— Vreţi deci să mă prefac că vă iau de acasă, 
iar după aceea să vă las să vă vedeţi de treburile 
dumneavoastră? 

Valerie suspină din nou. 

— Ce inteligent sunteţi! Da, exact asta vreau 
să faceţi. 

Jimmy Featherstone săpa o groapă în pietriş 


cu bastonul său cu mâner de aur. 

— Cu o singură condiţie, spuse el încet. 

Valerie îl privi surprinsă. 

— O condiţie? Care? 

Jimmy Featherstone îşi ridică fruntea şi o 
privi ţintă. 

— Să lăsaţi pe seama altcuiva cercetările 
asupra afacerilor lui Abe Bellamy, răspunse el. 
Asta nu e treabă de femeie. Dacă poliţia ar fi 
cercetat poiana din dosul casei lui Creager, v-ar 
fi venit cam greu să  explicaţi prezența 
dumneavoastră acolo, domnişoară Howett. 

O clipă, Valerie rămase cu privirea la el, 
mută şi palidă. 

— Nu... nu vă înţeleg, domnule Featherstone, 
se bâlbâi ea. 

Tânărul se întoarse şi o înfruntă cu un 
zâmbet pe jumătate glumeţ, pe jumătate 
mustrător. 

— Domnişoară Howett, m-ați acuzat acum 
câteva minute că duc o viață lipsită de orice țel. 
Un om care nu face nimic dispune de suficient 
timp pentru a observa ce se petrece în jur. Ați 
trecut într-o maşină prin fața apartamentului 
meu din St. James Street, urmărind Ford-ul 
condus de Creager. 

— Aşadar, îl cunoaşteţi pe Creager? întrebă 
ea uluită. 

— Vag, răspunse Featherstone, jucându-se 
cu bastonul şi evitându-i privirea. Cunosc vag pe 
toată lumea - adăugă el râzând - iar pe unii chiar 
bine. De pildă, ştiu că aţi dat drumul taxiului la 
capătul lui Field Road, că aţi mers pe jos până la 
locuinţa lui Creager, apoi, ca şi când n-aţi fi fost 
sigură de ce-o să faceţi, v-aţi oprit la un pârleaz 

care se continuă cu cărarea ce trece prin poiană 
şi ajunge până în fundul grădinii lui Creager. 
Poiana nu face parte din proprietate şi se află în 
folosinţa lui pentru că nu şi-a bătut capul să 
tragă un gard în fundul grădinii. Aţi stat ieri, în 
poiana aceea, până aproape de ora opt seara. 

— Simple presupuneri, îl înfruntă ea 
enervată. V-a spus tata că n-am venit la masa de 
seară... 

— Vă asigur că nu sunt presupuneri, 
răspunse el calm. Aţi rămas ascunsă în poiană 
fiindcă v-a fost teamă să nu vă trădaţi prezenţa. 

— Unde eraţi? întrebă ea. 

— Mă aflam şi eu acolo. Regret că trebuie să 
v-o spun. Altminteri l-aş fi văzut poate pe 
prietenul nostru, Arcaşul Verde. 

— Ce căutaţi acolo? Cum aţi îndrăznit să mă 
spionaţi? 

Jimmy Featherstone clipi, însă faţa îi rămase 
imobilă. 

— Nu sunteţi consecventă, domnişoară 
Howett. Acum câteva momente mă plângeaţi că 
nu fac nimic, iar când vă mărturisesc că v-am 
păzit într-o incursiune extrem de primejdioasă... 

Valerie dădu din cap disperată. 

— Nu ştiu ce să mai cred. Gestul nu vi se 
potriveşte, domnule Featherstone. De ce credeţi 
că-l urmăream pe Creager? 

Cu gesturi lente, Jimmy scoase un 
portţigaret de aur. 

— Pot să fumez? întrebă el. Având 
consimţământul ei, aprinse o ţigară şi suflă un 
nor de fum albastru în aerul liniştit al dimineţii. 


ÎI urmăreaţi pe Creager - spuse el rar - deoarece 
42 


- asta-i doar o presupunere - v-aţi închipuit că, 
fiind furios pe Abe Bellamy, o să-şi trădeze 
patronul şi o să vă ofere întâmplător informaţiile 
pe care le căutaţi de ani de zile. 

Valerie rămase cu privirea pironită asupra 
lui. 

— Căutaţi o femeie care a dispărut în 
împrejurări misterioase, domnişoară Howett - 
spuse tânărul elegant, descriind figuri pe pietriş 
cu vârful bastonului - şi, pe bună dreptate sau 
eronat, bănuiţi că Bellamy ar fi răspunzător de 
dispariţia ei. Aţi făcut presupuneri şi mai 
îndrăzneţe decât cele de ieri. Mi-a trebuit mult 
timp ca să reconstitui raţionamentul 
dumneavoastră, dar bănuiesc că v-aţi închipuit 
că Bellamy o să-şi urmărească unealta până la el 
acasă, iar dumneavoastră veţi avea astfel 
prilejul să-i auziţi discutând. Aţi aşteptat în 
poiană aproape două ore şi eraţi gata să plecaţi, 
când aţi văzut poliţia. 

Scoase ţigara din gură şi o aruncă: i se 
făcuse brusc silă să mai fumeze. 

— Aş da o groază de bani să-l pot întâlni pe 
Arcaşul Verde, spuse el încet. 

— Credeţi, aşadar...? întrebă ea uimită. 

Jimmy dădu din cap. 

— Nu sunt numai tentat să cred, sunt 
absolut sigur. 

De data aceasta, Valerie îl privi cu un nou 
interes şi cu o nouă înţelegere. 

— Sunteţi un om extraordinar, domnule 
Featherstone! Sunteţi tot atât de inteligent ca şi 
detectivul pe care intenţiona tata să-l angajeze 
ca să aibă grijă de mine. 

Jimmy Featherstone râse. 

— Trebuie să vă fac o mărturisire, 
domnişoară Howett. Eu sunt detectivul cu 
această însărcinare. Sunt căpitanul 
Featherstone de la Scotland Yard şi vă ţin sub 
observaţie de când aţi venit la Londra 


Capitolul 7. 
UN OM CHEMAT LA CARTIERUL 
GENERAL 
AL POLIŢIEI 


Spike Holland scria de două zile la reportajul 
asupra asasinatului cu săgeata, când fu chemat 
la telefon. Puse telefonul în furcă şi-l înştiinţă pe 
redactorul însărcinat cu rubrica „Fapte diverse” 
care fusese obiectul discuţiei telefonice. 

— Sunt chemat la Scotland Yard! Asta-i 
bună! Devin un personaj important. 

— Eşti sigur că există o femeie amestecată în 
afacerea asta? întrebă redactorul, ridicându-şi 
ochii de pe prima pagină a reportajului lui Spike. 

— Bineînţeles! răspunse Spike prompt. A 
fost văzută de două persoane. Am descoperit şi 
şoferul care a luat-o din Haymarket, având 
instrucţiuni de la ea să urmărească maşina lui 
Creager. lar o femeie care locuieşte în Field 
Road afirmă că a văzut o doamnă trecând pe 
câmpul din spatele casei lui Creager. 

— Crezi că sunt în stare s-o recunoască? 

— Absolut sigur - răspunse Spike bine dispus 
- mai ales dacă bănuielile mele sunt întemeiate. 
Singura problemă e să-i pot oferi şoferului 
prilejul s-o vadă. 

În zece minute sosi la Scotland Yard. 

— Şeful Biroului H doreşte să vă vadă, spuse 
sergentul de la uşă. 

— Biroul H e ceva nou pentru mine - 
răspunse Spike - aşa că fii bun şi arată-mi 
drumul. 

Polițistul îl conduse într-o încăpere care, 
judecând după mărimea şi mobilierul ei, era 
desigur biroul cuiva cu o funcţie mare. Un tânăr 
care scria la birou îşi ridică privirea la intrarea 
lui Spike. 

— Formidabil! exclamă Spike. Cred că ne-am 
mai cunoscut undeva. 

— Nu cred, îi răspunse acesta zâmbind. Se 
sculă şi împinse un scaun spre reporter. Luaţi 
loc, domnule Holland. Sunt şeful acestui serviciu 
şi mă numesc Jimmy Featherstone. De obicei, 
funcţia mea nu e cunoscută publicului larg. Fac o 
excepţie cu dumneavoastră, fiindcă aveţi o 
figură simpatică. O ţigară de foi? 

— Aş prefera un alt compliment, spuse 
Spike. De pildă, am să apreciez în mod deosebit 
orice aluzie la părul meu. 

Jimmy Featherstone râse. 

— Să fim serioşi, Holland, iată de ce v-am 
chemat. Am aflat că aţi dat peste şoferul care a 
dus cu taxiul lui o doamnă până la capătul lui 
Field Road şi care a văzut-o îndreptându-se spre 
casa lui Creager. Zâmbi văzând uimirea lui Spike 
şi continuă: Nu-i nici un mister, fiindcă noi ţinem 
sub control toate taxiurile, iar şoferul, neliniştit 
din cauza întrebărilor dumitale, a venit să 
raporteze poliţiei că a dus o doamnă la această 
destinaţie. 

— Au aflat şi celelalte ziare de chestia asta? 
întrebă Spike înciudat. 

— Nici unul, şi nici unul nu va publica ştirea, 
spuse Featherstone calm. Nici chiar Daily Globe. 

— Bine, dar noi avem gata reportajul, zise 
Spike. 

— Nu trebuie să-l publicaţi. lată de ce v-am 
chemat. Reportajul nu are, de altfel, nici o 
valoare. Cunosc doamna şi faptele ei au o 
justificare satisfăcătoare. Îmi dau seama că e o 
mare dezamăgire pentru dumneavoastră, 
deoarece o crimă fără amestecul unei femei 
voalate şi misterioase nu e deloc, din punct de 
vedere jurnalistic, o crimă interesantă. 

Spike rânji. 

— În regulă, dacă asta e părerea 
dumneavoastră, rosti el. Spuneţi ce ştiţi. 

— Am să vă dau alte două-trei indicii 
interesante în schimbul reportajului 
dumneavoastră, vorbi Featherstone, jucându-se 
cu un cuţitaş de argint pentru deschis scrisorile. 
Cel care l-a omorât pe Creager are o cicatrice 
roşie pe umăr. 

— Asta-i o părere? întrebă mirat Spike. 

— E o certitudine, răspunse Featherstone. Şi 
încă un indiciu: criminalul avea cu el fie un 
baston foarte gros, fie mai multe bastoane de 
golf. Sunt tentat mai curând să cred în 
probabilitatea bastoanelor de golf, deoarece 
există un teren de golf cam la vreo 250 de metri 
de locul unde a fost comisă crima. Recunosc că 
nu-mi dau seama exact ce valoare poate avea 
această informație pentru dumneavoastră; 


poate ar fi mai bine să o păstraţi pentru a o 

folosi când va fi prins ucigaşul. 

— Există vreun indiciu sigur, pe care-l 
consideraţi publicabil? 

Jimmy Featherstone clătină din cap. 

— Nici unul. Adică nici unul care să poată fi 
publicat, deoarece sunt adevărate. Nu sunt 
sarcastic, Holland, dar ştiţi probabil că noi nu 
facem aluzie la fapte decât atunci când vrem să 
zdruncinăm încrederea asasinului, să-l provocăm 
să încerce să fugă pentru a scăpa. Aceasta e 
ultima manevră a poliţiei, ca să-l forţeze pe cel 
vinovat să se trădeze, părăsindu-şi domiciliile 
obişnuite, ca să se ascundă. Mulţi sunt prinşi în 
cursă mai ales datorită absenţelor evidente de la 
locuinţele lor, decât amprentelor lăsate. Dar cel 
pe care îl urmărim nu e un criminal de rând. 

— Ce sens poate avea indiciul 
dumneavoastră, acela cu cicatricea de pe umăr? 
întrebă Spike curios, fără să-şi închipuie o clipă 
că va primi un răspuns. 

Spre surprinderea lui, Featherstone îi 
explică. 

— Nu ştiu de când sunteți în această țară sau 
cât de bine cunoaşteţi mecanismul legilor 
engleze. Pentru anumite crime comise, noi 
admitem ca cel bănuit să fie biciuit. Unii oameni 
din ţara dumneavoastră consideră asta o 
metodă brutală, şi poate că din punct de vedere 
strict umanitar e barbară. De fapt, la fel e şi 
spânzurătoarea. Are însă ca obiect lichidarea 
unui anumit tip de crimă: spargerea însoţită de 
violenţe. Dacă nişte pungaşi maltratează un 
cetăţean de pe stradă şi-l jefuiesc, judecătorul îi 


poate condamna pe aceşti domni la treizeci şi 

cinci de lovituri de bici. În consecinţă, jaful 
însoţit de violenţă aproape că a dispărut din 
practicile  infracţionale. De asemenea, dacă 
găsim un bărbat care trăieşte în mod obişnuit de 
pe urma femeilor nenorocite, îl biciuim. Acest 
gen de îndeletnicire a devenit astfel foarte puţin 
popular. Biciul e folosit şi pentru alte delicte: un 
bici numit pisica cu nouă cozi, deoarece are nouă 
şfichiuri cu capete de plumb - pentru delicte cum 
ar fi atacul asupra paznicilor de închisoare. 
Creager a fost şapte ani biciuitorul principal de 
la închisoarea din Pentonville. E o slujbă 
neplăcută, cere nervi şi o pricepere 
extraordinară, căci legea prevede ca biciul să nu 
lovească deasupra sau dedesubtul umerilor. 
Dacă loveşte gâtul, poate cauza moartea. Există 
un anumit tip de brute care suportă această 
pedeapsă şi nu păstrează nici o pică celui care l- 
a biciuit. Alţii însă nu uită niciodată şi părerea 
mea este că asasinul e un om care a trecut prin 
mâinile lui Creager şi a aşteptat să i se ivească 
ocazia pentru a se răzbuna. 

— Ce caută aici bastonul gros sau bastoanele 
de golf? întrebă Spike. 

— Creager a fost ucis de o săgeată trasă de 
un arc foarte puternic probabil un arc dintr-un 
oţel extrem de fin. Nu te poţi plimba prin Londra 
cărând cu tine arcuri şi săgeți, fără a atrage 
atenţia. Arma poate fi însă ascunsă într-un 
baston gol sau poate trece neobservată într-un 
sac pentru bastoane de golf. 

Spike se întoarse la biroul lui cu sentimentul 
că reportajul i se dusese de râpă. 


— Puteţi să renunţaţi la femeie, domnule 

Syme, spuse el. Poliţia ştie totul despre ea, şi 
nu-i nimic de făcut. 

— N-am avut niciodată încredere în femeile 
misterioase, se plânse Syme, cu lipsa lui de 
imaginaţie. Ai o telegramă. 

Întinse mâna în spate, luă dintr-un raft un 
plic umflat şi-l azvârli subordonatului său. Spike 
îl deschise şi citi: 


Credeţi că Bellamy ar fi amator să adere la 
planul meu? Vă face impresia unui om care 
iubeşte copiii? 


Spike se aşeză pe scaun şi râse până îi 
dădură lacrimile. 

— Ce-i criza asta de isterie? întrebă enervat 
domnul Syme. 


Capitolul 8. 
FAY SE INTALNESTE CU UN 
PRIETEN 


Valerie Howett se simţea complet zăpăcită. 
Era în prada unei disperări cumplite, a furiei, cât 
şi a sentimentului că a făcut o prostie. 

— Draga mea - îi explică tatăl ei, după ce ea 
îi povesti ce s-a întâmplat - am fost silit să fac 
asta. Tu eşti totul pentru mine şi n-am vrut să 
risc nimic. 

— Dar de ce nu mi-ai spus că e detectiv? 

Pentru prima oară, pe figura taciturnă a lui 
Walter Howett apăru un zâmbet îngheţat. 

— Dar, tată, m-a pândit tot timpul şi m-a 
urmărit pretutindeni, când eu credeam că sunt 

singură; ca să nu-ţi mai spun că eram convinsă 
că e un tinerel, un terchea-berchea din cei pe 
care îi întâlneşti peste tot. 

—  Tinerelul are vreo treizeci de ani - 
răspunse Howett - şi e un băiat pe cinste, 
Valerie. L-am cunoscut pe tatăl lui, era ataşat la 
ambasada din Washington. Nu trebuie să fii 
supărată, pe el Val. Nu uita că a renunţat la cele 
două luni de concediu ca să mă ajute. Mi-am 
închipuit c-ai să te plictiseşti în cele din urmă de 
toate cercetările astea ale tale - spuse el şiret - 
şi-ai să fii fericită să te întorci acasă. 

Valerie nu-i răspunse, deşi el aşteptă. 

— Cum se face că ai descoperit? o întrebă el. 
Cu alte cuvinte, cum ai aflat că e în slujba 
poliţiei? 

— Mi-a spus-o chiar el, răspunse ea scurt, iar 
tatăl ei renunţă să o mai chestioneze. 

— Sper că asta nu va avea ca rezultat 
încetarea vizitelor, adăugă el. Mă simt mult mai 
bine când îl văd pe aici. 

— Vine mâine seară să ia masa cu noi, 
răspunse ea sarcastic. Tată, e îngrozitor să ştii 
că eşti sub supravegherea poliţiei! 

Sentimentul că e urmărită nu o împiedică 
totuşi să se folosească de promisiunea lui Jimmy 
Featherstone. În ziua când tatăl ei plecă în 
Scoţia, Jimmy îi telefonă şi o întovărăşi exact 
cinci minute. În Hyde Park, la capătul unde se 
află Marble Arch, Valerie opri maşina şi deschise 
uşa cu un gest semnificativ. 

— Aici mă dau jos, nu? spuse Jimmy zâmbind. 

Incetase să mai arate ca un tânăr de care se 


îngrijeşte în permanenţă cu atenţie un valet. 

Hainele lui căpătaseră un aspect mai omenesc 
şi, într-un fel, îi veneau mai bine. Lui Valerie i se 
păru grozav de arătos şi aproape că nu-i venea 
să creadă că are treizeci de ani. 

— N-am să vă întreb unde mergeţi, sau în ce 


aventură nesăbuită vă lansați — spuse el în 
picioare lângă maşină, cu mâinile pe marginea 
geamului. 


Valerie zâmbi. 

— Mai e necesar să întrebaţi, când mai mult 
ca sigur aţi trimis] pe urmele mele doi poliţişti 
pe motociclete? 

— Nu e adevărat, pe cuvântul meu! protestă 
el, clătinând din cap. Sunt încredinţat că astăzi 
n-o să întreprindeţi nimic care să mă pună într-o 
situaţie penibilă. Fiind în mod oficial îngerul 
dumneavoastră păzitor, mă interesează, fireşte, 
soarta dumneavoastră. Am să vin să vă văd la 
hotelul Carlton la ora opt, şi dacă până atunci nu 
v-aţi întors, am să trimit un apel urgent la toate 
comisariatele de poliţie din Anglia. 

Valerie se uită prin geamul din spate în timp 
ce maşina se îndepărta şi-l văzu urmărind-o din 
priviri. Arăta foarte bine şi părea ridicol să 
creadă că avea treizeci de ani. 

Jimmy Featherstone aşteptă până ce taxiul 
dispăru, apoi se întoarse şi o luă agale prin parc 
în direcţia din care venise. Era o zi caldă de 
toamnă, iar pe aleile largi se plimbau o mulţime 
de oameni. işi continuă drumul, preocupat mai 
ales de Valerie decât de crimă, care devenise 
între timp principalul subiect de discuţie în 
întreaga Londră. În ciuda asigurărilor rezultate 


din propriile sale deducţii, prezenţa lui Valerie în 

poiana din spatele casei lui Creager constituia 
pentru el un izvor de nelinişte. 

De fapt, nici măcar nu o văzuse în poiană, ci 
doar când se îndreptase spre ea. O revăzuse 
apoi când ieşise din ascunzătoare. Rămăsese 
însă un mister ce făcuse Valerie între ora trei 
după-amiază şi ora opt, când îşi părăsise 
refugiul. Sperase că, acţionând prin surprindere 
şi folosind mai întâi informaţia că o 
supraveghease, apoi, dezvăluindu-i identitatea 
lui, ea avea să-i mărturisească de ce-l urmărise 
pe Creager. Valerie, în schimb, se închisese într- 
o tăcere de nepătruns. 

Ştia că ea căuta o anumită persoană. l-o 
spusese Howett. Cine era acea persoană, în ce 
împrejurare dispăruse, iată întrebări la care nu 
găsise încă nici un răspuns. Timp de două luni 
pline de agitaţie şi oboseală urmărise această 
fată frumoasă, a cărei anchetă neîntreruptă o 
purtase pe multe căi primejdioase, de care ea nu 
avusese habar. Cine era doamna Held? Ce 
urmărea Valerie căutând-o? 

Pe tatăl, ei îl cunoscuse de mult şi se 
întâlnise cu el pe ambele ţărmuri ale 
Atlanticului. Văduv, domnul Howett rămăsese cu 
un singur copil de pe urma căsătoriei. Dacă ar 
mai fi avut o fiică, cercetarea aceasta devenea 
firească. Cine era însă persoana aceea atât de 
prețioasă pentru Valerie Howett, încât să arunce 
banii în dreapta şi-n stânga şi să înfrunte riscuri 
- la care, gândindu-se, Jimmy se cutremura - 
pentru a o găsi? Nu putea fi vorba despre o 
prietenă oarecare. Ar fi fost mai de înţeles poate 


dacă ar fi căutat un bărbat. 

Studie problema sub toate aspectele, făcând 
tot felul de presupuneri şi  cântărindu-i 
ciudăţeniile. Deodată zări o veche prietenă şi 
toate gândurile despre Valerie îi pieriră din 
minte. Traversă o peluză, grăbi pasul şi se 
apropie de o doamnă elegantă, care se plimba 
încet, ţinând în lesă un căţeluş. Avea aerul că 
locuieşte în cartierul elegant care se afla de-a 
lungul parcului. 

— Am crezut că mă înşel, spuse Jimmy vesel. 
Ce mai faci, Fay? 

Doamna îi aruncă o privire inexpresivă şi-şi 
ridică mirată sprâncenele trase delicat cu 
creionul. 

— Mă tem că n-am avut plăcerea să vă 
cunosc, răspunse ea pe un ton rece şi se uită în 
jur după un poliţist. 

Gestul ei îl amuză atât de tare pe Jimmy 
Featherstone, încât o clipă nu se putu abţine să 
nu râdă în sinea lui. 

— Dragă Fay - spuse el, dojenind-o - lasă 
aerele astea şi trezeşte-te. Ce mai fac fiinţele 
acelea minunate din lumea ta selectă? Am auzit 
că Jerry e încă la închisoare, iar restul bandei se 
ascunde la Paris. 

Doamna dădu enervată din cap. 

— Pentru Dumnezeu, Featherstone! E 
îngrozitor ca o femeie să nu-şi mai poată plimba 
câinele pe stradă fără să nu fie agasată de un 
ştab de la poliţie. 

— Violenţele tale de limbaj, ca şi argoul sună 
jalnic, răspunse Jimmy bine dispus. Am auzit 
acum câteva zile ştiri despre tine care m-au cam 


surprins. 

Fay îl privi cu o expresie bănuitoare şi 
scârbită. 

— Ce anume? întrebă ea. 

— Mi s-a spus că te-ai măritat, atât religios 
cât şi civil. Cine-i fericitul? 

— Baţi câmpii, spuse ea dispreţuitoare. Voi, 
ăştia de la Scotland Yard, sunteţi gata să credeţi 
orice prostie pe seama cuiva. Nu, nu m-am 
măritat, Featherstone, deşi nu ştiu ce s-ar 
întâmpla dacă ai insista foarte mult. Am avut 
întotdeauna o slăbiciune pentru băieţii drăguți. 
Imi plac cei de genul ăsta, fiindcă nu sunt 
deştepţi cum sunt cei urâţi. Îi aruncă o privire 
lungă pe sub pleoapele lăsate. Ei, ce părere ai, 
Featherstone? îl întrebă ea cu o seriozitate 
batjocoritoare. 

— Regret că trebuie să te dezamăgesc, Fay - 
replică el - dar sunt silit să ţin seamă de familia 
mea. Hai, serios vorbind, cine-i fericitul? 

— Nici vorbă de aşa ceva! spuse Fay. Nu 
există pe lume un bărbat destul de bun pentru 
mine. Am ajuns de mult la concluzia asta. 

Jimmy mergea alături de ea, plimbându-se 
împreună agale, lăsând tuturor impresia unui 
bărbat manierat şi a unei femei încântătoare 
angajaţi într-o discuţie prietenească. 

— Ce mai face corcitura aia, secretarul 
bătrânului Bellamy? întrebă el indiferent. 

Fay se făcu roşie la faţă. 

— De unde ai mai scos şi povestea cu 
„corcitura”? îl întrebă ea furioasă şi arogantă. 
Dacă te referi la domnul Savini, care se întâmplă 
să-mi fie prieten, dă-mi voie să-ţi spun că 
descinde dintr-o veche si bună familie 

54 


portugheză. Ţine minte asta, Jimmy 
Featherstone! De altfel, nu ştiu de ce admit să 
fiu văzută discutând cu un poliţai cu cap pătrat. 

— Scuză-mă - spuse Featherstone - ar fi 
trebuit, fireşte, să-mi aduc aminte că un 
eurasiatic nu trebuie numit „corcitură”. Apropo, 
mi se spune că ar fi devenit cinstit. 

Scoasă din sărite, fata se întoarse brusc spre 
el, cu o scânteiere primejdioasă în ochi. 

— Domnule Featherstone - rosti ea mânioasă 
- nu vă permit să vorbiţi astfel despre... 
prietenul meu! V-aş rămâne recunoscătoare 
dacă aţi pleca deîndată de lângă mine. 

Jimmy Featherstone o privi gânditor. 

— Aproape să-ţi vină să crezi că v-aţi şi 
căsătorit, tu şi micul tău Julius. Dacă-i aşa, Fay, 
îţi transmit cele mai sincere felicitări. 

Ea însă se răsucise pe călcâie mai înainte ca 
el să-şi termine fraza, îndepărtându-se furioasă 
şi trăgând după ea câinele care se opintea. 

Pentru a doua oară în zece minute, Jimmy 
Featherstone se întoarse ca să privească 
gânditor după o femeie. 

Mai târziu intră la hotelul Carlton, pentru a 
reînnoi cunoştinţa cu prietenul lui Fay Clayton, 
dar Julius plecase împreună cu patronul său la 
castelul Garre. 


Capitolul 9. 
55 


ARCAŞUL VERDE 


Castelul Garre, cu sinistrul său turn central 
şi zidurile lui crenelate, dădea o idee eronată 
asupra confortului dinăuntru. Exteriorul era 
respingător şi sumbru. Nici o rază de lumină nu 
răzbătea prin arcadele din ziduri şi turnuri. Prin 
ferestrele zăbrelite de la biblioteca domnului 
Bellamy se vedea pajiştea verde a curţii 
interioare, ca şi peretele capelei, ce se ridica 
drept, gol, într-o linie aparent nesfârşită. 

Unii se întrebau de ce acest om, care 
niciodată nu citea o carte, şi pe care nu-l 
atrăgea istoria, cumpărase la o sumă imensă 
acest sanctuar al strălucirii moarte şi dispărute 
a cavalerismului. Dacă l-ar fi cunoscut mai bine 
însă, nu s-ar fi mirat. Acest bătrân constructor 
era captivat de forţa castelului. Pietrele clădirii 
aveau ceva comun cu ferocitatea latentă a firii 
lui crude. Donjoanele întunecoase, cu uşile lor 
groase de treizeci de centimetri, lanţurile tocite, 
prinse de coloanele lustruite de umerii 
oamenilor torturați, forţa şi grandoarea 
castelului Garre se adresaseră elementului 
primitiv din Bellamy, trezind în sufletul lui 
dorințe drăceşti atavice şi oferindu-i bucurie 
până şi prin contemplarea suferințelor uitate. 
lată ce-l atrăsese prima oară când îl văzuse, 
acum douăzeci de ani, cu ocazia unei vizite în 
Anglia. După aceea, castelul Garre îi bântuise 
visurile. in cele din urmă, simţise nevoia să-l 
aibă. II cumpărase cu un preţ uriaş, dar nu 
regretase investiţia. 


Castelul acesta reprezenta pentru el totul. 

Când se afla în el, aproape că nu mai aveai ce 
să-i reproşezi lui Bellamy, care, uneori, devenea 
aproape uman. işi petrecea toate nopţile la 
castel. Dacă se afla în oraş, nu dormea acolo. 
Numai servitorii de la hotel şi Julius cunoşteau 
acest fapt. Oricât de importantă ar fi fost 
afacerea care îi reclama prezenţa la Londra, 
noaptea se întorcea la castel, chiar dacă trebuia 
să plece din nou dimineaţa, atunci când toţi 
dormeau încă. Castelul era singura lui 
destindere. Îşi petrecea zile întregi rătăcind 
printre zidurile lui, făcând ore de-a rândul 
presupuneri asupra vreunei pietre. Cine o 
aşezase acolo? Cum se numea acel om, ce viaţă 
avusese, cât i se plătise? Revenea întotdeauna 
la aceasta întrebare. In vremurile de atunci nu 
existau nici sindicate, nici delegaţi. Dacă un 
muncitor devenea obraznic, îl înşfăcau şi-l 
spânzurau. Sus, pe creasta zidului capelei, era 
fixată o grindă groasă de stejar. Dedesubt se 
afla un pasaj strâmt. Oameni legaţi la gât cu un 
laţ de cânepă, prins de grinda de deasupra, erau 
îmbrânciţi prin deschizătura din zid. lată cum 
erau trataţi muncitorii obraznici. Tot astfel se 
întâmplase şi cu Arcaşul Verde, care furase 
vânatul preţios al stăpânului său. Murise atârnat 
de grinda aceea. 

„Bine i-a făcut - îşi spuse Abe Bellamy. Hoţii 
trebuie spânzurați. Legea asta n-ar strica să mai 
existe şi azi.” 

În seara aceea stătea în faţa uriaşului cămin 
din bibliotecă, urmărind distrat focul de buşteni 
care trosnea şi sfârâia. Incăperea era luxos 


mobilată, cu piese scumpe şi comode. 

Lambriurile de pe pereţi se înălţau până la 
tavanul cu grinzi, iar în faţa ferestrelor tăiate 
adânc în zid fuseseră trase perdele de catifea 
albastră. Privirea domnului Bellamy rătăci de la 
foc la blazonul săpat în piatră, deasupra 
căminului, reprezentând doi leoparzi în picioare, 
pe care scurgerea timpului aproape că-i 
ştersese. Sub blazon stătea scrisă, tot săpată în 
piatră şi încă citibilă, deviza familiei de Curcy: 


DREPTUL ESTE DREPT 


„Scriau destul de greşit pe vremea aceea” - 
îşi spuse Abe, încântat de sine?. Nici el nu scrie 
grozav: „Dreptul e drept. Oricum e o prostie. Ca 
şi cum ai spune: negrul e negru sau apa e udă.” 

Se făcuse târziu. Deşi îşi încheiase treburile 
din acea seară, nu-i venea să se scoale din 
fotoliul adânc în care stătea. În cele din urmă se 
ridică, trase draperia care masca uşa şi o 
descuie. Apoi se întoarse la cămin şi agită un 
şnur ce comanda soneria. Julius Savini răspunse 
la chemare. 

— Poţi să iei scrisorile astea de pe masă; fă 
răspunsuri la ele şi dă-mi-le mâine dimineaţă, 
bombăni el. Luna viitoare rămân la castel, aşa că 
dacă ai nevoie să absentezi vreodată, n-ar fi rău 
să-mi spui acum. 

— Am o întâlnire miercuri - răspunse prompt 
Julius, iar bătrânul mârâi nemulţumit. 

— În regulă, n-ai decât să te duci. 


e Ryte Ys Ryte, în engleza veche, în loc de Right is Right, cum se 
scrie astăzi. Fireşte, nu e vorba de o greşeală de scriere, ci doar de 
ignoranta lui Bellamy. 

Secretarul ajunsese la uşă, când Bellamy îl 
rechemă. 

— Savini, m-ai întrebat acum câteva zile 
dacă am făcut un testament. Am avut atunci 
impresia că interesul tău era strict profesional. 
Am reflectat însă după aceea şi am ajuns la 
concluzia că nu eşti genul de om care pune o 
astfel de întrebare fără să nu urmărească ceva. 

— N-am urmărit absolut nimic, spuse Savini 
nepăsător. Fiind secretarul dumneavoastră, ar 
trebui să fiu informat despre afacerile ce vă 
privesc - nimic altceva. 

Bătrânul îl privi pe sub sprâncenele sale 
stufoase. 

— Bine, spuse el nemulţumit. 

După plecarea secretarului, începu să se 
plimbe agitat prin odaie. Era stăpânit de o 
nelinişte  neînţeleasă şi căreia nu-i găsea 
explicaţia. Se întoarse la birou, scoase dintr-un 
buzunar interior al hainei o cheie şi descuie 
sertarul de jos. Făcu gestul aproape mecanic, iar 
mapa de piele apăru pe birou mai înainte ca el 
să-şi dea seama de cauza agitaţiei sale. 

— Eşti o proastă, articulă domnul Bellamy 
calm. Eşti drăguță, dar eşti proastă. 
Dumnezeule! Ce proastă eşti! 

Deschise mapa şi se uită la poza făcută într- 
un atelier fotografic şi reprezentând o femeie. 
Purta o toaletă din urmă cu douăzeci de ani, ce 
părea deosebit de demodată şi de stranie. 
Femeia era însă foarte tânără şi drăguță, iar 
ochii ei liniştiţi, ce păreau să-i caute pe ai lui, 
aveau o frumuseţe aproape nepământeană. Abe 


Bellamy îşi umezi cu limba buzele uscate şi privi 

fix fotografia printre pleoapele întredeschise. 
Apoi o întoarse calm cu faţa în jos. 

Ce-a de-a doua fotografie era a unui bărbat 
între treizeci şi patruzeci de ani. „Un prost, n-ai 
fost decât un prost, Mick” - îşi spuse el. 

Ce-a de-a treia fotografie reprezenta un copil 
de vreo patru-cinci ani. O întoarse. Pe spate se 
afla lipită o tăietură dintr-un ziar. 


Ofiţerul mai jos menţionat a fost omorât într- 
o luptă aeriană în ziua sau în ajunul zilei de 14 
mai 1918. 

Locotenentul J. D. Bellamy, din armata 
Statelor Unite. 


Întoarse din nou fotografia şi tocmai se 
pregătea să închidă mapa, când ceva îi atrase 
atenţia. Îşi aplecă mai mult capul pe birou. 
Scrum - scrum de ţigară! Domnul Bellamy nu 
fuma decât ţigări de foi. În schimb Julius Savini 
fuma ţigări obişnuite. Întinse braţul să tragă de 
şnur, dar se răzgândi. La urma urmei era 
greşeala lui. Cunoştea caracterul secretarului şi 
dacă nu era în stare să-şi păzească documentele 
personale de ochii curioşi ai unui escroc ce forţa 
sertarele, vina era numai a lui. 

În seara aceea, înainte de a părăsi 
biblioteca, vâri mapa într-o casă de bani ascunsă 
în lambriuri şi încuie în urma sa uşa. Făcea asta 
în fiecare noapte. Timp de câteva ore, nimeni nu 
putea pătrunde în bibliotecă. 

Julius, care lucra într-o odaie din cealaltă 
parte a holului, lăsase uşa întredeschisă, aşa 
încât îşi văzu patronul ieşind şi învârtind 

comutatorul care stingea luminile din bibliotecă. 

— Te poţi duce la culcare, bombăni Bellamy. 

Era tot ce reuşea să articuleze în loc de 
„noapte bună”. 

Dormitorul său se afla într-un apartament cu 
vedere în afara zidurilor castelului şi cunoscut 
sub numele de „odaia de lângă hol” - o încăpere 
largă, cu lambriuri întunecate şi părând lipsită 
de mobilier. Camera avea o uşă dublă. Una, de 
stejar masiv, se deschidea în afară, în timp ce 
cealaltă, capitonată cu piele veche, se deschidea 
înăuntru, fiind prevăzută cu un zăvor de oţel, 
legat cu o coardă de mătase de un şnur aflat la 
îndemâna domnului Bellamy când stătea în pat. 
Avea destul posibilitatea să ţină uşa încuiată 
noaptea şi să tragă zăvorul dimineaţa, când 
venea servitorul, fără să se dea jos. Inchise uşa 
care dădea în afară, o încuie, închise şi uşa 
capitonată cu piele şi împinse zăvorul. Apoi se 
dezbrăcă şi se îndreptă spre pat, luminându-şi 
drumul cu o lumânare. Ultimul său gest înainte 
de a se culca a fost să scoată dintr-un buzunar 
interior al hainei o cheie lungă şi subţire, pe 
care o vâri sub pernă. Făcea aceeaşi operaţie de 
opt ani. 

Bellamy dormea bine, dar atent la orice 
zgomot. Adormi imediat. Peste trei ore se trezi 
brusc. Nu trăgea niciodată perdelele noaptea. O 
lună plină strălucea pe un cer senin, şi deşi 
razele ei nu cădeau pe fereastră, în cameră se 
reflecta destulă lumină ca să poată vedea clar ce 
se petrece. Uşa capitonată cu piele se deschidea 
încet... centimetru cu centimetru, tăcut şi din ce 


în ce mai mult. 

Aşteptă, mişcându-se doar atât cât să bage 
mâna sub pernă pentru a apuca revolverul pe 
care-l pusese acolo în vederea unei ocazii ca 
aceasta. 

Uşa era acum larg deschisă, iar el aştepta ca 
dintr-o clipă într-alta cineva să intre în cameră. 
Se ridică uşor în pat şi îşi puse cotul pe 
genunchi, cu pistolul îndreptat spre uşă. Trecu 
un minut, fără să audă sau să vadă ceva. Atunci 
Bellamy aruncă de pe el pledul, sări din pat şi o 
luă la fugă, trecând pragul uşii cu arma în mână. 
Prin ferestrele coridorului pătrundeau razele 
lunii, scăldând în lumină încăperea. 

La început nu văzu nimic, apoi i se păru că 
un obiect iese din umbră la lumină. O siluetă 
înaltă, subţire şi verde, cu o faţă albă; ca a unui 
mort, rămase ţeapănă în faţa lui, cu un arc în 
mână. Era verde din cap până-n picioare, într-o 
uniformă strânsă pe corp şi de o culoare vie, 
izbitoare. Nu putea fi nici o confuzie. Verde 
complet, afară de faţa albă, care-l privea fix şi 
inexpresiv. 

O clipă, bătrânul rămase ca uluit, apoi ridică 
brusc pistolul şi trase de două ori. 


Capitolul 10. 
BATISTA 


În momentul când Bellamy apăsă pe trăgaci, 
silueta dispăru, părând că se mistuie în umbra 
întunecoasă. Abe fugi înainte, ţinând ţeapănă 
mâna cu pistolul, dar când ajunse la locul unde 
se aflase silueta, nu văzu nici urmă de arcaş şi 


nu găsi, ca dovadă a prezenţei lui, decât cele 

două găuri lăsate de gloanţe în lambriurile de pe 
perete. 

Bătrânul întreprinse o cercetare rapidă. 
Alături de locul unde se aflase silueta era o uşă 
care da pe o scară circulară ce conducea jos, la 
camerele servitorilor. Iincercă uşa şi o găsi 
încuiată. Apoi îi veni o idee. Se întoarse grăbit 
pe coridor, trecu de uşa deschisă a camerei lui şi 
ajunse în cele din urmă la odaia în care dormea 
Savini. Uşa fiind încuiată, ciocăni violent în ea. 

— Savini! strigă el. 

Nu-i răspunse nimeni. Între timp, servitorii 
se treziseră şi bătrânul, zărind un om în cămaşă 
şi pantaloni îndreptându-se spre el, îl strigă pe 
nume. 

— Ce s-a întâmplat, domnule Bellamy? 

— Nu mai pune întrebări prosteşti! se răsti 
bătrânul. Îmbracă-te, scoală toţi servitorii şi 
cercetaţi castelul. Telefonează la poartă şi 
anunţă administratorul. Grăbeşte-te! 

In clipa aceea, uşa camerei lui Savini se 
deschise. Secretarul, în picioare, avea un aer 
uimit. Era, în pijama şi ţinea în mână o lumânare 
aprinsă. 

— Ce...? începu el. 

Bellamy îl îmbrânci, dădu buzna în cameră şi 
se uită bănuitor de jur împrejur. Una din lungile 
ferestre era deschisă. Se apropie cu paşi mari de 
ea şi se uită afară. Exact sub fereastră se 
întindea un parapet strâmt, dar suficient de larg 
ca să îngăduie unui om, cu curajul necesar, de a 
merge pe el. 

— N-ai auzit împuşcăturile? 

— Am auzit ceva. Am crezut că buşiţi în uşă. 

Ce s-a întâmplat? 

— Îmbracă-te şi vino jos în bibliotecă. 

Deodată, fără nici un avertisment, se repezi 
şi desfăcu violent bluza pijamalei lui Savini. Văzu 
pieptul gol al acestuia. Bombăni nemulţumit. Se 
aşteptase să dea peste o vestă verde, strânsă pe 
corp. 

Savini se îmbrăcă repede şi cobori în 
bibliotecă, unde-l găsi pe bătrân plimbându-se 
de colo-colo, ca un leu în cuşcă. 

— Cine a încuiat uşa care dă spre camerele 
servitorilor? întrebă Bellamy. 

— Eu, i se răspunse. Mi-aţi dat dispoziţie ca 
toate uşile să fie încuiate noaptea. 

Bătrânul îi aruncă o privire pătrunzătoare. 

— Fireşte, ai cheia?! 

— De fapt o are majordomul. l-am dat-o 
fiindcă se scoală mai devreme ca mine. Trebuie 
să descuie uşa ca să intre cei ce fac curăţenie. 

— Unde-i cheia acum? se răsti Bellamy, 
înroşindu-se şi mai tare. Falca lui masivă era 
împinsă înainte, iar ochii i se îngustaseră ca 
două tăieturi. Ascultă-mă, Savini, dacă tu nu eşti 
amestecat în afacerea asta cu Arcaşul Verde, 
înseamnă că fac una din rarele greşeli din viaţa 
mea. Caută-l pe Wilks. 

Însoţit de doi paznici pe care-i angajase 
Bellamy, Savini cobori la parter să-l găsească pe 
majordom. 

— Cheia e în buzunarul meu, spuse Wilks, 
când Savini îi explică de ce venise. Arcaşul Verde 
n-ar fi putut să dispară pe acolo. 

Majordomul ducea o lampă cu gaz, a cărei 
lumină puternică se răspândea în jur. 

Urcară din nou scările până la dormitor, iar 
majordomul  răsuci cheia în broască şi o 
deschise. 

— Dă-mi lampa, spuse Bellamy. 

Scoase pistolul din buzunar şi cobori prudent 
scara circulară, urmat de cei doi oameni. Jos se 
afla o altă uşă, deschisă, ce da într-o anexă a 
bucătăriei castelului - o odaie boltită ce servea 
drept cămară. Ambele uşi de aici aveau 
zăvoarele trase pe dinăuntru. Domnul Bellamy 
lumină cu lampa coşul lat al sobei, dar nu 
descoperi nimic. 

— N-a putut ieşi pe aici - bombăni el, apoi 
adăugă enervat: Nici prin altă parte nu avea pe 
unde să iasă! 

Zorile colorau cerul la răsărit când îşi 
încheiară cercetările. Domnul Bellamy se aşeză 
în faţa focului proaspăt aprins în căminul din 
bibliotecă şi bău cu înghiţituri sălbatice şi 
zgomotoase o ceaşcă de cafea fierbinte, care-i 
arse cerul gurii. Secretarul său, tăcut şi puţin 
plictisit, îl urmărea cu privirea. Îşi înăbuşi un 
căscat, dar nu atât de abil încât bătrânul să nu-l 
vadă. 

— Ascultă, Savini, ceva se ascunde în spatele 
acestei istorii cu Arcaşul Verde - spuse el, 
rupând tăcerea care ţinea de aproape o oră. O 
fantomă! Ptiu! Nu cred nici în fantome, nici în 
diavoli. Nu există pe faţa pământului, deasupra 
sau în interiorul lui, ceva lăsat de bunul 
Dumnezeu care să mă sperie! Diavolii şi 
fantomele nu mă înspăimântă, iar tipul ăla 
trebuie să fie impenetrabil la gloanţe ca să mai 


scape data viitoare când am să dau peste el. Ce 

e? 

Îşi întoarse brusc capul spre uşă. În prag se 
afla majordomul - un bărbat destul de impozant, 
în ciuda îmbrăcăminţii lui sumare. 

— Mi-am îngăduit să cobor din nou în 
cămară, domnule Bellamy, ca să mai mă uit o 
dată, şi am găsit asta, spuse el. 

Bellamy sări din fotoliu şi smulse obiectul 
din mâna întinsă a majordomului. La început nu- 
şi putu da seama ce e. Părea un ghem mic şi 
roşu. Când îl luă însă în mână văzu că eo 
batistă. Era roşie de sânge, iar sprâncenele lui 
Bellamy se împreunară. 

— Porcul! L-am nimerit la urma urmei, rosti 
el încruntat. Fantomele sângerează? se răţoi el 
la Savini. Spune, amice, fantomele sângerează? 
Despături complet batista. O batistă de femeie! 

Era un obiect delicat, dintr-un material fin, 
cu broderii şi o monogramă într-un colţ. Se 
apropie cu batista de masă şi o întinse la lumină. 

— V. H., mormăi el şi se încruntă iar. V. H. 
Cine dracu’ e V. H.? 

Nu observă figura lui Savini şi nu-l văzu deci 
tresărind. V. H.! Valerie Howett! 


Capitolul 11. 
OBICEIURILE LUI ABE BELLAMY 


Dimineaţa limpede şi rece îl întâmpină pe 
domnul Bellamy în timp ce mergea agale pe 
pajiştea ce ducea la pavilionul de la intrare. 
Poseda calitatea extraordinară de a-şi ajusta 
cerinţele de somn după împrejurări. Putea dormi 


douăsprezece ore în şir. Dar se putea trezi la fel 

de odihnit şi după două ore de somn. Se 
îndrepta spre pavilion fiindcă îşi făcuse o regulă 
din a nu primi pe nimeni la castel. Cei cu care 
avea întâlnire se întreţineau cu el într-o încăpere 
largă, special amenajată în acest scop, în 
pavilionul de la intrare. 

Paznicul, cu o mutră acră, îl salută ducând 
două degete la pălărie. Omul din Chicago intră în 
pavilion, unde îl aştepta nerăbdător poliţaiul din 
localitate. 

— Bună dimineaţa, domnule. Mi s-a spus că 
aţi avut nişte neplăceri la castel. 

Bellamy rânji. 

— Spune-mi cine te-a informat şi n-o să mai 
scoată o vorbă, spuse el arogant. Trase mâna 
din buzunar şi aruncă pe masă o bancnotă de o 
liră. Uite o mică atenţie pentru dumneata. N-ar 
strica să uiţi de neplăcerile pe care le-am avut la 
castel. De fapt, am visat urât şi am tras într-o 
umbră. Am crezut că-i un spărgător. 

— În regulă, domnule, răspunse înţelegător 
reprezentantul legii. N-am raportat încă şefului 
meu. 

— Şi nici să n-o faci, îi replică Bellamy. 
Ascultă sergent nu cred că se întâmplă multe 
lucruri în satul ăsta de care să nu ştii. Ai văzut 
vreun străin pe aici în ultima vreme? 

Flatat, sergentul îşi ridică bărbia şi îşi 
schimonosi figura într-un efort de a părea că 
reflectează adânc. 

— Da, domnule, am văzut câţiva. De pildă, o 
doamnă care s-a dus să vadă Lady's Manor. 

— Lady's Manor? întrebă imediat Bellamy. 


Vorbeşti de casa aia veche de la şosea? 

— Exact, răspunse sergentul. Casa aparţine 
lordului Tetherton şi e părăginită. Reparaţia ei 
ar costa o groază de bani. lată de ce nu o 
închiriază nimeni. Unele părţi ale casei sunt la 
fel de vechi ca şi castelul. 

— Când a sosit această doamnă la Garre? 
întrebă Bellamy, cu atenţia concentrată. 

— Acum două zile. E o doamnă amabilă şi 
remarcabil de atrăgătoare. Am zărit-o fugitiv în 
momentul când a plecat cu maşina. 

— Ştii cumva de unde vine? 

— Am auzit că de la Londra, domnule. Maşina 
avea număr de Londra şi cred că doamna a venit 
prin Reading. Femeia care are cheile de la Lady's 
Manor mi-a spus că doamna a fost trimisă aici de 
firma Solders, care se ocupă cu închirieri de 
case. Proprietatea ţine de ei. 

— Era singură? 

— Da, domnule. N-am văzut pe nimeni cu ea. 

Bellamy ieşi din odaie şi intră în sala 
paznicului de la poartă, unde fusese instalat un 
telefon. După un minut vorbea cu agentul de 
închirieri. Acesta îşi aminti perfect împrejurările. 
Doamna venise de la Londra, iar el îi dăduse o 
hârtie scrisă ca să poată vizita proprietatea. Nu, 
nu o întrebase cum se numeşte. Nu avea obiceiul 
să ceară amănunte clienţilor posibili. 

— Dacă vă scrie sau vine din nou, vreau să 
aflu totul despre ea, spuse domnul Bellamy şi 
atârnă receptorul. 


x x x 


O dată cu zorile, în cămară se efectuase o 

cercetare minuțioasă. Bellamy sperase să 
găsească o urmă de sânge care să-l apropie de 
dezlegarea misterului acelei fantome. De fapt, 
se părea că batista fusese foarte atent folosită: 
nu se vedea nici o altă pată de sânge. Il trimise 
atunci pe Savini la Guildford, ca să facă cercetări 
mai amănunțite. Se  mulţumise să treacă 
momentan cu vederea faptul că secretarul îşi 
vârâse nasul în afacerile lui. Avea să se 
îngrijească mai târziu de asta. 

Julius fu încântat că poate pleca de acolo. 
Voia sa se liniştească într-o singură privinţă, şi, 
după ce-şi termină treburile la Guildford plecă 
repede la Londra, unde, odată ajuns, se grăbi să 
meargă la hotelul Carlton. 

— Nu, nu cred, spuse funcţionarul de la 
primire. N-am văzut-o pe domnişoara Howett 
toată dimineaţa. Am să-i telefonez să văd dacă-i 
aici. Doriţi s-o vedeţi? 

Julius ezită o clipă. 

— Da, răspunse el. 

Se hotărâse să întreprindă un act curajos şi 
îndrăzneţ. Aşteptă ca funcţionarul să telefoneze, 
iar privirea i se animă auzind desfăşurarea 
conversaţiei telefonice. 

— Regret, domnule Savini, spuse 
funcţionarul şi atârnă receptorul. N-o puteţi 
vedea pe domnişoara Howett. Şi-a scrântit 
piciorul noaptea trecută, când s-a dat jos din 
maşină, iar acum o îngrijeşte doctorul. Aşa mi-a 
spus camerista. Îmi amintesc acum că n-am 
văzut-o pe domnişoara Howett de ieri după- 
amiază. 

Savini ieşi nedumerit din hotel. „Glezna 

scrântită ” însemna desigur „o rană de glonţ”. Ce 
căuta Valerie la Garre? Ce urmărea fiica 
bogatului domn Howett, maimuţărindu-se în 
Arcaşul Verde? Teoria bazată pe identitatea 
iniţialelor lui Valerie Howett cu cele de pe 
batistă i se păru fantastică, aşa cum de altfel i 
se păru şi coincidenţa cu glezna scrântită a 
fetei. Existau sute de femei cu aceleaşi iniţiale. 
Totuşi era straniu. 

Dacă era vreo persoană pe lume pe care 
Julius Savini n-ar fi ţinut s-o întâlnească în acea 
zi, era Spike Holland. Nu apucă să facă însă nici 
douăzeci de paşi ieşind pe uşa hotelului, că se 
pomeni nas în nas cu reporterul. Ura, la cei slabi, 
se datorează fricii. Îl detesta din tot sufletul pe 
patronul său, care nu lăsa o zi fără să-l insulte, 
dar în acelaşi timp se temea de mânia lui. 

— Nu pot să stau, Holland. N-am venit decât 
ca... Dacă-l întâlneşti pe bătrân, pentru numele 
lui Dumnezeu, nu-i spune că m-ai văzut la 
Londra! Crede că sunt la Guildford. 

— A primit o vizită azi-noapte? întrebă Spike. 

— Îţi jur..., începu Julius. 

— Hai, lasă astea. Ce sens are să inventezi 
acum o prostie. Avem omul nostru în sat. L-am 
instalat acolo azi-noapte. Ne-a telefonat că 
Arcaşul Verde a reapărut noaptea trecută, iar 
bătrânul Bellamy şi-a pierdut controlul asupra 
pistolului şi-a împuşcat în ochi un portret de 
Gainsborough! 

— Nu-i adevărat! răspunse Julius cu 
vehemenţă. Dacă istoria asta va apare în ziare, 
iar bătrânul află că ne-am întâlnit... Ascultă 


Holland, fac orice vrei pentru tine. Îţi spun tot ce 

s-a întâmplat dacă nu sufli o vorbă despre mine. 

— Te-am trădat eu vreodată? spuse Spike, 
clătinându-şi capul roşcovan cu un gest de 
dojană. Hai, Julius, s-auzim. 

— Ei bine, nu ştiu exact ce s-a petrecut, 
începu el, iar Spike remarcă: 

— lată un început absolut formidabil pentru 
o ştire demnă de încredere! Zii, ce s-a întâmplat. 

Julius îi relată cu fidelitate evenimentele, 
intercalând aproape la fiecare frază rugămintea 
fierbinte de a nu-l trăda. Avea toate 
caracteristicile unui laş, la care se adăuga un 
dispreţ aproape  nesăbuit faţă de urmările 
actelor sale, ca şi o frică ce uneori devenea 
jalnică. Era în stare să zămislească în minte 
planuri tenebroase şi sinistre împotriva lui Abe 
Bellamy, a căror executare i-ar fi atras o 
pedeapsă la care nici nu îndrăznea să se 
gândească. Şi totuşi tremura în faţa răgetelor lui 
Bellamy şi se gudura când stăpânul său era 
mânios. 

— Spune-mi ce face Bellamy, la castel, ce fel 
de viaţă duce? Are invitaţi? 

— Invitaţi! replică Savini, plin de dispreţ. De 
când sunt eu acolo n-a venit nici un străin la 
castel. Se plimbă prin jurul proprietăţii sau îşi 
pierde timpul ciocănind pereţii. Serile şi le 
petrece singur, în bibliotecă. Nimeni nu-l 
deranjează. De fapt, nici nu e cu putinţă, fiindcă 
ţine uşile încuiate. Stă în bibliotecă, între nouă 
şi unsprezece - iar dimineaţa cam o oră. 

— Incuie întotdeauna uşa? întrebă Spike 
curios. 


— Amândouă uşile. E câte una la fiecare 
71 


capăt al odăii. Dar, pentru Dumnezeu... 

— Nu-ţi fie frică, amice, spuse Spike. Ce poţi 
să-mi mai spui despre el? 

Julius, care şi aşa îi relatase prea multe, îşi 
umezi buzele uscate şi privi în jur, ca să vadă 
cum poate scăpa. 

— Asta-i tot, spuse el. Jură-mi, Holland, că n- 
ai să mă trădezi! 

— Unde ia masa? 

— De obicei în bibliotecă. Sufrageria e 
rareori folosită. Acum trebuie să plec, Holland. 

Şi înainte ca Spike să-l poată opri, fugise. 

Pe drum către Guildford, Savini tremură tot 
şi, gândindu-se la amănuntele discuţiei, fruntea i 
se broboni de sudoare, căci îşi dădu seama ce 
indiscreţie înfiorătoare comisese. Nu pomenise 
însă de batistă, îşi aminti el fericit, ceea ce era 
lucrul cel mai interesant din toată istoria. 

Îşi găsi patronul într-o dispoziţie destul de 
bună. Bellamy nu-i puse nici o întrebare 
indiscretă cu privire la absenţa lui îndelungată 
şi, spre uşurarea sufletească a lui Savini, 
remarcă el însuşi că povestea cu fantoma avea 
să ajungă la ziare. 

— Nu-i poţi împiedica pe fricoşii ăştia să 
trăncănească, zise el. jumătate din servitori şi- 
au anunţat plecarea. Până şi porcul ăsta gras de 
Wilks pomeneşte de plecare. L-am înştiinţat că 
dacă pleacă mai înainte de a-i permite eu, îl dau 
în judecată pentru încălcarea angajamentului. 
Savini, ai grijă ca astă-seară toate lămpile de pe 
coridor să fie aprinse. 

— Mai aşteptaţi o vizită? întrebă Julius plin 
de bunăvoință. 

Amabilitatea lui fu răsplătită cu o înjurătură. 

Bellamy  cercetase la lumina zilei uşile 
camerei lui. Vechea uşă demodată, care se 
deschidea în afară, putea fi descuiată, descoperi 
el, de oricine, cu condiţia să aibă uneltele 
necesare pentru aşa ceva. Uşa capitonată cu 
piele, cu zăvorul ei pe dinăuntru, părea destul 
de sigură şi Bellamy rămase nedumerit asupra 
posibilităţilor existente de a o forţa. Cercetă 
atent cu o lupă suprafaţa pielii, gândindu-se că 
va găsi poate vreo zgârietură pe ea. Pielea nu 
prezenta însă nici o astfel de urmă. in canatul 
uşii se afla fixată o bară scurtă de fier, în scopul 
de a împiedica zăvorul să se ridice în sus, şi care 
răzbea în cealaltă parte a peretelui. Se gândi că 
poate aceasta putea fi trasă, iar siguranţa 
ridicată. Încercă, dar îşi dădu seama că era 
imposibil. Uşa, de altfel, nu avea nici un cârlig 
de siguranţă şi, deşi Abe inspectă cu grijă pereţii 
dormitorului şi tavanul, nu găsi nimic care să 
explice misterul care făcea să se deschidă încet 
uşa ce da înăuntru. În acea noapte dormi cu un 
pistol pe noptieră. Se trezi la ora cinci dimineaţa 
şi găsi cele două uşi larg deschise, iar pistolul 
nicăieri! 


Capitolul 12. _ 5 
VALERIE ŞI GLEZNA EI SCRANTITA 


— Tată, vreau să cumpăr o casă la țară, 
spuse Valerie Howett dimineața, la micul dejun. 

Domnul Howett ridică privirea spre ea. 

— Ce idee mai e şi asta? întrebă el surprins. 


— Vreau o casă la țară, repetă Valerie. 

Domnului Howett, fata i se păru obosită şi 
palidă. Avea cearcăne şi o oarecare nelinişte 
care-l puseră pe gânduri. 

— Am văzut o casă veche încântătoare, 
continuă Valerie. Nu-i departe de Londra, dar 
prezintă dezavantajul de a fi vecină cu domeniul 
lui Abe Bellamy. 

— Dar, draga mea - spuse tatăl ei tulburat - 
am unele treburi de rezolvat in America şi nu pot 
rămâne aici toată iarna. Deşi cred că aş putea 
aranja, adăugă el. Unde-i? 

— La Garre... Se numeşte Lady's Manor şi eo 
veche reşedinţă, care odinioară a ţinut de castel. 
Ar trebui să se facă renovări masive. Se uită în 
farfurie şi continuă plină de tact: Cred că e locul 
cel mai indicat pentru dumneata, tată, dacă ai 
într-adevăr de gând să-ţi scrii cartea. 

Domnul Howett visa de mult să scrie o 
istorie politică a Angliei. Ideea îl urmărea de 
douăzeci de ani şi strânsese în acest scop o 
cantitate imensă de material. Faptul că existau 
şi alte istorii politice ale Angliei şi încă foarte 
bune, departe de a-l descuraja, îi dădea ghes. 
Domnul Howett se scărpină pe obraz, gânditor. 

— E un loc atât de liniştit şi de plăcut! Sunt 
convinsă, tată, că n-ai să poţi niciodată să-ţi scrii 
cartea dacă ai să te întorci în America, din cauza 
tuturor afacerilor şi obligaţiilor care-ţi răpesc 
timpul. Fireşte, n-o poţi scrie nici într-un oraş 
zgomotos ca Londra, unde-i aproape la fel de rău 
ca la New York. 

— E un loc liniştit, aşadar? întrebă domnul 
Howett cu o voce slabă. 


— Auzi musca, spuse ea ironică, revenind la 

vechea ei bună dispoziţie. 

— Nu cred că-i o idee rea, Val - răspunse 
tatăl ei, lăsându-se pe spate şi privind tavanul. 
Odihna are să-ţi priască şi ţie. Nu-i o idee rea. 
Am să telegrafiez la New York să văd dacă se 
poate aranja. Nu ţi-e frică de fantome? o întrebă 
el sec şi zâmbi. 

— Nu, nu mi-e frică - răspunse ea liniştită - 
dacă prin fantome înţelegi Arcaşul Verde. 

— E într-adevăr o poveste stranie. Domnul 
Howett dădu din cap. Nu-l cunosc pe Bellamy, 
dar, judecând după ce-am auzit despre el îmi 
închipui că e ultimul om pe care ar putea să-l 
sperie cineva cu excepţia unui inspector de 
impozite. 

— Nu l-ai cunoscut niciodată? 

Tatăl ei clătină din cap. 

— Nu. L-am văzut destul de des; stă aici, la 
acelaşi hotel. Nu-mi place, iar secretarul lui, 
tipul acela cu faţa galbenă, nu mi-a făcut o 
impresie prea bună. 

Valerie se ridică, iar tatăl ei se grăbi spre ea, 
pentru a o ajuta să iasă din odaie. 

— Valerie, trebuie să vezi un doctor sau un 
osteopat, în legătura cu glezna ta scrântită. 

— O să-mi treacă până mâine, răspunse ea. 
Am să stau culcată, n-am să fac nimic şi n-am să 
văd pe nimeni. 

Îi făcu semn că nu are nevoie de ajutorul lui, 
râse şi plecă spre odaia ei singură, deşi se 
clătina puţin pe picioare. 

Mai târziu, în aceeaşi dimineaţă, sosi un 
vizitator care nu putea fi refuzat. Domnul 


Howett bătu la uşa dormitorului fiicei sale. 

— A venit căpitanul Featherstone. Vrea să te 
vadă. Poate să intre? 

— Dacă-mi promite că n-o să mă cicălească, 
răspunse ea. N-am chef să fiu cicălită. 

— De ce naiba să te cicălească? întrebă tatăl 
ei uimit. 

— Spune-i să intre. 

Jimmy Featherstone păşi în dormitor în 
vârful picioarelor, cu un aer de îngrijorare atât 
de exagerat, de parcă persoana lui Valerie l-ar fi 
impresionat. 

— Îmi pare foarte rău că vă găsesc la pat, 
spuse el. Vă rog să nu râdeţi, domnişoară 
Howett. Am venit să vă exprim simpatia mea. 

Domnul Howett se întoarse în biroul lui, 
pentru a trimite o telegramă. Featherstone 
continuă: 

— Unde aţi fost noaptea trecută, tânără 
doamnă? 

— In pat, răspunse ea prompt. 

— Şi în noaptea dinainte? 

— Tot în pat. 

— O să mă consideraţi brutal - o chestionă el 
- dacă am să vă întreb dacă în visele 
dumneavoastră n-aţi făcut cumva o vizită într-o 
mahala insalubră din Limehouse, pentru a căuta 
pe un oarecare Coldharbour Smith? 

Valerie scoase o exclamaţie de nerăbdare. 

— Aşteptaţi! Featherstone ridică solemn 
mâna, pentru a o opri. Atunci când l-aţi căutat 
pe domnul Coldharbour Smith n-aţi fost 
amestecată într-o bătaie generală dintr-un 
restaurant frecventată mai ales de chinezi şi 
negri? 

Valerie se cutremură aducându-şi aminte. 

— Aţi fost salvată de un marinar cu o figură 
cinstită, deşi comună, nu mai înainte însă de a 
primi câteva lovituri serioase de picior de la una 
din brute. 

— Nu cumva dumneavoastră aţi fost 
marinarul cu figura cinstită, dar comună? întrebă 
ea îngrozită. 

Featherstone clătină din cap. 

— Nu, a fost unul din oamenii mei, sergentul 
Higgins. Un om foarte priceput, deşi n-are nimic 
de Don Juan. De ce nu vă vedeţi de treabă? 

— Fiindcă n-am încotro, răspunse ea 
încăpăţânată. Trebuia să-l văd pe acest Creager 
înainte de ceea ce s-a întâmplat. Il cunoşteam, 
ştiam că e în solda lui Bellamy pentru ceva oribil 
săvârşit în trecut. Ca şi celălalt. Se cutremură 
iar. A fost îngrozitor. 

— Coldharbour nu-i un om prea simpatic, 
recunoscu căpitanul Featherstone. Cei care ţin 
astfel de localuri nu sunt de obicei persoane 
simpatice. Aşadar, şi Coldharbour e în solda lui 
Bellamy? reflectă el. N-am ştiut. De unde primiţi 
toate aceste informaţii? 

— Le-am plătit şi cred că sunt destul de 
sigure, spuse ea, evitând un răspuns direct. 

Căpitanul rămase câteva clipe pe gânduri, 
studiind cu atenţie covorul. 

— Am impresia c-o să vă frângeţi gâtul 
singură, spuse el. Din fericire, Coldharbour n-a 
apărut seara trecută. Dac-ar fi venit, Bellamy ar 
fi aflat în douăzeci şi patru de ore. 

Văzu că o podidesc lacrimile şi surpriza îl 
ului complet. 

— Am încercat totul - spuse ea - totul! Cred 
că am fost destul de încăpăţânată, caraghioasă 
şi orgolioasă ca să-mi închipui că sunt mai 
deşteaptă decât toată poliţia din lume, dar încep 
să cred că m-am înşelat. 

Privirile li se întâlniră. 

— Căutaţi o umbră, domnişoară Howett? o 
întrebă el grav. 

— Nu, nu! strigă ea violent. Sunt sigură! 
Ceva îmi spune că nu mă înşel. 

— Vreţi să-mi răspundeţi la o întrebare? 
spuse Featherstone, coborând vocea. Cine-i 
femeia pe care o căutaţi? 

Buzele ei se strânseră. 

— Nu vă pot destăinui. Nu-i numai secretul 
meu. 


Capitolul 13. 
UCIGAŞUL DE COPII 


Dintr-un impuls şi din dorinţa de a întâlni din 
nou pe cineva rămas departe de problemele 
lumii şi de eternele ei conflicte, Spike Holland 
profită imediat de sugestia şefului rubricii de 
„Fapte diverse” de a încerca să-l convingă pe 
John Wood din Wenduyne să scrie pentru ziar o 
serie de articole asupra bunăstării copiilor. 

Părăsi Londra devreme, cu feribotul. Spike 
petrecu cinci ore neplăcute pe o mare mohorâtă 
şi agitată. Nu atât posibilitatea de a obţine 
articolele - era sigur că le va avea, căci Wood îşi 
dăduse dinainte asentimentul - cât şansa de a 
căpăta o cât de mică informaţie asupra lui Abe 


Bellamy îl determină să plece în străinătate. 

Existau ciudat de puţine amănunte la îndemână 
în ce-l privea pe bătrân, iar Spike avea impresia 
că filantropul îi putea relata multe. Felul brusc în 
care schimbase conversaţia când fusese pomenit 
numele lui Bellamy lăsa să se înţeleagă acest 
lucru. 

Spike se simţi fericit să păşească pe solul 
ferm al cheiului de la Ostende. Trebui să aştepte 
o jumătate de oră în Place de la Gare, până când 
apăru micul tren care mergea la frontiera 
olandeză. Fu şi mai fericit când se putu adăposti 
într-un compartiment de clasa |. Ploua cu 
găleata şi un vânt rece sufla trist prin piaţă. 
Venind destul de frecvent în Belgia, cunoştea 
drumul pe dinafară, acel drum mohorât printre 
dune. Singurele locuri interesante erau 
fortificațiile pentru tunuri, abandonate în 
prezent, rămase după retragerea nemților. 
Orăşelul Le Coq i se păru un pustiu sălbatic şi 
bătut de vânt, dar Wenduyne avea într-adevăr 
aerul unui oraş. O stațiune de vară, acum 
părăsită de toți, cu excepția unui polițist ce 
tremura de frig şi stătea adăpostit într-o cabină 
dintr-o stație de tramvai. Polițistul se uită curios 
după Spike, care urca din greu colina abruptă ce 
ducea la dig. Avea în față vântul de nord-vest. 

Digul părea pustiu. Fațadele frumoaselor vile 
aveau obloanele trase, iar pe promenada 
neglijată acum nisipul se adunase în valuri. 
Venise refluxul, iar marea roşiatică lovea cu 
furie baza digului in timp ce Spike înainta grăbit, 
cu pardesiul încheiat până la gât. In curând 
ajunse la casa cu numărul 94. 


O vilă înaltă, strâmtă, cu fața la mare, 

asemănătoare cu celelalte. Veranda şi intrarea 
erau ascunse de un gard cenușiu, în care se afla 
o uşă. Bătu. Nu-i răspunse nimeni, aşa că bătu 
din nou, mai tare. Bătu şi a treia oară, fără 
succes. Atunci se hotări să încerce la uşa din 
spate. 

La prima ciocănitură, uşa se deschise. O 
bătrânică scundă, cu o umbră de mustață, îl privi 
nesigură. 

— Cum vă numiţi! Domnul nu primeşte, 
spuse ea în franceză. 

— Mă aşteaptă, mătuşico, îi atrase atenţia 
Spike. l-am telegrafiat. 

Ochii posomorâţi ai femeii se luminară. 

— Da, îmi aduc aminte. Vreţi să intraţi? 

II conduse pe câteva trepte ale unei scări 
fără covor şi bătu la o uşă de pe palier. O voce îi 
invită să intre, şi ea păşi înaintea vizitatorului. 

Spike se trezi într-o cameră lungă, care şi 
din această cauză, dar mai ales datorită înălţimii 
ei, părea strâmtă. Un perete era acoperit în 
întregime cu tapiserii, iar celălalt era plin până 
în tavan cu rafturi de cărţi. Lumina venea de la 
două lămpi electrice care ardeau orbitor, căci 
singura sursă de lumină naturală o oferea o 
fereastră cu vitralii, din capătul încăperii. 

john Wood stătea la un birou mare, cu 
încrustaţii de bronz. La intrarea lui Spike, se 
ridică şi lăsă tocul din mână. 

— Aţi venit, în ciuda vremii? Sunteţi 
temerar... Luaţi loc, domnule Holland. Înainte de 
a-mi pune întrebări, vreau să vă comunic că sunt 
fericit să scriu articolele despre care aţi 


menţionat în telegramă. Am nevoie de toată 

publicitatea posibilă pentru planul meu, iar eu 
îmi fac reclamă cu neruşinare. 

Discutară amănunţit articolele, iar Spike îi 
transmise fidel limitele şi cerinţele în privinţa 
subiectului şi a lungimii articolului comandat de 
Syme. 

Doamna scundă, cu mustăţi, aduse vin, cafea 
şi un fel de biscuiţi ca nişte napolitane. 

— Ce linişte şi calm e aici! îl invidie Spike. 
Am socotit puțin excentric din partea 
dumneavoastră să vă  petreceţi iarna la 
Wenduyne. Dar ce loc minunat pentru scris! 

John Wood zâmbi. 

— N-am să vă duc să-i vedeţi pe cei ce 
tulbură liniştea. Îşi fac siesta acum. 

— Aveţi copii aici? întrebă Spike uimit. 

John Wood dădu din cap. 

— Treizeci, spuse el. Trei etaje pline cu ei. 
Făcu un semn cu mâna spre scara ce ducea sus. 
Nu ţin aici decât pe cei sănătoşi şi liniştiţi. 
Sanatoriul e în afara oraşului. 

Discutară o oră despre copii. Domnul Wood 
părea dispus să nu vorbească decât despre asta. 

— Domnule Wood, am impresia că ştiţi mai 
multe despre Abe Bellamy decât mărturisiţi. Nu 
vă place, nu-i aşa? 

Domnul Wood se juca cu o figurină de aur de 
pe birou, reprezentându-l pe zeul Pan. 

— Ştiu destule pe seama lui ca să fie 
spânzurat, spuse el fără să-şi ridice privirea. 

Spike îl ascultă stupefiat. 

— Ştiţi destule ca să fie spânzurat? repetă el. 
Asta-i ceva foarte serios. 


Wood ridică privirea spre el. 

— Datele ar putea să-i fie fatale, dacă n-aş 
vorbi având toată încrederea în dumneavoastră, 
spuse el. 

De obicei, lui Spike nu-i plăcea să i se facă 
mărturisiri, dar de data aceasta murea de 
curiozitate să afle amănunte, chiar dacă nu 
puteau fii publicate. 

— Nu am nici o dovadă, absolut nici una, 
continuă îngerul păzitor al copiilor. Cu toate 
acestea, ştiu destule despre el ca să poată fi 
spânzurat. Nu spun că ar fi condamnat doar pe 
baza declaraţiilor mele, fără dovezi. Legea e 
foarte sensibilă când e vorba de viaţa 
omenească. 

— E la mijloc un copil, desigur, spuse Spike. 
Fără să insinuez că pe dumneavoastră nu vă 
interesează adulţii sau că nu ați fi indignat dacă 
un om în toată firea ar fi împuşcat, bănuiesc 
însă, după tonul dumneavoastră, că e ceva în 
legătură cu un copil. 

— A omorât un copil - recunoscu Wood - un 
copil de care îmi amintesc vag. Nu ştiu dacă a 
făcut-o el personal sau unul din acoliţii lui. 
Urăşte copiii. Nu v-am întrebat dacă aţi luat în 
serios telegrama mea prin care vă întrebam dacă 
pe Bellamy îl interesează copiii. A fost o glumă - 
o glumă sinistră şi poate prostească. Am trimis-o 
dintr-un impuls. Abe Bellamy! Mai degrabă şi-ar 
arunca în mare şi ultimul dolar, decât să-l dea 
pentru ajutorarea copiilor! 

— Îmi puteţi spune ce-a făcut...? S-a 
întâmplat în America? 

— Da, cu mulţi ani în urmă, răspunse Wood. 


Mă tem că v-am spus însă prea multe. Mai 

devreme sau mai târziu, am să obţin şi dovezile. 
Am angajat doi oameni ca să cerceteze, pe baza 
slabelor indicii pe care le-am putut furniza. Sunt 
doi ani de când anchetează, unul din ei la 
Londra, iar celălalt în America. 

— A avut neplăceri cu vreo societate din 
America pentru protecţia copiilor? 

— Da, dar asta nu are nimic de-a face cu 
afacerea la care mă refer eu. A mai avut un caz 
în New York City. Bellamy era gata să omoare un 
băiat de serviciu. L-a îmbrâncit pe nişte scări de 
piatră. Da, cunosc pe degete tot ce-a făcut. 
Acest om e o brută înnăscută. Nu a maltratat 
numai copii. L-a costat cinci mii de dolari ca să 
muşamalizeze un proces de violenţă intentat de 
valetul lui. De atunci, n-a mai avut valet. 

— Ciudate mai sunt creaturile lui Dumnezeu, 
rosti Spike. 

— Şi mai ciudate sunt cele ale diavolului, 
replică john Wood, iar figura i se întunecă. 
Diavolul readuce pe unii la stadiul animalic al 
existenţei. 

Spike zvârli o întrebare la care se gândise 
tot timpul cât traversase Canalul Mânecii. 

— Credeţi că Arcaşul Verde e una din 
victimele lui? întrebă el, iar John Wood se 
însenină. 

— Există o groază de oameni - spuse el 
enigmatic - care îşi închipuie că Arcaşul Verde a 
fost inventat de un reporter al cărui nume ar fi 
nepoliticos de menţionat în faţa dumneavoastră! 

O afirmaţie uluitoare, a cărei autenticitate îl 
amuză pe Spike. 

— Aş fi încântat să fiu autorul unei farse care 

a păcălit toată Anglia - mărturisi el - dar, din 
nenorocire, meritul aparţine în întregime 
Arcaşului Verde. 

Şi relată ultima apariţie a fantomei, iar John 
Wood îl chestionă amănunţit. 

— Cine a mai văzut „fantoma ”, afară de Abe 
Bellamy? 

— Nimeni. Poate că a inventat-o bătrânul. 

— Puțin probabil. john Wood dădu sceptic 
din cap. Bellamy nu e un om subtil. E o brută. 
Puteţi renunţa la această presupunere. Arcaşul 
Verde e destul de autentic, dacă l-a văzut 
Bellamy. 

Faţa i se înnegură şi el se lăsă pe spătarul 
scaunului, adâncit în gânduri, fireşte neplăcute. 
Deodată se ridică, se îndreptă spre o casă de 
bani ce se afla în fundul încăperii şi o deschise. 
Rămase un timp acolo, apoi se întoarse cu ceva 
în mână. 

Spike se ridicase să plece, căci nu avea la 
dispoziţie decât câteva ore, din care cea mai 
mare parte le petrecuse în discuţii asupra 
articolelor. 

— Uitaţi-vă la asta, Holland. Era un pantof de 
copil, din piele albă de căprioară, pătat şi 
decolorat. Într-o zi, dacă până atunci nu intră pe 
mâna justiţiei, am să-i arăt într-un tribunal acest 
pantof lui Abe Bellamy. O să fie o zi jalnică 
pentru el! 

În clipa aceea, bătrâna scundă, cu mustață, 
intră cu un surâs larg pe faţa ei banală şi ţinând 
în braţe un copil în alb. 


84 


— Domnule, micuța allemande’ nu vrea să se 
culce până n-o vedeţi. 

Fetiţa cu obrajii trandafirii din braţele femeii 
privi fix, cu ochii ei mari, mai întâi candelabrul. 
Îşi întoarse brusc apoi capul spre John Wood şi 
îşi deschise gura ei micuță şi umedă, gungurind 
veselă. 

În John Wood se petrecu o schimbare 
uimitoare. Părea că se îmblânzeşte văzând cu 
ochii. Râsul şi bucuria debordantă care îl 
caracterizau îi reveniră pe faţă când întinse 
braţele şi luă fetiţa. 

— lată doar o monedă din comoara mea, 
Holland, o monedă mai minunată decât toate 
milioanele lui Bellamy. Un mic duşman! Ce 
feroce e, Holland! Zi-i sălbatică, şi ei nici nu-i 
pasă! 

Obrajii catifelaţi ai copilului se lipiseră de-ai 
lui. Spike văzu lacrimi în ochii lui John Wood şi 
se minună. 

Reporterul înaintă zâmbind spre cei doi 
oameni cuprinşi de fericire şi privi în jur. John 
aşezase fetiţa pe marginea biroului, ţinând-o cu 
o mână, iar cu cealaltă îi ridicase în faţa ochilor 
încântați figurina de aur ce-l reprezenta pe Pan. 


_ Capitolul 14. 
CAINII DE LA GARRE 


A doua zi dimineaţa, Julius îl salută cu un 
surâs enigmatic pe patronul său. Domnul 


3 Nemţoaică — in limba franceză. 

Bellamy nu era niciodată bine dispus dis de 
dimineaţă şi îşi risipea indispoziţia într-un torent 
de invective. 

— Să nu te vadă câinii mei, spuse Abe. N-au 
să aibă ce alege din tine. 

În ciuda neliniştii ce-l cuprinse, Julius deveni 
curios. La castel nu existau câini, iar Abe nu 
iubea animalele. Patronul său îi explică. 

— Am cumpărat nişte câini poliţişti - spuse el 
- care au să stea de pază în hol şi pe coridor 
începând chiar de astă-seară. Ascultă sfatul 
meu, stai în cameră până mă scol. 

Julius văzu câinii mai târziu. Erau feroci, 
neprietenoşi şi semănau cu nişte lupi. În noul lor 
cămin, nimeni, cu excepţia lui Abe nu se putea 
apropia de ei. Abe nu se temea absolut de nimic, 
iar animalele părură să recunoască şi să 
respecte imediat în el pe stăpân. 

— Cheamă-i, spuse Abe. Nu-ţi fie frică. Pune 
mâna pe ei. 

Julius întinse nervos o mână spre animalul 
cel mai apropiat dar sări speriat înapoi, căci 
câinele se şi repezise la el. 

— Ți-e frică, şi el ştie că ţi-e frică. Hai la 
mine! 

Pocni din degete, iar câinele înaintă târâş, 
dând din coadă, se aşeză la pământ şi îşi ridică 
spre faţa stăpânului privirea inteligentă. 

— Cel care mi i-a vândut mi-a spus că n-au să 
se înveţe cu mine decât peste vreo lună. Era un 
prost. Casa aceea a fost închiriată, spuse el, 
schimbând subiectul discuţiei. Cum se numeşte? 

— Vorbiţi de Lady's Manor? întrebă Julius 


surprins. 

Bătrânul făcu un semn afirmativ. 

— Mi-au luat-o înainte cu cinci minute. Am 
telefonat agentului imobiliar azi-dimineaţă şi mi- 
a comunicat că tocmai a închiriat-o. Ştii ceva? 

— Nu, domnule. E pentru prima oară când 
aud. Cine-i noul chiriaş? 

Bellamy ridică din umeri. 

— Nu ştiu şi nici nu-mi pasă, spuse el. De ce 
nu şi-au găsit altă casă? 

Mai târziu, după-amiază, Julius îl întovărăşi 
pe cărarea largă şi mărginită de pomi, pentru a 
face un tur de inspecţie. 

— Cred că asta-i casa, spuse Bellamy, 
arătând cu bastonul o clădire cenuşie şi pătrată 
al cărei acoperiş şi ale cărei coşuri se vedeau 
peste zidul înalt ce înconjura parcul. Am mai 
văzut-o, clar nu mi-a trecut niciodată prin cap s- 
o cumpăr. Ce-i acolo, o uşă în zid? 

— Aşa se pare, răspunse Julius. Exista 
probabil o legătură între castel şi Lady's Manor. 
E ceea ce se numeşte o casă de zestre. 

Uşa se dovedi a fi o placă veche, prinsă în 
balamale de fier, evident nefolosită de ani. 
Copcile de fier ruginiseră, iar suprafaţa era 
năpădită de iederă. Faptul că ar fi trebuit să 
munceşti o zi ca s-o deschizi, nu-l satisfăcu pe 
bătrân. 

— Cheamă un zidar din sat şi spune-i s-o 
zidească, zise el. Nu vreau să risc ca nepoftiţii să 
hoinărească pe proprietatea mea. Ai grijă, 
Savini. 

Julius îşi notă, şi în aceeaşi după-amiază 
aduse doi zidari din sat, care dădură jos iedera 
şi rupseră bălăriile, pregătindu-se să zidească 

uşa. Valerie Howett se uita prin grădina 
neîngrijită a noii ei case, când deodată auzi 
zgomotul oţelului ce loveşte piatra. Inţelese de 
îndată ce se petrecea de cealaltă parte a porţii 
stricate. 

Lady's Manor se dovedise pentru ea o 
surpriză din mai multe privinţe. Cercetând mai 
atent, descoperise că nu avea nevoie decât de 
foarte puţine reparaţii interioare. Pereţii tuturor 
odăilor erau îmbrăcaţi în lambriuri, tavanele 
aveau bârne şi nu trebuiau decât văruite. Una 
din duşumelele cu încrustaţii necesita reparaţii 
mai ample, dar, spre bucuria ei, Valerie îşi dădu 
seama că se putea muta aproape pe loc, ceea ce 
şi făcu. 

Domnul Howett, ascultător, îşi dădu 
asentimentul, şi mai înainte ca femeile de 
serviciu să fi terminat curăţenia casei şi să 
plece, sau ca varul de pe tavan să se usuce, 
camioane uriaşe ce transportau mobila trecură 
în procesiune pe  străduţele  liniştite din 
Berkshire şi o apucară pe drumul ce ducea la 
Lady's Manor. 

De la fereastra dormitorului, Abe Bellamy 
văzu într-o dimineaţă fum ridicându-se deasupra 
pomilor din direcţia lui Lady's Manor. Se 
încruntă. De la un timp se scula mai devreme, 
deoarece servitorii opuneau o rezistență 
scuzabilă la a intra în apartamentele de locuit 
ale castelului până ce câinii poliţişti de pază nu 
erau legaţi. Aceşti paznici de noapte se plimbau 
prin castel în voia lor, iar într-o noapte, Julius, 
auzind lipăitul stins al labelor, fu cuprins de un 


fior de groază. Prezenţa câinilor se dovedise 

însă eficientă, căci de la instalarea lor nu mai 
existase nici urmă de Arcaş Verde. 

Domnul Bellamy surprinse un titlu în ziarul 
Daily Globe: 


CÂINI POLITISTI ÎL PĂZESC PE MILIONARUL 
DE LA CHICAGO DE UN ARCAŞ FANTOMATIC 


Mârâi furios. Se resemnase însă în faţa 
acestei reclame nedorite. Deşi îi purta pică lui 
Spike Holland, nu simţea îndemnul de a se 
răzbuna pe reporter, cu toate că în trecut 
ruinase câţiva ziarişti pentru lucruri mai puţin 
importante. Culmea era că Spike Holland 
avusese tupeul să vină la pavilionul de la 
intrarea castelului şi să ceară să i se dea drumul 
înăuntru. Aceasta se întâmplase a doua zi după 
întoarcerea sa din Belgia. 

— Spuneţi-i că dacă se apropie, pun câinii pe 
el! se răsti Bellamy prin telefon. 

— Afirmă că deţine unele informaţii despre 
Creager, cel care a fost asasinat acum câteva 
zile. 

— Nu vreau să ştiu nimic! răcni Bellamy şi 
trânti telefonul. 

Ceva mai târziu, plimbându-se agitat prin 
grădină, rămase înlemnit de uimire, paralizat o 
clipă de furie şi surpriză: reporterul cel roşcovan 
păşea calm pe peluză, cu o ţigară de foi în colţul 
gurii şi cu mâinile în buzunare. Scoase una din 
mâini pentru a-l saluta, bine dispus, pe 
milionarul stupefiat. 

— Cum ai intrat? 


— Peste zid, răspunse Spike amuzat. 

Faţa lui Bellamy se înroşi mai tare. 

— N-ai decât să sări zidul înapoi, spuse el 
aspru. Te afli aici fără dreptul de a intra, 
derbedeule! Întinde-o! 

— Domnule Bellamy, n-are rost să ne certăm. 
Întrucât sunt aici, n-ar strica să mă ascultați. 

— Nu ascult nimic. leşi! 

Bătrânul se îndreptă spre reporter. Nu exista 
nici o îndoială cu privire la intenţiile lui. 

— Cred că mai bine m-aţi asculta, spuse 
Spike liniştit, fără să se clintească. Poliţia a 
găsit copia unei scrisori pe care v-a trimis-o 
Creager în legătură cu un oarecare Z, şi e foarte 
curioasă să ştie în ce an a fost scrisă şi cine e 
persoana. 

Atitudinea lui Bellamy se schimbă brusc. 

— O scrisoare? repetă el incredul. Adresată 
mie? Idiotul a păstrat... copii după scrisori? 

Spike făcu un gest afirmativ. 

— Au găsit sute de copii în biroul lui. Cred că 
avea obiceiul să le păstreze. 

Bellamy reflectă o clipă. 

— Vino înăuntru, mormăi el apoi, iar Spike îl 
urmă triumfător. 


Capitolul 15. _ 
NOTA DE PLATA A GAZULUI 


— Hai, spune tot ce ştii despre asta. În 
primul rând, cum ai aflat de scrisoare. 

— Eram de faţă când a fost găsită, răspunse 
Spike. De fapt, nici n-ar fi observat-o, dacă n-aş 
fi văzut-o eu. 

— Serios? întrebă bătrânul sarcastic. 

— Am văzut-o şi am copiat-o mai înainte ca 
inspectorul să-şi dea seama de importanţa ei. 

Scoase un carneţel din care extrase o foaie 
de hârtie, pe care o despături şi o aşeză pe 
masă. 

— Am să v-o citesc, spuse el. N-are dată, şi 
asta a cam încurcat poliţia. 


Dragă domnule Bellamy, 
Păziți-vă de Z. E în acelaşi grup de paznici cu 
mine şi e un tip foarte impulsiv. Cred că aş putea 
să fac ceea ce ați sugerat la întâlnirea noastră. 
Va trebui să mă plătiţi însă bine, fiindcă risc să- 
mi pierd slujba. Mai ales dacă ceva nu iese cum 
trebuie şi mă vede un alt paznic. De asemenea, 
s-ar putea dovedi o operațiune dureroasă şi m- 
aş putea râni grav, aşa că ar trebui să ştiu cum 
stau din punct de vedere financiar. Nu-mi place 
Z. E prea abil; ştie să dea cu gura şi s-au iscat 
unele neplăceri cu el. Dacă vreţi să continuaţi 
planul dumneavoastră, trebuie să ne întâlnim 
mâine. Eu plec în concediu şi am să stau la 
rudele mele, la Henley. Dacă vă convine, poate 
ne întâlnim acolo. 
(Semnat) J. Creager 


Abe Bellamy citi scrisoarea de două ori, apoi 
o Împături şi i-o înapoie reporterului. 

— Nu-mi amintesc s-o fi primit. Nu ştiu 
absolut nimic despre Z, oricine ar fi el, şi nu i-am 
plătit bani lui Creager decât pentru serviciile pe 
care mi le-a făcut. 

Vocea îi devenise neobişnuit de blândă, deşi 


Spike îşi dădu seama că numai printr-un efort 

reuşea Bellamy să-şi ţină cumpătul. 

— La Henley v-a salvat viaţa, nu? insistă 
Spike. E mai degrabă o coincidenţă că a stabilit 
să-l întâlniți acolo. Poate că ştia c-o să cădeţi în 
râu? 

— Scuteşte-mă de obrăzniciile tale, Holland! 
replică bătrânul. Ai aflat de la mine tot ce-ai vrut 
să ştii. Cât despre această scrisoare, nu există 
nici o dovadă că a trimis-o vreodată. Poate că 
dumneata ai falsificat-o şi ai ascuns-o printre 
hârtiile lui. Ce căutai la percheziţie, de fapt? 

Spike luă scrisoarea şi o vâri la loc în 
buzunar. 

— Ce căutam acolo? repetă el. Cred că pur şi 
simplu mă aflam pe-acolo. N-aveţi nimic de spus 
în privinţa acestei scrisori, domnule Bellamy? 

— Nimic. N-am primit-o niciodată. Nu ştiu 
nimic despre cel de care pomeneşti. Nici măcar 
n-am ştiut că acest Creager a fost paznic la 
închisoare, până când n-am citit în ziarul Globe... 
ziarul meu preferat, adăugă el batjocoritor, iar 
Spike rânji. 

— Bine, spuse el. Mai ştiţi ceva despre 
fantomă? 

— Dumneata afli despre ea înaintea mea, 
răspunse Abe. Toate informaţiile mele despre 
acest blestemat Arcaş Verde le culeg din Globe - 
un ziar excelent, plin de informaţii exacte. 
Crede-mă că mai repede mă lipsesc de micul 
dejun, decât de Daily Globe. 

— Presupun că nu vă supăraţi dacă dau şi eu 
o raită prin castel. 

— Presupui greşit, răspunse Abe. N-ai decât 
să dai o raită peste zidul pe care l-ai sărit, şi cu 

cât ai s-o faci mai repede, cu atât are să fie mai 
bine. 

Pentru a fi sigur că nedoritul oaspete pleacă 
într-adevăr, îl însoţi până la intrarea castelului. 
Văzându-l pe Spike, portarul rămase cu gura 
căscată. 

— Zidurile astea nu sunt destul de înalte, 
Savini, spuse bătrânul după plecarea lui Spike. 
Telefonează la Guildford să vină cineva să fixeze 
sârmă ghimpată pe creasta zidului. Şi, Savini... 
Julius se întoarse de la uşă. Nu ţi-am mai 
pomenit, dar cred că te scutesc de un deranj 
dacă-ţi spun că mapa în care-mi ţin câteva 
fotografii nu se mai află în sertarul biroului. Am 
pus-o în casa de bani. Dacă vrei să te uiţi la 
fotografii, vino să mi le ceri şi le scot pentru 
tine! 

Julius nu se simţi obligat să răspundă, căci 
era incapabil să găsească o replică potrivită, 
chiar dacă prilejul ar fi existat. 


x xK x 


Castelul Garre fusese renovat serios înainte 
ca Abe Bellamy să-şi stabilească aici reşedinţa. 
Sub supravegherea personală a bătrânului 
constructor, grupuri de muncitori duseseră la 
bun sfârşit, lucrând aproape o lună, planurile 
făcute de Abe, care fusese şi arhitect şi 
supraveghetor.  Instalase la castel un nou 
rezervor de apă şi lumină electrică, ca şi un 
sistem de încălzire cu gaze. În fiecare odaie, cu 
excepţia bibliotecii, se aflau sobe cu gaze, iar în 
bucătărie, o imensă maşină de gătit. 

Consumul de gaze îl neliniştise în mare 
măsură pe Wilks, majordomul, în ziua când Spike 
apăruse neautorizat pe peluza castelului. Notele 
de cheltuieli ale întreţinerii îi parveneau direct 
lui Bellamy şi doar printr-un accident chitanţa de 
plată a gazelor ajunsese la bucătărie şi, de aici, 
pe biroul domnului Wilks, care reflectase mult 
timp asupra ei înainte de a discuta cu stăpânul 
lui. 

— Ce-i asta? întrebă Abe, strâmbându-se la 
servitorul său. 

— Nota de plată a gazelor. Au greşit, ne-au 
trecut mai mult decât am consumat - spuse 
Wilks, încântat că putea să discute cu stăpânul 
castelului Garre o problemă în care era sigur căi 
se va da dreptate. 

— Ce-au greşit? Ce-i greşit la notă? 

— Ei bine, domnule, ne-au trimis o notă de 
plată prea încărcată pentru una din cele mai 
calde luni ale anului, mai ales că încălzirea cu 
gaze la bucătărie a fost stricată şi a trebuit să 
ardem cărbuni. 

Bellamy smulse nota de plată din mâna 
majordomului, fără să-i arunce măcar o privire. 

— Lasă asta, spuse el. 

— Dar nu puteam consuma trei sute de metri 
cubi de gaze, ne-au încărcat nota... 

— Lasă asta! tună stăpânul său. Să nu mai 
deschizi scrisorile! Ai priceput? Nu-i treaba ta! 

Răbdarea lui Wilks ajunsese la capăt. Era 
bine plătit, dar suferise atâtea din cauza 
grosolăniei stăpânului său, încât se săturase: 

— Nu vă permit să vorbiţi astfel cu mine, 


domnule Bellamy - spuse el - şi voi fi fericit dacă- 

mi daţi drepturile ce mi se cuvin şi-mi îngăduiţi 
să plec. Nu sunt obişnuit să... 

— Nu-mi ţine discursuri, şi du-te! se răsti 
Abe. 

Vâri mâna în buzunar şi aruncă o bancnotă 
pe masă. 

— Uite-ți banii! Dispari de-aici într-o 
jumătate de ora, căci altfel te-nvăţ eu minte! 

x x * 


Spike lua un dejun modest la hanul din sat, 
când auzi senzaționala ştire. Concedierea 
majordomului de la castel reprezenta pentru 
satul Garre un eveniment de importanță 
mondială. 

Se ştia bine că relațiile dintre Abe Bellamy şi 
şeful servitorilor erau cam proaste, iar când 
domnul Wilks apăru pe străzile satului, fu oprit 
la fiecare pas de tot felul de oameni, care voiau 
să-i dovedească simpatia, începând cu doctorul 
din localitate şi isprăvind cu un fost servitor de 
la castel, care plecase de frica Arcaşului Verde. 

Reporterul îşi părăsi dejunul şi ieşi să-i 
vorbească majordomului jignit. 

— Imi era absolut cu neputinţă să mă înţeleg 
cu el, îi spuse Wilks, tremurând de indignare. 
Absolut cu neputinţă, domnule. Asta nu-i om, ci 
porc! Ce să mai vorbim despre faptul că ar fi 
văzut fantoma... 

— Ai văzut-o şi dumneata? 

— Nu, domnule, n-am văzut-o, spuse Wilks. 
Nu pot să mint. N-am văzut nici un fel de 
fantomă şi, după părerea mea, fantoma nu e 


decât o invenţie a domnului Bellamy, pentru a-şi 

sluji scopurile lui murdare. Când spun că e un 
porc, vă asigur că vorbesc în calitatea celui care 
a servit într-unele din cele mai bune familii. Nu 
ştie să trăiască, domnule! Are una din cele mai 
frumoase sufragerii din regiune, şi totuşi îşi ia 
mesele porceşte, în bibliotecă, aşa cum n-ar face 
niciodată un gentleman. Şi ce mai mănâncă, 
domnule! Ar ajunge pentru trei oameni. Doi litri 
de lapte şi şase ouă la micul dejun.. 

Enumeră în ce consta prodigioasa poftă de 
mâncare a domnului Bellamy. l-l prezentă într-o 
lumină nouă lui Spike, care nu şi-l imaginase 
niciodată ca o persoană ce bea sau mânca, sau 
avea pofta de mâncare normală a oamenilor. 

— Ce s-a întâmplat de te-a concediat? 
întrebă el, iar majordomul îi povesti că în timpul 
verii nu se folosiseră deloc gaze la bucătărie, iar 
societatea de gaz îi încărcase excesiv. 

— l-am spus în propriul său interes, şi în loc 
să-mi fie recunoscător, ca un gentleman, s-a 
înfuriat şi m-a tratat ca pe un câine. Nu puteam 
să-i mai suport mojiciile. 

Spike ascultă relatarea necazurilor 
majordomului, dar nu dădu mare atenţie 
întâmplării cu nota de gaze exagerat de 
încărcată. În schimb aduse cu abilitate discuţia 
înapoi la vizitatorul fantomatic. Dar nu reuşi să 
afle nimic interesant, cu excepţia prezenţei 
câinilor poliţişti, de care ştia şi despre care 
scrisese chiar un articol. Cu toate acestea, în 
timp ce domnul Wilks vorbea, Spike redacta în 
minte reportajul pe care avea să-l trimită unui 
ziar londonez, dându-i eventual titlul: „Viaţa 


mea în castelul cu fantome”. 

În drum spre oraş, Spike se hotărî să facă o 
vizită la Scotland Yard. 

Jim Featherstone se afla în biroul său, iar 
ziaristul fu primit pe loc: 

— Ei, Holland, ce s-a mai întâmplat? 

Împinse spre el pe masă o cutie cu ţigări de 
foi. Spike alese una cu mare grijă. 

— O oarecare încurcătură la castelul Garre, 
începu el. Nobilul proprietar şi-a concediat 
majordomul fiindcă şi-a vârât nasul în nota de 
plată a gazului. Bănuiesc că acum patru sute de 
ani, sărmanul bătrân Wilks ar fi fost spânzurat, 
intrând astfel în rândul simpaticelor fantome 
care se strâng noaptea să joace zaruri în curtea 
din spate a castelului lui Bellamy. 

— Vrei să mai repeţi o dată foarte rar ce-ai 
spus? zise Jim. Sunt cam ameţit în dimineaţa 
asta. Mai întâi, ce era în neregulă cu nota de 
plată a gazului? 

Spike îi povesti şi, spre uimirea lui, 
detectivul insistă să afle amănunte, 
chestionându-l până ce reporterul simţi că i se 
învârte capul. 

— Dar ce-i cu gazul ăsta, la urma urmei? 
întrebă el. Nu mi se pare o indicație grozavă, 
afară de cazul că-l bănuieşti pe bătrânul Bellamy 
că şi-a instalat în secret un cazan de distilat 
whisky! 

— Nota de plată a gazului e cel mai 
important lucru pe care l-am aflat în legătură cu 
castelul Garre, spuse Jim Featherstone calm. Iți 
rămân foarte obligat, Holland. Să nu uit: plec în 
străinătate pentru vreo săptămână-două, aşa că 
n-am să te văd. Dacă mai obţii vreo informaţie, 

aş fi încântat să i-o comunici ajutorului meu. Am 
să ţi-l prezint. 

O jumătate de oră mai târziu, Spike intră în 
redacţia de ştiri. 

— Domnule Syme, sunt sigur că dezlegarea 
senzaţională a misterului morţii lui Creager se 
află la castelul Garre. Bătrânul l-a dat afară pe 
majordom şi-ar trebui să instalăm în locul lui de 
urgenţă pe unul din oamenii noştri. M-aş duce 
chiar eu, dar nu ştiu să fac pe majordomul şi, în 
orice caz, Bellamy m-ar recunoaşte într-o clipă. 
Nu l-am putea trimite pe Mason, sau pe unul din 
ceilalţi băieți? Am putea aranja să fie 
recomandat de o agenţie pentru personal de 
serviciu. 

— E o idee, spuse redactorul de ştiri. 

Era de asemenea o idee care venise aproape 
simultan şi altor două persoane interesate. 


z Capitolul 16. 
CAINII AUD UN ZGOMOT 


Crimă cu premeditare, împotriva uneia sau 
mai multor persoane necunoscute. 

Abe Bellamy citi fără emoție raportul 
anchetei asupra morții lui Creager. Pentru el nu 


însemna decât că suma de patru sute optzeci de 

lire pe an, pe care i-o plătea de mulţi ani, avea 
să rămână acum în buzunarul lui. Fusese 
neplăcut şi enervant să răspundă întrebărilor 
fără sfârşit pe care i le pusese poliţia cu privire 
la legăturile dintre el şi mort. Dar acum totul se 
terminase. 

Ciudat, dar bizareria caracterului lui Creager 
nu-l tulburase niciodată şi nici nu făcuse vreo 
legătură între felul cum fusese asasinat şi 
Arcaşul Verde. Avea o prejudecată înnăscută 
împotriva reporterilor şi de la bun început 
considerase că legătura între aceste două 
evenimente era o şmecherie a ziariştilor. Foarte 
probabil ca omul nici măcar să nu fi fost ucis cu 
o săgeată, ci poate înjunghiat de-un vechi 
duşman, care-i purta pică; şi chiar dacă moartea 
se datora săgeţii, atunci sigur că asasinul s-a 
inspirat din ziare. 

Observase un lucru - dar acesta nu avea 
nimic de-a face cu crima şi anume posomoreala 
secretarului său. O atribuia, pe nedrept, faptului 
că-i destăinuise lui Julius că-i cunoştea trecutul 
şi, crezând aşa ceva, era bucuros să-l menţină în 
serviciu. Prezenţa noilor chiriaşi de la Lady's 
Manor îi provoca o uşoară iritare, căci într-un fel 
greu de precizat păreau să-i încalce drepturile 
de suveran, deşi Bellamy nu-şi exprima 
gândurile chiar cu aceste cuvinte. De fapt, nu-i 
păsa şi nici nu-l interesa cine erau aceşti 
chiriaşi. Numai cu Julius discuta diferite 
probleme, căci servitorii nu i se adresau decât 
dacă le spunea el vreun lucru, iar el nu vorbea 
cu ei decât când le reproşa ceva. 


Câteva zile după concedierea lui Wilks, i se 

ivi prilejul să se răstească la noul majordom. 

— Ascultă, tinere, aş vrea să-ţi intre în cap 
că n-am chef să te văd intrând în vreo odaie 
unde mă aflu eu, decât în cazul când te-am 
chemat. Seara trecută ai bătut la uşa bibliotecii, 
deşi domnul Savini ţi-a spus să nu mă deranjezi. 

— Vă rog să mă iertaţi, domnule, răspunse 
majordomul plin de respect. Nu cunosc încă 
destul de bine obiceiurile de la castel; vă promit 
că n-are să se mai întâmple. 

Sosirea noului majordom  păruse să 
accentueze deprimarea lui Julius. În orice caz, în 
purtarea lui se observase o schimbare din ziua 
când venise noul servitor. Era şi mai puţin 
vorbăreţ, şi mai puţin vesel. Într-o după-amiază, 
Abe îl găsi complet distrus, rătăcind pe peluzele 
castelului. 

— Ce-ai păţit, Savini? întrebă el batjocoritor. 
Dacă e cazul ca cineva să facă pe morocănosul 
pe-aici, atunci am s-o fac eu. Sus fruntea şi fii 
mai cu viaţă. De fapt, ce s-a întâmplat? A 
descoperit poliţia cine eşti? 

— Nu, domnule, răspunse Julius. Nu prea mă 
simt bine. 

— Atunci, caută-ţi loc în altă parte, bombăni 
bătrânul. La mine nu-i spital. 

Mustrarea avu ca efect o falsă înviorare din 
partea lui Savini. Bătrânul continuă să-l înjure cu 
năduf. 

Trecuseră mai bine de două săptămâni de la 
ultima apariţie a Arcaşului Verde, iar lui Bellamy 
nu-i veni greu să găsească o explicaţie. 

— Câinii poliţişti au ceva care nu-i pe placul 
fantomelor, spuse el. Sau poate că fantomele au 

ceva care, fireşte, enervează câinii poliţişti. 

În aceeaşi noapte fu trezit din somn de un 
urlet ascuţit scos de unul din dulăi. Sări din pat 
şi ieşi pe culoar. Luminile erau toate aprinse, 
aşa cum ordonase, iar unul dintre câini stătea 
nemişcat în mijlocul coridorului, cu faţa spre 
scara largă ce cobora în holul de jos. Bătrânul 
fluieră, iar câinele se întoarse şi se apropie încet 
de el, oprindu-se din când în când pentru a se 
uita în urmă. Curând sosi lângă el şi celălalt 
câine, care urcase în goană scările auzind 
fluieratul. 

— Ce-aţi păţit? 

Abe se întoarse în camera lui, îşi puse 
halatul şi îşi strecură un revolver în buzunar. 
Apoi, urmat de câini, cobori în hol. Nu văzu însă 
nimic care să-i trezească cea mai mică bănuială. 
Descuie uşa de la bibliotecă, păşi înăuntru, 
aprinse lumina şi cercetă, fără rezultat, 
încăperea. Uşa mare şi grea de la intrare era 
încuiată şi cu zăvorul tras. 

Se urcă satisfăcut în odaia sa. De-abia 
aţipise, când auzi din nou câinii urlând - de data 
aceasta amândoi. Îi găsi unde îi văzuse şi prima 
oară. Stăteau nemişcaţi, cu faţa spre scara 
principală. De data aceasta, când îi fluieră, unul 
din câini întoarse doar capul spre el, dar nici 
unul nu se mişcă. Se răsti la ei, iar câinii se 
apropiară încet de el. 

— Ce-aţi păţit, caraghioşilor? 

Drept răspuns, câinii urlară fioros. Deodată, 
ca şi cum ar fi văzut ceva, o rupseră amândoi la 
fugă pe coridor. Abe îi urmă. Îi găsi în hol, 


mirosind pe jos. Aprinse toate luminile din hol şi 

cercetă din nou, dar fără rezultat. 

— Aţi înnebunit, bombăni el. 

Câinii se foiau neliniştiţi. „Probabil că aşa-i 
apucă uneori” - îşi spuse el şi se întoarse la 
culcare. In timp ce dormita, îi auzi mârâind, dar 
nu le mai dădu atenţie şi adormi. 

Se făcuse ora cinci când se deşteptă. Afară 
nu se luminase încă. Se sculă, îmbrăcă un halat 
de casă şi aprinse lumina. În clipa aceea făcu 
ochii mari: uşa dinăuntru sta larg deschisă, iar 
uşa ce da în afară fusese descuiată, deşi era 
sigur că le închisese şi le încuiase pe amândouă 
când se sculase noaptea trecută. Ce făcuseră 
câinii? 

leşi pe coridor, să afle. La început, crezu că 
sunt morţi. Zăceau unul în spatele celuilalt, 
lângă perete, cu picioarele întinse ţeapăn, îl 
zgudui pe unul din ei; câinele deschise încet 
ochii, îl privi prosteşte câteva secunde, apoi îi 
închise din nou. „Au fost drogaţi!” îşi spuse 
bătrânul. Vasăzică, cineva fusese ascuns aici, tot 
timpul: o fiinţă omenească. Arcaşul Verde era 
deci o fiinţă în carne şi oase - nici nu-şi 
închipuise vreodată altfel. 

Câinii îşi reveniră după o jumătate de oră şi 


nu părură foarte afectaţi de ceea ce li se 
întâmplase. Abe îi conduse personal la coteţele 
lor. 


De ce venise Arcaşul Verde? Ce urmărise? Nu 
pentru a-şi demonstra abilitatea de a intra şi a 
ieşi dintr-o cameră după cum avea chef îşi luase 
riscul să drogheze câinii. Ce căutase? În 
dormitor se aflau puţine lucruri de valoare, iar 


acestea rămăseseră neatinse. Evident, nu furtul 
102 


constituia explicaţia acestor vizite. Era de 
asemenea clar că Arcaşul Verde nu se ţinea de 
glume, ci urmărea un ţel precis. 

Deodată, bătrânul înţelese. Arcaşul Verde 
căuta cheia, cheia pe care Abe o ţinea tot timpul 
asupra lui, ziua, iar noaptea o vâra sub pernă. O 
purta cu el, legată cu un lanţ lung de oţel. 
Primul lucru pe care-l făcea dimineaţa, înainte 
să se ducă în camera de baie, era să scoată 
cheia de sub pernă şi să-şi înfăşoare lanţul pe 
după gât. lar noaptea, înainte de a se culca, 
ultimul lucru pe care-l făcea era să pună cheia 
sub pernă. 

Cheia aceasta era un obiect de o formă 
ciudată - foarte lungă, subţire şi îngustă. Cheia! 
lată explicaţia. lar dacă asta era explicaţia, 
atunci  Arcaşul Verde cunoştea secretul 
castelului Garre! 

Intră în bibliotecă aproape fugind şi trânti 
uşa în urmă. Savini, care nu se trezise decât pe 
jumătate, auzi zgomotul şi visă că bătrânul se 
împuşcase. Zâmbi în somn. 


Capitolul 17. 
LA LADY'S MANOR 


Ducându-se la poşta din sat, Savini zări pe 
trotuar o figură cunoscută şi mârâi în sine. Dacă 
prin apropiere ar fi existat o stradă pe care s-o 
apuce sau dacă s-ar fi putut preface că nu l-a 
văzut pe tânărul spilcuit şi cu părul roşu care îşi 
fuma ţigara de foi de dimineaţă şi contempla 

lumea cu amabilitate şi condescendenţă, ar fi 
putut eventual să evite această întâlnire. 

Spike îi făcu un semn cu degetul, iar Savini 
traversă strada, simțind cum îl trec sudorile. 

— Sunt... - începu el. 

— Eşti grăbit. Ştiu. Nu vrei să te vadă 
bătrânul vorbind cu mine, căci îţi pierzi slujba. Şi 
asta o ştiu foarte bine. Ascultă, Julius, cred c-ar 
trebui să ne cunoaştem mai bine, şi sper că nu 
te superi că-ţi spun pe numele mic. Mi-a plăcut 
întotdeauna în mod deosebit acest nume... Nu, 
nu glumesc... Am să-mi botez primul copil Julius. 
Ascultă însă. Vreau să te întreb ceva. Cunoşti un 
om de la Scotland Yard numit Featherstone? 

Savini încuviinţă. 

— ÎI cunosc, da, răspunse el scurt. E cel ce-i 
însoțea pe cei doi Howett. De ce nu te duci să-l 
întrebi pe domnul Howett, Spike? Locuieşte la 
Lady's Manor şi ar putea să-ţi dea mai multe 
amănunte. 

— Am fost la el, spuse Spike. Aşadar, îl 
cunoşti pe Featherstone. 

— Ţi-am spus că-l cunosc, nu? replică Julius 
nerăbdător. Acum trebuie să plec, Holland. 

— Spune-mi Spike, zise tânărul cu 
seriozitate. Sincer vorbind, cred că n-ar fi rău să 
ne cunoaştem mai bine. Cum arată noul 
majordom? întrebă el într-o doară. 

Julius dădu neputincios din umeri. 

— Un majordom - un om priceput. A fost 
trimis de la Londra. 

— Nu-i decât un majordom priceput? Asta 
sună atât de puţin romantic, spuse Spike, 
observându-l cu atenţie. Vine vreodată în sat? 

— Cred că da. 

— Nu-i o persoană cunoscută, nu? 

— Ce sens are să mă întrebi pe mine despre 
majordom? îl imploră Julius, patetic. E prietenul 
tău? 

— De ce te grăbeşti? spuse Spike şi-l apucă 
de mână în clipa când Savini vru să plece. Ce mai 
e nou pe-acolo? Ce-a mai făcut Arcaşul Verde? E 
tot în vacanţă? 

— Nu, nu e! strigă Julius. Azi-noapte a drogat 
câinii. Mă duc la poştă să dau telegramă să mai 
fie trimişi încă doi. Bătrânul îşi închipuie că 
Arcaşul Verde n-o să se poată descurca la fel de 
uşor cu patru câini, cum a făcut-o cu doi. 

Apoi, smulgându-se, o luă la fugă cât putu 
de repede, cu intenţia de a se îndepărta cât mai 
mult cu putinţă de reporterul acesta atât de 
curios. 

În dimineaţa aceea, Spike primi o scrisoare 
de la prietenul său din Belgia. John Wood sosea 
la sfârşitul săptămânii şi dorea să ia masa cu 
Spike. O parte din scrisoare atrase în mod 
deosebit atenţia reporterului. 


Vă sunt foarte recunoscător pentru lunga 
relatare pe care mi-ati făcut-o asupra lui Bellamy 
şi a întâmplărilor extraordinare care se petrec la 
castel. De atunci citesc cu regularitate ziarul 
Globe, şi articolele dumneavoastră despre 
Arcaşul Verde sunt cu totul remarcabile. In 
scrisoarea de răspuns afirmațti că mai devreme 
sau mai târziu, Arcaşul Verde va sfârşi prin a 
zdrobi nervii lui Abe Bellamy. Aşa cum v-am mai 
spus, vă înşelaţi. Nimic pe lume nu-l poate 

speria pe ticălosul acela. Nu cred, pe de altă 
parte, că e obligatoriu ca Abe Bellamy să fie ucis 
de mâna care l-a lovit pe Creager. Totul ţine 
numai de graba asasinului, iar soarta lui Abe 
Bellamy depinde în întregime de natura 
descoperirilor făcute de omul ce bântuie 
castelul. 


Scrisoarea se ocupa mai departe, amănunțit, 
de noul său plan şi de felul cum progresa. 
Reuşise să stârnească interesul unui număr de 
bogătaşi din America şi Anglia, iar planul luase o 
amploare nesperată niciodată. Spike nu citi cu 
prea multă atenție partea de la sfârşit a 
scrisorii, fiindcă în acel moment nu era deosebit 
de captivat de bunăstarea copiilor. Ceea ce îl 
pasiona intens era Abe Bellamy. Nu se putu însă 
abține să nu se mire de extraordinara deosebire 
a caracterelor celor doi oameni. Uriaşul acesta 
brutal, care stătea ca un căpcăun de odinioară 
baricadat în fortăreața sa, răspândind în jur 
cruzime şi ură, spre deosebire de un suflet bun, 
a cărui întreagă existență era dedicată 
umanității. 

Fiind invitat să ia micul dejun cu domnul 
Howett, porni agale Pe cărarea frumoasă care 
înconjura zidurile înalte ale clădirii. Curând văzu 
coşurile în stil elisabetan ale vechiului conac. 

Spike se pricepea întrucâtva la stiluri şi, ca 
şi cei mai mulţi americani, cunoştea mai bine 
decât englezii care le vedeau zilnic trecutul 
clădirilor istorice din Anglia. Conacul fusese 
construit în secolul al XV-lea pentru o oarecare 

fusese distrusă parţial de foc în timpul reginei 
Elisabeta şi reclădită imediat, ceea ce explica, 
desigur, caracterul elisabetan al arhitecturii. 

Era o dimineaţă luminoasă şi caldă pentru 
acea perioadă a anului. Pe Valerie Howett o găsi 
în grădină, supraveghind plantarea unor bulbi. 

— S-ar zice că vă stabiliţi aici pentru 
totdeauna, îi spuse Spike zâmbind şi dându-i 
mâna. 

— Mă stabilesc aici pentru... mult timp, 
răspunse ea calm. Pe tata îl găsiţi în bibliotecă. 
Mă tem că veţi da peste balamuc în casă. 
Singură, camera tatii e mai curată. 

Ceva din melancolia ce părea să fie o 
caracteristică stabilă a domnului Howett 
dispăruse. Era bine dispus, aproape vesel, iar 
Spike, fără să ştie motivul, se gândi că se datora 
schimbării aerului. Domnul Howett îi mărturisi ce 
planuri are, îi arătă cu oarecare mândrie hârtiile 
pe care le strânsese şi chiar îl consultă în 
privinţa introducerii. 

— L-aţi văzut cumva pe vecinul 
dumneavoastră, domnule Howett? 

— Cine? Bellamy? Domnul Howett se 
strâmbă. Nu, şi nici n-am chef să-l văd. Slavă 
Domnului că e un tip nesociabil, aşa că nu-mi 
vine să cred c-o să sosească în vizită să ia ceaiul 
cu noi, Holland - adăugă el serios - te-ai 
familiarizat cu obiceiul ăsta de a bea ceai? Dacă 
nu, mai bine renunţă. E fatal. E mai rău ca 
stupefiantele. Odată obişnuit, devii sclavul lui 
pentru totdeauna. 

Peluzele de la Lady's Manor nu erau prea 


largi; aveau mai puţin de doi acri, iar limitele lor 

erau marcate de zidurile castelului. Spike 
remarcă faptul acesta după ce termină micul 
dejun, când fata îl plimbă prin proprietate. 

— Aici pare să fie o poartă, domnişoară 
Howett. 

— A fost - răspunse ea supărată - dar domnul 
Bellamy a zidit-o pe partea cealaltă. 

— Poate că se teme de Arcaşul Verde, spuse 
Spike în glumă. Apoi adăugă grăbit: Sper că nu e 
o indiscreţie, domnişoară Howett. Nu vă e frică, 
nu-i aşa? 

— Nu, nu mi-e frică, răspunse ea. 

Spike cercetă zidul cu un interes profesional. 

— E mai scund aici decât în oricare altă parte 
a castelului - spuse el - şi aţi avea oricând 
prilejul de a face o incursiune pe domeniul 
feudal al lui Abe. 

Înaintă, ridică mâinile şi văzu că poate 
atinge creasta zidului. 

— Două mişcări uşoare, şi aţi ajuns sus. 
Asta-i bună! încep să vă invidiez, domnişoară 
Howett! Nu vă cer să-mi îngăduiţi să jefuiesc 
castelul pornind din curtea dumneavoastră, dar 
dacă mă încurajați cât de puţin, am să vin într-o 
noapte întunecoasă şi-am să mă duc să-l caut pe 
arcaş. 

Valerie râse uşor. 

— Nu vă încurajez absolut deloc, domnule 
Holland, răspunse ea. Apoi îl întrebă: L-aţi mai 
văzut în ultima vreme pe căpitanul 
Featherstone? 

— Nu l-am văzut de lunea trecută. Mi-a spus 
că pleacă în străinătate, deşi mă îndoiesc. Vă 


jur, domnişoară Howett, că am impresia că el e 

noul majordom al castelului. Ştiu că-l 
interesează foarte mult Bellamy, şi mai ales nota 
de plată a gazului, deşi de ce tocmai nota de 
plată a gazului Dumnezeu ştie! 

— Care notă? întrebă ea curioasă, iar Spike îi 
relată trăncăneala servitorilor de la castel. 

— l-am spus lui Featherstone că a fost 
concediat majordomul, şi mai târziu mi-a trecut 
prin cap că poate s-a oferit el pentru acest post. 
Agenţii ăştia  secreţi sunt excelenți ca 
majordomi. Ca să vă spun sincer, ne-am gândit şi 
noi să trimitem un om de-al nostru acolo, dar 
până când redactorul-şef a examinat problema, 
s-a consultat cu nişte avocați şi şi-a cercetat 
sufletul în tăcerea nopții, solicitând o îndrumare 
spirituală, postul s-a ocupat. Ajunsesem la 
concluzia că noul majordom e Featherstone. in 
primul rând pentru că se spune că arată foarte 
bine, iar în al doilea rând pentru că nu vine 
niciodată în sat ca să ne dea ocazia să-l vedem. 
Am vorbit în dimineaţa asta cu Julius - care cred 
că are un trecut dubios - şi nu există prea mulţi 
oameni ai legii pe care să nu-i cunoască. Dacă 
majordomul ar fi fost Featherstone, Julius l-ar fi 
denunţat însă bătrânului. 

Valerie reflectă. 

— Spuneaţi deci că domnului Featherstone i- 
a atras atenţia nota de plată a gazului? 

Spike dădu din cap. 

— Poate că e tipul familistului, spuse el 
ironic. Fiind burlac, tragedia notei de plată m-a 
lăsat rece. 

— Căpitanul Featherstone nu e căsătorit - 


răspunse ea pe un ton cam rece, şi se înroşi 

când Holland îşi ceru scuze. 

— Nu ştiu de ce vă cereţi scuze, adăugă ea 
cu oarecare asprime. V-am spus doar că nu e 
căsătorit. Il cunoaşteţi pe Julius Savini? întrebă 
ea, schimbând subiectul. Ce-mi puteţi spune 
despre el? 

— Nu mare lucru - răspunse Spike surprins - 
în afară de faptul că e eurasian. Tatăl lui a fost 
englez, iar mama indiană, şi-mi închipui că Julius 
a moştenit slăbiciunea amândorura. A făcut 
parte din banda lui Crowley, deşi n-am ştiut 
niciodată dacă era o victimă sau creierul care 
conducea. Poliţia a distrus banda de mai bine de 
un an, iar Julius a reuşit să se strecoare, nu ştiu 
cum, din plasa ei, aşa că poate era o victimă, 
sau - adăugă reporterul - un agent informator. 
La început mi s-a părut ciudat că fusese angajat 
de Bellamy, dar când m-am gândit mai bine mi- 
am dat seama că Julius era tipul ce i se potrivea 
perfect bătrânului. E slugarnic din naştere, 
complet lipsit de scrupule şi se teme de moarte 
de Bellamy. Mintea lui urzeşte tot timpul planuri 
abile cum să se îmbogăţească, dar nu are nici 
nervul şi nici curajul să le ducă la îndeplinire. 
Asta-i Julius. Presupun că nu-i fac o nedreptate, 
adăugă el optimist. 

— Nu cred, spuse Valerie. 

Spike îşi stabilise cartierul general la Garre 
pe timp nelimitat. De două ori pe zi vorbea la 
telefon cu redacţia. Deşi domnul Syme îi dăduse 
de înţeles că Arcaşul Verde, ca scuză pentru 
trândăvie, îşi terminase orice folos practic, nu 
voia să-şi asume răspunderea de a-şi rechema 


subordonatul la Londra. 

Într-o după-amiază, în timp ce vorbea la 
telefon cu ziarul, Spike o văzu pe Valerie trecând 
în maşina şi îndreptându-se spre Londra. 
Telefonul de la „Mistreţul albastru” se afla în hol 
- o situaţie oarecum jenantă pentru cineva care 
dorea să aibă o convorbire telefonică discretă, 
căci tot ce spunea se auzea până la bar. 

Se îndreptă spre uşă şi se uită după Valerie. 
Atunci îi veni o idee. Se întoarse la telefon şi 
chemă din nou ziarul. Obţinu legătura într-un 
sfert de oră, ceea ce reprezenta o viteză destul 
de mare pentru această linie telefonică. 

— Dumneavoastră sunteţi, domnule Syme? 
Domnişoara Howett a plecat la Londra. O 
cunoaşte vreunul din băieţii noştri? Cred că n-ar 
fi o idee rea dacă aţi urmări-o. Nu pentru un 
articol, mă înţelegeţi, ci doar ca să mă anunţaţi 
şi pe mine unde se duce. 

— O să-ţi slujească drept indiciu ca să-l 
descoperi pe Arcaşul Verde? îl întrebă sarcastic 
domnul Syme. 

— Un indiciu nu numai pentru mine, ci şi 
pentru poliţie, i se răspunse. 


Capitolul 18. 
LA „EL MORO” 


Fay Clayton ducea o viaţă retrasă, fără a fi 
însă o fiinţă singuratică. În cazul ei, adjectivele 
acestea nu erau sinonime. În micul ei 
apartament din Maida Vale, trăia mai mult sau 
mai puţin izolată, deşi avea o groază de prieteni 
şi multe ocazii când se putea destinde şi amuza. 
N-ar fi adevărat dac-am spune că-i simţea lipsa 

lui Julius. Soţului ei îi oferea o afecţiune pe care 
nimeni n-o împărtăşea. Nu avusese niciodată 
prilejul să se îndoiască de loialitatea lui şi era 
sigură că în ultimele luni poziţia ei financiară se 
îmbunătăţise considerabil. 

Pe vremea când Julius făcea parte din bandă 
şi era unul din cei patru tineri abili care-i 
escrocau pe naivi sau pe cei prea siguri de ei, 
existenţa ei fusese destul de precară. Săptămâni 
de-a rândul trăiseră din bani împrumutaţi şi din 
bijuterii amanetate. Nici măcar în zilele când le 
mersese bine nu fuseseră prea fericiţi. Acum 
primea totuşi în mod regulat un venit mare şi 
neaşteptat. Nu-şi bătuse capul să-şi întrebe 
soţul de unde proveneau aceşti bani. Ştia că Abe 
Bellamy nu-i plătea un salariu grozav. De fapt, 
ştia exact cât primea Julius. Îşi dădea seama că 
făcea rost de bani în chip suspect, dar se simţea 
în siguranţă, căci Julius era celebru pentru 
riscurile pe care le înfrunta. Nu-i spusese 
niciodată ce venituri are, dar făcând unele 
aprecieri asupra averii lui, ea ajunsese la 
concluzia că în funcţia sa de secretar îi treceau 
prin mână banii de întreţinere a casei, ceea ce 
explica într-un fel veniturile lui mari. Nu numai 
că-i dădea lui Fay o sumă frumoasă, dar mai 
aducea şi „prime” neaşteptate, sub forma unor 
bijuterii izbitor de noi şi izbitor de cinstit 
cumpărate. N-avea de ce se plânge. Julius se afla 
în siguranţă, iar ea îşi putea expune noul ei inel 
cu diamante în cluburile de noapte preferate, 
fără cea mai mică emoție că străini misterioşi au 
să apară şi-au să-i ceara să facă o plimbare cu ei 
până la comisariat. 

Dar nici asta n-ar fi speriat-o prea tare pe 
Fay Clayton. De la vârsta de cincisprezece ani şi 
până în prezent fusese de trei ori la închisoare şi 
adevărata spaimă a închisorii, spaima de 
necunoscut, nu o mai impresiona. Singura 
neplăcere a arestării era că venea în contact cu 
poliția, dând poliţiştilor dreptul să te oprească, 
să discute cu tine şi să-ţi pună întrebări la care 
uneori era greu de răspuns. 

Se afla în mica ei bucătărie şi îşi călca o 
rochie, când auzi o bătaie în uşă. Servitoarea ei 
(un titlu cam  pretenţios pentru femeia 
şleampătă care venea zilnic să deretice) plecase 
să facă piaţa de dimineaţă. Fay se duse la uşă şi 
o deschise, sperând să dea peste un băiat de 
prăvălie. În schimb se pomeni faţă în faţă cu un 
om sfrijit şi scofâlcit, îmbrăcat într-un costum ce 
nu-l prindea şi ale cărui cute ar fi fost elocvente 
pentru un iniţiat. 

— Jerry! exclamă ea şi deschise uşa larg. 
Intră. Închise uşa în urma lui şi îl urmă în 
sufragerie. Când ai ieşit? 

— Azi-dimineaţă, răspunse el. Ai ceva de 
băut? Mor de sete. Unde-i Julius? 

Fay aduse o sticlă din bufet şi un sifon, le 
aşeză în faţa lui, iar Jerry îşi turnă o porţie bună. 

— În regulă - spuse el plescăind din buze, iar 
culoarea îi reveni în obrajii palizi. Unde-i Julius? 

— Nu-i aici, Jerry. Are o slujbă la ţară. 

Omul dădu din cap şi se uită cercetător la 
sticlă. 

— Ajunge - spuse ea şi duse sticla la loc în 
bufet, unde o încuie cu un gest hotărât. Ce-ai de 
gând să faci? 

— Nu ştiu. Bănuiesc că toată banda e 
risipită. Zici că Julius are o slujbă? S-a dat pe 
brazdă? 

— Fireşte că s-a dat pe brazdă, răspunse Fay 
indignată. Trebuie să-ţi cauţi şi tu de lucru, 
Jerry. Banda s-a destrămat. Ducă-se! 

Erau frate şi soră, deşi nimeni n-ar fi ghicit 
legătura dintre această fată drăguță şi 
puşcăriaşul scofâlcit. 

— L-am întâlnit pe Featherstone, poliţaiul. 

— Te-a văzut că vii aici? întrebă ea. 

— Nu, l-am întâlnit în partea de apus a 
oraşului. M-a oprit şi m-a întrebat cum mă simt 
şi ce-am de gând să fac. Nu-i om rău, spuse el 
dând din cap. 

Fay se strâmbă. 

— Crezi tot ce ţi se năzare, Jerry. Ce-ai de 
gând să faci? îl întrebă ea din nou. 

— Nu ştiu. Împinse scaunul înapoi şi se uită 
gânditor la faţa de masă. O bandă care lucrează 
pe vasele ce traversează Atlanticul vrea să vin la 
ei. N-am făcut niciodată aşa ceva, şi e nevoie de 
un oarecare capital - costă o sută de lire biletul 
de întoarcere - dar există şansa să voiajez fără 
să întâlnesc vreo mutră cunoscută. Ce crezi, poţi 
să-mi împrumuţi nişte bani? 

Fay îşi muşcă buzele gânditoare. 

— Aş putea, răspunse ea încet. 

— Sunt sigur c-am să-i înmulţesc. N-am auzit 
niciodată ca echipajul unui vapor să fie arestat. 
Se uită prin încăpere. E bine când te întorci. M- 
am săturat de puşcărie. 

— Unde-ai fost, Jerry? 

— La Pentonville, închisoarea unde a fost şi 

Creager. Aş putea să-ţi spun nişte poveşti 
despre el să ţi se zbârlească părul în cap, Fay. 
Mai pot rămâne la tine, nu? 

— Poţi să stai în camera lui Julius, spuse ea 
ezitând. 

— Nu vine pe aici? întrebă el încruntându-se. 

— Nu poate. Vorbim din două în două zile şi 
nu mă plâng. 

Se uită dezgustată la hainele lui mototolite. 

— Am nevoie de un costum nou. Cum stai cu 
banii? 

— Îți fac eu rost, spuse ea. Nu poţi ieşi aşa 
pe stradă, Jerry. Sper că nu te-a văzut nimeni 
când ai intrat. Proprietarii acestor apartamente 
sunt foarte pretenţioşi şi nu vreau să dea cu 
ochii de tine până nu arăţi ceva mai prezentabil. 
Am crezut că n-au să-ţi dea drumul decât peste 
şase luni. 

Jerry râse. 

— Doctorul închisorii m-a eliberat, spuse el. 
Sunt bolnav de piept şi am cerut să mi se acorde 
un tratament special, aşa că au prescris o parte 
din pedeapsă. Nu vor să aibă bolnavi la 
închisoare. Am lăsat nişte haine la biroul de 
bagaje de la gara Charing Cross, spuse el brusc. 
Poate mi le scoţi, şi atunci nu mai am nevoie de 
prea multe. 

Fay luă recipisa. În aceeaşi după-amiază, se 
duse la gară ca să scoată cufărul. Scurtând 
drumul, şoferul o apucă prin piaţa Fitzroy. 
Cartierul nu-i era necunoscut lui Fay, căci aici se 
găsea un restaurant unde mâncase bine pe 
vremuri. Era un local cu camere mici, unde 


oamenii se puteau aduna, siguri că nu vor fi 

spionaţi, ca să discute probleme de mare 
importanţă pentru ei. Fusese locul favorit de 
întâlnire al bandei în epoca ei de glorie. 

La intrare se afla un om. În clipa când îl 
recunoscu, Fay rămase cu gura căscată. Era 
Julius. În timp ce se apleca înainte ca să bată 
violent în geam şoferului să oprească, o maşină 
trase lângă trotuar şi din ea cobori o femeie. Il 
văzu pe Julius că-şi scoate pălăria, apoi cei doi 
dispărură prin uşile înguste ale restaurantului 
„El Moro”. Fay opri maşina şi se dădu jos. O mai 
văzuse odată pe Valerie Howett şi o recunoscuse 
pe loc. 


Capitolul 19. 
SOŢIA LUI JULIUS 


Valerie se uită curioasă în jur la localul mult 
prea împodobit în care fuseseră conduşi. In aer 
plutea un miros stătut de ţigară de foi. Bronzul 
murdar, decorația încăperii, draperiile grele de 
catifea, aerul general de lux ţipător dădeau o 
impresie neplăcută şi greţoasă. 

Julius Savini concedie chelnerul afectat şi 
închise uşa, simțind o repugnancio - cuvânt 
portughez care îi veni imediat pe buze şi care 
exprima exact sentimentele lui Valerie. 

— Îmi pare rău că v-am adus aici, 
domnişoară Howett, dar e singurul loc unde sunt 
sigur că nu vom fi spionaţi. 

— Ce fel de restaurant e ăsta? întrebă ea 
curioasă. 

— E un restaurant foarte cunoscut, răspunse 


Julius cu tact. Vreţi să luaţi loc, domnişoară 

Howett? Mă tem că n-am să vă spun prea multe, 
zise el când ea se aşeză pe marginea scaunului 
pluşat. Din cauza domnului Bellamy e din ce în 
ce mai greu să descoperi ceva. 

— Aţi obţinut fotografia pe care v-am cerut- 
o? 

Savini clătină din cap. 

— Când m-am dus s-o iau, am găsit sertarul 
gol. Bellamy trebuie să fi descoperit că-i umblam 
prin birou, mi-a şi spus-o de altfel. Am înfruntat 
riscuri mari pentru dumneavoastră, domnişoară 
Howett. 

— lar eu v-am plătit, răspunse ea rece. Nu 
sunt foarte sigură, domnule Savini, dacă 
riscurile au fost înfruntate de dragul meu sau de 
dragul banilor pe care vi-i dau. Sunt convinsă că 
aveți planurile dumneavoastră şi că lucraţi atât 
pentru interesele dumneavoastră, cât şi pentru 
ale mele. Asta însă nu mă priveşte. Spuneaţi că 
mai există şi alte fotografii? 

— Un portret al nepotului său, spuse Julius, 
iar Valerie îl privi mirată. 

— Un nepot? întrebă ea incredulă. N-am ştiut 
că are vreo rudă. i 

— Bănuiesc, doar atât, că i-ar fi nepot. in 
orice caz, a fost omorât în război. 

Fay îşi închipuise că Julius avea o sursă de 
venituri suplimentare şi în această privință nu se 
înşelase. Fiecare informație pe care Valerie o 
primea referitoare la activitatea lui Bellamy, la 
legăturile lui şi la deplasările pe care le făcea 
provenea de la acest eurasian zvelt, iar punga ei 
fusese sursa de bani care lărgise venitul lui Fay. 


— Nu se afla nimic pe dosul fotografiei 

doamnei, nimic care să indice a cui era 
fotografia? De ce n-aţi luat-o când aţi avut 
prilejul? 

— Îmi pare rău că n-am luat-o - spuse el trist 
- dar Bellamy ar fi descoperit că a dispărut şi m- 
ar fi concediat pe loc. Mă cutremur când mă 
gândesc ce s-ar fi putut întâmpla. 

Julius se cutremură cu adevărat. 

— Spuneaţi în scrisoarea dumneavoastră că 
Arcaşul Verde a intrat în castel şi a drogat câinii. 

— A intrat şi în camera lui Bellamy, adăugă 
Julius. N-am pentru dumneavoastră, domnişoară 
Howett, decât o singură informaţie. Bătrânul i-a 
scris lui Smith azi-dimineaţă. M-a obligat să duc 
scrisoarea la poştă şi s-o înregistrez. Pe lângă 
asta, era sigilată şi cred că erau bani înăuntru. 
Smith primeşte mai mult decât Creager. Cred că 
suma e cam de o sută de lire pe lună. Ştiu asta 
fiindcă a trebuit să scot luna trecută o sută de 
lire de la bancă, iar în aceeaşi noapte domnul 
Bellamy mi-a cerut banii, deoarece voia să-i 
plătească lui Wilks - fostul majordom - ceva ce-i 
cumpărase. 

— Cine e noul majordom? întrebă Valerie. 

— Nu-l cunosc, domnişoară. E un tânăr foarte 
simpatic, deşi îl văd foarte rar. 

Valerie reflectă un timp. Făcuse o încercare 
nefericită să intre în legătură cu noul stipendiat 
al lui Bellamy, dar tentativa se  sfârşise 
dezastruos. Era sigură că în dezlegarea 
misterului un rol îl juca persoana lui Coldharbour 
Smith. 

— Vreau să ştiu mai multe despre acest om, 

— Nimic. Bellamy are foarte puţine hârtii 
personale şi le ţine încuiate în casa de bani. E 
nevoie de un expert ca să deschidă uşa seifului, 
iar cheile şi le ţine tot timpul la el. E singura 
cheie pe care o poartă la el şi nu se desparte de 
ea niciodată. Am fost în camera lui dimineaţa, 
înainte de a se scula, şi n-am văzut-o, aşa că-mi 
închipui că se culcă cu ea. 

— Anunţaţi-mă dacă se întâmplă ceva nou. 
Spuneaţi că domnul Bellamy aduce alţi câini? 
întrebă ea zâmbind uşor în timp ce se scula de la 
masă. Vă va fi uşor să mă încunoştinţaţi, 
deoarece acum locuiesc la Lady's Manor. O notă 
zvârlită peste zid... 

De afară se auzi zgomotul unor voci furioase 
ce se certau. Deodată uşa fu dată de perete şi în 
prag apăru o femeie. Avea faţa congestionată, 
iar ochii îi sticleau de furie. Îi trebui o bucată 
bună de vreme până să se poată stăpâni. Atunci 
se adresă fetei, care rămăsese mută de uimire. 

— Aş putea să ştiu ce faceţi aici cu soţul 
meu, domnişoară Howett? întrebă ea cu o voce 
stridentă. 

— Soțul dumneavoastră? spuse Valerie, 
mutându-şi privirea de la ea la Julius, care arăta 
ca plouat. 

—Draga mea, nu s-a întâmplat nimic; 
discutam cu această doamnă afaceri, interveni 
Julius cu voce tremurătoare. 

— Afaceri, ai? Femeia rămase cu mâinile în 
şold, privindu-şi soţul tulburat. Asta-i bună! Ai 
venit aici să discuţi afaceri! Nu puteai să 
vorbeşti cu ea la hotel? De ce te-ai ascuns aici?... 


Valerie îşi recăpătase stăpânirea de sine. 

— E soţia dumneavoastră, domnule Savini? 
întrebă ea. 

— Dacă sunt soţia lui? interveni batjocoritor 
Fay. Mai degrabă am fost. Zi, n-aveai timp să vii 
să mă vezi, fiindcă erai atât de ocupat la Garre! 
răcni ea. Nătărăule! 

— Draga mea, pot să-ţi explic totul. Venisem 
ca să te văd, îţi jur. Am avut însă o afacere de 
discutat cu domnişoara Howett, o afacere 
importantă. 

— Şi de ce vine domnişoara Howett aici 
singură, ca să trateze cu tine o afacere 
importantă? întrebă femeia, devenită o 
adevărată furie. Vine la un restaurant ca „El 
Moro” fără să aibă pe cineva care s-o 
însoţească? Fireşte că nu! 

— Fireşte că nu! replică o voce veselă din 
prag. Domnişoara Howett a venit însoţită de 
mine. 

Fay Clayton se întoarse brusc şi toată furia îi 
pieri de pe faţă. Rămase cu gura căscată de 
uimire. 

— 0! 

— Văd că dăm mereu unul peste altul, spuse 
căpitanul Featherstone bine dispus. Apoi i se 
adresă lui Valerie, care-l privea uluită. Am venit 
să vă întreb cât o să mai întârziaţi, domnişoară 
Howett. Aţi uitat, oare, că avem întâlnire la ora 
patru? 

Valerie se înfăşură în haina de blană şi 
cobori scările împreună cu detectivul, furioasă şi 
cu un sentiment penibil. Ciudăţenia caracterului 
ei feminin se remarca prin aceea că furia ei nu 

lui nevastă, ci spre omul ce-şi făcuse apariţia la 
momentul oportun. 


Capitolul 20. 
UN AVERTISMENT 


Jim Featherstone o conduse pe fată până la 
maşină şi, fără să aştepte vreo invitaţie, se urcă 
şi el. 

Sunt unele locuri unde puteţi merge şi altele 
unde eu, indulgentul dumneavoastră însoțitor, 
nu-mi pot permite să fiu văzut. „El Moro” e un 
astfel de loc. E un local frecventat de cel mai 
respingător tip de răufăcători, şi am să-i spun 
câteva cuvinte dulci lui Julius fiindcă v-a dus 
acolo. 

— E vina mea, ripostă ea. Eu i-am cerut să 
găsească un loc unde să nu fiu recunoscută şi 
unde să fim absolut singuri. 

— Pot să vă sugerez ca pe viitor să vă suiţi în 
vârful catedralei Sf. Paul sau în cripta mănăstirii 
Westminster - ambele locuri foarte respectabile? 
Apoi schimbă tonul. Julius v-a oferit, fireşte, 
informaţii despre servitorii lui Bellamy. Am 
bănuit de la bun început. Vă previn, domnişoară 
Howett, că acest om, deşi v-a servit cu fidelitate 
până la un anumit punct, nu va ezita să vă 
înşele. Are propriile lui interese... 

— Ştiu - răspunse ea liniştită, apoi adăugă: 
Bănuiesc că m-aţi urmărit toată ziua. 

— Aproape toată după-amiaza, preciză el. 

— Am crezut că sunteţi în străinătate. Să 
ştiţi, domnule căpitan Featherstone, că mă cam 
călcaţi pe nervi. 

— Dumneavoastră mă călcaţi pe mine pe 
nervi de luni de zile, îi răspunse el calm. Vă 
închipuiţi că mă amuză că vă vânez prin toată 
Londra? 

Valerie deveni brusc ascultătoare. 

— Îmi pare rău, îmi pare foarte rău - spuse 
ea pocăită. Aveţi o artă nemaipomenită să mă 
faceţi să mă simt ridicolă, şi cred că din cauza 
asta mă enervez. Vă sunt foarte recunoscătoare 
c-aţi sosit la momentul oportun. Era mai mult 
decât penibil. E într-adevăr nevasta lui? 

Detectivul încuviinţă din cap. 

— Nu mă interesez niciodată ce se întâmplă 
cu căsătoriile acestea mixte - spuse el - dar 
judecând după mândria aproape copilărească cu 
care simpatica Fay îşi arăta verigheta, îmi 
închipui că e soţia lui. De nimic nu-i mai mândru 
un criminal obişnuit ca de un amănunt 
respectabil din viaţa lui. 

— Am crezut că sunteţi în străinătate, repetă 
ea. 

— Mi-aţi mai spus-o o dată. Îmi pare foarte 
rău că nu sunt în străinătate. Dacă mi-aş urma 
instinctul firesc, ar trebui să escaladez acum 
Alpii tirolezi, spuse el. 

Valerie nu avea de unde să ştie cât de 
nesincer era tânărul, căci dacă exista un loc pe 
lume unde voia să se afle în acel moment, acest 
loc era lângă ea, în Rollis-ul ce aluneca uşor, 
ducându-i prin cartierul West End, atât de 
aglomerat. 

Deodată, fata scoase o exclamaţie de 
supărare. 


— Am uitat să-l întreb... - începu ea. Şi era 

poate singurul lucru pe care doream să-l ştiu. 

— Poate că vă pot spune eu, zise el, dar ea 
clătină din cap. 

— N-o să-mi puteţi spune ceea ce vreau eu, îi 
răspunse Valerie, iar el râse. 

— Într-o zi o să vă daţi seama că sunt un 
birou de informaţii fără egal. 

Valerie ezită o clipă, apoi scoase din poşetă 
un pachet galben, voluminos, pe care îl desfăcu 
cu grijă pe genunchi. 

— Înţeleg, e un plan al castelului, spuse Jim 
imediat. 

— Un plan vechi. L-am cumpărat de la un 
librar din Guildford. Nu reprezintă castelul aşa 
cum este el astăzi, ci cum era acum două sute de 
ani. Vedeţi, nu există un /iving room, iar această 
încăpere - azi biblioteca - se numea Sala de 
judecată. 

Jim Featherstone dădu din cap. 

— Aici îşi judecau cei din familia de Curcy 
prizonierii, răspunse el prompt. lar aici - arătă el 
- unde e acum holul de intrare al castelului, se 
găsea camera de tortură, unde prizonierii erau 
forţaţi să spună adevărul. Sunt momente când 
regret că s-au desfiinţat camerele de tortură, 
căci crima cea mai răspândită astăzi în Anglia 
mărturia falsă, dată sub jurământ. Dacă ar mai 
exista câteva instrumente pitoreşti de tortură 
deasupra băncii martorilor... 

— Vă rog, fiţi serios, spuse ea. Sunteţi sigur 
că aici e biblioteca? 

— Perfect sigur. Am planuri mai moderne ca 
ale dumneavoastră. Le-am obţinut de la fostul 

— Nu mi le puteţi da şi mie? întrebă ea 
insistent. 

— Pentru ce vă trebuie? 

— Am nevoie de ele. 

Nu era un motiv deosebit de convingător, 
dar, spre surprinderea ei, căpitanul 
Featherstone consimți. 

— Am să vă dau un sfat, tânără prietenă, 
spuse el. Duceţi-vă, dacă doriţi, la Limehouse şi 
cercetaţi iadul în care trăieşte Coldharbour 
Smith. Faceţi câte vizite vreţi la „El Moro” şi vă 
încredinţez că, ţinând seama de reputaţia 
dumneavoastră de femeie inteligentă, n-o să vă 
compromiteţi. Nu vă duceţi însă singură să 
investigaţi castelul Garre. Vorbea încet şi serios, 
iar ea nu se înşelă asupra tonului celor spuse. N- 
o să pătrundeţi niciodată înăuntru prin metodele 
obişnuite. Vreau să-mi promiteţi că n-o să 
încercaţi nimic extraordinar. Îmi promiteţi? 

Valerie se gândi o vreme. 

— Nu - spuse ea sincer - nu pot să vă promit 
cinstit aşa ceva. 

— Dar ce vă aşteptaţi să găsiţi acolo? o 
întrebă el disperat. Vă imaginaţi oare că 
bătrânul Bellamy lasă la îndemâna primului 
intrus mărturisiri scrise? Puteţi crede o singură 
clipă că, odată pătrunsă în castel, o să 
descoperiţi vreo dovadă materială? Lăsaţi asta 
pe seama mea, domnişoară Howett. Mă tem 
pentru dumneavoastră. V-o spun absolut sincer. 
Mă tem deoarece cunosc, în parte, caracterul 
acestui ticălos. Mă tem deoarece câinii au să fie 
fără milă cu dumneavoastră. Dar cel mai mult 


mă tem de Arcaşul Verde! 

Valerie nu-şi putea crede urechilor. 

— Vă temeţi cu adevărat de Arcaşul Verde? 
întrebă ea. Sunt sigură că glumiţi, căpitane 
Featherstone. 

— Mă tem de Arcaşul Verde, repetă el cu 
încăpățânare. Valerie, vă paşte cel mai 
îngrozitor pericol, care să nu credeţi că-i mai 
puţin îngrozitor fiindcă e vag. Nu vă cer să-mi 
spuneţi ce ştiţi. Nu vă constrâng să-mi spuneţi 
de ce-o căutaţi pe doamna Held, ce reprezintă ea 
pentru dumneavoastră sau în ce împrejurări a 
dispărut. Cu vremea poate că o să-mi 
mărturisiţi. Aşa mi-a spus tatăl dumneavoastră. 

— El nu v-a mărturisit nimic? 

Jim clătină din cap. 

— Nimic. Îmi promiteţi că n-o să încercaţi să 
intraţi în castel? 

— Nu pot să vă promit asta, spuse ea. Cred 
că exageraţi primejdia şi subestimaţi importanţa 
cercetărilor mele. 

— Poate, răspunse el după o pauză. Cred c- 
am să cobor aici, dacă vreţi să fiţi atât de 
amabilă să opriţi maşina. 

Cobori la Whitehall. Numai după ce-o părăsi 
îşi dădu seama Valerie ce serviciu îi făcuse şi 
continua să-i facă. Credea în Arcaşul Verde! 
Zâmbi. Ea nu se aşteptase ca Arcaşul Verde să 
convertească atât de puternic pe cineva, încât 
să-l facă să admită fapte misterioase. 


_ Capitolul 21. 
CAINII NOU-ADUȘŞI 

Julius Savini îi spuse câteva cuvinte bine 
simţite soţiei lui înainte de-a părăsi 
restaurantul. Sub privirea lui Featherstone şi 
umilit în prezența Valeriei, Julius era cu totul 
altă persoană decât atunci când rămânea singur 
cu complicea lui. 

— Ai stricat probabil totul! îi reproşă el. Ai 
stricat tot ce-am clădit ani de zile. Ce-ai făcut 
acum echivalează cu a-mi lua o sumă mare de 
bani din buzunar. 

— Îmi pare foarte rău. N-am ştiut că 
Featherstone era aici, îl imploră ea. M-am 
înfuriat când te-am văzut intrând cu domnişoara 
Howett la „El Moro”. Tu n-ai fi făcut la fel? 

— Eu nu mă înfurii niciodată, recunoscu 
Julius. 

— De unde vrei să ştiu că te plătea? 

— De unde crezi că aveam banii? se răsti el. 

Era foarte plăcut pentru un om cu 
temperamentul lui Julius Savini să aibă pe cineva 
la care să se poată răsti. 

— Îți închipui că bătrânul îmi dă sute de lire 
o dată? Te înşeli. Nu-mi pasă dacă n-am să mai 
obțin un sfanţ de la ea. Dar ca Featherstone să 
ştie că suntem căsătoriți... 

— Ştia totul mai dinainte, răspunse Fay. Mi-a 
dat să înțeleg, când l-am întâlnit acum câteva 
zile în parc, că ştie că suntem căsătoriți. Şi ce 
contează? Ţi-e cumva ruşine? îl întrebă ea 
bănuitoare. 

— Nu fi caraghioasă, zise Julius şi chemă 
chelnerul să facă plata. 

Spre uşurarea lui sufletească, ea acceptă 

tren mai devreme. Fay îl conduse până la gară. 
Aproape ajunsese acasă când îşi aduse aminte 
că promisese să scoată bagajele fratelui ei de la 
oficiul de bagaje. 

În trenul cu care Julius se înapoia în 
Berkshire se aflau şi doi câini cu aspect fioros, 
însoţiţi de un paznic. Julius îi văzu pe peronul 
micului orăşel de lângă Garre. Păreau şi mai 
puţin prietenoşi decât cei dinaintea lor, iar unul 
purta botniţă. 

— Sunt pentru domnul Bellamy? îl întrebă el 
pe paznic. 

— Da, domnule, şi aş dori să-i placă, 
deoarece câinii ăştia sunt nişte adevăraţi 
diavoli! 

La gară nu se afla decât un singur taxi, pe 
care îl luă Julius. Deşi nu avea deloc chef, îl 
invită pe paznicul câinilor să-l întovărăşească la 
Garre. A fost o călătorie total neplăcută. 

Din nou Abe Bellamy îşi dovedi puterea sa 
extraordinară asupra animalelor. Câinii păreau 
să respecte elementul brutal din firea lui şi când, 
imediat după venirea lor, scoase botniţa celui 
mai fioros dintre ei şi-l mângâie pe capul 
roşiatic, dulăul i se ghemui la picioare. Tot Abe i- 
a dus la coteţ, fără să folosească zgarda sau 
biciul, iar câinii l-au urmat cuminţi, alăturându- 
se celorlalţi şi acceptând să fie legaţi fără ca 
măcar să latre. Această performanţă păru să-i 
provoace bătrânului o plăcere ciudată. Se 
întoarse la castel împreună cu Julius, care îl 
urmase până la coteţe la o bună distanţă în 
spate, glumind aproape pe seama timidităţii 
secretarului. 

— N-ai nimic autentic diabolic în tine, Savini. 
D-asta te urăsc câinii. Eşti doar un pudel, una 
din acele lighioane cu părul lung, pe care le 
plimbă femeile. Dulăii ăştia sunt câini pentru 
bărbaţi. 

Se uită la turnul sfidător de deasupra capului 
său, iar ochii îi scânteiară la vederea bârnei de 
care se atârnau cei condamnaţi la 
spânzurătoare. 

— Alea erau vremuri frumoase, nu-i aşa, 
Savini? Dac-aş fi trăit acum cinci sute de ani, aş 
fi putut să asmut câinii ăştia asupra ta, şi ce 
mult mi-ar fi plăcut! 

Vorbea serios. Până şi imaginea eurasianului 
îngrozit, luptându-se cu fiarele, îi provocă o 
plăcere nespusă. 

— Probabil însă că acum poliţia m-ar pune 
sub urmărire - suspină el - şi ar trebui să depun 
o mărturie mincinoasă la judecată. Sunt prea 
multe legi astăzi, Savini. Şi ce e legea? O creaţie 
a celor slabi pentru apărarea celor slabi. 
Oamenii care nu pot lupta singuri trebuie să 
moară. Am citit în Globe despre un tip din Belgia 
care a fondat un cămin de copii şi un spital 
pentru a-i trata. De ce ţine să-i vindece pe cei 
bolnavi? Asta înseamnă să repari oameni inutili 
şi să încurajezi pe cei şireţi, ca să-i înşele pe cei 
voinici. 

Julius îi dădu dreptate. | se părea mai puţin 
obositor să fie de acord cu patronul său, decât 
să-l combată. In acest caz, era cu atât mai mult 
de părerea lui Bellamy, cu cât şi el se gândise că 
banii cheltuiţi de inginerul american puteau fi 


folosiţi mai cu spor decât să-i investeşti în 

creşterea unor copii neinteresanţi. Pentru Julius 
filantropia, sub toate aspectele ei, reprezenta o 
neghiobie. Tipul de om care se bucură atunci 
când dă, deşi ştie că nu există nici o speranţă de 
a primi ceva corespunzător înapoi, depăşea 
puterea lui de înţelegere. 

— Am auzit despre tipul ăsta de la avocatul 
meu, spuse Abe spre surprinderea lui Savini. A 
existat... un om care ştiam că a... fost ucis în 
război. Pe buzele sale groase pluti o clipă umbra 
unui zâmbet, ca şi cum această tragedie l-ar fi 
amuzat. Un caraghios de aviator. Acest Wood 
era prieten cu el şi la sfârşitul războiului a scos 
un testament, sau aşa ceva, prin care toate 
acestea... toate acestea îi rămâneau lui... era un 
fel de rudă cu mine. Nu era mare lucru — adăugă 
el cu satisfacţie. 

Julius ştia că Bellamy vorbea despre nepotul 
său mort. Ghicise judecând după originalul 
fotografiei din mapa de piele. 

— Aşa l-am cunoscut. Nu-i prieten cu mine. 
Pun pariu că scoate o groază de bani din 
escrocheria asta cu copiii. Toţi tipii ăştia prea 
oneşti sunt nişte şarlatani. 

Aceasta era una din teoriile favorite ale lui 
Abe Bellamy el nefiind singurul care socotea că 
altruismul pur e o trăsătură ce nu caracterizează 
decât pe proşti. 

Nu se întoarse la castel, ci trecu de uşa 
deschisă, cu mâinile la spate. Savini îl urmă, 
ştiind că probabil va fi înjurat de bătrân că-i 
încalcă izolarea dacă rămâne alături şi 
ameninţat dacă ar fi căutat un pretext să-l lase 
singur. 

— Am luat măsuri ca stăvilarul să fie tot 
timpul închis, spuse în cele din urmă Bellamy. 

Savini suspină de uşurare dându-şi seama că 
patronul său se aşteptase să-l aibă alături. 

— Nu pot pricepe prea bine cum intră în 
castel fantoma asta verde, iar stăvilarul mi se 
pare singura posibilitate. 

Ajunseră în sfârşit la marele grilaj de fier, 
dublat acum cu scânduri groase. Peste vârfurile 
ascuţite ale grilajului fusese întinsă sârmă 
ghimpată. 

— Dacă pe aici venea, n-o să mai poată intra 
acum, spuse Abe. Deşi, cum Dumnezeu se 
strecura la Garre, chiar dacă venea prin curte, e 
un mister pentru mine. 

— Poate că intră în castel în timpul zilei şi se 
ascunde, sugeră Julius. 

— Nu fi caraghios, ştii bine că seara se 
cercetează fiecare odaie. Nu, vine pe la o cale pe 
care n-am descoperit-o încă. 

Presupunând că Arcaşul Verde era o ființă 
umană (ceea ce Julius, superstiţios, se îndoia), 
rămânea un fel de miracol cum putea intra şi ieşi 
când voia. În curte nu dădeau decât două 
rânduri de ferestre: acelea din sufrageria 
nefolosită, înguste şi închise noaptea cu obloane 
de oţel, şi cele de la dormitorul domnului 
Bellamy, la care era cu neputinţă de ajuns. 
Majordomul ocupa o cameră în capelă, ce putea 
de asemenea fi folosită ca intrare. Atât doar că 
geamurile înguste se aflau la şapte metri 
înălţime, iar odaia fusese întotdeauna ocupată 
în momentul când apăruse Arcaşul. 


De la postul său favorit de observaţie, pe 

zidul castelului, cam la o sută de metri de căsuţa 
portarului, Spike făcu un tur de orizont cu 
ajutorul unui binoclu puternic. Curând îi văzu pe 
bătrân şi pe secretarul lui dispărând pe uşa de la 
intrare. 

Sosirea noilor câini trezise interesul lui 
Spike. Vorbind mai târziu la telefon cu 
redactorul-şef al ziarului său, reporterul primi 
câteva admonestări caustice. 

— Istoria asta cu fantoma de la castelul 
Garre se cam destramă, Holland, şi nu cred că 
prezenţa noilor câini e o justificare pentru 
absenţa ta. Poţi să intri în castel şi să-i iei un 
interviu lui Bellamy? 

— De ce nu mai bine fantomei? întrebă 
sarcastic Spike. Ar fi mai uşor. Îi sunt tot atât de 
binevenit bătrânului ca un chibrit într-o fabrică 
de praf de puşcă. Daţi-mi voie să mai rămân, 
domnule Syme. Am o bănuială grozavă c-o să se 
întâmple ceva la Garre mai înainte de sfârşitul 
săptămânii. Vă asigur c-am să încerc să obţin un 
interviu, de la Bellamy... Nu, nu inventez nimic. 

Ciudatul instinct al lui Spike funcţiona şi de 
data aceasta. Existau toate elementele 
premergătoare unei tragedii. În timp ce hoinărea 
prin sat, auzi claxonul unei maşini. Se dădu la o 
parte şi o văzu trecând pe Valerie. Maşina se 
opri la vreo douăzeci de paşi, iar Valerie scoase 
capul pe fereastră şi-i făcu un semn cu mâna. 

— Vreţi să vă urcați, domnule Holland? 

Spike se sui in maşină, întrebându-se din ce 
cauză arăta fata atât de jenată. 

— Vreau să vă rog să-mi faceţi un serviciu, 
spuse ea uşor agitată. Puteţi... aţi putea să-mi 

procuraţi un revolver? Văzând expresia lui 
mirată, continuă grăbită şi puţin incoerent: 
Lady's Manor e cam izolat şi mi s-a întâmplat... e 
un loc izolat, nu? Domnul Howett nu are 
niciodată vreo armă de foc. Am vrut să cumpăr 
una... un revolver, la Londra, dar am descoperit 
că există o dispoziţie a poliţiei, foarte severă, şi- 
ţi trebuie o autorizaţie. Văzându-vă, m-am 
gândit... 

— Fireşte, domnişoară Howett, spuse Spike, 
când ea se opri ca să-şi tragă răsuflarea. Am un 
revolver la hotel. Nu ştiu de ce-am luat cu mine 
un revolver în acest ţinut atât de liniştit, dar 
fapt e că l-am luat. Dacă aşteptaţi, vi-l aduc. 

Se întoarse la „Mistreţul albastru” într-o 
goană. În curând reapăru. 

— E încărcat, spuse el în timp ce scotea arma 
din buzunar. E însă un revolver mic. Dacă 
împuşcaţi un spărgător, îmi rezervaţi mie 
reportajul? 


Capitolul 22. 
NUMELE DIN ZIAR 


Deşi Bellamy citea rareori ziarele, Globe îi 
atrăsese atenţia. Singura publicaţie pe care o 
urmărea cu interes era săptămânalul local 
Berkshire Herald, dar nici pe acesta nu-l citea el 
însuşi. Una dintre sarcinile lui Savini consta în a- 
i face lectura acestui ziar în fiecare joi, ziua când 
apărea săptămânalul, înaintea mesei de seară. 
Uneori trebuia să-i citească fiecare rând, de la 
reclamele de pe prima pagină până la relatarea 


unei obscure expoziţii agricole, de pe ultima 

pagină. Cu alte prilejuri, patronul său se 
dovedea mai puţin pretenţios. 

Cu toate că nu se amesteca deloc cu cei ce 
locuiau la ţară, refuzând să invite pe cineva sau 
să primească invitaţii, pe Abe Bellamy îl interesa 
tot ce se petrecea în ţinutul Berkshire. Nu refuza 
niciodată să subscrie la operele de binefacere, 
dar nu accepta niciodată să dea interviuri. 
Finanţa din gros fondurile locale, insistând 
totuşi ca numele lui să nu fie pomenit. Julius se 
întreba tot timpul de ce un om atât de acru şi 
lipsit din firea lui de orice milă dădea bani cu 
atâta dărnicie. Fără îndoială că n-o făcea din 
dorinţa de a-şi ajuta semenii sau de a contribui 
la fericirea celor năpăstuiţi. Odată, când îi 
atrăsese atenţia asupra valorii unui cec pe care 
Bellamy îl trimisese unui comitet de vânătoare, 
bătrânul  bombănise câteva cuvinte care 
reprezentau, poate, o explicaţie a generozităţii 
sale. 

— Cred că proprietarii castelului Garre au 
fost întotdeauna generoşi. 

Continua tradiţia aristocraților morți, ale 
căror armonii fluturaseră pe stindardul capelei. 

Abe Bellamy avea o fire medievală, 
aparţinând unei epoci când oameni greoi 
călăreau pe cai pântecoşi şi-şi trimiteau ucigaşii 
să-i scape de duşmani. 

După ce s-au întors de la coteţele câinilor, 
Julius îşi aminti că ziarul Berkshire Herald îl 
aştepta pentru a fi citit. Mârâi pe ascuns, căci nu 
avea chef să citească cu voce tare naivităţile din 
paginile fițuicii locale. Sperase mai ales că 

atenţia bătrânului, făcându-l să uite astfel de 
distracţia lui de joi. Dar primele cuvinte ale lui 
Abe, de cum intră în bibliotecă, îi risipiră această 
iluzie. Bătrânul se aşezase într-un fotoliu, cu 
mâinile încleştate în faţă şi cu ochii săi spălăciţi 
pironiţi asupra butucilor ce ardeau în cămin. 

— Adu ziarul, Savini - spuse el, şi Julius îl 
ascultă. 

Bellamy se găsea în ziua aceea într-o 
dispoziţie foarte pretențioasă. Julius trebui să-i 
citească toate coloanele de la bursă, ca şi o 
lungă dare de seamă asupra unei întruniri 
politice dintr-un orăşel din apropiere, care nu-l 
putea interesa câtuşi de puţin pe Bellamy. 

— Nu pricep politica lor, şi nici n-am 
priceput-o vreodată, spuse el morocânos. in 
orice caz e o tâmpenie. 

În curând, Julius ajunse la rubrica consacrată 
anunţurilor mondene şi reclamelor ce slăveau 
virtuțile turtelor pentru vite şi ale secerătoarelor 
mecanice. 

— lată ceva în legătură cu cei ce locuiesc la 
Lady's Manor spuse el ridicând privirea. 

— Citeşte! îi ordonă stăpânul său. 

Bellamy stătea cu capul aplecat înainte şi cu 
ochii închişi. Părea că doarme. Julius făcuse o 
singură dată greşeala să creadă lucrul acesta. A 
doua oară, greşeala nu se mai repetase. 

— „Noul chiriaş de la Lady's Manor - citi el - 
e un celebru magnat al petrolului, a cărui viaţă e 
aproape o legendă. Emigrat în America, a 
început ca fermier sărac în ţinutul Montgomery, 
statul California... ” 

— A! 

Abe Bellamy se trezise deodată de-a binelea 
şi se ridicase în picioare. 

—  Fermier în ţinutul Montgomery, din 
California, repetă el. Continuă, continuă. Julius 
fu surprins de acest interes subit. Continuă! 
răcni bătrânul. 

— „- Dar un noroc picat din senin i-a dat 
posibilitatea să cumpere o fermă mai mare într- 
altă parte a statului. Aici s-a descoperit petrol, 
ceea ce a constituit baza imensei sale averi. Atât 
domnul Howett cât şi fiica lui, domnişoara 
Valerie Howett...” _ 

— Ce? aproape că urlă întrebarea. in 
picioare, Abe Bellamy îşi privea feroce 
secretarul, iar ochii lui aruncau văpăi. Valerie 
Howett! Minţi, porcule! îi smulse ziarul din mână 
şi se uită cu atenţie la paginile tipărite. Valerie 
Howett, repetă el în şoaptă. Dumnezeule! 

Pentru prima oară de când se cunoşteau, 
Savini îşi vedea stăpânul răscolit. Mâna pe care 
o duse la buze îi tremură. 

— Valerie Howett, spuse el din nou, privind 
în gol la secretarul lui. Lady's. Manor... Hm! 

Traversă brusc încăperea, se apropie de 
birou şi trase un sertar. Era încuiat, dar 
nemaiavând răbdare să caute cheia, smuci 
sertarul şi-l deschise, sfărâmând broasca de 
parcă ar fi fost de carton. Zvârli afară hârtiile 
dinăuntru şi scoase la iveală un mic obiect, pe 
care îl aşeză pe masă. Lui Julius i se strânse 
inima văzând că era batista pătată de sânge, 
descoperită în cămară. 

— Hm, murmură bătrânul. Valerie Howett. Îşi 

135 


că inițialele se potrivesc? întrebă el. 

— Nu m-am gândit niciodată, răspunse Julius 
pripit. Pe deasupra, pe atunci nu se mutase aici 
în apropiere. 

— E adevărat. Bellamy ridică batista şi o ţinu 
câteva clipe în palma sa mare. Apoi o aruncă în 
sertar şi împinse sertarul la loc. Poţi să pleci! 
spuse el tăios. Lasă ziarul aici. Am să te sun, 
dacă o să am nevoie de tine. Anunţă să mi se 
aducă imediat masa de seară. 

Nu trecuseră nici zece minute de când Savini 
se afla în camera sa, în cealaltă parte a holului, 
când uşa bibliotecii se deschise şi Bellamy îl 
strigă. 

— Vino-ncoa! îi ordonă el. Îşi revenise din 
agitaţie şi îşi recăpătase stăpânirea de sine, deşi 
şocul primit lăsase urme. Bănuiesc c-ai stat 
acolo întrebându-te ce m-a apucat, spuse el. Nu 
era cazul. Am cunoscut odinioară pe cineva 
numit Howett şi pe o tânără doamnă. Valerie. 
Coincidenţa m-a zguduit. Cum arată această 
domnişoară? 

— E foarte drăguță. 

— A, da? remarcă bătrânul căzut pe gânduri. 
Dar tatăl ei? 

— Trebuie să-l fi văzut, domnule Bellamy, 
răspunse Julius. Stăteau împreună la hotelul 
Carlton, la acelaşi etaj cu dumneavoastră. 

— Nu l-am văzut niciodată, îl întrerupse Abe 
nerăbdător. Cum arată? 

— E destul de înalt şi de slab. 

— Cu o înfăţişare cam jalnică? se interesă 
Abe foarte curios. 

— L-aţi văzut, sunt sigur, zise Julius. 

— Nu l-am văzut. Vreau doar să ştiu cum 
arată: Soţia lui... e aici, împreună cu el? 

— Nu, domnule. Cred că doamna Howett a 
murit. 

Bătrânul stătea cu spatele la cămin, 
concentrat asupra ţigării sale de foi. li rupse 
capătul cu dinţii, o aprinse, apoi vorbi. Era ceva 
totul neobişnuit ca domnul Bellamy să fumeze 
înaintea mesei de seară. Savini se întrebă dacă 
nu cumva ţigara de foi nu era un calmant pentru 
nervii zdruncinaţi ai patronului său. 

— Poate că l-am văzut, spuse el în cele din 
urmă. Zici că fata-i drăguță, nu? Deşteaptă şi 
frumoasă. E blondă sau brunetă? 

— Brunetă. 

— Şi plină de viaţă, nu? Vioaie, ăsta-i 
cuvântul, nu-i aşa? 

— Da, domnule Bellamy. Cred că acest 
cuvânt o caracterizează perfect. 

Abe scoase ţigara de foi din gură şi privi 
ţintă scrumul. Apoi o vâri la loc între dinţii săi 
albi şi puternici şi-şi pironi privirea în grinzile 
din tavan. 

— Mama e moartă, repetă el. Unde a locuit 
înainte de a se întoarce în Anglia? Caută să afli. 
Vreau să ştiu dacă nu cumva a fost la New York 
(îşi privi din nou ţigara de foi) acum şapte ani. 
Dacă n-a stat la un hotel pe Fifth Avenue. Dă o 
telegramă şi vezi dacă nu poţi să obţii vreo 
informaţie. Doresc mai ales să aflu dacă n-a 
locuit la un hotel pe Fifth Avenue în ziua de 17 
iulie 1914. Pleacă imediat la poştă. Dacă e 
închis, ia maşina şi du-te la Londra. Trimite 

o evidenţă! Hai, dă-i drumul. 

— Dacă e închis la poştă, am să trimit 
telegrama prin telefon, spuse Julius, iar Bellamy 
consimţi. 

Îşi privi ceasul. 

— E şapte. E ora două acum la New York. Ar 
trebui să căpătăm un răspuns chiar astă-seară. 
Spune-le celor de la oficiul telegrafic că 
aşteptăm o comunicare urgentă. intreabă-i dacă 
pot ţine deschis pentru noi. Oricât ar costa. 
Ascultă, Savini, să fim bine înţeleşi: vreau să 
aflu astă-seară. Mă cunosc la hotel. Am ţinut o 
cameră acolo tot anul acela. N-am stat în ea, dar 
am plătit-o, adăugă el. Hai, grăbeşte-te! 

Julius vorbi la telefon şi peste cinci minute 
se întoarse, informându-l pe Bellamy că 
telegrama fusese expediată. Il găsi pe bătrân 
exact unde-l lăsase, cu ţigara în colţul gurii, cu 
mâinile încleştate la spate şi cu capul aplecat. 

— Ai vorbit vreodată cu fata asta? 

— O dată, domnule Bellamy. Cu totul 
întâmplător. Am întâlnit-o la Carlton, răspunse 
Julius. 

— Presupun că n-a manifestat nici un fel de 
interes faţă de mine, nu-i aşa? Nu ţi-a cerut 
amănunte despre mine sau despre viaţa mea? 

Julius îi înfruntă privirea bănuitoare. 

— Nu, domnule, spuse el cu o surpriză bine 
disimulată. Dacă m-ar fi întrebat, fireşte că nu i- 
aş fi spus nimic. Şi v-aş fi comunicat. 

— Minţi! zise Bellamy. Dacă ţi-ar fi cerut 
informaţii şi te-ar fi plătit destul de bine, i-ai fi 
spus tot ce ştii. Bănuiesc că nu există ceva pe 

să faci pentru bani. 

În acea clipă, Julius ar fi adăugat celorlalte 
fărădelegi şi crima. 

Cât timp  lipsise secretarul, Bellamy 
deschisese sertarul şi scosese din nou batista, 
ce se afla acum pe scaunul de pe care tocmai se 
ridicase. O luă în mână. 

— Presupun că are o servitoare. Dă-te bine 
pe lângă ea şi află dacă batista e a lui Valerie. 
Iniţialele nu înseamnă mare lucru. Nu, nu ţi-o 
dau. Ţine minte cum arată. Fă rost de-o altă 
batistă. Cu siguranţă că mai are şi altele la fel. 
Plăteşte oricât ţi se cere. Îţi dau orice sumă e 
nevoie. Cu un gest mecanic, scoase din buzunar 
cheia lungă si subţire pe care Julius n-o văzuse 
decât o singură dată mai înainte şi o privi ca şi 
cum ar fi vrut să se încredinţeze că o are încă în 
posesia lui. Reporterul ăla se mai află prin sat? 
întrebă el. 

— Nu ştiu, domnule Bellamy. Nu discut 
niciodată cu reporterii de la ziare. 

— La dracu! exclamă bătrânul nerăbdător. 
Nu te acuz de nimic! Nu ştii dacă mai e pe aici? 
Du-te şi caută-l! Dacă e în sat, adu-l încoace! 

Un ordin uluitor, pe care Julius se grăbi să-l 
îndeplinească. 

— Inainte de-a te culca, dă un telefon 
interurban la 789 Limehouse. Dă-mi apoi 
legătura în bibliotecă. 


Capitolul 23. _ 
SPIKE FACE O VIZITA 


Julius îşi îndeplini însărcinările şi porni 

grăbit spre sat prin parcul în care se lăsa 
întunericul. Spre uşurarea sa sufletească, îl găsi 
pe Spike Holland angajat într-o partidă de 
popice cu campionul local. 

— Vrea să mă vadă? întrebă Spike. Ce, a 
înnebunit? 

—  Ascultă-mă, Holland. Nu uita: dacă 
bătrânul te întreabă cumva, să nu spui c-ai 
vorbit vreodată cu mine... 

— Hai, lasă asta, spuse Spike plictisit. Ce 
urmăreşte? Are de gând să-mi ceară să petrec 
noaptea la castel? 

— N-am idee. Astă-seară parcă s-a ţicnit. 

— S-a întâmplat ceva? îl întrebă Spike, în 
timp ce mergeau împreună prin parc. 

— Nimic, răspunse Savini prompt. 

Dorea să păstreze pentru sine efectul 
straniu pe care-l produsese asupra bătrânului 
pomenirea numelui Valeriei. Bătu, apoi apăsă 
clanţa uşii de la bibliotecă. Descoperi însă că uşa 
era încuiată. Grosimea ei, ca şi draperia ce-o 
acoperea pe dinăuntru împiedicau ca sunetele 
vocii lui Bellamy să se audă afară. 

— Cred că vorbeşte la telefon. A cerut 
legătura chiar în clipa, când am plecat. 

Spike privi plin de admiraţie imensul hol de 
la intrare, cu zidurile lui de piatră, şi tavanul 
boltit. Scara, largă, de piatră, rămăsese aceeaşi 
ca pe vremea ultimului membru al familiei de 
Curcy, atât doar că acum era acoperită cu un 
covor lat. 

— Unde duce scara asta? întrebă el, iar Julius 
îi răspunse: 

— Aici e camera mea - şi arătă cu mâna spre 

o uşă. Dincolo de ea e sufrageria, folosită doar 
de mine, şi un salonaş nemobilat. 

— Unde-i  majordomul? întrebă Spike, 
amintindu-şi deodată că voise să-l cunoască. 

— Pregăteşte acum masa de seară a 
bătrânului. Nu-l pot chema — zise Julius. 

Se auzi răsucindu-se cheia în uşa bibliotecii 
şi în prag apăru Abe Bellamy. 

— Intră, Holland, spuse el. Nu-i nevoie să 
aştepţi, Savini. Am să te sun dacă o să am 
nevoie de tine. Închise uşa după Spike, care 
rămase de-a dreptul uimit. Am reflectat la unele 
lucruri, Holland spuse bătrânul cu o bună 
dispoziţie afectată. Regret că te-am bruscat 
acum câteva zile. Dacă socoţi că îţi pot da vreo 
informaţie în legătură cu fantoma aceea verde, 
n-ai decât să mă întrebi. Te asigur că e o 
fantomă în carne şi oase. Azi-dimineaţă am găsit 
doi câini drogaţi. 

— A intrat iar în camera dumneavoastră? 

Bătrânul dădu din cap. Spike nu-i mărturisi 
că aflase între timp noutatea şi că ştirea era 
chiar pe cale să apară la ziar. 

— Unde stai, Holland? 

— La „Mistreţul albastru”, hanul cel vechi 
din sat. 

— Perfect, răspunse Abe Bellamy. la o ţigară 
de foi. Nu atât de bune ca acelea de la Londra, 
dar n-ai să regreţi, adăugă el cu o veselie 
artificială. 

Spike alese o ţigară, întrebându-se care era 
de fapt motivul chemării sale la castelul Garre. 

— Ai ajuns până acum să cunoşti destul de 


bine oamenii din sat? îl întrebă Bellamy. Ai 
141 


obţinut destule amănunte de la comercianţi ca 
să poţi scrie o istorie a vieţii mele, nu-i aşa? 
Sunt oameni amabili? 

— Sunt destul de cumsecade, răspunse 
Spike. 

— Cine e cel care locuieşte la Lady's Manor? 
E şi el din America, nu? Mi s-a spus că are o fată 
foarte drăguță. 

— E într-adevăr splendidă, recunoscu Spike. 

— Îi cunoşti bine? Îi ştii din America? 

— Nu mă învârt în lumea lor, răspunse Spike. 
În afară de asta, eu nu sunt din Philadelphia, ci 
din New York. 

Bellamy îi dădu dreptate. 

— Cei mai buni ziarişti sunt cei de la New 
York, spuse el, dar complimentul bătrânului 
aproape că-l sugrumă. Bănuiesc că fata - cum o 
cheamă? Valerie Howett - se interesează de 
castel, nu? Vrea să ştie totul despre el? 

— N-aş putea spune că a arătat vreun interes 
deosebit. O preocupă în special Lady's Manor - 
răspunse Spike, iar Bellamy păru uşor 
dezamăgit. 

— Dar e absolut firesc s-o intereseze, reluă 
el după o pauză. Un bătrân american necioplit, 
ce locuieşte într-un castel vechi de mii de ani. N- 
a pomenit niciodată c-ar vrea să vină să-l 
viziteze? 

— S-ar putea, zise Spike nepăsător. 

— Bine, adu-o atunci, Holland. Spune-i să 
vină când vrea, am să fiu încântat. Tatăl ei se 
simte bine? întrebă el. 

— Da, după câte ştiu eu, răspunse Spike. 

— Am impresia că l-am cunoscut pe vremuri, 

spuse Abe gânditor. E miop - avea unele 
neplăceri cu ochii. 

— E miop şi acum şi cred că domnişoara 
Howett mi-a spus că la un moment dat era cât 
pe-aci să orbească. 

— Vrei să-i comunici ce te-am rugat? Nu-i 
nevoie să-i faci o vizită specială, dar dacă o vezi, 
transmite-i ce te-am rugat. 

— Fără îndoială c-am s-o fac - zise Spike, 
înțelegând după tonul bătrânului că vizita luase 
sfârşit şi că misiunea ce i se încredinţase 
reprezentase de fapt motivul pentru care fusese 
chemat. 

— Cred că în calitatea dumitale de reporter 
întâlneşti o groază de oameni săraci, nu-i aşa, 
Holland? Bellamy vâri mâna în buzunar şi scoase 
un teanc de bancnote nou-nouţe. Trase două 
afară şi le zvârli pe masă. Dacă dai peste cineva 
care are nevoie de o sută de lire, banii ăştia au 
să se dovedească utili. 

Spike se uită de la bancnote la bătrân şi 
zâmbi. 

— Nu am prilejul să întâlnesc oameni care să 
aibă nevoie de o sumă chiar atât de mare, 
domnule Bellamy - răspunse el - dar dacă am să 
dau peste vreunul am să-l trimit la 
dumneavoastră. Nu car la mine banii altora. 

— Consideră-i atunci banii dumitale, zise 
Bellamy cu un zâmbet chinuit. 

— Singurii bani pe care îi consider banii mei 
sunt aceia pe care îi câştig eu, îi replică Spike. 

Abe Bellamy dădu indiferent din umeri şi-şi 
vâri banii la loc în buzunar. 

— Cum vrei, spuse el şi sună. Spike aşteptă 

să apară majordomul, dar în locul lui veni Julius 
Savini. Savini, vrei să-l conduci pe domnul 
Holland până la poarta de la intrare? întoarce-te 
apoi aici. Noapte bună, Holland. 

— Ce voia de la tine? îl întrebă Julius când 
ieşiră în afara zidurilor castelului. Te-a tras 
cumva de limbă să afle dacă ţi-am spus eu ceva? 
„„. începu el neliniştit. 

— Partea ciudată a interviului e că nu te-a 
pomenit deloc, zise Spike. Nu ştiu cum am reuşit 
să discutăm zece minute, fără să aducem vorba 
despre tine. Şi totuşi, aşa s-a întâmplat. 

— Ce voia? insistă Savini, care nu avea 
obrazul prea subţire. 

— Voia să fac un act de amabilitate şi 
caritate - răspunse Spike - şi tocmai mă 
întrebam ce plan diabolic are în cap. Aş fi dorit 
să-l văd pe majordom, adăugă el îngândurat. 


Capitolul 24. 
MAREA AVENTURA 


Julius aşteptă până când reporterul dispăru, 
apoi, aţinându-se în umbra zidului castelului, 
care mărginea pe câteva sute de metri strada 
principală a satului, se furişă cu paşi mari spre 
Lady's Manor. Era o distanţă destul de bună, 
căci conacul se afla în partea de nord a satului. 
Drumul i se păru cu atât mai lung, cu cât se 
grăbea să-şi îndeplinească misiunea. 

Când întinse mâna ca să deschidă poarta, îşi 
dădu seama că în umbra gardului viu de tisă 
stătea cineva. Savini aproape că făcu un salt. 


— Cine-i acolo? strigă el, iar când silueta se 

apropie văzu că era domnul Howett. 

— Domnul Savini, nu? 

— Eu sunt, domnule Howett. Îmi pare rău, 
dar... m-aţi speriat. 

În lumina lunii, faţa ridată a domnului 
Howett părea palidă. 

Era poate un efect de lumină, dar Julius ar fi 
jurat că paloarea se datora unor cauze nefireşti. 

— Vreţi s-o vedeţi pe domnişoara Howett? 

— Da, domnule. Doream s-o întreb ceva. 
Sper că nu-i prea târziu. 

— Nu, câtuşi de puţin. V-aş ruga, dac-aţi 
vrea, domnule Savini — domnul Howett avea un 
aer jenat - să-mi faceţi un serviciu, şi anume să 
nu-i spuneţi fiicei mele că m-aţi văzut, îl rugă el. 

— Fără îndoială! răspunse Julius, mirat. 

— Crede că dorm, şi ar putea să se 
neliniştească dacă ar şti că sunt pe-afară. Uneori 
îmi place să mă plimb noaptea. 

— N-am să-i spun că v-am văzut, domnule, 
zise Julius. 

Sună la uşa de intrare în formă de portic, iar 
servitoarea care îi deschise păru surprinsă la 
vederea lui. Îi spuse că domnişoara Howett e sus 
şi plecă să-şi anunţe stăpâna. Privind înapoi la 
poartă, Julius observă că domnul Howett 
dispăruse. Servitoarea îl invită într-un mare 
salon, unde o găsi pe Valerie aşteptându-l. 

— E foarte târziu pentru o vizită, domnişoară 
Howett - spuse el - dar aş vrea să discut cu 
dumneavoastră o anume problemă. intreruperea 
nefericită a scurtei noastre discuţii m-a făcut să 
uit. 

Valerie zâmbi în sinea ei, căci îl iertase pe 

145 


Julius de orice vină. Îi venea aproape să râdă 
acum la gândul acelor cinci minute penibile. 

— Nu-i nevoie să vă scuzaţi, domnule Savini, 
spuse ea. Tata s-a retras, se culcă devreme, aşa 
că dispunem de tot timpul pe care-l doriţi. 

Julius avea propriile lui păreri în legătură cu 
culcatul devreme al domnului Howett, dar le 
păstră pentru sine. 

— Am venit să vă întreb dacă n-aţi pierdut o 
batistă, spuse el. Bătrânul mi-a dat instrucţiuni 
foarte stricte să aflu. S-a purtat cu, totul 
extraordinar  astă-seară, când a aflat că 
dumneavoastră şi domnul Howett sunteţi noii 
chiriaşi de la Lady's Manor. 

Îi relată cele petrecute. În timp ce vorbea, 
ochii ei începură să scânteieze. 

— Atunci e adevărat! spuse ea. Trebuie să fie 
adevărat! S-a purtat astfel, fiindcă îl mustră 
conştiinţa! De ce îl nelinişteşte numele meu? 

— Asta m-am întrebat şi eu, răspunse Julius. 
Care credeţi că e motivul? 

Valerie nu se dovedi însă dispusă să-i ofere 
informaţii. 

— Ce e cu batista? întrebă ea. Săptămâna 
trecută sau acum poate două săptămâni am 
pierdut o batistă. Era una din cele şase 
comandate la Paris. Aţi găsit-o cumva? 

Savini dădu din cap. 

— A fost găsită la castelul Garre - răspunse 
el pe îndelete - în noaptea când Bellamy a tras în 
arcaş. Batista era îmbibată de sânge! 

Valerie îl privi mirată. 

— Batista mea... la castelul Garre? Imposibil! 


Julius îi descrise în amănunt bucăţica de 

dantelă. 

— Aşteptaţi, spuse ea şi ieşi în fugă din 
odaie. 

Peste o clipă reveni ţinând ceva în mână. 
Dintr-o singură privire, Julius îşi dădu seama că 
batista adusă de Valerie era copia fidelă a celei 
găsite de Wilks în cămară. 

— Extraordinar! Acum îmi amintesc. Am 
pierdut-o în ziua când am venit pentru prima 
oară la Lady's Manor. Atunci când m-am hotărât 
să-i cer lui tata să închirieze casa. Mi-am dat 
seama că-mi lipseşte la întoarcere, la Londra, 
după ce m-am dat jos din maşină. 

— Şi nu v-aţi apropiat de castel? lertaţi-mă 
că vă întreb asta, domnişoară Howett, dar ştiu 
cât de mult vă interesează domnul Bellamy. Nu 
v-aţi abătut nici o clipă prin preajma castelului? 

— Nu. Valerie era sigură asupra acestui 
punct. Sunt absolut convinsă că am pierdut-o la 
Lady's Manor. Imi amintesc perfect că o aveam 
când m-am dus cu maşina acolo. 

— Asta-i tot, domnişoară Howett, spuse 
Julius şi se ridică. Vrea să-i fac rost de o altă 
batistă de-a dumneavoastră, de la servitoare. Nu 
ştiu de ce e atât de înnebunit pe chestia asta. 

Întârzia încă la uşă, când Valerie îşi aminti 
că-i era îndatorată. 

— Vă rog, lăsaţi, spuse el în timp ce ea 
număra bancnotele, N-ar trebui să primesc deloc 
bani de la dumneavoastră. 

— Cel ce munceşte îşi merită simbria, spuse 
ea zâmbind. 

Julius nu era câtuşi de puţin sigur dacă 
trebuia să ia asta drept un compliment. 

Rămasă singură, Valerie se văzu silită să ia o 
hotărâre. În mintea ei se dădea o luptă 
puternică. Se decisese să întreprindă o acţiune 
care, după orice logică sau rațiune, ducea fatal 
la dezamăgire şi poate chiar la pericole reale. 
Luase această hotărâre în ciuda avertismentului 
dat de Jim Featherstone. Se gândi că totuşi nu 
era atât de încăpăţânată ca să înfăptuiască ceea 
ce el o rugase să evite, numai fiindcă i-o ceruse 
el. Bunul simţ o preveni că intrarea în castel 
devenise imposibilă unui vizitator neautorizat. 
Era greu de pătruns într-o casă obişnuită. Dar 
cum putea ea să treacă peste zidurile acelea 
crenelate şi, chiar dacă ar fi reuşit, era oare 
sigură că va găsi ceea ce căuta? Acum, când 
Bellamy ştia sau bănuia cu cine are de-a face, 
primejdia creştea. 

Şi totuşi - îşi spuse ea opunându-se propriei 
ei raţiuni - exista o slabă speranţă, dacă vechiul 
plan al castelului pe care şi-l procurase se 
dovedea autentic în fiecare amănunt şi dacă — 
iar acesta era aspectul ce i se părea mai 
îndoielnic - renovările întreprinse în ultimii două 
sute de ani nu distruseseră intrarea descoperită 
de ea. 

În partea de nord a castelului se afla un fel 
de stăvilar. La o anumită epocă, clădirea fusese 
înconjurată de un şanţ plin cu apă. Din dealurile 
împădurite situate în spatele castelului cobora 
un râu, ale cărui ape fuseseră canalizate, dând 
astfel posibilitatea proprietarului să umple 
şanţul cu apă, în ciuda faptului că reşedinţa lui 
se găsea pe o mică pantă. Râul secase de mult, 


şanţul fusese năpădit de iarbă, iar în unele 

locuri se astupase. Stăvilarul însă rămăsese. 
Valerie îl văzuse de la fereastra lui Lady's Manor 
- o deschizătură dreptunghiulară în zidul 
castelului, acoperită cu un grilaj masiv de oţel. 
Pe aici intrau furnizorii ca să ajungă la bucătărie 
şi tot pe aici plănuise ea să pătrundă în imperiul 
tenebrosului mister al lui Abe Bellamy. Rațiunea 
îi spunea că toate bucătăriile, ca şi dependinţele 
exterioare, la care se ajungea prin intrarea de la 
stăvilar, se aflau desigur izolate, de partea 
locuibilă a castelului, şi că, odată trecut 
stăvilarul, tot nu s-ar fi apropiat de obiectivul ei. 
Se gândi totuşi că, în ciuda acestui plan 
nebunesc, trebuie să încerce. O mistuia un foc; o 
licărire de speranţă îi şoptea că toate eşecurile 
şi  descurajările încercate până atunci se 
terminaseră. 

Îşi închipuia că tatăl ei dormea. La ora 
douăsprezece dăduse drumul ultimilor trei 
servitori, spunându-le că avea treaba. Se 
retrăgea întotdeauna ultima în camera ei şi îşi 
aminti fericită că tatăl ei dormea greu. Stătea în 
salon, încercând să-şi omoare vremea. în 
vederea aventurii, se îmbrăcase cu o grijă 
deosebită, sperând că domnul Howett, cu miopia 
lui nu observase că mai purta încă pe ea fusta de 
golf, pe care o îmbrăcase de dimineaţă. 

După plecarea ultimului servitor, intră în 
grădină, luminându-şi drumul cu ajutorul unei 
lanterne. Ajunse la zid, unde se aflau două scări 
mici pe care, la cererea ei, muncitorii ce se 
ocupau cu repararea acoperişului de ţiglă le 
duseseră acolo de dimineaţă. Ridică una din 
scări şi o sprijini bine de zid. Pe cealaltă o aşeză 

alături, apoi, urcându-se pe ultima treaptă a 
uneia din scări, o trase pe a doua şi o lăsă de 
cealaltă parte a zidului. Legă ambele scări cu o 
sfoară. După ce termină, se întoarse în casă. Era 
încă prea devreme ca să pornească, aşa că îşi 
mai pierdu timpul o oră. 

Scrise două scrisori inutile unor oameni 
lipsiţi de interes şi tocmai o începuse pe a treia, 
când îşi aminti că mâncase foarte puţin la cină. 
Bucătăria se găsea mai jos decât restul casei. Se 
ajungea la ea printr-un coridor lung, cu piatră pe 
jos, după care coborai un rând de scări. işi 
lumină drumul cu o lumânare, deoarece la 
Lady's Manor nu se instalase încă lumină 
electrică. Aprinse focul la o sobiţă, puse un ibric 
la fiert şi căută prin cămară. Truda îi fu 
răsplătită. Găsi o farfurie cu plăcinte, pe care o 
aduse în bucătărie şi o aşeză pe masă. Lăsă 
lumânarea aprinsă şi se întoarse în salon. 

Tăcerea din casă o apăsa. Liniştea devenise 
aproape insuportabilă şi regretă că pianul nu 
sosise încă. Se aşeză la biroul ei şi încercă să 
continue scrisoarea neterminată. Aventura o 
preocupa atât de mult, încât nu reuşi să se 
concentreze. Ţinea în mână tocul şi încerca să 
revină la realitate, când auzi deodată un 
zgomot. Un clinchet — sunetul unei chei ce se 
răsucea în uşa de la intrare din capătul 
coridorului. Rămase o clipă paralizată de frică, 
căci nervii ei zdruncinaţi nu rezistau la zgomote 
neaşteptate. 

Trecu o secundă şi auzi lipăitul unor paşi pe 
coridorul cu piatră pe jos. Paşii se apropiau tot 
mai mult şi în curând trecură de uşa ei. 

Se ridică în picioare, fugi la uşă şi o dădu la 
perete. Din prag nu se vedea decât reflectarea 
luminii lumânării lăsate în bucătărie. 

— Cine-i acolo? strigă ea. Tu eşti, Clara? 

Drept răspuns se auzi o buşitură, iar 
lumânarea din bucătărie se stinse brusc. 

Inima începu să-i bată repede, răsuflarea i se 
rări. Îşi muşcă buzele şi îşi înăbuşi un strigăt de 
spaimă. Mai avea încă lanterna în buzunar. O 
scoase şi  îndreptă o rază de lumină 
tremurătoare prin holul întunecat. Îşi aminti de 
revolverul pe care i-l dăduse Spike şi se întoarse 
la birou pentru a-l lua. Aruncă o nouă privire 
prin coridorul cufundat în beznă. 

— Cine-i acolo? întrebă ea şi ecoul răsună în 
gol. 

Nu primi nici un alt răspuns şi, adunându-şi 
tot curajul, o apucă de-a lungul coridorului, 
cobori scările şi intră în bucătărie. Primul lucru 
pe care îl văzu fu farfuria cu plăcinte făcută 
cioburi pe duşumea. Aşadar acesta era zgomotul 
pe care-l auzise. Răsuflă uşurată. Vizitatorul se 
dovedea cel puţin o fiinţă omenească. 

Aprinse din nou capătul încă roşu al 
luminării şi observă un lucru ciudat. Deşi farfuria 
zăcea cioburi pe jos, două bucăţi din ea se aflau 
pe marginea bufetului. Cineva le ridicase de pe 
jos. Bucătăria era pustie. In spate se afla o 
chicinetă cu o uşă ce dădea în pivniţă. Apăsă pe 
clanţă. Uşa era încuiată. 

Unde dispăruse misteriosul vizitator? 
Ferestrele aveau gratii. Nu exista nici un loc 
unde să se poată ascunde. Uşa ce dădea în 


curticica din spatele casei era încuiată şi ea şi 

avea zăvorul tras. Uşa de la grădină o încuiase 
chiar ea când intrase, după ce aşezase scările, 
iar cheia se afla în buzunarul ei. Încercă din nou 
uşa de la pivniţă şi o clipă îi trecu prin minte să 
trezească servitorii şi să-l cheme pe unul dintre 
ei să continue cercetările. Asta însemna însă ca 
propriile ei planuri să fie modificate serios. 
Deodată, într-un colţ al bucătăriei zări două 
scântei verzi, ce o fixau. Se trase înapoi 
speriată. După o clipă, râzând aproape 
nebuneşte, ridică în braţe pisica. 

— Biata de tine! Am crezut că eşti o fantomă, 
spuse ea. Cum ai spart?... 

În timp ce vorbea văzu o săgeată verde. Se 
afla pe duşumea, cu vârful ei ascuţit şi 
strălucitor îndreptat spre cioburi. O săgeată 
verde, cu pene de un verde viu la coadă. 


Capitolul 25. 
COLDHARBOUR SMITH 


Valerie Howett nu leşină. Încet, cu gesturi 
mecanice, lăsă jos pisica din braţe. Se aplecă şi 
ridică săgeata. Corpul săgeţii era neted, iar 
vârful ascuţit ca un ac. 

Arcaşul Verde! Fusese acolo, chiar în acea 
cameră. Unde dispăruse? 

Zgomotul ibricului ce fierbea o readuse la 
realitate. Stinse focul şi se întoarse în salon. 
Pofta de mâncare îi pierise. 

Arcaşul Verde! N-avea de ce să se teamă de 
el. Era duşmanul lui Abe Bellamy şi prietenul ei. 
Încercă să-şi domolească spaima din suflet şi, 


într-o oarecare măsură, reuşi. 

Când ceasul din clopotniţa satului bătu ora 
unu, Valerie ieşi în grădină. Genunchii îi 
tremurau în chip ciudat. Urcă scara şi cobori în 
parcul castelului Garre. 

Masa de seară a domnului Bellamy ţinea de 
obicei două ore. Câteodată mai mult chiar, dar 
niciodată mai puţin. În seara aceea călcă toate 
regulile, când, la o jumătate de oră după ce se 
servi masa, sună servitorul şi-i ceru să strângă 
totul şi să le ia de acolo. 

— Telefonează la poartă şi spune-le că 
aştept un vizitator... pe domnul Smith. Condu-l 
sus de îndată ce soseşte. 

— Bine, domnule, răspunse Savini, 
înțelegând de ce masa durase atât de puţin. 

— Adu şi coniac, un sifon şi nişte ţigări de foi 
ieftine, spuse el. A fost surprins Holland că l-am 
invitat să vină? Presupun că i-ai spus de ce l-am 
chemat. 

— Nu, nu i-am spus, răspunse Julius fără să 
clipească sub privirea necruțătoare a bătrânului. 
Servitorii se plâng din pricina câinilor. Coteţele 
fiind prea aproape de bucătărie, spun că le e 
frică să mai treacă pe lângă ele. 

— Angajează alţi servitori, zise el cu cinism. 
Şi nu-mi mai raporta plângerile de la bucătărie, 
dacă nu vrei să te trimit să mănânci acolo. 

Bătrânul Abel nu dispăruse, în ciuda 
influenţei purificatoare a descoperirii făcute în 
ziarul Berkshire Herald. 

Julius se grăbi să ducă la îndeplinire 
instrucţiunile patronului său, întrebându-se de 
ce fusese chemat la Garre Coldharbour Smith. 
Mai târziu, Bellamy schimbă dispoziţiunile şi-l 

trimise pe Julius la pavilionul de la intrare ca să 
aştepte venirea vizitatorului. 

Se făcuse aproape unsprezece când 
Coldharbour Smith sosi de la Londra într-un taxi. 
Era limpede că se oprise deseori pe drum ca să-i 
dea şoferului să bea, căci amândoi se aflau într- 
un hal care-l scandaliză pe portar. 

— Domnule Smith, n-ar strica să spuneţi 
prietenului dumneavoastră să nu mai facă atâta 
zgomot. Satul de-abia aşteaptă să trăncănească, 
iar domnul Bellamy nu vrea să dea prilejul. 

Coldharbour Smith era un om de vreo 
cincizeci de îni, înalt, solid şi cu un limbaj 
grosolan. Brunet, cu fălci mari, ar fi putut trece 
drept boxer. Sfatul prietenesc dat de Savini îl 
scoase din sărite. 

— Du-te dracului! răcni el. Unde-i bătrânul? 

— Vă aşteaptă în cameră. 

— Să m-aştepte. Vreau să beau ceva. Hai, 
Charlie - i se adresă el şoferului taxiului - hai să 
mergem la hanul „Mistreţțul albastru”. 

— „Mistreţul albastru” s-a închis de câteva 
ore, răspunse Savini. Veniţi mai bine la castel, 
domnule Smith. Patronul vă aşteaptă. 

— Atunci am să-mi iau şi prietenul cu mine. 

— Nici vorbă de aşa ceva, îi replică aspru 
Julius. 

În unele ocazii, Savini se dovedea un om 
curajos, bazându-se însă mai ales pe autoritatea 
lui Abe Bellamy. 

— În regulă, răspunse Smith morocănos. 
Aşteaptă-mă, Charlie. 

Păşi nesigur alături de Savini. 


— De ce m-a chemat la o oră ca asta? întrebă 

el brutal. 

— Nu ştiu. Mai bine întrebaţi-l pe dânsul. 

— Ar trebui să-mi spui câte ceva despre tine, 
zise domnul Smith. Tu cine eşti? 

— Sunt Julius Savini. 

— Julius? Bătrânul Julius? Am crezut că eşti 
la zdup. Ce mai fac băieţii? Ce-nvârteşti pe-aici, 
Julius? Eşti cumva valetul lui? 

— Sunt secretarul domnului Bellamy. 

— Mai e cineva pe-aici pe care-l cunosc? 
întrebă Smith în timp ce se apropiau de casă. Ce 
face simpaticul ăla de Arcaş Verde? Chicoti şi, 
încântat de glumă, se bătu cu palma pe 
genunchi. Asta-i bună! Să vezi arcaşi verzi! 
Probabil că aveţi băuturi tari pe aici, Julius. Ce 
beţi? Alcool metilic? 

Julius nu-i răspunse şi fu mulţumit când 
ajunseră la castel. Coldharbour Smith - numit 
astfel după comisariatul de poliţie unde fusese 
ţinut de cele mai multe ori - băuse prea mult, iar 
Julius trebui să-l apuce de braţ ca să nu cadă. 
Smith intră clipind în biblioteca scăldată într-o 
lumină orbitoare. La un semn discret al 
bătrânului, Savini se retrase, fără să regrete că 
nu ia parte la întrevederea lor. 

— Stai jos, Smith, spuse Bellamy, arătându-i 
un scaun. Ce vrei să bei? în clipa aceea îşi dădu 
seama însă de halul în care se afla omul. Te-ai 
îmbătat, porcule, spuse el. Nu ţi-am spus să vii 
direct la mine, şi să vii treaz? 

— La ce foloseşte să stai treaz, când ai 
prilejul să te îmbeţi? spuse Smith tânguitor. 
Răspunde-mi. N-ai să poţi. Aşa-i logic, Bellamy. 

Milionarul se apropie de masă şi umplu un 

pahar cu coniac, fără apă. Smith întinse mâna să 
ia băutura când se pomeni cu lichidul arzător pe 
faţă. Se trase înapoi urlând, îşi duse mâinile la 
ochi şi se frecă înnebunit. 

— M-ai orbit! răcni el. 

— Gura! la asta. 

Bellamy apucă un şerveţel rămas de la masă, 
i-l azvârili, iar vizitatorul său, gemând, se şterse 
pe faţă. 

— O farsă murdară, se lamentă el. Ai fi putut 
să mă orbeşti. 

— Am sperat să te trezesc, porc beat! Dacă 
nu reuşeam, găseam eu o altă cale. Scoală-te! 

Il apucă pe Smith de guler şi-l trase în 
picioare cu un gest violent. Lăsându-şi o labă 
uriaşă pe faţa lui respingătoare, îl ţinu ca pe un 
cal nărăvaş. 

— Ai primit bani timp de cinci ani de zile, şi 
n-ai făcut nimic în schimb, porcule. lar acum, 
când pentru prima dată trimit după tine, vii 
beat! Te sfătuiesc să faci bine şi să te trezeşti. 
Dacă durerea te trezeşte, am să te fac să mă ţii 
minte până mori. 

Se uită feroce la faţa descompusă a omului 
şi îşi apropie pumnul strâns de ochii lui. 
Coldharbour Smith se smuci să scape din mâinile 
lui, deşi mai bine s-ar fi lipsit. 

— Stai jos, îi spuse Bellamy numaidecât şi-l 
zvârli cu atâta violenţă, încât scaunul trosni sub 
el. Ţi-am găsit ceva de lucru. Mi-ai scris acum 
câteva zile că te-ai plictisit de ţara asta şi că ai 
chef să pleci în America de Sud. Aşadar te 
urmăreşte poliţia, şi n-ar strica să pună mâna pe 
tine. Am însă o treabă pentru tine care-ţi va 

permite să pleci şi să ai bani toată viaţă. S-ar 
putea, nu sunt încă sigur. Te-ai trezit? 

— M-am trezit, domnule Bellamy, răspunse 
Smith morocănos. 

Abe Bellamy îl privi. 

— Eşti bun pentru ce-mi trebuie. Eşti destul 
de urât. Parcă ai fi un şarpe, Smith, şi de un 
şarpe am nevoie. Sau s-ar putea să am nevoie. 
Ascultă-mă, deci. 

Se îndreptă spre uşă şi o încuie. Apoi se 
întoarse la invitatul său şi discutară împreună o 
oră întreagă. 


Capitolul 26. 
HAITUIALA 


Noul majordom ocupa, ca şi înaintaşii săi, 
ceea ce se numea camera regelui din clădirea 
capelei. Se ajungea la ea printr-un coridor şi era 
singura odaie locuită din capelă. Crenelurile de 
odinioară, grosolane şi neacoperite, fuseseră 
transformate în ferestre lungi şi înguste, care 
dădeau deasupra intrării principale a castelului. 

Majordomul se retrăsese în camera sa cu 
mult timp înainte de plecarea domnului Smith, 
căci avea treabă. 

La venire adusese cu el două valize mici. Una 
conţinea haine şi schimburi de pat, iar cealaltă 
anumite unelte pregătite în grabă pentru el, de 
un specialist. Aşezate pe masă, instrumentele 
păreau drugi de oţel ascuţiţi, lungi cam de un 
metru. Aproape de vârf aveau câte un „ochi” ca 
la un ac de cusut, în care fuseseră introduse 

semicirculare de sticlă. Majordomul le privi 
satisfăcut, apoi scoase din geamantan un 
ciocănel cu totul deosebit de cele obişnuite, căci 
avea capetele de cauciuc. 

In fundul valizei se mai găsea şi un colac de 
frânghie, la un capăt cu un cârlig de oţel în 
formă de ou. |! fixă de cadrul patului şi trase de 
frânghie. Patul fiind bine prins de peretele de 
lângă fereastră, n-avea nevoie să caute un alt 
punct de fixare. Îşi scoase un costum din valiză 
şi o pereche de ghete cu tălpi de pâslă. Era o 
noapte calmă şi de o mare frumuseţe; luna 
poleise cu argint un râu îndepărtat şi pictase 
parcul în nuanţe închise şi nesigure. Majordomul 
stinse lumina şi se întoarse în hol. 

Era ora douăsprezece fără zece şi se auzi 
slab zgomotul taxiului lui Smith; Abe Bellamy se 
întorcea de la coteţe, urmat de cei patru dulăi ai 
săi. Majordomul era singurul om treaz, căci 
Julius îi dăduse lui însărcinarea să încuie. 
Secretarului nu-i plăceau câinii. 

— S-a culcat Savini? întrebă bătrânul în timp 
ce zăvorea uşa. 

— Da, domnule, răspunse majordomul. 

Câinii adulmecau în jurul picioarelor lui, iar 
dulăul cel mai rău dintre ei mârâia încet. 

— Nu te temi de câini, nu-i aşa? spuse Abe. 
Nu trebuie să-ţi fie frică de ei când sunt cu mine. 
Nu te plimba însă noaptea, tinere. 

Ca şi cum ar fi vrut să sublinieze 
avertismentul stăpânului său, una din fiare 
ridică botul şi lătră. 

— Taci! spuse Abe, încântat în fond de 

să te duci să te culci, tinere. 

Majordomul urcă scările, şi deşi unul din 
câini îl urmări îndeaproape până sus, nu se 
întoarse. De îndată ce ajunse în camera sa, 
încuie uşa şi îşi schimbă hainele. După trei 
minute cobora pe frânghie. Instrumentele le 
lăsase jos mai dinainte. Dădu drumul la frânghie 
şi începu o muncă ciudată. Aproape de capelă, 
bătu în pământ unul din ţăruşii de oţel, fără ca 
ciocănelul de cauciuc să producă vreun zgomot. 
Când termină se îndepărtară, ţinându-se în 
umbra zidului. Se aplecă şi mai bătu un ţăruş. 
Aici pământul era moale şi înfipse ţăruşul până 
la cap. Se gândi apoi c-o să-i fie greu să-l 
regăsească. Se uită cu atenţie, marcă locul cu o 
piatră şi îşi văzu de drum. 

Înconjură astfel castelul până ajunse la 
primul ţăruş. Îl scoase şi cercetă termometrul cu 
o lanternă minusculă. Arăta 22°, o temperatură 
firească. Unul câte unul, trase afară toţi ţăruşii 
şi văzu că marcau aceeaşi temperatură. Pe unul 
din ţăruşi nu-l putu însă găsi. Atunci când se 
întorsese să arunce piatra care marca locul, 
pierduse amplasarea lui. Căută cu grijă, dar nu-l 
mai găsi. Bâjbâia însă pe jos, când auzi o 
fereastră deschizându-se deasupra capului său. 
Îşi dădu seama că era cea de sub camera lui 
Abe. Deodată vocea de taur a milionarului tună: 

— Uite-l! 

O clipă, majordomul crezu că fusese 
descoperit, dar, aruncând o privire în parc, văzu 
un spectacol ce-l făcu să-şi uite propria situaţie 
precară. O siluetă se desprinsese din umbra 

traversau panta şi ajungeau până la zidul 
răsăritean. Era o femeie şi, bănuind cine e, o 
rupse la fugă spre ea. 

Abe nu se dusese imediat la culcare. 
Avusese un şoc. Voise să rămână cu gândurile 
sale. Trăsese un scaun lângă fereastra deschisă, 
se aşezase cu coatele pe pervaz şi cu privirea 
aţintită în parcul cufundat in linişte. Luna nouă îi 
îngăduia să vadă până aproape de pavilionul de 
la intrare. Nu-l interesa nici frumuseţea scenei şi 
nici misterul ei. Se gândea la lucruri îndepărtate 
de castelul Garre, la lucruri întâmplate cu 
douăzeci şi cinci de ani în urmă... „Ce 
coincidență ciudată” - îşi spuse el. Existau pe 
lume mii de persoane numite Howett şi sute de 
Valerie Howett. Dar nu existau decât o Valerie 
Howett venită din Montgomery, ceea ce 
restrângea posibilitățile la una singură. „De-ar fi 
ea!”, rânji cu un aer sălbatic. „Ce veşti 
formidabile pentru Femeia Căruntă!” Gândul îl 
reconfortă, îl făcu să se simtă din nou tânăr, iar 
inima lui impasibilă începu să palpite aşa cum nu 
se mai întâmplase de şapte ani. 

Se ridică în picioare şi se uită atent pe geam. 
Era oare o umbră sau un joc al luminii lunei? 
Putea să jure că văzuse o siluetă furişându-se în 
umbra tufişurilor de rododendroni — acum era 
sigur. O zări iar. Traversase spațiul liber dintre 
boschete. Nu puteau fi paznicii. Primiseră ordine 
să nu iasă noaptea. Atunci strigă, se întoarse şi 
o luă la fugă pe coridor. Se auzi un lipăit de labe 
şi doi dintre câini se apropiară în fugă de el şi îşi 
frecară boturile de genunchii lui. Ceilalţi doi 

strălucind prin întuneric şi îi fluieră încet să vină 
la el. Trase fără zgomot zăvoarele bine unse de 
la uşa din faţă, ţinând câinii în frâu până va fi 
sigur. Da, vedea umbra. 

— Pe el! răcni el, şi cei patru dulăi ţâşniră ca 
săgeata. 

Câinii înaintau pe pajişte rapid şi tăcut. 
Vizitatorul nepoftit văzu primejdia, ca de altfel şi 
majordomul. Abe zări o siluetă ce se repezi 
căutând refugiu lângă un grup de copaci ce 
creşteau de-a lungul zidului pe o distanţă 
oarecare. Doi dintre câini văzuseră prada, dar 
numai unul îi luase urma. 

Valerie Howett continuă să fugă, cu inima 
bătându-i să-i spargă pieptul. Respira scurt, iar 
lacrimile o înăbuşeau. Lipăitul labelor se auzea 
tot mai aproape, iar în urma lor paşii grăbiţi ai 
unui om. Ajunse la marginea pomilor şi o zbughi 
printre ei, căutând adăpost. Va putea oare să 
mai ajungă la scară? Nu îndrăznea să se uite 
înapoi. De altfel era inutil, căci îi ajunse la urechi 
răsuflarea grea a câinilor. Deşi revolverul din 
buzunar îi lovea şoldul tot timpul, nu se gândi o 
clipă la el. 

Pădurea se găsea pe o ridicătură spre care 
ducea o cărăruie, urcuşul devenea tot mai dificil. 
Dulăul se aruncă asupra ei. li auzi încleştarea 
dinţilor. Câinele trecu la un centimetru de ea, 
apoi rămase în urmă. Primejdia o făcea să alerge 
cu o viteză supraomenească. leşi acum iar din 
umbra copacilor. 

Numai goana ei o purta mai departe, altfel s- 
ar fi prăbuşit pe cărare îngrozită de moarte, căci 
în lumina lunei văzu clar faţa albă, umflată, a 

unei siluete verzi ce o privea fix. Ţinea in mână 
un arc lung, ce strălucea în razele lunei. 

Nu se putea opri. O aştepta o nouă grozăvie, 
dar avântul ei înfrânse rezistenţa opusă de frică. 
Văzu cum se ridică arcul, auzi cum se destinde 
coarda. Atunci căzu. Un corp greu o lovi în umăr. 
Zări, o clipă, un dulău negru cu pete galbene 
zvârcolindu-se în ghearele morţii. Valerie leşină. 


Capitolul 27. 
BUTONUL DE MANȘŞETA 


— Domnul Howett doreşte să ştie dacă veniţi 
să luaţi micul dejun, domnişoară. 

Valerie se ridică în capul oaselor şi îşi trecu 
mâna peste ochi. Simţea că-i plesneşte capul. 

— Micul dejun? spuse ea plictisită. Da, da. 
Anunţă-l, te rog, c-am să cobor. 

Visase oare? Se cutremură aducându-şi 
aminte. Nu fusese un vis. Fusta ei de golf, 
murdară de praf, stătea aruncată pe spătarul 
unui scaun. işi aduse aminte cum se întorsese să 
se culce. Unde fusese? Când îşi revenise, se afla 
în salonul de la Lady's Manor... Cum ajunsese 
acolo? Arcaşul Verde! Se cutremură. El o trecuse 
oare peste zid? Işi aduse aminte că scările au s-o 
trădeze şi cobori din pat. 

— N-ar fi trebuit să cobori, draga mea, spuse 
domnul Howett, ridicându-şi privirea şi 
sărutând-o când ea intră în cameră. Îşi puse 
ochelarii şi o privi cercetător. N-arăţi prea 
strălucit în dimineaţa asta, Val. N-ai dormit 
bine? 

— Am dormit foarte bine, răspunse ea. 

— Atunci te-ai culcat prea târziu. 

Micul dejun fu o adevărată farsă. Nu se 
simţea în stare să mănânce nimic şi îşi ceru 
curând iertare că trebuia să plece, având de 
vorbit cu servitorii. 

— Uşa de la grădină, domnişoară? Nu, era 
închisă şi zăvorâtă pe dinăuntru. 

— Zăvorâtă? Am crezut că am lăsat-o 
deschisă, se bâlbâi ea. 

De un lucru era convinsă: nu ajunsese în 
salon fără să n-o fi ajutat cineva. Fusese desigur 
trecută peste zid. Dar cum putuse fi zăvorâtă pe 
dinăuntru uşa ce da în grădină? 

O luă la fugă în grădină şi se repezi la zid. 
Primul lucru pe care îl văzu fură cele două scări, 
rezemate de zidul dinspre grădina lor. Aşadar, 
arcaşul necunoscut a tras tot el şi scările. 

Se întoarse în casă şi intră în salon, sperând 
să găsească un indiciu care să-i permită să 
înţeleagă cum a ajuns acolo. In cameră se 
dereticase, iar puţinele obiecte găsite de 
servitori fuseseră aşezate pe o măsuţă. Văzu în 
primul rând batista. Era murdară de praf 
amestecat cu sudoare. Cineva o ştersese pe faţă 
cu ea. Nu-şi amintea să o fi folosit singură. 
Alături se afla un buton de manşetă rupt. Îl privi. 
Era de aur şi avea o mică monogramă emailată. 
Valerie sună servitoarea. 

— Îţi mulţumesc că ai strâns lucrurile astea, 
spuse ea. De unde-i butonul? 

— L-am găsit pe jos, domnişoară, lângă sofa. 
Am crezut că e al domnului Howett, dar el spune 
că n-a pierdut nici unul. 

— E însă numai jumătate din el, zise Valerie. 

Cele trei mici inele ale lanţului fuseseră 
rupte la mijloc. 

— L-ai găsit şi pe celălalt? 

— Nu, domnişoară. 

— Vrei să mă ajuţi să-l căutăm? Sunt ai unui 
prieten. 

Scotociră prin cameră şi, după un timp, 
camerista spuse: 

— Uitaţi-l, domnişoară. 

Se afla sub marginea covorului şi era replica 
fidelă a celuilalt. 

— Am găsit o groază de chibrituri pe jos când 
am făcut curat azi-dimineaţă, domnişoară. Unul 
a făcut o gaură în covor. 

Arătă o pată întunecată pe covorul nou de 
Bruxelles. 

— Da, eu l-am ars noaptea trecută. N-am 
putut găsi lampa Poţi să pleci. Îţi mulţumesc, 
zise Valerie. 

Se duse cu butonul la geam şi refăcu 
monograma. J. L. F. - james Lamotte 
Featherstone! Cu neputinţă! Era cu neputinţă, îşi 
spuse ea. Vâri butonul în buzunarul taiorului ei 
sport. In clipa aceea servitoarea îi anunţă un 
vizitator. Era Spike Holland, care aducea o 
groază de ştiri. 

— Nu l-aţi auzit pe Arcaşul Verde noaptea 
trecută, nu-i aşa Ei bine, a tras în bătrânul 
Bellamy şi i-a nimerit, în schimb, un câine. Abe a 
dezlănţuit un tărăboi nemaipomenit. Se pare că 
l-a văzut pe arcaş pe peluză - pentru prima oară 
când l-a zărit în afara castelului - şi a dat drumul 
la câini asupra lui. Rezultatul: un câine mort. Din 

tare, aşa că există o compensație. Domnişoară 
Howett, sunt purtătorul unei invitaţii din partea 
lui Abe Bellamy, Esq., Lordul castelului de la 
Garre şi marele câlău al ținutului Berkshire. 

— O invitaţie pentru mine? întrebă ea 
amuzată. 

Spike îi confirmă. 

— Abe a devenit deodată un om foarte 
obişnuit, zise el. Vrea să le arate oamenilor 
castelul lui, sau cel puţin vrea să vi-l arate 
dumneavoastră. Se pare că v-a văzut numele în 
gazetă. Nu ştia ca staţi aici şi mi-a cerut să vă 
invit să vizitaţi reşedinţa vechii familii Bellamy, 
el fiind cel mai vechi dintre toţi. 

— E absolut remarcabil din partea lui, spuse 
ea. 

Spike îi dădu dreptate. 

— Invitaţia nu e şi pentru domnul Howett, 
deşi cred că nu ar avea nimic împotrivă dacă ar 
veni şi dânsul. Nici eu n-am fost invitat, pe de 
altă parte. Dar dacă vreţi să mergeţi, 
domnişoară Howett, spuneţi-mi ora şi am să am 
şi eu un pretext să cercetez castelul. Nu mă 
poate da afară dacă vin împreună cu 
dumneavoastră. 

Valerie îşi făcu un calcul rapid. 

— Da, am să mă duc. Azi, după masa dela 
prânz. Îi convine domnului Bellamy? 

— Am să-i telefonez şi am să aflu. Deşi cred 
că orice oră îi convine. 

— Domnule Holland, ştiţi unde se găseşte 
acum căpitanul Featherstone? 

— leri era la Londra, răspunse Spike. L-a 

— Nu-i în sat? 

Spike clătină din cap. 

— Aveţi nevoie de el? 

— Nu, nu, răspunse ea în grabă. Eram 
curioasă, atâta tot. 

„Care o fi explicaţia?” se întrebă ea când 
rămase singură. Jimmy Featherstone o adusese 
în casă - nu încăpea nici o îndoială. Nu exista nici 
un mister în privinţa uşii zăvorâte ce da în 
grădină. Trebuie că a intrat pe uşa din faţă şi a 
ieşit tot pe acolo. Îşi reaminti zgomotul pe care-l 
auzise - o uşă ce se deschidea, paşi prin holul de 
la Lady's Manor, farfuria spartă... şi săgeata 
verde! 

— Nu-i adevărat, rosti ea. Nu poate fi 
adevărat. 

Încerca să se convingă, împotriva propriei 
raţiuni, că Jim Featherstone, ofiţer de poliţie, nu 
era totuna cu Arcaşul Verde de la castelul Garre. 


Capitolul 28. 
VIZITA LUI VALERIE LA GARRE 


Servitorii de la Lady's Manor găseau 
explicaţia prezenţei în bucătărie a tinerei lor 
stăpâne la intervale atât de dese în faptul că 

— E a treia oară când tânăra stăpână m-a 
întrebat de ce a fost încuiată noaptea trecută 
uşa de la pivniţă - zise bucătarul - iar uşa de la 
pivniţă nu se încuie. 

— A găsit un zăvor tras pe dinăuntru, pe care 
nu l-am mai văzut nici eu până acum, spuse fata 
de la bucătărie. 

— Cum n-ai fost prin casă nici cinci minute, 
nu-i de mirare că sunt multe lucruri pe care nu 
le-ai văzut, răspunse bucâătarul-şef. Eu, unul, am 
văzut zăvorul din prima zi. 

Valerie se întoarse chiar în acea clipă. 

— N-aş vrea să te deranjez, dar aş dori să 
văd din nou pivniţa de cărbuni, i se adresă ea 
bucătarului. 

— O să vă murdăriţi rău de tot, domnişoară, 
o preveni el. 

Pe Valerie n-o înspăimânta însă ideea că se 
va murdări. 

Un şir de vreo zece trepte cobora într-o 
pivniţă încăpătoare. Într-un colţ se afla o 
grămadă de cărbuni ce fuseseră deşertaţi acolo. 
Printr-o gaură din zid. Cele trei uşi din pivniţă 
semănau cu uşile unor celule. Una din nişe 
fusese transformată de către un fost chiriaş în 
pivniţă pentru vinuri. A doua era plină de sticle 
goale şi lăzi. Valerie observă că uşa celei de a 
treia era încuiată şi avea un lacăt nou. O 
ferestruie cu grilaj îngăduia o privire în interior. 
Lumină cu lanterna, să vadă ce comori se ascund 
acolo, în dosul uşii încuiate. Nu zări decât un 
cufăr mare. Încercă să deschidă uşa, dar fără 
succes. Nu crezu de cuviinţă că merită să forţeze 

vechi, lăsat evident acolo de un fost chiriaş. 

Când se întoarse în bucătărie, auzi un hohot 
de râs uriaş. Apariţia ei bruscă îl curmă. 

— Imi pare foarte rău, domnişoară - spuse 
bucătarul - dar tocmai îi povesteam lui Kate ce 
nume nostim are bucătăria noastră, printre cei 
de pe-aici. Vedeţi, domnişoară - îşi ceru el scuze 
- noi, localnicii, suntem oameni demodaţi şi 
folosim expresii vechi. l-am zis întotdeauna 
castelului „Curcy”, după familia aristocratică ce 
l-a avut în stăpânire sute de ani. 

— Şi care e numele acela caraghios al 
bucătăriei? întrebă Valerie zâmbind. 

— Oamenii îi zic „loffy”, dar eu cred că 
adevăratul nume este „Loveway”?. 

— Pentru ce Dumnezeu îi spun aşa? se miră 
Valerie. 

Dar cercetările de istorie ale bucătarului nu 
ajunseseră atât de departe. 

Ştiind ce-a pățłit, Valerie aştepta cu 
sentimente împărţite vizita la castelul Garre. Cu 
toate că-l văzuse destul de des, nu vorbise 
niciodată cu Abe Bellamy. Se întrebă dacă va 
reuşi să ascundă în faţa lui ura ce i-o purta. 
Avusese multe prilejuri de a-l întâlni, dar, de 
frică să nu se trădeze, evitase să-l cunoască mai 
îndeaproape. Se temea mai puţin de întâlnirea 
cu el acum, deoarece mintea îi era complet 
absorbită de descoperirea făcută în acea 
dimineaţă în legătură cu Jim Featherstone. De 
câte ori se gândea la el, se simţea tot mai uluită. 


4 „Drumul dragostei” - Pronunţarea celor două nume, în limba 


engleză, este oarecum asemănătoare. 

Ce urmărea? Valerie căută în zadar un motiv. 
Dacă pe Bellamy l-ar fi bănuit poliţia, existau 
zeci de căi de a-l ţine sub supraveghere. 
Cunoştea foarte bine metodele poliţiei şi ştia că 
aceasta n-ar fi ezitat să efectueze o percheziţie 
pe faţă la castelul Garre, dacă ar fi avut cea mai 
slabă bănuială asupra lui Bellamy. De ce s-ar fi 
travestit în Arcaşul Verde? Dădu din cap 
disperată. Fu încântată când veni Spike să o 
conducă la castel. 

ÎI găsiră pe Julius Savini aşteptându-i la 
pavilionul de la intrare. 

— Bellamy n-a pomenit nimic de tine, 
Holland, zise el. Mai bine să telefonez la castel. 

— Nici gând! răspunse Spike. N-am s-o las pe 
domnişoara Howett să intre fără mine la castelul 
Garre. Am o responsabilitate - adăugă el, făcând 
pe cavalerul - pe care nu vreau s-o trec nimănui, 
Savini. 

În cele din urmă, fără să-şi consulte 
patronul, Julius îi îngădui reporterului să o 
întovărăşească pe fată. 

Se părea că bătrânul se aşteptase la venirea 
lui Holland, căci nu vădi nici un semn de 
enervare la apariţia lui. leşi în hol ca s-o 
întâmpine. Valerie îşi adună tot curajul, cu acest 
prilej. 

Ridică ochii spre el şi rămase aproape 
fascinată de nemărginita lui urâţenie - faţa 
mare, buhăită, congestionată, înălţimea lui, 
impresia de forţă uriaşă lăsată de umerii lui laţi. 
Un moment se simţi incapabilă să-l urască. Avea 
ceva supraomenesc, ceva ce explica excesele lui, 


ura lui nemaipomenită, răutatea lui. Valerie îl 
169 


vedea într-adevăr pentru prima oară pe Abe 
Bellamy. 


Capitolul 29. 
CELULELE CASTELULUI 


— Mă bucur că aţi venit la castel, 
domnişoară Howett. 

Mâna ei mică se pierdu în laba lui uriaşă. 
Ochii lui spălăciţi rămaseră pironiţi pe faţa ei. 

— Am simţit că într-un fel trebuie să fiu 
politicos cu vecinii, spuse el. Dacă aş fi ştiut că 
sunteţi aici, v-aş fi invitat mai de mult. 

În aripa de răsărit a castelului, acolo unde se 
găsea sufrageria, care nu era niciodată folosită, 
se întindea o lungă galerie de tablouri, plină cu 
lucrări de pictori celebri, din trecut. Spike nu 
bănuise această latură a caracterului lui Abe 
Bellamy. 

— N-am ştiut că sunteţi un colecţionar de 
tablouri, domnule Bellamy. 

O clipă, bătrânul îşi lăsă privirea rece asupra 
reporterului. 

— N-am colecţionat în viaţa mea decât bani, 
răspunse el laconic. Tablourile le-am cumpărat o 
dată cu castelul. Au costat o jumătate de milion 
de dolari, dar mi s-a spus că valorează de două 
ori pe atât. Aş vrea să priviţi acest tablou, 
domnişoară Howett, zise el. Se numeşte „Femeia 
cu cicatricea”. 

Portretul aparţinea şcolii flamande. 
Reprezenta o femeie frumoasă, cu un braţ gol, 
pe care se vedea urma slabă a unei cicatrice. 


— Cele mai multe doamne nu vor să li se 

picteze cicatricele, dar din cele ce mi s-au spus 
despre acest pictor - un olandez - se pare că 
picta ce vedea. O tânără de astăzi n-ar îngădui 
aşa ceva, nu, domnişoară? 

Era o provocare, dar ea o primi imediat. 

— Nu sunt atât de sigură că m-aş opune, 
răspunse ea cu răceală. Am pe cotul stângo 
cicatrice care nu-i deloc urâtă. Am căzut când 
eram mică şi mi-am zgâriat braţul. 

Nici nu apucă să termine de vorbit, că 
regretă cele spuse. Regretul fu însă de scurtă 
durată. 

— Aveţi pe cotul stâng o cicatrice de la o 
căzătură de pe când eraţi mică? repetă Abe 
Bellamy încet. 

Valerie înţelese de ce fusese invitată. 
Milionarul dorea să fie absolut sigur. Putea şi 
voia să-l ajute în această privinţă. 

Abe îşi conduse vizitatorii înapoi în 
bibliotecă. Deodată se păru că interesul lui de a 
le arăta castelul se evaporase şi le dădu de 
înțeles că nu mai e nimic de văzut. 

— Nu ne-ați arătat încă celulele castelului 
dumneavoastră, domnule Bellamy, zise Spike. 

— Nu - răspunse Bellamy încet - nu cred că 
domnişoarei Howett îi face plăcere să vadă 
asemenea locuri tenebroase, nu-i aşa, tânăra 
mea doamnă? 

— Aş dori totuşi... - iar vocea ei tremura, în 
ciuda efortului de a se stăpâni. 

— Atunci o să le vizităm, deşi astăzi sunt mai 
puțin tenebroase ca pe vremuri, spuse Abe. 

li conduse din nou în hol şi îi lăsă să-l 


aştepte o clipă, în timp ce el intră în odaia lui 

Savini, pentru a aduce cheile. Julius încercă să 
se alăture grupului, aşteptându-se să i se spuie 
să plece, dar lui Abe prezenţa lui îi fu 
indiferentă. 

O luară din nou prin galeria de tablouri şi 

ajunseră, printr-o uşiţă, într-o odaie pătrată, de 
piatră. Bătrânul le explică celor doi că aici 
fusese odinioară camera de gardă a castelului. 
Pe atunci dădea în parc. Acum însă uşa fusese 
blocată. Din camera de piatră, o scară, tot de 
piatră, îi conduse într-o subterană boltită. 
_ — Am să aprind luminile, zise Bellamy. 
intoarse un comutator şi se pomeniră într-o 
încăpere largă, al cărei tavan era sprijinit pe trei 
piloni solizi. Aici era închisoarea principală, 
spuse bătrânul. Ţineau aici tot felul de oameni. 
Aceste inele pe care le vedeţi fixate în piloni se 
foloseau la prins lanţurile, domnişoară Howett. 

— Ce oribil! spuse ea, şi bătrânul râse din 
toată inima. 

— Acesta e un rai pe lângă celulele mici, 
răspunse Bellamy. 

La capătul camerei boltite se aplecă şi ridică 
o trapă de piatră. 

— Dacă doriţi să coborâţi, o să vedeţi 
apartamente mai puţin plăcute. Nu vă sfătuiesc, 
scările sunt foarte abrupte şi va trebui să aveţi o 
lumină. 

— Aş vrea să cobor, spuse ea. 

Savini fu trimis să aducă o lanternă. 

Celulele de mai jos constau din patru 
camere, dintre care două foarte mari, iar 
celelalte extraordinar de mici. Puțin mai comode 


ca nişte coteţe de câini. N-aveai loc nici să te 

întinzi. Bărbaţi şi femei locuiseră ani de-a rândul 
în aceste morminte strâmte. Bellamy le arătă 
litere cu un caracter ciudat, săpate în pereţii de 
stâncă. 

— Acest loc se numea „Poziţia chinuită”, zise 
domnul Bellamy, bine dispus. Banca asta de 
piatră era patul lor, şi dacă o să vă uitaţi o să 
vedeţi că a fost lustruită de cei ce-au dormit 
acolo ani de ani, până când piatra a luat forma 
trupului lor. 

Valerie se uită îngrozită. 

— Ce fel de bestii erau cei ce se purtau aşa 
cu fiinţele omeneşti? întrebă ea. 

— Nu ştiu, răspunse tărăgănat bătrânul. 
Avea un folos. 

— De ce nu-i omorau direct! 

— Să-i omoare? spuse el uimit. La ce-ar fi 
folosit? închipuiţi-vă că urâţi pe cineva, ce sens 
ar avea să-l omori? Îţi scapă. Mai bine îl ţii într- 
un loc unde să-l poţi vedea şi să ştii că e acolo. 

— Valerie nu răspunse. 

— Cred că asta-i tot ce vă poate arăta 
castelul, afară de cazul când vă interesează 
instalaţia de încălzire cu gaz - spuse el - 
turnurile sau camerele de piatră goale. 

— Ce-i asta? întrebă Valerie, arătând spre o 
gaură adâncă şi cu marginile neregulate ce se 
vedea jos. Laturile colţuroase dezvăluiau stânca 
brută în interiorul căreia avusese loc o explozie. 
Bellamy îşi ridică zâmbind privirea. Valerie îi 
urmări ochii. Deasupra, bine fixată în perete, se 
afla o bârnă asemănătoare celei văzute în 
capelă. Valerie închise strâns pleoapele. 

— Pe câţiva îi spânzurau afară, dar pe cei 

mai mulţi îi spânzurau înăuntru, spuse Abe 
vesel. 

Valerie fu fericită când ieşi la lumina zilei. 

— Ei bine, cred că nu mai e nimic să vă arăt, 
spuse el pentru a doua cară în timp ce se 
întorceau în hol. 

— Domnule Bellamy, pot să vă văd o clipă 
singur? 

Acţionă dintr-un impuls. Câteva minute mai 
înainte nu dorise altceva decât să plece din locul 
acesta tenebros, să iasă la lumina divină a 
soarelui şi să respire aerul necontaminat de 
durere şi suferinţă. Bellamy îi aruncă o privire 
bănuitoare. 

— Fără îndoială, domnişoară Howett, 
răspunse el încet. Ochii i se opriră asupra 
celorlalţi doi. Am comandat să fie adus ceaiul în 
bibliotecă. Poate după aceea, tânără doamnă. 

Valerie consimţi. Era o proastă - îşi spuse ea. 
Acţiona întotdeauna la primul impuls şi-şi 
regreta întotdeauna, mai tirziu, prostia. Aşa se 
întâmplase şi acum şi încercă să găsească un 
pretext pentru o discuţie între ei doi. li servi o 
servitoare cochetă. 

— Unde-i Philip? bombăni bătrânul. 

— Azi e după-amiaza lui liberă, domnule, 
replică Savini. 

— Dar câte după-amieze libere are pe 
săptămână? începu Bellamy. 

Îşi reţinu însă furia, care nu cadra cu rolul 
său de gazdă amabilă. 

Valerie se trase lângă fereastră, ca să 
privească parcul liniştit, cu pajiştea lui de un 
verde viu, cu pomii îngrijiţi şi cu fundalul de 

piatră cenuşie. Bellamy o văzu în picioare, lângă 
una dintre ferestre şi, observându-i poziţia, îi 
veni să izbucnească într-un râs nebun. 

Spike îi surprinse zâmbetul din privire şi se 
întrebă ce gând tainic îl amuzase pe bătrân. 
Mintea activă a reporterului nu încetase o clipă 
să înregistreze toate detaliile din încăpere. Deşi 
se numea bibliotecă, nu se vedeau decât puţine 
cărţi. Nu remarcai decât o bibliotecă înaltă, 
situată lângă uşa din celălalt capăt al odăii. 
Camera avea totuşi un aspect nobil, iar 
intervenţiile moderne nu făcuseră nimic pentru 
a-i schimba vechiul caracter. Pe lamele lustruite 
ale parchetului nu se afla nici un covor. Câteva 
carpete mari îi scoteau la iveală goliciunea. Dar 
până şi carpetele erau în acelaşi ton cu 
încăperea. Urmărindu-i privirea, Bellamy spuse: 

— Podeaua camerei e de piatră. N-ai fi ghicit- 
o niciodată. Am acoperit-o însă complet cu 
parchet. Piatra e puţin prea rece pentru un om 
de vârsta mea. 

Acesta fu singurul comentariu cu privire la 
bibliotecă. Curând, Spike, şi Julius, cărora li se 
oferise onoarea neobişnutiă de-a fi invitaţi, se 
ridicară să plece. 

— Savini o să te întreţină un moment, 
Holland, în timp ce discut cu domnişoara 
Howett. Presupun că discuţia n-o să ţină foarte 
mult. Nu, domnişoară Howett? 

— Nu foarte mult, răspunse ea. 

Simţea că o părăseşte curajul. Dorea să 
plece o dată cu ceilalţi, iar gândul că-l va 
înfrunta singură pe acest om făcea să-i îngheţe 
sângele. „Sunt o laşă!” îşi spuse ea. Se uri 

pentru slăbiciunea ei. În curând, uşa se închise 
în urma celor doi, iar Bellamy, cu mâinile în 
buzunare, cu umerii săi puternici arcuiţi, se 
întoarse şi, cu picioarele desfăcute şi 
sprijinindu-se de cămin, o privi. 

— Ei bine, domnişoară Howett - zise el cu 
vocea aspră şi amenințătoare - ce doriţi să 
vorbiţi cu mine? 

Această impresie de duşmănie din vocea lui 
fu de ajuns pentru ca Valerie să recapete forța 
de care avea nevoie. 

— Domnule Bellamy - spuse ea calm - aş dori 
să-mi spuneţi ceva. 

— Am să vă spun orice merită să ştiţi - îi 
răspunse, şi din nou răbufni în el toată 
bestialitatea. 

— Spuneţi-mi atunci - îl întrebă ea hotărât - 
unde-i mama? 

Pe faţa lui nu se clinti nici un muşchi. Nici nu 
clipi. O privi fix, nemişcat. 

— Unde-i mama? repetă ea. 

Trupul masiv al lui Bellamy începu să se 
clatine. Faţa i se înroşi mai puternic. Buzele i se 
strâmbară mai mult. Încet, ca şi cum s-ar fi 
mişcat în ciuda voinţei sale, mâna i se întinse 
spre ea. Valerie se dădu înapoi în faţa furiei lui. 
Atunci se auzi: 

— Să mai pun un butuc pe foc, domnule? 

Bătrânul îi aruncă o privire ucigătoare 
nepoftitului. Era noul majordom — suav, 
politicos şi deosebit de calm. Bellamy făcu un 
efort supraomenesc ca să-şi stăpânească furia. 
Venele de pe frunte i se umflară; tremura de 
mânie. Datorită uimitoarei lui voințe, reuşi să se 

controleze. 

— Te sun dacă am să am nevoie de tine, 
Philip, spuse el aspru. Am crezut că ţi-ai luat zi 
liberă. 

— M-am întors mai devreme, domnule. 

— leşi afară! 

Cuvintele  răsunară ca o  împuşcătură. 
Majordomul se înclină şi plecă, închizând uşa în 
urmă. Abe Bellamy se întoarse spre fata albă de 
spaimă. 

— Mama dumneavoastră, mi se pare că aţi 
întrebat! zise el răguşit. Mai că am tresărit. N- 
am întâlnit-o niciodată pe mama 
dumneavoastră, domnişoară Howett. Nu, n-am 
întâlnit-o niciodată, şi nici pe dumneavoastră, de 
altfel. Aţi locuit în acelaşi hotel cu mine la 
Londra, şi cred că şi în acelaşi hotel la New York, 
prin iulie 1914. Soseau o groază de scrisori pe 
numele meu, deşi eram în Anglia. În jurul datei 
de 14 iulie mi s-a furat, domnişoară, uni pachet 
de scrisori. Poate că femeia care a furat 
scrisorile a văzut ceva într-una din ele şi şi-a 
închipuit că ştiu unde se află mama ei. Asta s-a 
întâmplat. N-ai ce face împotriva mentalităţii 
hoţilor, fie că sunt bărbaţi sau femei. Nu ştiu 
unde e mama dumneavoastră — monologă el, 
apăsând pe fiecare silabă. Nu ştiu unde e, dacă 
mai trăieşte sau a murit. Şi chiar dacă aş şti 
unde se află mama dumneavoastră, ce treabă 
am eu să vă spun, domnişoară Howett? Cred însă 
că e moartă. Nici o ascunzătoare nu se compară 
cu mormântul. Stai fără grijă şi confortabil. 

— Unde-i mama? 

Vocea ei răsună înfundat şi stins. 

— Unde-i mama? repetă el. Nu v-am spus? 
Aveţi nişte idei cam tâmpite, Valerie Howett. 
Asta fiindcă aţi citit scrisori furate! Dacă aţi 
văzut vreo scrisoare de-a ei trimisă mie, atunci o 
să vă fie uşor s-o găsiţi. 

Cu o mişcare laterală a capului o concedie ca 
pe o spălătoreasă. Valerie păşi nesigură spre 
uşă. Se mai întoarse o dată şi-l văzu privind-o 
furios. Răutatea din ochii lui era un spectacol 
îngrozitor. 

— Ei, dar ce s-a întâmplat? 

Spike se îndreptă grăbit spre fata care 
tremura şi o apucă de braţ. 

— Nimic. Mi s-a făcut puţin rău. Vreţi să mă 
conduceţi afară, domnule Holland? 

Se uită în jur după majordom. Nu era 
nicăieri. 

— Ce-a făcut? întrebă indignat Spike. Chiar 
dacă e o namilă, am să-l... 

— Nu, nu! îl opri ea. Vreţi să mă conduceţi 
acasă şi să mergeţi foarte încet? Dacă fac o criză 
de nervi, vă rog să mă zgâlțâiți. 

In timp ce înaintau pe cărare, Julius Savini 
plecă grăbit în căutarea noului majordom. 

— Te cheamă bătrânul, spuse el încet. E 
înnebunit de furie. 

— Sunt şi eu niţel înnebunit, răspunse 
majordomul şi plecă repede să înfrunte mânia lui 
Bellamy. 

— Cum te cheamă? tună bătrânul de îndată 
ce majordomul intră. 

— Philip, domnule, Philip Jones. 

— De câte ori ţi-am spus să nu intri în 
această cameră nechemat? 

— Am crezut că invitaţii sunt aici, domnule. 

— Asta ai crezut, ai? Ai auzit ce spunea fata? 

— Tânăra doamnă nu spunea nimic când am 
intrat eu. Am avut impresia că-i arătaţi nişte 
scamatorii de salon, domnule. 

Faţa majordomului rămase neclintită. 

— Ce-ai crezut? răcni Bellamy. 

— Am avut impresia, după poziţia mâinilor 
dumneavoastră, că-i arătaţi o scamatorie de 
salon. Chiar şi gentlemenilor din cele mai alese 
familii le place să arate invitaţilor scamatorii de 
salon - spuse majordomul ridicând cu un gest 
mecanic o fărâmitură de pâine de pe covorul din 
faţa căminului. Îmi pare foarte rău că am fost de 
trop. 

— Nu pricep, răspunse Abe, complet 
surprins. 

— E o expresie franceză. 

— Du-te dracului! Să nu foloseşti în prezenţa 
mea expresii franţuzeşti! Dacă mai vii vreodată 
fără să te chem, te dau afară! Ai priceput? 

— Da, domnule. Ce vă pregătesc pentru 
masa de seară? 

Mut de furie, Bellamy nu putu decât să-i facă 
semn să iasă. 


Capitolul 30. 
POVESTEA 


În amurgul acelei zile, în timp ce se plimba 
prin grădină trecând în revistă prin mintea ei 
haotică evenimentele din ultimele douăzeci şi 
patru de ore, Valerie văzu ceva alb zburând 


peste zid. Se repezi şi ridică o hârtie. O 

despături, citi rândurile mâăzgălite acolo, apoi o 
vâri în poşetă. 

La ora zece sosi un vizitator, în persoana lui 
james Featherstone. Domnul Howett ştia de 
această vizită. Valerie îl aşteptă pe coridor. 

— Mă bucur că aţi venit, spuse ea grăbită. 
Am să vă spun povestea doamnei Held. Se aflau 
singuri în salon. Dar mai întâi să vă dau ceva ce 
vă aparţine. L-a găsit servitoarea azi-dimineaţă. 

Luă de pe birou un pacheţel. 

— Bănuiesc că este butonul meu. L-am 
căutat, dar n-am avut timp destul. Voiam să plec 
înainte de a vă reveni. 

— M-aţi adus aici? Nu, nu-mi spuneţi, îşi 
ridică mâna. Nu vreau să ştiu altceva. Aţi fost 
extrem de drăguţ, cu mine,  căpitane 
Featherstone. Aş fi fost scutită de multe 
neplăceri şi aş fi evitat să mă fac de râs - adăugă 
ea cu un zâmbet slab - dacă v-aş fi spus mai 
dinainte ceea ce vreau să vă povestesc acum. Nu 
ştiţi, deşi poate aţi ghicit - căci nu cred că 
inteligenţa dumneavoastră are limite - că bunul 
domn Howett nu e tatăl meu. Judecând după 
expresia de pe chipul lui, Valerie pricepu că-i 
spusese o noutate. Acum douăzeci şi trei de ani, 
domnul Howett era un om sărac lipit. Locuia la o 
fermă foarte veche şi săracă din Montgomery, 
într-o localitate numită Trainor. Trăia de pe o zi 
pe alta, din grădinărit. Suferea pe atunci de o 
boală îngrozitoare de ochi, din care cauză 
aproape că orbise. El şi mama mea adoptivă 
locuiau singuri. Nu aveau copii, deşi se 
căsătoriseră de mult. Cu toate că le venea greu 


să o scoată şi aşa la capăt, au dat un anunț că 

vor să adopte un copil. Să ştiţi, căpitane 
Featherstone, că nu am intenţia să vă dau nici o 
informaţie suplimentară privitoare la cariera 
ulterioară a domnului Howett sau la norocul 
formidabil pe care l-a avut atunci când, 
cumpărând o nouă fermă, într-o altă parte a 
statului, a descoperit pe proprietatea sa petrol. 
A primit multe răspunsuri la oferta sa. Nici una 
nu i-a surâs. Într-o zi, doamna Howett, care 
purta întreaga corespondenţă, a primit o 
scrisoare. lat-o. 

Scoase o hârtie din birou şi i-o înmână 
detectivului. Era expediată de la un hotel de pe 
Seventh Avenue, din New York, şi avea pe ea 
următoarele: 


Dragă prietene, 

Ca răspuns la oferta dumitale, aş fi încântat 
dacă ați vrea să adoptați o fetiță de 
douăsprezece luni. Părinţii eu au murit recent. 
Sunt dispus să plătesc o mie de dolari pentru 
acest serviciu, 


— Pe atunci - continuă fata - domnul Howett 
era strâns cu uşa de un om care avea o poliţă 
asupra fermei. lubea copiii şi, fără îndoială, 
dorea să aibă unul în casă; oferta aceasta 
bănească a înclinat însă mai repede cumpăna în 
favoarea mea - căci eu eram copilul. A scris că 
acceptă. După câteva zile, la fermă a sosit o 
trăsurică. Un om s-a dat jos, a ridicat o 
legăturică şi a aşezat-o în braţele doamnei 
Howett. Aveau pe atunci angajat la fermă un 


muncitor pasionat după fotografii. Cineva îi 

dăduse un aparat şi prima lui fotografie 
reprezintă trăsurică aceea în faţa uşii şi pe 
străinul ce cobora din ea. Fotografia s-ar fi putut 
pierde definitiv şi o dată cu ea orice speranţă de 
a-mi regăsi părinţii. Printr-o întâmplare însă, 
fabrica ce produsese aparatul de fotografiat 
oferea un premiu lunar pentru cea mai reuşită 
fotografie. Muncitorul acela a trimis fotografia, 
care a primit un premiu, fiind reprodusă într-o 
revistă. Am găsit între timp originalul şi am 
făcut o copie mărită. Scoase din birou un sul. 
Vedeţi, am toate datele aici, dacă ar fi să 
folosesc o expresie preferată a tatălui meu. 

Desfăşură sulul şi-l întinse pe masă, sub 
lampă. Featherstone se apropie. 

— Nu-i nici o îndoială - spuse el după ce 
aruncă o privire asupra fotografiei - acest om e 
Abe Bellamy. Faţa lui nu te poate înşela. 

— Lucrul ciudat - spuse fata - e că doamna 
Howett nu a observat nimic la el. De fapt, era la 
fel de mioapă ca şi soţul ei. Am fost crescută ca 
fiica familiei Howett şi din punct de vedere legal, 
căci adoptarea a fost legalizată de câtre un 
judecător. Oficial, deci, tatăl meu este domnul 
Howett. După moartea mamei mele vitrege am 
aflat adevărul. Nu mă interesa prea mult să-i 
descopăr pe adevărații mei părinţi. Eram tânără 
şi studiile la facultate mă absorbeau în 
întregime. Am început să mă gândesc abia după 
un timp - eram bogată, aveam partea mea din 
puţurile de petrol ale domnului Howett, iar buna 
lui soţie îmi lăsase o groază de bani - că ar 
trebui să aflu, cel puţin, cine au fost părinţii mei. 
Doar atunci a devenit cu adevărat valoroasă 

182 


pentru mine fotografia omului ce se dădea jos 
din trăsurică. Am studiat negativele şi am mărit 
fotografiile. L-am recunoscut imediat pe Abe 
Bellamy. Fireşte, nimeni nu bănuia de ce aveam 
nevoie de fotografii. N-am suflat o vorbă. 
Auzisem de Bellamy. Era unul din acei ticăloşi 
bine cunoscuţi tuturor. Cu cât auzeam mai 
multe, cu atât eram mai sigură că nu aveam nici 
o legătură de rudenie cu el şi că dacă mă 
adusese la ferma familiei Howett şi dăduse o 
mie de dolari, nu o făcuse decât pentru a-şi face 
un serviciu. Am angajat detectivi, iar ei au 
descoperit că singura rudă a lui Bellamy era un 
frate mort cu aproape optsprezece ani în urmă. 
Acesta avusese doi copii, morţi acum şi ei. 
Cercetările duse în această direcţie nu s-au 
dovedit cu folos, căci foarte curând unul dintre 
detectivi a aflat că Abe Bellamy şi fratele său se 
urau de moarte. Se urau de mult şi părea puţin 
probabil ca Abe să se fi deranjat să-şi ajute 
fratele. N-am pomenit nimic domnului Howett, 
dar mi-am concentrat toată atenţia asupra lui 
Abe Bellamy. Nu aveam decât şaptesprezece ani. 
Cu toate acestea, cu fiecare zi eram tot mai 
hotărâtă să dezvălui misterul. Fără ca domnul 
Howett să ştie, am plătit oameni să cerceteze 
corespondenţa lui Bellamy. işi petrecea o mare 
parte din timp în Europa şi numai câteva luni la 
New York. La Chicago nu se ducea niciodată. 
Intr-o bună zi, agenţii mei - când mă gândesc la 
asta acum, mi se pare absurd ca cineva să 
accepte o însărcinare de la o fată de 
şaptesprezece ani, şi totuşi aşa s-a întâmplat - 
au descoperit o scrisoare. lată originalul. 
183 


Scoase hârtia la lumina lămpii. Cerneala se 
decolorase, iar scrisul era tremurat. Scrisoarea 
cuprindea următoarele: 


Little 
Bethel Street, 

Lond 
ra, Nord-Vest 


M-ai învins. Dă-mi înapoi copilul pe care mi |- 
ai luat şi-am să accept toate cererile tale. Sunt 
zdrobită. Am inima şi sufletul zdrobite de 
persecuțiile tale fără sfârşit. Eşti un demon - 
monstru de neconceput. Mi-ai luat tot ce aveam, 
mi-ai răpit tot ce mi-e drag. Nu mai am nici un 
chef de viață. 

Elaine 
Held 


Dedesubt se găseau câteva cuvinte pe care 
nici măcar Featherstone, un expert în astfel de 
probleme, nu fu capabil să le înţeleagă. 


Fii atât de generos şi spune-mi... micuța 
Valerie... a împlinit şaisprezece ani în aprilie 
trecut... 


— Acum douăzeci şi patru de ani i-am fost 
dusă domnului Howett, spuse fata calm. Bellamy 
a uitat ceva: i-a spus doamnei Howett numele 
meu, Valerie. Apoi a pretins că nu acesta era 
numele şi i-a cerut să-mi spună Jane. Doamnei 
Howett i-a plăcut însă numele de Valerie, şi aşa 
mi-a spus toată viaţa. 

Featherstone se plimba încet prin salon, cu 
mâinile la spate şi cu bărbia lăsată în piept. 

— Credeţi că mama dumneavoastră mai 
trăieşte? o întrebă el în cele din urmă. 

Valerie dădu din cap. Buzele îi tremurau. 

— Sunt sigură, şopti ea. 

— Vă închipuiţi că el ştie unde se află? 

— Da. Credeam că e la castel. Mi-am făcut 
visuri nebuneşti că am s-o găsesc. 

Featherstone îşi reluă plimbarea tăcută. 

— Aţi discutat cu bătrânul. Spuneţi-mi ce s-a 
întâmplat, vorbi el după un timp. 

După ce ea îi relată fidel discuţia, detectivul 
îi dădu dreptate. 

— Aveţi încredere! Nu vreau să vă întăresc 
speranţele, domnişoară Howett... 

— leri mi-aţi spus Valerie. Cred că v-a 
scăpat, ca şi lui Bellamy. Vreţi să-mi spuneţi 
Valerie? Poate că atunci când am să vă cunosc 
mai bine, am să vă spun şi eu pe nume... Vă 
cheamă William, nu? 

— Jim, spuse el solemn. 

Cu toată durerea ce o încerca, se amuză în 
sinea ei văzându-l că roşeşte. 

— Ştii că mă cheamă Jim. Ascultă, Valerie, să 
nu te mai duci la castel sau să mai întreprinzi 
ceva care să prezinte cel mai mic risc pentru 
tine. 

— Începuseşi să-mi spui că nu vrei să-mi 
întăreşti speranţele, dar nu ţi-ai încheiat fraza. 

— Voiam să spun că împărtăşesc într-o 
oarecare măsură speranţa ta. Fac ceea ce te-am 
sfătuit pe tine să eviţi. Clădesc o speranţă pe un 
teren extrem de nesigur. În câteva zile am să-ţi 

spun în ce măsură e sigură. Apropo, mai ai 
planul acela vechi al castelului? Vrei să mi-l dai? 
Cred că-l pot folosi mai bine ca tine —zise el 
enigmatic. 

Valerie îl conduse până la poartă. 

— Să fii cuminte! o avertiză el. 

Ea dădu din cap, în întuneric. Abia i se 
distingea figura. 

— Noapte bună, spuse el, luându-i mâna şi 
ţinându-i-o mai mult decât era necesar. 

— Noapte bună, Jim! 

james Lamotte Featherstone se întoarse 
agale prin sat, călcând uşor şi cu o inimă şi mai 
uşoară. 


Capitolul 31. f 
NOUL MAJORDOM IŞI ARATA 
COLŢII 


Julius Savini era foarte nefericit. Sursa lui 
suplimentară de venituri secase brusc şi cu 
scandal. lubea prea mult femeia cu care se 
însurase, pentru a se supăra pe ea, deşi 
dezastrul i se datora ei. Mintea lui ageră începu 
să caute prin jur un nou izvor de venituri. Oscila 
între Valerie Howett şi Abe Bellamy. Îşi dădu 
seama că e foarte greu să încerce cu Abe, deşi în 
unele împrejurări s-ar fi putut să surprindă un 
secret care să-i asigure un venit cel puţin egal 

cu suma primită cu o regularitate monotonă de 
către Coldharbour Smith. 

Îşi petrecuse mai mult de un an în serviciul 
milionarului de la Chicago, fără să descopere 
vreun secret măcar de doi bani. Pe zi ce trecea, 
devenea tot mai dificil să investigheze. Apariţia 
Arcaşului Verde, ce adusese după sine câinii 
poliţişti peste care  dădeai pretutindeni, 
excludea orice examinare comodă în timpul 
nopții a hârtiilor domnului Bellamy, iar ziua nu i 
se ivea niciodată prilejul. Mai devreme sau mai 
târziu, trebuia să-şi ia tălpăşița şi să-şi: caute o 
ocupație mai puțin precisă în altă parte. Deşi 
Bellamy îşi ținea banii gheață în dosul unor uşi 
de oțel, se putea găsi o cale de-a ajunge la ei. 

Afacerist abil, Julius redusese alocația soției 
sale, explicându-i motivele. Primise un răspuns 
imediat: ea îi ceruse să se întoarcă în oraş. 
Fratele ei intrase într-o bandă care opera pe 
vasele ce traversau Atlanticul. Banda căuta un 
om cu îndemânarea şi priceperea lui. O clipă, 
Julius fusese ispitit. Riscul era neînsemnat, dar 
şi răsplata era la fel. Nu-şi putea îngădui să 
alerge după sume mici. Aici erau bani din gros, 
chiar dacă şi riscurile erau corespunzătoare. 

Nu spusese decât adevărul când afirmase că 
în anumite împrejurări îl putea lichida uşor pe 
Abe Bellamy. Având certitudinea că va scăpa, 
era în stare să-l omoare pe bătrân fără nici o 
milă, ca pe un şoarece. Ar fi putut să tremure 
însă înfăptuind actul, căci Julius se temea 
cumplit de viitor. 

Respinse oferta soţiei sale, cerându-i ferm 


să-şi scoată din cap proiectul ei de a-l face să 

intre în bandă. Primind un răspuns sfidător, se 
duse la Londra, îl ameninţă pe belicosul de Jerry 
cu un pistol şi-l zvârli afară din casă. 

— Fii cuminte, Fay, şi fă cum îţi spun eu, i se 
adresase el cu cea mai catifelată voce. M-ai scos 
din sărite ieri şi ţi-am îngăduit să mă ridiculizezi 
- să nu crezi c-am uitat! 

— Laşule! se smiorcăi ea. 

— Poate că sunt laş, răspunse Savini. Unele 
lucruri mă sperie, dar nu mi-e frică nici de tine şi 
nici de banda ta. Trăiesc la un loc cu o fiară 
sălbatică, şi am dreptul să dârdâi. Nu mă sperii 
încă de iepuri. Iți spun să stai aici, fiindcă s-ar 
putea să am nevoie de tine. Dacă pleci împreună 
cu banda, am să te urmăresc până la capătul 
lumii şi-am să te omor. Ţi-am dat numele meu, 
poate numele unui escroc de mare clasă, dar tot 
noroiul zvârlit pe el e cel provocat de mine. 

Plecă. Fay rămase. Nici nu se aşteptase ca 
ea să facă altceva. O clipă, lui Fay îi păruse rău. 

Toate acestea se întâmplaseră la câteva zile 
după invitaţia la ceai lansată de Bellamy. 
Evenimentele se desfăşurau în prezent foarte 
rapid, deşi nu se produsese nici o schimbare în 
programul obişnuit al castelului. Atât că Abe 
Bellamy tăcea mai mult ca oricând şi era din ce 
în ce mai greu să te înţelegi cu el. 

In cea de a treia noapte sosi pe neaşteptate 
Coldharbour Smith. Cea mai mare parte a serii 
şi-o petrecu împreună cu patronul său. Domnul 
Smith se trezise complet; dar treaz, Coldharbour 
arăta mai dezgustător decât atunci când era 
beat. Avea un corp lăbărţat, o faţă albă ca de 


mort, buza superioară retrasă şi fălci uriaşe - 
188 


prognatism inferior - după cum îi spun oamenii 
de ştiinţă - cu alte cuvinte, buza inferioară o 
depăşea cu mult pe cea superioară. Uneori poate 
că se bărbierea, dar din nenorocire se părea că 
acest „uneori” se confunda întotdeauna cu 
„alaltăieri”. Ochii lui mici erau adânciţi în fundul 
orbitelor. Avea şi un uşor început de chelie. 

Noul majordom îl auzi venind şi îi ceru lui 
Julius să-i deschidă. 

— De ce nu-i deschizi dumneata! protestă 
secretarul. 

— Nu-mi place mutra lui. Mă predispune la 
visare, îi răspunse el nesatisfăcător. 

Apoi urmă o zi plină de întâmplări 
extraordinare. A început, de fapt, imediat după 
micul dejun. Abe se dusese la coteţe şi dăduse 
drumul celor trei câini rămaşi, să alerge prin 
parc. Se potrivi ca în goana lor zburdalnică să 
treacă pe lângă intrarea castelului. Noul 
majordom se afla acolo, dând instrucţiuni unei 
tinere servitoare cum să curețe ştergătoarele de 
noroi. Deodată, fără nici un avertisment, unul 
dintre câini ţâşni de lângă Bellamy şi sări la fată. 
Servitoarea ţipă, căzu, iar dulăul, prăvălit peste 
ea, dădu s-o muşte de umăr. lin clipa aceea, 
majordomul se aplecă, ridică dulăul fără nici un 
efort şi-l zvârli la vreo douăzeci de paşi, pe 
peluza în pantă. Cu un urlet de furie, câinele se 
întoarse şi se repezi la el. 

Bellamy nici nu încercă să intervină. Privea 
fascinat săritura de panteră a dulăului. Când 
câinele se lansă în aer, majordomul se aplecă şi 
lovi cu braţul destins sub botul larg deschis al 


animalului. Lovitura închise botul câinelui. 

Atunci îl lovi înfundat şi cu celălalt pumn. Dulăul, 
proiectat vreo şase metri mai încolo, se prăbuşi 
fără sunet. 

— Ce i-ai făcut câinelui? întrebă Abe iritat. 
Dacă l-ai ucis... 

— Nu l-am ucis. E doar ameţit, spuse noul 
majordom. Aş fi putut să-l omor însă la fel de 
uşor. 

Abe îl măsură din cap până în picioare. 

— Ai avut un curaj nebun să-mi loveşti 
câinele, zise el. 

— Mai aveţi îndrăzneala să vă plângeţi că a 
fost lovit după ce a atacat-o pe nenorocita aceea 
de fată? Dacă l-aţi fi fluierat, câinele n-ar fi sărit. 

Lui Abe nu-i venea să-şi creadă urechilor. 

— Ascultă, ştii cu cine vorbeşti? 

— Cu domnul Bellamy, răspunse majordomul. 
M-aţi angajat să am grijă de personalul 
dumneavoastră, şi nu de câini. 

Îi întoarse spatele şi intră în hol s-o 
îmbărbăteze pe servitoarea speriată, ce 
plângea. 

Abe avu intenția să-l urmeze, dar se 
răzgândi şi îşi continuă plimbarea. Se întoarse 
pus pe scandal şi trimise după Savini. 

— Unde-i Philip? 

— E cu fata aceea care a fost muşcată de 
câine, domnule. Fata s-a pus pe urlat. 

— Dă-o afară! răcni Bellamy. Şi spune-i 
fantelui de majordom că nu-l plătesc ca să-şi 
piardă vremea cu fetele. Trimite-l încoace! 

În curând, majordomul sosi. 

— Ascultă, oricare ţi-ar fi numele, fă-ţi 
bagajele şi întinde-o! la-o şi pe fată cu tine! 

— N-am nici o fată în special, răspunse 
amabil majordomul. Dacă există însă o persoană 
faţă de care am răspunderi, vă asigur că ea nu 
se găseşte aici în acest moment. Ascultaţi, 
domnule Bellamy spuse el când milionarul sări 
furios de pe scaun - nu aveţi de-a face acum nici 
cu Valerie Howett şi nici cu mama ei. 

Văzu că Bellamy păleşte. Nu de frică, ci din 
cauza furiei oarbe, demenţiale, care-l 
cuprinsese. 

— Nu mă poţi ameninţa aşa cum le-ai 
ameninţat pe ele, asta voiam să-ţi spun. 

— Mizerabile!... 

— Stai la locul tău. Eşti bătrân şi nu am chef 
să te lovesc. Nu intră în atribuţiile mele. 

— Atribuţiile... tale? şopti aproape Bellamy. 

Majordomul încuviinţă din cap. 

— Sunt căpitanul James Featherstone. Sunt 
ofiţer al Scotland Yard-ului şi deţin un mandat 
de percheziţie al castelului Garre, iar dacă va fi 
nevoie, am să te ridic, căci te-ai făcut vinovat de 
detenţiunea ilegală a unei femei cunoscute sub 
numele de Elaine Held. 


Capitolul 32. 
PERCHEZIŢIA 


Abe Bellamy nu păru să înţeleagă, aşa că 
Jimmy Featherstone îi repetă cuvintele. 

— Aşadar eşti poliţist, spuse bătrânul în cele 
din urmă. Îşi revenise complet. Avea o siguranţă 
de sine demnă de admirat. Nu ştiu nimic despre 
mandat, dar bănuiesc că ai dreptul să 


percheziţionezi. Te previn, Featherstone, sau 

cum te numeşti, c-am să te fac să-ţi pară rău. 
Sunt cetăţean american... 

— Femeia pe care o căutăm e de asemenea 
cetăţeană americană, răspunse grav 
Featherstone. 

Deschise uşa şi, spre surprinderea şi 
indignarea lui Bellamy, în hol se aflau vreo zece 
oameni. 

— Aţi dat buzna, deci? zise el tăios. Hai, 
începeţi şi vedeţi ce puteţi găsi. 

Featherstone întinse mâna cu palma în sus. 

— Cheile, zise el. 

— Vă conduc eu... 

— Vreau cheile. Ce sens are să faci scandal, 
domnule Bellamy? Trebuie să ne ducem sarcina 
la îndeplinire. 

Bellamy aruncă pe masă o legătură de chei. 

— Acum ar fi bine să-mi dai şi cheia pe care o 
ţii pe lanţ, asupra dumitale. 

O secundă, uriaşul rămase nemişcat. Apoi 
desfăcu lanţul şi-i aruncă cheia. 

— Ce uşă deschide? 

— Uşa de la casa de bani! se răsti milionarul. 
Cred că nu trebuie să vă conduc, nu-i aşa? Sau 
poate că vrei să-ţi spun unde se află? 

— Te scutesc de acest deranj, răspunse 
Featherstone cu răceală. 

Se apropie de cămin, apucă unul dintre 
ornamentele  lambriului şi trase de el. O 
suprafaţă de mărimea unei uşi obişnuite alunecă 
înapoi, dând la iveală o placă de oţel vopsită în 
negru. Detectivul vâri cheia în uşă, o răsuci de 
două ori şi, învârtind de mânerul înşurubat în 


uşă, o deschise. Casa de bani avea câteva rafturi 

pline cu nişte cutii de oţel. Nu existau nici un fel 
de hârtii, dar pe una dintre cutii se afla o mapă 
de piele. 

— Ai cheile de la aceste cutii? 

— Nu sunt încuiate, răspunse Bellamy. 

Featherstone luă o cutie pe masă şi o 
deschise. Era plină cu hârtii. 

— Cred că mai bine te-ai duce în camera 
dumitale, domnule Bellamy, zise el. Am să stau 
aici câteva ore. Între timp consideră-te arestat. 

Se aştepta ca bătrânul să se opună. Bellamy 
nu era prost. 

— Când termini, poate că mă anunţi. Sper să 
fii mai priceput ca poliţist decât ca majordom. 

Cu această ultimă ironie ieşi din bibliotecă şi 
se îndreptă spre camera lui, întovărăşit de unul 
din detectivii aflaţi în hol. 

Rând pe rând, cutiile fură golite de 
conţinutul lor şi cercetate cu atenţie. 
Răsturnând una dintre cutii, care la început nu 
păruse să conţină altceva mai interesant decât 
amănunte despre vechi afaceri rentabile 
încheiate de Bellamy, Featherstone îşi chemă 
deodată ajutorul. 

— Jackson, ia vino încoace! 

Sergentul jackson se apropie de şeful său. 

— Ce-i asta? întrebă Featherstone. 

Era un mâner lung de vreo treizeci de 
centimetri, învelit în trei rânduri de pâslă 
groasă. Acoperitoarea era atât de voluminoasă, 
încât degetele lui Featherstone de-abia o puteau 
cuprinde. În timp ce ţinea mânerul în aer, de la 
un capăt se desfăşurară câteva bucăţi de 


frânghie, de două ori mai lungi ca mânerul. 

Vârful fiecărei frânghii era înfăşurat strâns cu 
mătase galbenă. Plimbă  frânghiile printre 
degete. Erau în total nouă şi aveau pe ele nişte 
pete întunecate. 

— Ce părere ai de asta, Jackson? 

Sergentul luă biciul în mână. 

— E o pisică cu nouă cozi, domnule. 

Privi mânerul. Se mai întrezărea o ştampilă 
roşie, având pe ea imprimată o coroană şi 
cuvintele: „Proprietatea administraţiei 
închisorii”. 

— Un cadou de la Creager, zise 
Featherstone. Aş putea să jur. 

Se uită la frânghii. Petele erau foarte vechi, 
iar ochiul lui de profesionist îi spuse că această 
armă nu fusese folosită decât o dată, căci 
frânghiile mai păstrau încă îndoiturile de pe 
vremea când biciul nou fusese trimis, împăturit, 
administraţiei închisorii. 

Se minună de mentalitatea celui care ţinuse 
să păstreze cu sfințenie această amintire 
lugubră, la a cărei vedere se bucura, desigur, 
gândindu-se la suferinţele provocate vreunui 
nenorocit. Lăsă jos „pisica” şi îşi concentră 
atenţia asupra celorlalte cutii. Spera, de fapt se 
aştepta să găsească ceva care să-i permită să 
dea de urma doamnei Held, femeia dispărută. Nu 
se afla însă nimic în legătură cu ea, nimic care 
să-i ofere cel mai slab indiciu. Abe Bellamy nu 
părea să fi păstrat decât un pachet de scrisori, şi 
anume cele trimise de un om care semna 
„Michael”. Scrisorile proveneau din diverse 
oraşe ale Statelor Unite. Trei fuseseră expediate 


din Chicago, iar cele mai multe din New York. 

Prima scrisoare relata greutăţile întâmpinate de 
un scriitor pentru a-şi menţine poziţia. Era 
evident scrisoarea unui profesor. Desigur, 
fratele lui Bellamy. Primele scrisori trădau un 
stil cald şi prietenos, iar Featherstone reuşi să 
recompună nu numai cariera, dar şi ceva din 
firea scriitorului. Se părea că Michael plecase în 
lume şi câştigase bani. În Cleveland se ocupase 
cu vânzări-cumpărări de terenuri, iar mai târziu 
devenise misit. 

Brusc tonul scrisorilor începu să se schimbe. 
Michael Bellamy se lovise de unele greutăţi şi 
solicita ajutorul fratelui său. Descoperise prea 
târziu că însuşi fratele în care se încrezuse şi de 
la care ceruse prietenie şi ajutor acţiona prin 
organizaţia care-l dusese la ruină. Scrisoarea 
cea mai semnificativă era ultima: 


Dragă Abel, 
Cuvintele tale m-au uluit. Ce ţi-am făcut ca 
să cauţi cu atâta sânge rece să mă ruinezi? In 
numele băiatului meu, ajută-mă în acest din 
urmă ceas să stăvilesc avalanşa de datorii ce s-a 
revărsat asupra biroului meu! 


În numele băiatului său! Sărmanul Michael 
Bellamy se adresase cu totul zadarnic, căci 
apelul său nu făcuse decât să alimenteze şi mai 
puternic setea de răutate a lui Abe. Bellamy 
lovea în cei pe care îi considera duşmanii lui prin 
copiii lor. În felul atesta o zdrobise şi pe doamna 
Held. Era posibil ca acest om nemilos să se 
înduioşeze la apelul fratelui său? 


După ce le studie trei ore, Featherstone 
195 


puse scrisorile la loc în casa de bani. Între timp, 
oamenii săi veniseră să-i dea pe rând raportul. 
Fiecare colţ sau crăpătură din castel fusese 
cercetată. Celulele din turn nu dăduseră nici ele 
nimic la iveală. 

Jim trimise după Savini. 

Faţa măslinie a secretarului devenise palidă, 
iar buzele îi tremurau jalnic. 

— Am să dau de dracu, se plânse el. Bătrânul 
are să creadă c-am ştiut despre asta. 

— Şi n-ai ştiut? zise Jim zâmbind. Nu-ţi bate 
capul. Dacă bătrânul zice ceva, poţi să-i spui că 
te-am terorizat să nu sufli o vorbă. Va trebui să- 
ţi refaci reputaţia compromisă faţă de Spike 
Holland. Am auzit c-ai jurat că nu sunt eu noul 
majordom. Te-ai purtat nobil, zise el ironic şi-l 
înşfăcă pe secretar de umărul aplecat. Dă acum 
o fugă la fratele Bellamy şi spune-i că-i acord un 
certificat de sănătate, aşa cum are nevoie un 
individ de teapa lui. 

Bellamy se întoarse nepăsător în bibliotecă. 
Triumfa şi pe faţa lui uriaşă juca un zâmbet. 

— Ei, aţi dat de... doamna... cum o cheamă? 

— Nu, nu e aici, afară de cazul când planurile 
castelului sunt greşite şi există o cameră secretă 
pe care n-am găsit-o. 

— Eşti sigur? rânji Bellamy. Bănuiesc că ai 
citit prea multe romane polițiste, domnule 
Featherstone. Nu-i bine, fiindcă îţi vâră în cap 
idei greşite. La timpul cuvenit, o să primiţi o 
înştiinţare din partea avocaţilor mei. 

— Mă bucur că te adresezi unor persoane 
atât de respectabile, zise Jim. Cheile dumitale. 


Întinse mâna spre birou, gata să le dea 

drumul, când auzi un țipăt. Încremeni. 

ÎI auziră cu toţii: Bellamy, Julius Savini şi 
detectivul Jackson. Un sunet slab şi tremurător, 
ca scâncetul unui prunc. Se intensifică, apoi 
descrescu, transformându-se într-un vaiet 
răscolitor. Nu-ţi puteai da seama de unde 
provine, dar suferința ce palpita în el, suferința 
unei femei, se răspândi în toată camera. 

— Uu... uu... UU... 

Jim Featherstone auzi plânsul şi inima îi 
încremeni. 

— Ce-i asta? întrebă el răguşit. 


Capitolul 33. 
EXPLICAŢIILE LUI JIM 


Abe Bellamy se uita cu privirea pierdută. Se 
întoarse încet spre Jim. 

— Cred că sunt conductele de apă. Scot 
sunetul ăsta când se dă drumul la radiatoare. 

Jim aşteptă ca sunetul să se repete. In zadar. 
ÎI fixă cu privirea pe Bellamy, dar acesta nici nu 
clipi. 

— Ce e dedesubt? întrebă el, arătând spre 
duşumea. 

— Nimic. Celulele încep de sub hol. Pe 
vremuri era o scară ce ducea la ele, dar a fost 
zidită. 

Jim părăsi biblioteca şi cercetă personal 
celulele, pătrunse şi în cele de mai jos, fără ca 
totuşi să descopere ceva. Camerele închisorii se 
întindeau până sub hol. Văzu urma scării de care 
pomenise Bellamy. 

Întinse pe jos vechiul plan al castelului şi 
făcu un calcul rapid. Judecând după plan, 
biblioteca se găsea pe fundaţie, deşi asta putea 
să nu însemne nimic, căci detectivul depistase 
între timp destule nepotriviri în plan, alcătuit 
probabil mai mult din informaţii decât dintr-o 
cercetare exactă. De pildă, celulele de jos nu 
erau trecute deloc. Preocupat de studiu, auzi iar 
un sunet slab şi, ridicând privirea, văzu o 
conductă de fier negru, fixată într-un colţ al 
bolţii. Aşteptă şi, curând, auzi din nou sunetul - 
un geamăt gâtuit. Era însă alt zgomot decât cel 
dinainte. Se putea deci ca explicaţia lui Abe 
Bellamy să fie corectă. 

Se întoarse dezamăgit în bibliotecă, unde i 
se spuse că geamătul nu se mai repetase. 

— Ai arestat conducta? întrebă bătrânul 
batjocoritor. În orice caz, aş fi încântat dacă aş 
şti că l-ai arestat pe nepriceputul ăla de 
instalator care a fixat-o, domnule Featherstone. 

Jim zâmbi, deşi nu-i ardea de glume. Agenţii 
lui  părăsiră parcul, îndreptându-se spre 
pavilionul de la intrare. Jim rămăsese ultimul. 

— Ascultă! Bellamy îi făcea semn cu mâna să 
se întoarcă. N-ai uitat nimic? 

Jim lăsă din mână geamantanul în care se 
aflau cele câteva obiecte modeste de 
îmbrăcăminte aduse de el la castel. 

— Nu cred, răspunse el. 

Bătrânul vâri mâna în buzunar şi scoase o 
bancnotă. 

— la-o, zise el şi o băgă cu forţa în mâna lui 
Jim. Leafa! adăugă el răutăcios. 

— E-n regulă, spuse Jim şi vâri cele cinci lire 

în buzunar. 

În sat se întâlni cu Spike. Reporterul avea 
cuvinte amare la adresa perfidiei lui Julius 
Savini. 

— L-am întrebat dacă eşti dumneata - zise el 
- iar ticălosul mi-a jurat că nu l-a văzut niciodată 
pe noul majordom! 

— Nu-l văzuse pe noul majordom în exerciţiul 
funcţiunii, spuse Featherstone. Apoi îl luă pe 
Spike de braţ şi porni cu el spre „Mistreţul 
albastru”. În orice caz, eu sunt răspunzător 
pentru minciuna pe care ţi-a debitat-o. l-am dat 
instrucţiuni clare să nu mă trădeze nimănui, şi 
prima persoană căreia nu trebuia să-i spună erai 
dumneata. 

— Ai găsit ceva? Mi-am dat seama că se 
petrece ceva, când, trezindu-mă azi-dimineaţă, 
am găsit hanul plin de oameni respectabili, cu 
bocanci în picioare. Nenorocirea poliţiştilor e că 
totdeauna arată aşa, spuse Spike. Il poţi dichisi 
ca pe prinţul de Wales, sau în zdrenţele unui 
cerşetor, hainele îl trădează: poliţist! Ai găsit 
ceva? 

Jim clătină din cap. 

— Nimic, răspunse el. Cu alte cuvinte, nimic 
care să indice prezenţa doamnei Held. 

— Cine-i doamna Held, în fond? întrebă Spike 
brusc. 

Jim îşi dădu seama că povestirea era mai de 
preţ decât oricare altă informaţie şi nu putea fi 
dezvăluită. Îi explică cât putu de bine, fără să 
pomenească însă de Valerie Howett. Spike 
fluieră admirativ. 

— Prizonieră! Formidabil! O ştire grozavă, 

dacă aş avea posibilitatea s-o folosesc. Ascultă, 
Featherstone - vorbi el - n-aş putea să pomenesc 
măcar faptul că poliţia crede că în celulele reci şi 
întunecoase ale castelului Garre există o femeie 
închisă? 

Jim refuză. 

— Dacă bătrânul face scandal, o să fie destul 
de rău. Există posibilitatea să nu ia nici o 
măsură. Dacă ai să dai însă amănunte despre 
această percheziţie, cu siguranţă că are să 
acţioneze. 

Îşi lăsă geamantanul la „Mistreţul albastru”, 
scăpă de Spike şi se îndreptă spre Lady's Manor. 
Valerie se afla în dormitorul ei. ÎI zări pe 
fereastră în timp ce se apropia pe cărare şi 
cobori în fugă să-i iasă în cale. 

— Valerie, mi-am pierdut slujba. 

— Te-a descoperit? întrebă ea înciudată. 

— Nici el pe mine şi nici eu pe el, din păcate. 
Am percheziţionat castelul foarte serios. Am 
primit azi-dimineaţă mandatul de percheziţie. 
Ştii că în Anglia nu putem efectua percheziţia 
unei case particulare, fără un ordin semnat de 
un magistrat. Mandatul a venit cu poşta de 
dimineaţă, iar Scotland Yard-ul a şi trimis vreo 
zece oameni în sat, încă înainte de a mă scula. 
Mă tem că de-acum încolo va trebui să-l văd pe 
Arcaşul Verde de la distanţă. 

Valerie îi aruncă o privire rapidă. 

— L-ai văzut vreodată de aproape? îl întrebă 
ea cu voce scăzută. 

— Nu, răspunse el uimit. Nici n-am spus că l- 
am văzut. Se afla cu siguranţă la castel în 


noaptea micii tale escapade. Vreau să spun mai 

târziu, în cursul nopții. 

Cum se putea preface că nu ştie nimic 
despre Arcaşul Verde! 

— Jim - vorbi ea liniştit - aş vrea să te întreb 
ceva. Te-ai deghizat vreodată în Arcaşul Verde, 
fie din motive personale, fiindcă îl supravegheai 
pe Bellamy, fie fiindcă aşa îţi cerea misiunea de 
la poliţie? Ai făcut-o, nu-i aşa? 

Pe figura lui se întipări o uimire sinceră. 

— Niciodată! exclamă el. Nici nu m-aş fi 
gândit la aşa ceva, chiar dacă mi-aş fi propus să- 
| sperii pe bătrân. Nu realizam nimic. 

— Zici că nu l-ai văzut pe arcaş. Şi totuşi nu 
se poate să nu-l fi văzut în noaptea când m-ai 
adus pe mine în casă. 

Jim se încruntă, apoi o privi mirat. 

— Nu înţeleg ce vrei să spui. Când bătrânul a 
asmuţit câinii asupra ta, făceam şi eu o mică 
anchetă. Luam temperatura pământului din jurul 
castelului. Nu fi mirată, căci nu glumesc. Era de 
fapt una din cele mai serioase operaţii pe care 
le-am întreprins vreodată. Am bănuit că eşti tu 
de îndată ce dulăul s-a repezit; şi atunci am 
rupt-o la fugă din răsputeri pe urmele lui. 

— Ai tăi erau deci paşii pe care i-am auzit în 
urma câinelui! 

Jim dădu din cap. 

— Te pierdusem din faţa ochilor atât pe tine, 
cât şi pe câine. Când am ieşit din umbră, am 
văzut dulăul mort şi pe tine alături. Nici urmă de 
Arcaşul Verde. Să-ţi spun drept, nici nu 
observasem în clipa aceea că dulăul fusese 
omorât de o săgeată. Primul meu gând a fost să 


te salvez de-acolo, aşa că te-am luat în braţe şi 

te-am trecut peste zid la Lady's Manor. Am 
bănuit că e o scară pe undeva. Mi-a trebuit mult 
timp ca să te trec peste zid şi să te aduc în casă. 
În momentul când te aşezam comod pe canapea, 
s-a rupt un buton. Mi s-a prins manşeta de 
capătul sofalei şi a trebuit să caut butonul vreo 
zece minute. 

Valerie  zâmbi uşor,  amintindu-şi că 
servitoarea găsise podeaua plină de chibrituri 
arse. Ştia cine era vinovatul şi bănuise de ce 
fuseseră aprinse chibriturile. 

— Am ieşit din nou în curte şi am avut 
norocul să pot pătrunde în castel prin uşa din 
faţă. Asta m-a scutit să mă mai caţăr, adăugă el. 

Valerie răsuflă uşurată. 

— Deci nu eşti tu Arcaşul Verde? întrebă ea. 

— Ferească Dumnezeu! Pot fi majordom 
concediat sau ofiţer de poliţie în încurcătură, dar 
în nici un caz Arcaşul Verde. 

— N-ai descoperit nimic despre...? 

Nu-şi termină fraza. 

— Nimic, răspunse el. Nimic care să te 
privească. Am dat peste nişte scrisori de la 
fratele lui, dar asta-i tot. 

Omise cu tact să pomenească despre „pisica 
cu nouă cozi”. Nu era un lucru plăcut de 
destăinuit unei femei. 

Se întoarse curând la „Mistreţul albastru”, 
întrebându-se care era cel mai bun lucru de 
făcut. Îşi garase maşina în satul învecinat. Cu 
ajutorul ei se ducea zilnic la Londra în clipele 
când nu avea prea mult de lucru, strecurându-se 
pe porţile castelului şi lăsându-l pe Julius în locul 
lui. Domnul Bellamy îi acordase majordomului 

său o zi liberă pe săptămână, iar lui Savini îi 
revenea sarcina, în cazul când stăpânul îl chema 
pe Featherstone, să spună că era tocmai ziua lui 
liberă. 

În timpul vizitei la castel a lui Valerie, se 
ţinuse cu discreţie departe de bibliotecă, din 
cauza prezenţei lui Spike Holland şi a fetei. 
Numai când Valerie rămase singură cu bătrânul, 
la un semnal dinainte stabilit, Savini îl dusese pe 
Spike în biroul lui, lăsând drumul liber ca noul 
majordom să poată interveni, aşa cum s-a 
dovedit, la momentul oportun. 

— M-am hotărât să mă întorc la Londra, dar 
am să mai vin pe-aici din când în când. Mi-am 
oprit o cameră la „Mistreţul albastru”, Spike; 
poţi întreprinde o mică anchetă polițistă 
neoficială, iar dacă se întâmplă ceva neobişnuit, 
anunţă-mă. Las un om aici. 

— Să-l supravegheze pe Bellamy? 

— Nu, răspunse Featherstone. Doar... să 
bage de seamă. 

— S-o păzească pe domnişoara Howett? 
întrebă Spike abil. 

În drum spre oraş, Jim Featherstone examină 
sub un alt unghi problema ridicată de Abe 
Bellamy. În aer plutea o primejdie, era sigur, iar 
această primejdie se îndrepta spre Valerie 
Howett. Nu putea să nu facă legătura între 
sosirea lui Coldharbour Smith şi primejdia la 
care se gândea. Una din primele măsuri pe care 
se decise să le ia urma să fie o vizită la Golden 
East. 


Capitolul 34. 

CLUBUL „GOLDEN EAST” 


Golden East fusese pe vremuri un club 
celebru, ai cărui membri erau ofițerii de marină 
de pe vasele ce făceau comerţ cu Orientul. 
Deoarece nici un club nu se putea întreţine din 
cotizaţiile unui număr atât de limitat de membri, 
profilul i s-a lărgit în aşa măsură, încât oricine cu 
puţină imaginaţie se putea înscrie, pretinzând 
că-l interesează comerţul cu Orientul. Dar până 
şi acest stadiu fusese depăşit, ţinând de 
domeniul unui trecut îndepărtat. Treptat, clubul 
îşi pierduse orice demnitate, iar când statutul s- 
a modificat şi au fost acceptaţi tot felul de 
membri, Golden East a decăzut rapid. 

Coldharbour Smith se înscrisese la club într- 
o etapă de mijloc a localului şi, conştient de 
posibilităţi, cumpărase o parte din acţiuni, apoi 
altele, până ce devenise singurul acţionar. Poate 
că în nici un moment al istoriei lui, clubul nu 
cunoscuse o astfel de proprietate. La Golden 
East se petreceau lucruri ciudate. Legile de 
conducere ale clubului erau călcate toate în 
picioare. Poliţia ar fi avut oricând o justificare să 
închidă localul. Dar din punctul de vedere al 
poliţiei, clubul se dovedea foarte util. Era balta 
în care puteau fi pescuite cele mai stranii epave. 
Aparenta indiferenţă a poliţiei ajuta la arestarea 
celor căutaţi pentru nelegiuiri, care altminteri n- 
ar fi fost prinşi. 

Coldharbour Smith avea desigur o concepţie 
liberală despre largheţe, trăind cu impresia că 
darurile judicioase făcute unor membri ai poliţiei 
locale îl scutiseră de orice amestec neplăcut în 

treburile sale. Ar fi fost surprins dacă ar fi ştiut 
că banii ce-i strecura unui detectiv local în 
fiecare sâmbătă ajungeau la căminul de orfani al 
poliţiei, fiind înregistraţi cum se cuvine de 
ofițerul însărcinat cu manevrarea fondurilor. 

Iniţial, clubul ocupase o mică prăvălie şi 
camerele de deasupra, pe un colţ, devenind cu 
timpul o întreprindere considerabilă. La parter 
se aflau birourile. Localul propriu-zis începea la 
etajul întâi, ajungând până la un pod lung şi fără 
ferestre, unde toată noaptea aveau loc mici 
partide de jocuri de noroc. 

În sala de dans de la primul etaj se 
strângeau oameni destul de bizari. Actrițe din 
West End, tineri din înalta societate ce doreau 
să încerce senzaţii noi amestecându-se cu 
drojdia societăţii, câţiva chinezi, nu puţini negri 
şi întotdeauna o groază de femei foarte bine 
îmbrăcate, care se păreau că nu au altă ocupaţie 
decât să bată clubul. În spatele sălii de dans se 
afla barul. Coldharbour putea fi găsit de obicei 
aici, în costumul lui cadrilat, strâns pe trup, cu 
nelipsita lui pălărie albă Derby şi în gură cu 
ţigara de foi, de care nu se despărţea niciodată. 

La miezul nopţii, distracţia era în toi. 
Teatrele din West End se închideau şi începeau 
să sosească clienţi mai de vază. Chelnerii negri 
în elegantele lor uniforme, zburau de la o masă 
la alta, pentru a satisface dorinţele nou- 
veniţilor. Orchestra cânta într-o dispoziţie 
turbată. Deşi clubul se găsea în mijlocul unei 
mahalale jalnice şi sărăcăcioase, unde bărbaţii, 
femeile şi copiii trăiau ca vitele, flămânzind aşa 
cum vitele n-ar fi ajuns niciodată, prezenţa 

clubului, veselia şi luxul celor ce-l frecventau 
constituia un izvor patetic de mândrie pentru 
oamenii prost îmbrăcaţi care priveau de pe 
stradă, tremurând, maşinile şi trăsurile ce 
trăgeau la trotuar. 

Golden East devenise o modă. Turiştii sosiți 
la Londra îl vizitau aşa cum vizitau mahalalele, 
catedrala, localul „Cheshire Cheese” şi Temple 
Church. 

Râsul şi gălăgia ajunseseră la paroxism, 
perechile care dansau se dezlănţuiseră cu toată 
violenţa când Jimmy Featherstone trecu prin hol 
şi, după ce salută portarul cu o înclinare a 
capului, urcă scările acoperite cu covor. Portarul 
apăsă pe nevăzute un buton şi, mai înainte ca 
Jim să ajungă în sala de dans, aici se aşternu un 
fel de tăcere. Orchestra se oprise din cântat, 
dansatorii se întorseseră la mesele lor, înfioraţi 
de plăcere în cazul când nu avea obişnuinţa 
acestui local, căci Coldharbour Smith rostise 
cuvântul magic: „Poliţia!” 

— Incântat să te văd, căpitane! spuse 
Coldharbour Smith traversând sala de dans şi 
întinzându-i o mână încărcată cu inele. 

— E linişte astă-seară aici, Smith. 

— Da - răspunse Coldharbour Smith - dar 
asta nu-i ceva neobişnuit. Nu prea facem mult 
zgomot pe aici. 

Cu o privire rapidă, de profesionist, Jim 
scrută lumea din local. 

— Astă-seară aveţi o groază de oameni 
foarte respectabili. Cine a stat la masa aia? 

— A, câteva persoane care au plecat acum o 

— Şi au lăsat o sticlă neîncepută. lar în 
pahare văd că se urcă încă băşicuţe. Au plecat şi 
au lăsat patru pahare cu şampanie înspumată? 

— In orice caz, nu era nimeni pe care să-l 
cunoaşteţi, căpitane. Nişte bogătaşi din West 
End. Presupun că nu voiau să fie văzuţi aici. 

Se îndreptă spre bar, urmat de Jimmy 
Featherstone. 

— Beţi ceva, domnule căpitan! Coldharbour 
Smith aruncă o privire barmanului în smoching. 
Nu vă vedem prea des pe aici. Astă-seară avem 
printre noi câţiva căpitani de vapor autentici. 
Făcu un gest cu capul în direcţia unui mic grup 
aşezat la o masă într-un colţ îndepărtat al 
încăperii. Erau nişte indivizi ponosit îmbrăcaţi şi 
cu un aer vizibil de străini. Ne sosesc o puzderie 
de marinari, continuă Coldharbour Smith. 
Bănuiesc că vin să vadă vechiul local, aşa cum 
era cu mulţi ani în urmă, când atmosfera nu era 
atât de veselă. 

— Poate, răspunse Jim sec. Sau poate că vin 
să primească instrucţiuni. 

— Instrucţiuni, căpitane! zise Coldharbour 
Smith, simulând uimirea. 

— Mă întreb câte încărcături de whisky prost 
ai expediat în Statele Unite, Smith! Renunţă la 
aerul ăsta de nevinovăție jignită, omule. Ştim că 
faci de mai bine de un an comerţ ilegal cu 
băuturi spirtoase. 

— Nici pe departe ce-ar putea să fie, se 
plânse Smith. Ne-au dibuit două încărcături şi ni 
le-au aruncat în mare. 

— Atunci Atlanticul ar trebui să fie plin de 


peşti morţi, răspunse Featherstone. În orice caz, 

n-am venit să te bat la cap despre asta. Nu 
încalci încă legea dacă-i otrăveşti pe americani. 

— Nu sunt decât un intermediar - zise Smith, 
ceea ce era adevărat. Câştig foarte puţin din 
asta. Marii patroni iau toţi banii. Beţi ceva, 
căpitane? 

— Nu cred, spuse căpitanul. Am venit să 
discut ceva cu tine, Smith. Ai o cameră unde să 
putem vorbi în linişte? 

Se părea că în spatele barului se afla o 
încăpere. Jimmy îl urmă pe proprietarul barului 
Golden East prin domeniul particular al 
barmanului şi intrară într-o cămăruţă. Când 
Coldharbour aprinse lumina, Jim strâmbă din nas 
şi trase aer pe nări. Privirea îi căzu asupra lui 
Coldharbour Smith, care se foia neliniştit. 

— Renunţă la fumat, Smith! zise el tăios. 
Acceptăm multe, dar... renunţă la fumat. 

— A fost unul dintre portughezii ăştia, 
răspunse grăbit Coldharbour. Administratorul le- 
a dat drumul înăuntru. Nu permit să se fumeze 
opium aici, vă jur, căpitane! S-a întâmplat când 
lipseam şi, în clipa când am aflat, l-am dat afară 
pe individ. 

— Poate că e adevărat, poate că nu eo 
minciună. Să nu se mai repete. Fii atent acum! 
işi trase un scaun, se aşeză pe el şi, sprijinindu- 
şi braţele pe masă, se uită la omul ce-l fixa 
atent. Ai fost azi-noapte la castel? 

—  Vorbiţi de castelul Garre? Reşedinţa 
domnului Bellamy? Atunci e adevărat, căpitane 
Featherstone. Am fost. M-am dus de două ori în 
ultima vreme să-l văd pe domnul Bellamy, în 

el cu nevinovăție. 

Jim zâmbi. 

— Bătrânul ţi-a telefonat astăzi şi te-a 
informat că i-am percheziţionat castelul azi- 
dimineaţă. Nu nega. Un om de-al nostru a 
interceptat convorbirea. 

Jim minţea cu neruşinare. În local domnea 
însă la venirea lui un fel de aşteptare, şi bănuise 
că bătrânul îşi informase probabil unealta să se 
pregătească de-o vizită. 

— E adevărat că am avut o convorbire 
telefonică  azi-dimineaţă cu domnul Bellamy 
asupra unei chestiuni de ordin particular, 
admise Smith. 

Părea dispus să schimbe subiectul discuţiei. 

— Ce afaceri învârteşti cu bătrânul Bellamy? 

— Suntem buni prieteni, răspunse 
Coldharbour volubil. Mi-a împrumutat o groază 
de bani ca să cumpăr localul ăsta. 

— Nu-mi închipui că i-ai salvat viaţa! Sau ai 
sărit cumva în apă să-l salvezi de la înec? 

— Nu, domnule nu l-am salvat! recunoscu 
Coldharbour Smith. 

Vorbea amabil şi stăpânit. Şi totuşi, în ochii 
lui sclipea o lumină rece şi primejdioasă, care-l 
informă pe Jim de tot ce dorea să afle. 

— Aşadar, ţi-a împrumutat bani! lar acum, 
fiindu-i recunoscător, presupun că-l răsplăteşti! 
Apropo, Smith, unde-ai trăit înainte de a veni 
aici? Nu m-am uitat încă în cazierul tău. 

— O vreme am locuit în vecinătate, răspunse 
acesta posac. Am stat de pildă în cartierul 
Camden Town. 


— În care parte din Camden Town? îl întrebă 

Jim imediat. 

— Pe strada Little Bethel. 

— Strada Little Bethel! Jim sări în picioare şi 
întinse spre el un deget acuzator. Ai cunoscut-o 
pe doamna Held! 

— N-am auzit niciodată de doamna Held! 
negă el violent. Nu ştiu ce vreţi să spuneţi, 
domnule căpitan! Şi, la urma urmei, cine-i 
doamna asta Held? 

— Ai cunoscut-o pe doamna Held şi ai ajutat 
la răpirea ei. 

Smith păli şi mai mult. 

— Hai, Smith. Nu-ţi fac nimic dacă 
mărturiseşti. Dar, dacă nu vrei să-mi spui, am să 
închid localul într-o săptămână. 

Spre uimirea lui, un zâmbet miji pe faţa 
bolnăvicioasă a omului. 

— Asta n-o să mă deranjeze deloc, căpitane. 
Am vândut Golden East şi am primit şi jumătate 
din bani. Se bătu cu mâna pe buzunar. Aşa că, 
dacă-l închideţi, n-o să mă deranjeze prea tare! 
Spunea adevărul. Jim înţelese dintr-o privire. In 
orice caz, domnule căpitan, ce sens are să mă 
terorizaţi? Sunt om cinstit. N-aveţi nici o dovadă 
împotriva mea. Încerc să am relaţii prieteneşti 
cu poliţia, şi, dacă nu reuşesc, nu-i din vina mea. 
Haideţi să bem ceva, domnule căpitan! 

Trei întâmplări nu scăpaseră atenţiei lui Jim 
Featherstone. Prima fusese privirea rapidă 
aruncată de Coldharbour barmanului. Ce-a de-a 
doua, insistența lui de a bea ceva, deşi ştia că 
Jim mai venise pe acolo şi refuzase întotdeauna 
astfel de oferte. Când patronul îl privise lung pe 

cuiva din sală. Urmărind direcţia ultimei priviri, 
Jim observase un om pe care nu-l văzuse mai 
înainte şi care trebuie să fi intrat după el în 
local. Dar despre acest lucru avea de gând să-l 
interogheze pe Smith într-un loc mai public. 

— Ce urmăreşti? îl întrebă el. Ce-mi tot oferi 
de băut? Ştii bine că nu beau nimic aici. 

— Nu vreţi să fiţi măcar o dată mai 
prietenos? rânji Smith. 

Într-un colţ al camerei, pe un raft, se afla un 
telefon. Jim îl văzuse de când intrase. 

— Pot să telefonez unui prieten? întrebă el 
deodată. 

Smith ezită. 

— E deranjat, spuse el. 

— Să văd, răspunse Jim şi, calm, ridică 
receptorul. Aproape imediat îi veni tonul şi făcu 
un număr. Văzu că Smith, rămas în mijlocul 
încăperii, îşi muşcă nervos unghiile şi întrezări 
vag ceea ce se petrece. Cine-i la telefon? 
Sergentul de serviciu de la comisariatul din 
Limehouse? La telefon căpitanul Featherstone. 
Vorbesc de la clubul Golden East... Da... Am 
nevoie ca patru oameni să mă aştepte imediat la 
ieşirea clubului. Mulţumesc. Atârnă receptorul. 
Agitaţia care-l cuprinsese pe Smith îi 
împrăştiase orice urmă de îndoială. Ai aranjat să 
mă aştepte afară o bandă, nu-i aşa, Smith? zise 
el zeflemitor. L-am văzut pe tipul venit în urma 
mea şi căruia i-ai făcut semn c-o să ies singur. Şi 
ce trebuia să aibă loc? O nenorocită de bătaie pe 
stradă, în care să fiu şi eu amestecat? Prea 
simplu, Smith. 

Îi făcu un semn cu capul, se îndreptă spre 

uşă şi apăsă pe clanţă. Uşa era încuiată. Se 
întoarse brusc. 

— Cred că barmanul a încuiat-o, spuse Smith 
morocănos. Mai e o ieşire pe aici, căpitane. 
Deschise o uşă care dădea pe o scară. O să găsiţi 
o uşă jos, căpitane... - începu el. 

— Ce-ar fi s-o găseşti tu, răspunse Jim 
amabil. 

Cu o mutră acră, Coldharbour Smith acceptă 
invitaţia. O luă pe scări în jos înaintea 
detectivului şi deschise o uşă. Jim văzu un cadru 
cenuşiu de lumină şi silueta lui Coldharbour 
proiectată pe zid. 

— Noapte bună, domnule căpitan, zise el cu 
o voce tare. 

— Noapte bună, îi răspunse Jim. 

Se prefăcu că trece de patronul barului 
Golden East, apoi, cu un gest neaşteptat, îl 
înşfăcă pe Smith de guler şi, mai înainte ca 
acesta să poată articula un cuvânt, îi făcu vânt 
prin uşa deschisă. 

Nici nu apucă Smith să iasă împleticindu-se 
pe uşă, că cineva pitit în umbra zidului îl buşi 
bine de două ori cu un baston greu. Smith se 
prăbuşi gemând. In secunda următoare, Jim se 
afla pe stradă, în urmărirea siluetei ucigaşului, 
care fugea cât îl ţineau picioarele. După 
douăzeci de paşi îl ajunse şi, cu o lovitură rapidă 
peste călcâie - o şmecherie învățată la rugby - îl 
întinse la pământ. Jim îl apucă apoi şi-l smuci în 
picioare. 

— Spun totul - gemu omul şi dădu drumul 
armei, care căzu cu zgomot pe pietre. N-am 

plătit să-l buşesc pe unul care avea să iasă de la 
club. _ 

— In clipa asta, dragă prietene - îi răspunse 
Jim - cred că Coldharbour Smith regretă amarnic! 

Îşi trase prizonierul lângă un felinar, ridică 
bărbia omului cu un gest brusc şi-i îndreptă faţa 
spre lumină. După cum se aşteptase, era cel 
care-l urmărise în club. Se recunoscură amândoi. 
Omul se zvârcoli în mâinile lui Jim. 

— Coldharbour Smith o să mă omoare pentru 
ce-am făcut, se tângui el. 

II găsiră pe domnul Smith stând în capul 
oaselor şi frecându-şi ţeasta însângerată, care-i 
provoca nişte dureri năprasnice. Jim ascultă cu 
interes şi cu o anumită plăcere schimbul de 
invective dintre ei. 

— Eşti un mincinos dacă pretinzi că eu te-am 
învăţat să-l aştepţi pe acest domn - zise Smith - 
şi când am să pun laba pe tine am să te umplu 
de vânătăi, porc împuţit! Arestează-l domnule 
ofiţer! 

— Să mă aresteze! rânji celălalt batjocoritor. 
Dacă n-au pus încă laba pe tine, Smith, e fiindcă 
te-ai dat bine cu poliţia. La puşcărie cu tine, 
javră infectă! 

Înfuriindu-se de trădarea patronului său, 
ucigaşul începu să se zbată şi mai violent în 
mâinile lui Jim. 

— N-ai să mai bei nimic aici! N-o să mai pui 
laba pe nici o Valerie... 

Nu apucă să termine însă de rostit aceste 
cuvinte, că Jim îl răsuci spre el. 

— Ce-i asta? întrebă el violent. 


— E, vorba de Valerie Howett... viitoarea 

doamnă Smith! zbieră prizonierul său, iar Jim 
simţi că-i îngheaţă sângele. 


Capitolul 35. 
UN AVERTISMENT DAT LUI SMITH 


— Nu-l lua în seamă, domnule căpitan, zise 
Smith cu o voce răguşită. E scrântit la cap; 
întotdeauna a fost aşa, a stat şi la balamuc. 

Izbucni într-un torent de cuvinte adresate 
prizonierului. Vorbea în dialect şi, sub valul de 
cuvinte, ucigaşul tăcu. 

— Ajunge, Smith! i-o tăie scurt Featherstone. 
Dacă vrei să vorbeşti cu el, vorbeşte englezeşte. 
Acum, amice, explică-mi ce-i cu numele acelei 
doamne. 

— Am glumit, răspunse prizonierul. 

— Am un spirit foarte ascuţit al umorului - 
spuse Jim furios - şi totuşi nu mi-a venit să râd. 
Ce ştii despre domnişoara Howett? 

— Nu ştiu nimic, domnule, răspunse el. 

— l-a văzut numele prin ziare, se grăbi să 
răspundă Smith. Vă spun că e cam sărit, 
domnule căpitan. Ai fost la balamuc, nu-i aşa, 
Isaac? 

— Da, recunoscu celălalt, răsuflând uşurat. 
Nu prea îmi dau seama de ce vorbesc. 

În timpul acesta sosiră cei patru poliţişti 
chemaţi. 

— Duceţi-l pe omul ăsta la comisariat. E 
acuzat de atac la drumul mare. După ce poliţiştii 
îl luară în primire, Jim se întoarse spre Smith. 
Ştiu că de mult te rogi lui Dumnezeu să dai de 
dracu, şi iată că acum dorinţa o să ţi se 

214 


îndeplinească. Când termin cu ăsta, mă-ntorc la 
tine. 

— Nu mă sperii eu de asta, domnule căpitan, 
zise Smith şi îşi mângâie ţeasta lovită. 

— Nici nu se pune problema să te sperii, ci că 
era gata să fii ucis. Ţine bine minte! îi spuse Jim. 

Plecă în urma poliţiştilor la comisariat şi 
dădu dispoziţii ca ucigaşul să fie închis într-o 
celulă. 

— Isaac spune adevărul, domnule căpitan 
Featherstone, îi raportă sergentul de serviciu. E 
cam ţicnit. A fost la balamuc de când ţin minte. 

— Ce cazier are? 

— Foarte încărcat. A fost judecat la Old 
Bailey de trei ori pentru atac şi jaf. În ultima 
vreme a lucrat la barul Golden East. De fapt, l-a 
ţinut Coldharbour Smith. 

O situaţie aproape fără ieşire, îşi spuse Jim. 
Desigur, Smith îi spusese în dialect să nu 
vorbească, promiţându-i poate o recompensă. 
Aluzia la Valerie nu putea fi în nici un caz 
accidentală. Doamna Smith! Ce planuri diabolice 
urzeau oare acest bătrân primejdios şi unealta 
lui bestiala? 

Cobori în celulă, întovărăşit de un alt ofiţer 
de poliţie, şi îl interogă pe prizonier. Îşi dădu 
seama de la început că-şi pierde vremea. Isaac 
era un individ pipernicit, cu un gât strâmb şi o 
frunte joasă. In ciuda nebuniei lui, se dovedea 
destul de şiret ca să profite de pe urma bolii. 
Răspunse la întrebările lui Jim cu o privire fixă. 

— Nu-mi amintesc să fi spus ceva despre... 
cum se numeşte doamna? 


— E zadarnic, zise Jim când se întoarseră în 

camera de gardă. Nici nu ştiu dacă merită să-l 
ţinem arestat. În orice caz, lui Smith îi revine 
sarcina să-l dea în judecată. Dacă n-o face, dă-i 
drumul. 

Smith nu avea intenţia să-şi dea în judecată 
unealta şi o recunoscu fățiș. 

— M-a enervat amărâtul ăsta. Cum să nu mă 
enervez când mi-am dat seama că vă aştepta ca 
să vă ciomăgească? Slavă Domnului - adăugă el 
făcând pe onestul - că m-a lovit pe mine şi nu pe 
dumneavoastră. 

— Mă mişti până în fundul sufletului, 
răspunse Jim. Acum o să discutăm despre 
domnişoara Valerie Howett şi ce legătură a făcut 
Isaac între ea şi tine. 

Se aflau din nou în cămăruţa din dosul 
barului. De data asta însă un poliţist păzea uşa 
de jos şi altul uşa dinspre bar. 

— Nu ştiu nimic mai mult decât 
dumneavoastră. Nebunii ăştia sunt tipi ciudați. 
Aud câte un nume... 

— Lasă asta, Smith, în orice caz, tu eşti în 
toate mințile, îi spuse Jim cu un calm primejdios. 

— Nu ştiu nimic, domnule căpitan. N-am 
auzit niciodată numele acestei doamne. Ce pot 
să fac eu dacă Isaac l-a pomenit? 

— Isaac a repetat ce i-ai spus tu când ai fost 
beat, Smith. Te pândeşte un pericol. Lasă 
zâmbetul ăsta, fiindcă nu vorbesc de primejdia 
pe care o ştii tu. Nu la aceea de a fi închis. Pot 
să te bag la puşcărie când am chef. Te crezi în 
siguranță deoarece nu te deranjează nimeni. Te 
înşeli. Pentru unul de teapa ta nu există 

ceva ca să pun mâna pe tine. Te pândeşte - 
ridică un deget ameninţător - un pericol nu din 
partea mea, ci unul mai mare, din partea cuiva 
care nu va avea milă de tine. 

Detectivul închise uşa în urma lui. 
Coldharbour Smith rămase un timp în atitudinea 
păstrată în timpul discuţiei. Cu o mână se ţinea 
de cotul celeilalte, iar cu aceasta se scărpina în 
bărbia nerasă. Apoi deschise uşa ce dădea spre 
bar şi vorbi înfundat cu barmanul. 

— Trimite-i încoace pe marinarul ăla din 
America de Sud, zise el. Şi adu o sticlă de vin şi 
nişte ţigări de foi, căci am să stau aici aproape 
toată noaptea. 


Capitolul 36. 
DECLARAȚIILE LUI JOHN WOOD 


Ca răspuns la o telegramă urgentă, John 
Wood îşi părăsise copiii şi venise în mare grabă 
la Londra, prezentându-se la Scotland Yard de 
îndată ce sosi. Jimmy Featherstone se întâlnea 
pentru prima oară cu filantropul, deşi îşi amintea 
vag că-l văzuse aşezat la masa de alături la 
restaurantul Carlton, în ziua când cinase cu 
familia Howett. 

Era imposibil să-l întâlneşti sau măcar să-l 
vezi pe John Wood şi să nu te impresioneze. 
Oamenii au întipărită pe chip istoria existenţei 
lor, iar cea pe care Jim Featherstone o citi în 
privirea zâmbitoare a lui John Wood îl atrase 
spre vizitatorul său. 

— Mă tem că v-am determinat să faceţi o 
călătorie lungă şi neplăcută, domnule Wood, zise 

el. Bineînțeles că poliția suportă toate 
cheltuielile, deşi nu vom putea compensa 
pierderea a ceea ce, sunt sigur, reprezintă 
distracţia dumneavoastră preferată. 

John Wood râse. 

— Asta înseamnă că domnul Spike Holland v- 
a vorbit despre copiii mei, spuse el. Şi mai 
bănuiesc că v-a relatat şi o istorioară pe care i- 
am destăinuit-o. N-am nimic contra că v-a spus- 
o, adăugă el. Mă aşteptam să se întâmple mai 
devreme sau mai târziu. Vreți să mă întrebaţi în 
legătură cu Bellamy? 

Jim dădu din cap. 

— Ìn special în legătură cu copilul care 
spuneți că a fost ucis de Bellamy. 

Wood nu luase loc pe scaunul ce i se oferise, 
ci rămăsese în picioare, cu mâinile încleştate în 
faţă şi cu privirea dusă. 

— Copilul - spuse el încet, apoi urmă: Ce să 
vă povestesc despre el? Istoria ţine de un trecut 
întunecat şi a fost uitată de aproape toţi, cu 
excepţia mea, şi sper că şi a lui Abe Bellamy deşi 
mă îndoiesc foarte mult că amintirile acelea 
tenebroase îl vor fi tulburat vreodată. O clipă 
păru că vorbeşte cu sine. Cazul la care mă refer - 
continuă el în sfârşit - depinde, pe bună 
dreptate, de poliţia americană, şi mă îndoiesc 
foarte tare, chiar dacă ar fi să vă încredinţez 
toate amănuntele crimei, ceea ce mi-e imposibil, 
că veţi putea lua vreo măsură, căpitane 
Featherstone. Se pare că Bellamy e un om ce şi- 
a folosit averea dobândită în tinereţe pentru a 
strivi rezistenţa ce i se opunea. Nu vreau să 

cuvântului. Din acest punct de vedere, viaţa lui e 
destul de limpede. Zeul căruia i s-a închinat a 
fost forţa şi, pentru a o obţine, nu s-a dat în 
lături de la cele mai ticăloase metode. 
Rezistenţa opusă unui plan de-al lui, fie el cât de 
puţin important sau neînsemnat, dezlănţuia 
diavolul din el. lar când rezistenţa provenea din 
partea cuiva în care putea lovi, acţiona repede şi 
sigur. A folosit întotdeauna o metodă care dădea 
rezultate, şi anume de a-şi lovi duşmanii prin 
copiii lor. Cunosc două cazuri autentice, când, 
pentru a se răzbuna pentru o insultă reală sau 
închipuită, sau jignit de un act de sfidare din 
partea acelora ce-şi imagina el că trebuie să se 
ploconească în faţa lui, a răspuns astfel. Intr-un 
caz, copilul era mare, dar în cazul nostru e vorba 
de un prunc. N-am să vă spun ce anume a 
provocat ura lui Abe Bellamy în această 
împrejurare, căpitane Featherstone. De fapt, nu 
sunt foarte sigur care a fost cauza exactă, deşi o 
bănuiesc, şi probabil că bănuielile mele sunt 
întemeiate. Într-o bună zi, copilul acelor oameni 
a dispărut. Tatăl a înnebunit de disperare, iar 
mama a fost doborâtă de durere. Sunt tentat să 
cred că au existat unele comunicări între mamă 
şi Abe Bellamy, dar dacă s-a întâmplat aşa, tatăl 
n-a aflat nimic. Copilul fusese dus la plimbare de 
o doică, care se întorsese acasă şi spusese o 
poveste fără cap şi fără picioare, cum că în timp 
ce vorbea cu o prietenă, copilul dispăruse din 
căruţul în care dormea. Peste o săptămână a 
avut loc un accident într-un loc numit River 
Bend. Zeci de persoane au fost ucise, arse de vii. 
Printre sfărâmături s-a găsit şi pantofiorul unui 

copil mic, identificat de tatăl zdrobit de durere 
ca fiind cel purtat de copilul său în momentul 
dispariţiei. Au dat de martori care au declarat că 
văzuseră o femeie suindu-se cu un copil în tren. 
Nu mai exista nici o îndoială că pruncul murise o 
dată cu numeroase alte persoane în acel 
accident îngrozitor. Părerea formulată a fost că 
hoţul luase acel tren pentru o destinaţie 
necunoscută, în ziua când a avut loc accidentul 
în care şi-a pierdut viaţa, fie el, fie unealta lui. 

— Poliţia fusese înştiinţată despre acest 
furt? 

Spre surprinderea lui, John Wood clătină din 
cap. 

— lată de ce sunt aproape sigur că mama 
ştia cine era răspunzător de furtul copilului şi, 
temându-se de soarta micuţului, nu a transmis 
informaţiile ce-ar fi putut duce la regăsirea lui. 
N-am nici o îndoială că e opera lui Abe Bellamy. 

— Sunteţi absolut sigur că pruncul şi-a găsit 
moartea? întrebă Jim, iar filantropul dădu din 
cap. Când a avut loc dispariţia? 

— Pot s-o fixez cu ajutorul datei când s-a 
petrecut accidentul. De fapt, e singura dată de 
la care se poate porni, căci am refăcut toată 
întâmplarea fără ca, practic, să mă fi ajutat 
cineva. Copilul a dispărut în luna august 1890. 

Jim rămase dezamăgit. 

— Speram să vă pot spune că pruncul 
trăieşte încă, dar mă tem că datele sunt greşite, 
afară de cazul când bătrânul nu şi-a făcut un 
obicei din a le încurca. 

— Nu cred c-ar fi singura lui ticăloşie, 
răspunse Wood. Mi se pare o acuzaţie fantastică 

de adus unui om cu reputaţie onorabilă ca Abe 
Bellamy. În ultimii cinci ani însă am dat de urma 
a două dispariţii misterioase, şi de fiecare dată 
copilul era al unui om care i se opusese în vreun 
fel. Cum v-am spus, pasiunea dominantă a vieţii 
lui a fost setea de putere. O fi nebun, deşi nu am 
nici o dovadă a acestei scuze. 

— Poate mai îmi daţi nişte amănunte, 
domnule Wood - zise Jim, dar john Wood din 
Belgia clătină din cap. 

— Mă tem că nu pot, răspunse el. 

— Cum se numea tatăl copilului? 

— Nici măcar asta nu pot să vă spun, 
răspunse celălalt calm. Vă rog să înţelegeţi, 
căpitane Featherstone, că am o răspundere în 
această problemă. 

Jim întoarse o pagină din caietul în care 
luase note şi spuse: 

— Să trecem atunci la un subiect mai puţin 
trist, spuse el zâmbind. Aţi fost prieten cu 
nepotul lui? Wood dădu din cap. Am impresia că 
a fost ucis într-o luptă aeriană. 

— Avionul lui a fost doborât deasupra 
Hanovrei - confirmă Wood - în timpul unui zbor 
de recunoaştere. 

— Vorbea vreodată de unchiul său? 

— Niciodată. 

— Avea ceva împotriva lui? 

— Nu mi-a spus niciodată. 

— Ştiaţi că e nepotul bătrânului Bellamy? 

John Wood ezită o clipă. 

— Da, ştiam. 

— Ce fel de om era? insistă Jim. Semăna cu 


unchiul lui? 

John Wood râse încet. 

— Nu-mi pot închipui doi oameni mai diferiţi. 

Jim reflectă un moment, cu mâinile încleştate 
sub bărbie şi cu privirea lăsată în jos. 

— V-aţi gândit vreodată, domnule Wood - 
spuse el încet - că tânărul Bellamy ar putea fi 
încă în viaţă şi că pentru un motiv oarecare îşi 
ascunde identitatea? 

Wood rămase tăcut. 

— Există această posibilitate. Câte nu se 
întâmplă în timp de război? Unii sunt daţi morți, 
iar mai târziu se dovedesc a fi foarte vii — 
răspunse el în cele din urmă. 

— Dar nu credeţi că e probabil? întrebă Jim. 
Vă  închipuiţi că, dacă ar fi fost viu, 
dumneavoastră, cel mai bun prieten al lui, aţi fi 
aflat. 

— Aţi uitat că am beneficiat de testamentul 
lui. Tot ce i-a aparţinut mi-a revenit mie. 

Înainte de a pleca, John Wood îi puse o 
întrebare la care se gândise tot timpul. 

— Aţi vorbit de nişte date care au putut fi 
încurcate, căpitane Featherstone. Aţi mai dat de 
vreo victimă a ticăloşiei lui Abe Bellamy?. 

Jim dădu din cap. 

— Vreţi să-mi spuneţi şi mie cine anume? 

— Mă tem că trebuie să urmez exemplul 
dumneavoastră şi să vă rog să nu insistaţi 
asupra acestei chestiuni, răspunse Jim zâmbind. 
Sunteţi sigur că furtul copilului la care vă referiţi 
a avut loc în 1890? 

— Nu încape nici o îndoială, răspunse Wood. 
Accidentul s-a întâmplat într-un loc numit River 


Bend. A rămas cunoscut sub nudele de 

catastrofa de la River Bend şi a avut loc la 29 
august 1890. 

Inainte de a lua trenul înapoi spre Belgia, 
john Wood dădu un telefon, dar, spre 
dezamăgirea lui, Spike lipsea din oraş. Îl primi 
domnul Syme, care, luând un interviu unui om 
interesant, se dovedi cu totul altfel decât cum îl 
ştia Holland. 

— Spike se găseşte încă la castelul Garre. 
Mâine însă am să-l chem de acolo, spuse Syme. 
Curiozitatea cititorilor în privinţa  Arcaşului 
Verde s-a cam evaporat. Nu şi-a mai făcut nici o 
apariţie aşa că bănuiesc c-o fi murit. Sau poate - 
adăugă el plin de speranţe - o să moară dacă-l 
aduc pe Spike înapoi la Londra. 


Capitolul 37. 
APARE UN OM 


Julius Savini avea presimţirea că şederea lui 
la castelul Garre se apropie repede de sfârşit. 
Bătrânul nu se dovedise deosebit de arogant sau 
arţăgos. Nu se petrecuse nimic ce-ar fi putut 
trăda intenţiile lui Abe Bellamy. Julius însă avea 
un simţ suplimentar, care-l prevenea că are să 
piardă bani. 

De la plecarea „noului majordom”, multe din 
sarcinile acestuia îi reveniseră lui Savini. Trebuia 
să se ducă dimineaţa să deschidă uşiţa care 
dădea la cămară şi la bucătărie, legată de 
cămară, ca să poată intra servitorii pentru 
curăţenie, să şteargă praful, să măture şi să 
frece pe jos. Personalul avea sarcina să-şi 
deranjeze cât mai puţin stăpânul. În bibliotecă 

se deretica în timp ce el îşi făcea plimbarea de 
dimineaţă prin parc - un obicei pe care îl urma 
fie că era frumos sau urât - iar dormitoarele şi 
coridoarele se măturau imediat după aceea. 

Şi totuşi, în ciuda faptului că aparent 
devenise indispensabil, Julius îşi dădea seama că 
bătrânul se gândeşte la o schimbare. Poate că 
amabilitatea lui  sinistră trezise  bănuielile 
secretarului.  Căpătând această convingere, 
Julius Savini începu să se uite atent în jur, ca să 
vadă cum putea să o şteargă profitabil. 

Bellamy ţinea puţini bani în casă. La 
sucursala din Londra a băncii sale depusese o 
mică sumă. Când avea nevoie de o sumă mai 
mare, Savini trebuia să ia maşina şi să se ducă la 
Londra pentru a o aduce. 

„O sumă mai mare” e un termen relativ, căci 
banii scoşi de Julius nu reprezentau suficientă 
importanţă pentru a justifica riscul. Fiind 
cunoscut de poliţie, şi ştiind că Abe Bellamy nu- 
şi făcea nici o iluzie asupra cinstei şi caracterului 
său, Julius socotea că furtul trebuia urmat de o 
fugă nu numai din Londra, dar şi din ţară. ll 
tenta Brazilia, deoarece, pe lângă clima plăcută 
a acelei vaste ţări, limba vorbită era limba lui 
natală. Studiase problema cu multă atenţie şi 
calculase cu judecata lui abilă suma exactă de 
care ar fi avut nevoie pentru a trăi uşor şi comod 
tot restul vieţii. Această sumă depăşea însă cu 
mult orice sumă pe care i-o încredința patronul 
său bănuitor. 

Bellamy îl lăsa să completeze cecurile, şi 
deci avea acces la carnetul de cecuri. Când 


hotări în cele din urmă că venise ceasul să dea 

lovitura, Julius adoptă un plan care avea 
avantajul de a fi simplu. Într-o dimineaţă îi 
aduse bătrânului un teanc de cecuri la semnat. 
Cele mai multe erau pentru plata cumpărăturilor 
mărunte, iar ultimul, pentru o agenţie de 
informaţii, reprezenta o sumă neînsemnată. 

— De ce nu le plăteşti bani peşin? bombăni 
Abe şi îşi întinse semnătura lui lăbărţată pe 
fiecare cec. 

Nu bănuia că Julius se hotărâse să achite 
chiar în bani peşin, în aceeaşi după-amiază. În 
loc să expedieze cecul, acesta se duse la agenţie 
şi plăti bani gheaţă. Cecul îl puse cu atenţie în 
portvizit. Suma, ca şi numele celui căruia i se 
plătea fuseseră scrise cu o cerneală care 
dispărea după trei ore. Când Julius cercetă din 
nou cecul, nu se mai vedea decât semnătura lui 
Abe Bellamy. În aceeaşi după-amiază se duse la 
Londra şi îşi vizită soţia. 

—  Cere-i lui Goldberg să-ţi pregătească 
paşaportul, spuse el. Rezervă un bilet de vapor. 
Cred că va trebui să călătorim unul cu un vapor 
şi celălalt cu altul. Eu am să merg cu avionul 
până la Paris, apoi am să iau un vapor german 
de la Vigo. Am un prieten la Lisabona, care are 
să-mi găsească un loc pe un vas şi o să-mi 
obţină şi-un paşaport portughez. 

— Ce fac cu apartamentul? întrebă ea. Aş 
putea vinde mobila... 

— N-ai să vinzi nimic! răspunse el violent. Ai 
să te trezeşti cu jumătate din poliţia din Londra 
făcând cercetări, mai înainte de-a vinde un 
birou! 


— Dar mobila face patru sau cinci sute de 

lire! protestă ea. 

Până şi cheltuitorul de Julius fu impresionat. 

— Am să plec singur, spuse el. Poate că o să 
fie mai bine. Tu poţi veni după câteva luni. O să- 
ţi fie uşor să scapi de poliţie, pleacă întâi la New 
York, apoi la Rio. Am să-ţi scriu la vechea 
adresă. 

Vechea adresă era restaurantul „El Moro”, 
unde soseau, zilnic numeroase scrisori cu nume 
ciudate, care erau ridicate pe furiş. 

Julius se întoarse la Garre. Când se aşternu 
liniştea în castel, scoase cecul din portvizit şi-l 
completă pentru suma de o sută de mii de 
dolari. Fondurile lui Bellamy erau în dolari, iar în 
momentul acela schimbul înclina în defavoarea 
lirei. După cum se aştepta, primele cuvinte ale 
lui Bellamy în dimineaţa următoare fură: 

— Am să te trimit mâine la Londra să scoţi 
nişte bani, Savini. 

— Pot să merg chiar azi, răspunse Julius, 
amintindu-şi că datase cecul pentru ziua aceea. 
N-am nici o treabă. 

— Ai să pleci mâine mai devreme! se răsti 
Bellamy. Completează cecul pentru cinci mii de 
dolari. 

Julius se întoarse cu cecul şi cu o scrisoare 
adresată direcţiunii băncii. 

— Ce-i asta? îl întrebă Abe bănuitor. 

— Ultima oară când am scos cinci mii de 
dolari - spuse şiret Julius - domnul Sturges mi-a 
comunicat că nu plăteşte sume mari decât dacă 
cecul are o scrisoare de acoperire. 

— Ar fi trebuit să te cunoască până acum, îi 
reproşă Abe. 

Îşi puse iscălitura în josul scrisorii prin care 
autoriza banca să achite purtătorului cecul 
prezentat. 

Era simplu, se gândi Julius, şi în ochi i se 
aprinse o licărire de satisfacţie răutăcioasă, 
anticipând furia bătrânului când va descoperi 
furtul. Între timp, el avea să fie departe de 
invectivele lui şi mai ales departe de mâinile lui 
uriaşe. 

Planul ieşise atât de bine, încât Julius deveni 
nervos. Ce se întâmpla dacă banca telefona la 
Garre şi cerea confirmarea cecului înainte de a-l 
plăti? Dacă se descoperea înainte de a ajunge la 
Paris? Savini tremură. 

În aceeaşi după-amiază, Abe Bellamy dădu 
dispoziţii ca maşina să fie gata pentru a-l duce la 
o destinaţie necunoscută. Julius bănuia că se 
întâlnea cu Coldharbour Smith, căci telefonase la 
Limehouse în acea dimineaţă. Abe Bellamy 
petrecuse un sfert de oră în dosul uşilor 
încuiate. Absența lui era binevenită, deoarece 
Julius avea o groază de treabă - scrisori de 
distrus, haine lăsate în urmă, care aveau să fie 
percheziţionate - aşa ca să nu rămână nici o 
indicație ce l-ar fi putut trăda. După ce arse 
ultima scrisoare şi cercetă minuţios ultima 
vestă, ieşi din cameră pe coridor, întrebându-se 
dacă nervii n-au să-l trădeze sub încordarea de a 
trăi împreună cu Bellamy următoarele 
douăsprezece ore. 

La capătul coridorului, aproape de scară, se 
afla uşiţa prin care se intra pentru a se face 
curat. Pe aici dispăruse Arcaşul Verde atunci 


când lăsase, pentru a marca drumul, o batistă 

însângerată. De la plecarea majordomului, uşa 
aceasta o închidea şi o deschidea Julius. Pe când 
se îndrepta spre camera lui, o văzu 
întredeschisă. Se hotări să se întoarcă pentru a 
o închide, căci după masa de prânz singura 
comunicare între bucătărie şi castel se făcea 
prin uşile de serviciu din faţa sufrageriei. 

În timp ce Julius stătea nemişcat, cu gândul 
dus la viitoarea lui fugă, văzu că uşa se deschide 
încet în afară. O clipă, inima încetă să-i bată. Era 
ziua în amiaza mare şi era foarte posibil ca 
intrusul să fie un servitor care venea să-şi 
termine treaba. Mişcarea uşii avea însă ceva 
atât de furiş şi de prudent, încât gândul îl duse 
la Arcaşul Verde. Rămase ca bătut în cuie. Uşa 
se deschise foarte încet, iar prin ea păşi cu grijă 
un om - un bărbat înalt, cu un aer cadaveric, cu 
capul descoperit şi cu ochelari cu ramă de baga. 
Aruncă o singură privire spre Julius, rămas 
perplex, apoi se trase înapoi cu o săritură şi 
închise uşa trântind-o. Julius nu se mişcă. Stătea 
cu gura căscată, holbându-se la uşa închisă. 
Omul care apăruse atât de dramatic şi de 
inexplicabil era domnul Howett! 


Capitolul 38. 
TERMOMETRUL 


Domnul Howett! Domnul Howett care 
folosise aceeaşi uşă prin care intrase Arcaşul 
Verde, pătrunzând astfel până în inima 
castelului, în ciuda precauţiunilor luate de 
Bellamy. 


Julius respiră adânc, intră în dormitorul său, 

scoase cecul fals şi-l arse în cămin. Întrezărise o 
cale mai profitabilă şi mai puţin primejdioasă. 
Howett era un om bogat şi putea aşadar să 
plătească! 

Scoase apoi, fără să se grăbească, cheile, 
descuie uşiţa, care se închidea automat, şi 
cobori scările de piatră până ajunse la cămară. 
După cum se aşteptase, încăperea era goală. 
Uşa care dădea în bucătărie nu fusese încuiată. 
Intră în domeniul stăpânit de bucătar. 

— Nu, domnule, n-a trecut nimeni pe aici, 
spuse bucătarul clătinând din cap. Femeile care 
au dereticat au plecat de câteva ore. 

Incercă uşa ce dădea în afară, dar era 
zăvorâtă şi blocată pe dinăuntru. Se întoarse în 
cămara pavată cu piatră, unde fusese găsită 
batista lui Valerie Howett. Prezenţa batistei nu 
mai constituia acum un mister. Cine altul decât 
domnul Howett o adusese cu el, poate din 
greşeală? Se ştie că suferea de miopie. Pe Julius 
puţin îl mai interesa dacă bătrânul avea să-l 
concedieze sau nu. Găsise o sursă de venituri 
pentru tot restul vieţii. Se plimbă prin parc, 
cercetă Lady's Manor cu aerul unui proprietar şi 
îşi făcu visuri de bani câştigaţi cu uşurinţă. 
Vederea unui om ce urca poteca spre pavilion îi 
distrase atenţia. Când îl recunoscu pe vizitator, 
inima începu să-i zvâcnească. Jim Featherstone! 

— Asta-i bună! Ce căutaţi aici, domnule 
Featherstone? întrebă el. 

Visurile lui trandafirii se destrămaseră subit. 

— Mă bucur de vremea asta frumoasă. Am 
auzit că bătrânul a plecat, deşi mă aşteptam să 
fie acasă când am părăsit Londra. 

— Nu puteţi pătrunde în castel, domnule 
căpitan Featherstone, spuse Julius nervos. Sunt 
şi aşa pe cale de a-mi pierde slujba. 

— Am fost informat, răspunse Featherstone. 

— A, da? se bâlbâi Julius. 

Jim aprobă din cap. 

— Savini - spuse el - când un om ca tine 
începe să se intereseze la agenţiile navale şi să 
strângă date despre vasele germane care fac 
legătura între Vigo şi Rio, am înţeles că te 
pândeşte primejdia imediată de a fi concediat şi 
că întrezăreşti o schimbare de aer şi de cadru. 
Pot să-ţi spun doar atât, că chiar dacă Abe 
Bellamy ar fi diavolul în persoană, datoria mea e 
să-l apăr de jaf, şi te previn, domnule Savini, că 
vei fi urmărit în mod sever dacă încerci să 
părăseşti Londra fie cu prozaicul feribot, fie pe o 
altă cale mai romantică. 

Lui Julius îi venea să leşine. Ce noroc 
avusese! 

— Nu ştiu de ce vă închipuiţi aşa ceva despre 
mine, domnule căpitan, răspunse el cu un aer de 
nevinovăție jignită. Încerc să mă îndrept, dar 
poliţiştii nu-mi dau prilejul. 

Jim râse. 

— Tonul tău de martir creştin are desigur un 
efect liniştitor asupra mea, zise el. Ascultă, 
Julius, îmi poţi fi de folos. Caut ceva în grădină. 
Nu am de gând să intru în holul aristocratic. 

— Ce căutaţi? întrebă Julius. 

Curiozitatea îi înfrânsese spaima. 

— Acum câteva nopţi am bătut mai mulţi 
ţăruşi în pământ. l-am găsit pe toţi, cu excepţia 
unuia. În noaptea când dulăii l-au gonit pe 

Arcaşul Verde. 

— Un ţăruş? întrebă Julius, gândindu-se o 
clipă că detectivul glumea. Singurul ţăruş:... 

— Asta nu era un ţăruş omenesc, îl 
întrerupse Jim. N-am de gând să-ţi explic 
motivele şi împrejurările în care l-am bătut. 
Ajută-mă să-l caut. L-am bătut în stratul de flori, 
aproape de zid. Apropo, acolo se află spatele 
bibliotecii lui Bellamy, nu? 

Arătă spre zidul spart şi cenuşiu. Julius 
continuă: 

— Ar fi trebuit să cunoaşteţi fiecare colţişor 
până acum, căpitane Featherstone, spuse el. 
Dacă bătrânului îi trece prin cap că am ştiut cine 
sunteţi, am să dau de dracu. 

— A angajat un nou majordom? 

— Eu sunt noul majordom, răspunse Julius 
furios. Diavolul ăsta bătrân mă tratează ca pe-un 
servitor! 

Cercetarea fu scurtă. Nu apucă să caute nici 
cinci minute, că Jim şi zări lucirea stinsă a 
oţelului. Scormoni pământul şi trase la suprafaţă 
ţăruşul bătut. 

— Ce-i asta? 

— Un termometru. lar temperatura indicată e 
de 22°. Pot să ţi-o spun mai înainte de a mă uita 
la el, zise detectivul. Şterse noroiul de pe 
apărătoarea de sticlă a instrumentului şi cercetă 
cât indica. Atunci fluieră. Patruzeci şi patru de 
grade! spuse el în şoaptă. 

Nu mai exista nici o îndoială în această 


5 Joc de cuvinte. Ţăruş, în limba engleză, se spune spike. De aici 


legătura cu Spike Holland, reporterul. 

problemă. Instrumentul înregistra singur, şi firul 
roşu dinăuntru arăta 44°. 

— Patruzeci şi patru de grade, repetă el şi-l 
privi pe Julius, care rămăsese uluit. Pământul de 
aici, Savini, are douăzeci şi două grade mai mult 
decât cel de oriunde din altă parte. Ceea ce - 
adăugă el - reprezintă o justificare a notei de 
plată a gazului. 

— Dar ce importantă are asta, la urma 
urmei? întrebă Julius. Şi ce rol joacă nota de 
plată a gazului? Doar nu vă închipuiţi că 
Bellamy încălzeşte pământul!? 

— Exact asta îmi închipui, răspunse 
Featherstone. 

Studie din nou termometrul. Temperatura 
constantă indica 30°, dar într-o anumită 
perioadă, între clipa când fusese plasat şi apoi 
scos, termometrul marcase o ridicare a 
temperaturii până la 44°. 

— Nu pricep ce înseamnă toate astea, 
domnule căpitan, zise enervat. Ce-am să-i spun 
bătrânului când se întoarce? 

— N-ai să-i spui nimic, răspunse 
Featherstone cu o voce suavă. Ai să te menţii la 
aceeaşi discreţie care a caracterizat atât de 
admirabil atitudinea ta cât timp am avut 
onoarea să dorm sub acelaşi acoperiş cu tine. 

Julius fu scutit să mintă, căci în momentul 
când Featherstone se întorcea să plece, după 
colţul  aleii apăru automobilul lui Bellamy. 
Milionarul sări dinăuntru mai înainte ca maşina 
să oprească. 

— Ai venit cu un alt... cum îi zice... mandat? 


întrebă el. Mă bucur că te văd, căpitane 

Featherstone. Ceea ce îmi place în Anglia e felul 
cum vin oamenii, neinvitaţi. Ce-i asta? întrebă el 
violent. 

Fără să rostească un cuvânt, Jim îi întinse 
lungul ţăruş de oţel. Bătrânul se încruntă. 

— Cu câteva nopţi înainte de a părăsi 
serviciul dumitale, domnule Bellamy, mi-am 
îngăduit să dau un ocol castelului şi să înfig în 
pământ astfel de instrumente. Fiecare conţinea 
un termometru care înregistrează singur, şi 
toate, cu excepţia acestuia, pe care nu l-am 
găsit imediat, indicau o temperatură a 
pământului de 22°. Ultimul termometru arată 
însă 44°. 

Abe Bellamy nu schiţă un gest. 

— Poate că ai descoperit un vulcan - spuse el 
- sau un izvor cu apă termală. Ai de gând să mă 
arestezi fiindcă pământul de nu ştiu unde e mai 
fierbinte? 

— Am remarcat doar că e ciudat. 

Bellamy râse răguşit. 

— Imi pare rău că trebuie să dezamăgesc un 
om inteligent ca dumneata, Featherstone, zise 
el. Dacă ai să faci cercetări la pavilionul de la 
intrare, ai să descoperi că, datorită 
meticulozităţii mele americane, am instalat apă 
caldă pentru portar. Ai atins conducta de apă 
caldă - asta e a doua oară când te înşeli. Chicoti 
ca şi cum ar fi făcut o glumă reuşită pe contul 
detectivului. Cu toate acestea - continuă el - 
sunt foarte curios să ştiu ce ţi-ai închipuit că ai 
găsit? 

— Fireşte, nu mă aşteptam să dau de o 


conductă cu apă caldă la doisprezece centimetri 

adâncime, răspunse Featherstone. 

Explicaţia bătrânului era perfect logică. 
Pentru prima oară Jim îşi dădu seama că Bellamy 
marcase un punct în defavoarea lui. Cercetările 
la pavilionul de la intrare, făcute fără sfială, 
confirmară afirmaţiile milionarului. Îi mărturisi 
eşecul său lui Spike Holland care îl ascultă plin 
de înţelegere. 

— Nu ştiu exact ce m-am aşteptat să găsesc, 
zise el. M-am gândit că dacă s-a consumat mai 
mult gaz, atunci s-a folosit într-un loc unde nu se 
vede. În timp ce mă aflam la castel, am avut 
prilejul să examinez aparatul de marcat, iar la 
Garre se consumă mai mult gaz decât ar putea 
justifica sobele sau maşina de gătit. 

— Vreau să-ţi comunice ceva, zise Spike când 
isprăviră cu problema gazului. În sat a sosit un 
străin, după plecarea ta. Stă într-o căsuţă lângă 
Lady's Manor. L-am văzut rătăcind noaptea pe 
drumul din vecinătatea casei domnului Howett. 

Featherstone râse. 

— Sunt sigur că l-ai văzut, spuse el ironic. E 
unul din oamenii mei, lăsat aici ca să fie atent la 
ce se întâmplă. Din păcate, şeful îl recheamă 
astăzi, continuă el pe un ton mai serios. Avem 
nevoie de oamenii noştri şi n-am putut găsi nici 
un motiv rezonabil ca să-l păstrez aici. Rămâne 
doar ca tu, Holland, să mă ajuţi cu tot ce poţi. 
Am să-ţi mărturisesc că sunt convins că 
domnişoara Howett se află într-o mare 
primejdie. Nu-ţi pot spune în ce constă 
primejdia, fiindcă nu ştiu nici eu. Ştiu, totuşi, că, 
pentru un motiv oarecare, pe care nu-l înţeleg, 


Bellamy o urăşte de moarte pe fată. Şi dacă nu 

mă înşel, plănuieşte să-i facă un rău. Dacă vrei 
să rămâi, am să vorbesc cu redactorul-şef şi-am 
să aranjez cu el. Îi pot spune destule ca să 
înţeleagă că despre castelul Garre se poate încă 
scrie un reportaj grozav. Şi dacă mă ajuţi, o să 
am grijă să ai ce scrie în reportaj. 

— Ce vrei să fac pentru tine? 

— Vreau să stai toată ziua în pat, iar noaptea 
undeva în apropiere de Lady's Manor. 

— ÎI cauţi pe Arcaş? 

Featherstone clătină din cap. 

— Arcaşul nu mă deranjează, spuse el. Poate 
să se păzească singur şi sunt mulţumit că nu are 
nimic cu domnişoara Howett. Arcaşul pe care îl 
pândesc eu e Coldharbour Smith, şi crede-mă că 
e mai primejdios pentru liniştea mea sufletească 
decât cel mai ucigaş arcaş îmbrăcat vreodată în 
verde. 

Pierind spre oraş în seara aceea, opri maşina 
în vârful urcuşului dinspre Garre Hill şi privi 
înapoi. Silueta tristă a castelului se proiecta 
ameninţător şi sinistru pe cerul roşiatic al 
apusului. Ce secret ascundeau acele ziduri? se 
întrebă el. Ce tragedii adăposteau? Era convins 
că nu-i descoperise încă taina. 


Capitolul 39._ 
FEMEIA CARUNIA 


În aceeaşi seară, la ora opt, o servitoare 
împinse în biroul lui Abe Bellamy o masă pe 


rotiţe pe care se afla o cină uriaşă. O aşeză într- 

un loc liber din spatele pupitrului la care şedea 
milionarul, aduse un scaun şi se grăbi să iasă, 
spunând: 

— Masa e servită, domnule. 

Abe Bellamy nu păruse să-i observe 
prezenţa. La auzul vocii ei bombăni ceva, fără ca 
servitoarea să poată auzi. Păşi încet spre uşă şi 
o încuie. Apoi, fără să se aşeze la masă, începu 
să aranjeze mâncarea în farfurii. Când termină, 
se apropie de pupitru şi-l împinse, dându-l la o 
parte de pe covorul pe care se afla. Făcu covorul 
sul cu multă grijă, dezvăluind parchetul de 
dedesubt. 

Luă dintr-un sertar al biroului o mică 
ventuză, a cărei prezenţă îl nedumerise deseori 
pe Julius. Apăsă cu ea o mică suprafaţă pătrată 
de lemn ce constituia un motiv al parchetului, 
apoi o ridică, scoțând la iveală o minusculă 
gaură de cheie. Vâri înăuntru cheia de pe lanţ. 
Prinse şi săltă marginile de lemn ale unei trape 
cu muchiile drepte, atât de abil mascată în 
desenul parchetului, încât, o dată lăsată la loc, 
nu putea fi descoperită Dedesubt se vedeau dale 
masive de piatră, având fixată în ele o mică 
broască. 

Vâri din nou cheia şi apăsă, punând piciorul 
pe piatră. Rotindu-se pe o axă de oţel, dala se 
întoarse pe jumătate, dând la iveală o scară de 
piatră. Reveni la masă, luă o farfurie şi cobori în 
încăperea de dedesubt. Deşi era întuneric, îşi 
croi drum până la o bancă, aşeză pe ea farfuria 
şi, cu un chibrit, aprinse o lampă cu gaz. La 
celălalt capăt al încăperii se afla o uşă. Trase 
zăvorul şi o împinse. 

Înainta într-o direcţie ce ducea în afara 
zidurilor castelului. Într-adevăr, uşa prin care 
trecu era fixată în fundaţia zidului, atât de gros 
în acest loc, încât când uşa se deschise, Bellamy 
păru că înaintează printr-un scurt tunel. În dosul 
ei se afla o încăpere mare. În afară de ea se mai 
aflau încă două mici încăperi. Camera era 
luminată de şase lămpi cu gaz situate în dosul 
unor globuri opace. Era cea mai izbitoare odaie 
din castel, cu pilonii ei masivi de piatră şi cu 
bolta întunecată a tavanului. Fusese mobilată 
fără să se facă economie de bani. Podeaua de 
piatră era acoperită cu covoare splendide, 
draperii scumpe ascundeau zidurile. 
Pretutindeni se aflau fotolii şi sofale. Pe o 
măsuţă stătea un vas mare de argint, în care se 
ofileau câteva flori. Abel Bellamy adusese 
personal fiecare mobilă în cameră, strecurând-o 
pe furiş. 

Aşeză farfuria pe masă şi privi împrejur. 
Camera era goală. Se duse spre o uşă şi o 
deschise. În dosul ei se găsea o chicinetă cu 
absolut tot ce trebuie. Dincolo de ea, printr-o 
uşă dată de perete, se vedea o cameră lungă de 
baie. Se întoarse nemulţumit în prima încăpere. 

— Elaine! strigă el aspru. 

Din cea de a treia odaie ieşi încet o femeie. 
Era îmbrăcată într-un capot de culoare închisă, 
drept de sus până jos. Păşea lent şi absent. 

— Ţi-am adus cina! se răsti el. Te-ai gândit 
vreodată ce s-ar întâmpla dacă aş uita? Să 
presupunem c-aş muri brusc. lzbucni în hohote 
de râs la această idee. Cine te-ar putea găsi? Ai 


muri de foame aici, Elaine. Peste o sută de ani, 

poate peste o mie de ani te-ar descoperi şi te-ar 
aşeza la un loc cu vechile regine. Ce zici, Elaine? 

Auzise asta de atâtea ori, încât nu-i mai 
dădea nici o atenţie. Singurul indiciu că-l auzise 
totuşi fu că îşi trase încet un scaun la masă şi se 
aşeză. Bellamy o privi cum mânca aproape 
mecanic. Opt ani de detenţiune solitară se 
întipăriseră pe faţa ei palidă şi străvezie. Şi 
totuşi, nici încercările prin care trecuse, nici 
umilinţele la care fusese supusă zilnic, nici 
insultele,  grosolăniile şi nici brutalitatea 
studiată pe care şi-o impunea Abe Bellamy nu-i 
zdrobiseră spiritul şi nici nu-i aduseseră vreo 
cută pe faţa ei de o frumuseţe stranie. Ar fi 
putut fi socotită o femeie de treizeci de ani, dar 
părul ei cărunt trăda o vârstă mai înaintată. 

Bellamy se sprijini de unul din pilonii imenşi. 
Stătea cu braţele încrucişate la piept şi o privea. 

— Elaine Held, azi am văzut-o pe Valerie, 
zise el. Ţi-ar fi trimis salutări dacă ar fi ştiut. 
Draga mea, într-o lună are să fie o logodnică 
fericită. ÎI mai ţii minte pe Coldharbour Smith? 

Femeia îşi ridică privirea spre el. 

— Nu te cred când îmi spui că ai văzut-o pe 
Valerie sau că ar fi pe undeva prin apropiere. O 
altă minciună de-a ta. Tot ce mi-ai spus e numai 
minciună. 

— ÎI cunoşti pe Coldharbour Smith? repetă el. 

Femeia nu-i răspunse, dar mâna care ducea 
un pahar cu apă la buze tremură. 

— N-ar strica să-ţi aduci aminte de el, spuse 
el ridicând vocea amenințătoare. Cred c-ai să-l 
vezi din nou în curând. La castel e un copoi care- 


şi vâră nasul peste tot, şi când te-a apucat 

nebunia zilele trecute, te-a auzit. Da, doamnă, 
stătea chiar deasupra capului dumitale şi te-a 
auzit zbierând. Râse, iar ecoul străbătu camera 
subterană. Un băiat deştept. A luat temperatura 
solului şi-a dat de bucătăria ta. A ghicit bine, dar 
eu l-am păcălit. 

Femeia continuă să nu-i răspundă. Bellamy 
era atât de obişnuit cu aceste tăceri, încât 
încetaseră să-l mai supere. Continuă: 

— Valerie e drăguță. Da, doamnă, e Elaine 
Held întreagă. Aceaşi ochi, acelaşi păr, aceleaşi 
maniere groaznice de înfumurată. Se mărită într- 
o lună. 

Cu un suspin, femeia se ridică de pe scaun, îl 
fixă câteva secunde, apoi spuse: 

— Mă gândesc la Valerie ca la o moartă. 

— Eşti o proastă. Ai fost întotdeauna o 
proastă. Ţi-am oferit o ocazie, când am vrut să 
mă căsătoresc cu tine. Acum nu mai am chef. 

— Asta e cel mai amabil lucru pe care mi l-ai 
spus. O, Doamne, aş vrea să mor! 

Işi acoperi faţa cu mâinile şi corpul i se 
cutremură. 

— De ce nu mori? o întrebă bătrânul 
dispreţuitor. Fiindcă eşti laşă! De ce nu mori? E 
uşor. Întoarce unul din aceste robinete de gaz şi 
culcă-te. Ai cuțite... nu le poţi ascuţi? 

— Nu vreau să mor aşa. Vreau să trăiesc să 
te văd pedepsit pentru tot răul pe care l-ai făcut 
pe lume, pentru toată durerea adusă de tine 
inimilor omeneşti, Abe Bellamy. 

Bellamy rânji. Se apropie repede de ea şi o 
apucă de umăr. 


— Te temi de moarte! spuse el privind-o 

feroce în faţă. Eu, unul, nu mă tem. Aştept ziua 
când am să fiu lovit, eu acolo sus, iar tu aici 
dedesubt, fără ca nimănui să-i treacă prin cap. 
Mă va întovărăşi acest gând plăcut. lar când au 
să mă care din castel, au să păşească peste 
mormântul tău, Elaine, şi ei n-au să ştie, şi tu n- 
ai să ştii, şi eu n-am să ştiu! 

Femeia se înfioră. 

— Nu eşti om, murmură ea. 

Abe îi dădu drumul, luă farfuria şi, 
balansând-o în palmă, privi femeia gânditor. 

— N-au să te găsească niciodată, vorbi el de 
unul singur. Niciodată! Am să te ţin aici. Dacă te- 
aş scoate, ar fi numai pentru a te aduce înapoi. 

Se îndepărtă brusc de ea, ieşi pe uşă, o 
trânti şi trase zăvorul. Luă farfuria pe care o 
aşezase jos, sui scările şi o aşeză la loc pe masa 
din bibliotecă. Dala de piatră reveni în poziţia 
iniţială şi se închise cu un clinchet. 


Capitolul 40. 
ARCAŞUL 


Dulăii de la castelul Garre erau ţinuţi într-o 
veche magazie care adăpostise câinii de 
vânătoare ai familiei de Curcy pe vremea când 
Columb, copil, se juca pe străzile din Genova. 
Abe Bellamy fixase regulile după care trebuiau 
hrăniţi. Ultima masă li se servea devreme după- 
amiaza. Erau lăsaţi apoi intenţionat flămânzi. Un 
câine flămând păzea mai bine, devenea sălbatic, 
susţinea bătrânul. li hrănea personal dimineaţa. 
li găsea de obicei aşezaţi într-un şir solemn în 

faţa dormitorului său, cu capetele lor inteligente 
ridicate spre el. 

— Mâine te duci la oraş, Savini. Întoarce-te 
devreme. Am auzit că eşti căsătorit! 

— Da, domnule, răspunse Julius, întrebându- 
se de unde aflase. 

Ştia ca nu-i spusese Featherstone. Brusc îi 
veni o idee: îl trădase Coldharbour Smith, 
cunoscut prin lipsa lui de scrupule. 

— Mi s-a spus că ai o nevastă foarte nostimă, 
zise Bellamy, privindu-şi secretarul pe sub 
sprâncenele stufoase. O femeie bine, nu-i aşa? 

— Întocmai, domnule, răspunse Julius, curios 
de ce avea să urmeze. 

— Smith i-a găsit o slujbă grozavă, spuse 
Bellamy, continuând să frunzărească o revistă 
ilustrată. Bănuiesc că nu te supără faptul că mai 
scoate şi ea un ban... în mod cinstit, nu-i aşa? 

Julius trecu eu vederea insulta, curios să afle 
intenţiile bătrânului. Evenimentele luau într- 
adevăr o întorsătură neaşteptată. Nu-şi închipui 
o clipă că patronul său se transformase într-un 
prieten dezinteresat. Nu era în firea lui. 

— Mă bucur să aud asta, domnule, spuse el 
politicos. Fay e o fată bună şi nu ştie nimic 
despre viaţa pe care am dus-o... 

— Nu minţi, a făcut parte din banda ta. Julius 
îl blestemă în sinea lui pe informator. Dacă ar fi 
cinstită, n-aş avea nevoie de ea. In orice caz, 
Smith n-ar avea. Scrie-i, Savini, sau nu, mai bine 
du-te s-o vezi. Tot pleci la oraş mâine. Opreşte- 
te şi stai de vorbă cu ea. Spune-i să accepte 
dacă Smith îi cere concursul. Va fi bine plătită, 
spune-i şi asta. 

Încheie discuţia, smucind din cap cu o 
mişcare caracteristică. 

După ce-l întovărăşi pe bătrân până la 
coteţele câinilor, Julius se duse la culcare. Nu 
stătea niciodată să-i vadă. 

Peste câteva minute, Bellamy se întoarse, 
urmat îndeaproape de dulăii înfometați ce-l 
aşteptau plin de speranţe în timp ce el baricada 
şi zăvora uşa. Câinii îl întovărăşiră pe scara 
largă. Bellamy se opri în pragul camerei lui şi se 
uită de jur împrejur. Unul din câini se întinsese 
în capul scărilor, iar ceilalţi miroseau uşa 
camerei lui Savini. 

Castelul se cufundase în tăcere. Ticăitul 
vechii pendule din hol ajungea până la Savini, 
care, suferind de insomnie, încerca să ghicească 
motivele interesului brusc al bătrânului faţă de 
Fay. Trecuse de miezul nopţii când auzi lipăitul 
labelor pe coridor. Unul dintre câini schelălăi 
încet şi prelung. 

Bellamy îl auzi şi se trezi pe dată. Se dădu 
jos din pat şi se duse să arunce o privire. Câinii 
se plimbau neliniştiţi pe coridor. Văzându.-l, 
schelălăitul răsună din nou. 

— Gura! se răsti bătrânul violent. 

Dulăul suflă greu, apoi se lungi la picioarele 
stăpânului său cu labele întinse şi cu ochii la el. 
Abe închise uşile şi le încuie. După câteva 
minute adormi. 

Bătea ora două când uşa ce dădea în cămară 
prinse să se deschidă atât de lent şi de tăcut, 
încât un câine tolănit la vreo zece metri nici 
măcar nu întoarse capul. Uşa se închise la fel de 


încet. Pe jos însă, lângă zid, se afla un obiect 

care nu fusese acolo mai înainte, şi anume un 
castron mare plin cu lapte. Unul din câinii ce 
rătăcea prin holul de jos îl văzu primul şi 
plescăitul lui zgomotos îi atrase şi pe ceilalți. 
Animalele flămânde se repeziră la castron şi-şi 
vârâră  boturile înăuntru. Castronul se goli 
repede. Câinii plecară şi se întinseră satisfăcuţi, 
lingându-şi picăturile de lapte de pe labe. 
Câinele care găsise castronul se tolăni cu capul 
între labe şi cu ochii închişi. Aproape simultan, 
ceilalţi doi câini se întinseră pe o parte. După 
cinci minute, o siluetă verde se strecură pe uşă 
şi se îndreptă grăbită spre capul scărilor, unde 
se afla ascuns tabloul de control al luminilor din 
hol. Un gest, şi coridorul se cufundă în întuneric. 

Silueta înainta tăcut, oprindu-se să dea lao 
parte din drum un câine adormit. Dulăul 
întredeschise ochii, dar omul în verde îl bătu 
încet pe spinare şi îi mângâie urechile 
mătăsoase. Animalul adormi la loc. 

În lumina slabă, silueta rămase nemişcată în 
faţa uşii de la camera lui Abe Bellamy. Părea 
subţirică şi îngrozitor de înaltă. Din cauza 
imobilităţii, faţa albă şi buhăită arăta grotesc şi 
înfiorător. Omul ţinea într-o mână un arc lung, 
verde, iar la şold avea o tolbă plină de săgeți. 
Penele verzi de la coada lor sclipeau în întuneric. 
Aşteptă vreme îndelungată. Apoi se aplecă şi 
vâri în gaura cheii un instrument subţire şi cu 
vârful lung. De mânerul instrumentului era fixată 
o sârmă subţire ce ieşea din tolbă. Prinse vârful 
cheii şi-l întoarse. Învârti fără zgomot mânerul 
instrumentului şi deschise uşa larg. Avea acum 


în faţa ochilor uşa din interior, îmbrăcată în 

piele. Cu ajutorul aceluiaşi instrument, atinse 
bara metalică ce trecea prin uşă şi servea de 
partea cealaltă pentru a reţine zăvorul când se 
ridica. Acest ciudat instrument trebuie să fi fost 
foarte magnetizat, căci curentul lui acţionă prin 
bară, ridicând suficient zăvorul ca uşa să se 
deschidă... 


Abe Bellamy se trezi când arătătoarele 
fosforescente ale deşteptătorului de pe noptieră 
arătau ora patru şi un sfert. Privi din obişnuinţă 
uşile, ca să vadă dacă sunt deschise. Văzându-le 
închise, se culcă la loc. În timp ce-şi sucea perna 
căutând o poziţie mai comodă, auzi un clinchet. 
Se dădu jos din pat ca să-şi ridice cheia ţinută pe 
lanţ, care căzuse pe jos. 

Ramase în pat treaz şi îngândurat. Nu avea 
gânduri prea plăcute. Îşi zicea că Valerie Howett 
dormea probabil la ora asta, fără să viseze la 
primejdia care o păştea. 

În privinţa asta se înşela, căci Valerie era cât 
se poate de trează în clipele acelea. 

Într-un anumit moment, toate femeile îşi dau 
seama că realizarea unui scop în viaţa lor, până 
atunci aparent liberă şi necontrolată, depinde în 
mare măsură de alţii. Sentimentul e plăcut, dar 
şi enervant. Şi e cu atât mai enervant când 
nimeni nu încearcă să-ţi domine viaţa, iar 
legăturile sunt vagi şi nesigure. 

Relaţiile lui Valerie Howett cu Jimmy 
Featherstone atinseseră acel stadiu când, deşi 
nu discutaseră serios despre dragoste sau 
căsătorie, fata se simţea atât de legată de el, 


încât dacă un bărbat ar fi cerut-o în căsătorie, ea 
244 


s-ar fi considerat logodită cu Jim. 

Nu-şi făcuseră nici o declaraţie de dragoste. 
Nu ştia nici măcar dacă el e liber să se 
căsătorească cu ea. Încercă să lămurească 
această problemă, trecând în revistă 
împrejurările când îl cunoscuse. Renunţă, dându- 
şi seama că după toate probabilitățile, Jim 
Featherstone nu se interesa de ea decât ca de 
„un caz”. Tatăl ei îl rugase să manifeste faţă de 
ea un interes profesional, iar interesul rămăsese 
probabil profesional, în ciuda acelui tremur 
ciudat din vocea lui când îi urase noapte bună 
lângă gard. Se gândi la lucruri mai plăcute. Avea 
impresia că nu-l văzuse de o veşnicie, deşi, de 
fapt, nu trecuseră decât câteva ore. Resimţea 
violent absenţa lui, ceea ce o enervă şi o făcu să 
rupă scrisoarea pe care i-o scria. Mai exista un 
motiv. Scrisorile către Jim deveneau din ce în ce 
mai lungi. Se pomeni umplând zece pagini, fără 
să fi apucat să-şi exprime nici măcar jumătate 
din gânduri. Nu-l putea interesa fiecare gest al 
ei, îşi spuse ea tristă, privind paginile rupte şi 
aruncate în coşul de hârtii. Brusc, înţelese că 
scria mereu una şi aceeaşi scrisoare. Stinse 
lumina şi se urcă în camera ei. 

Domnul Howett se retrăsese mai devreme ca 
de obicei. Valerie lăsă servitoarea să încuie şi, 
uşor nemulțumită de propria ei nehotărâre, se 
duse şi ea la culcare. Fără să-şi dea seama de 
ce, avea sentimentul că cercetările în privinţa 
Elainei Held îşi pierduseră ceva din urgenţa lor. 

Odaia ei se găsea la faţadă, cu vederea spre 
grădină. În spatele gardului se afla drumul. 


Detectivul de gardă fusese retras. Se uită de la 

fereastră şi văzu un om mergând agale pe 
mijlocul drumului. Surprinse licăritul unei ţigări 
de foi. Zâmbi în sinea ei, ştiind că Spike Holland 
îşi asumase sarcina de a o păzi. Precauţiile luate 
de Jim o îmbărbătară. 

Dormea de obicei bine, dar în noaptea asta 
se suci în aşternut, până când căzu într-un somn 
odihnitor. Se deşteptă de două ori, iar a doua 
oară se dădu jos din pat şi-şi încălzi puţin lapte. 
Se uită la drumul pustiu. Spike nu se mai vedea. 
Valerie speră că reporterul se dusese la culcare. 
Işi trase capotul pe ea, îşi luă papucii în picioare 
şi aprinse o lumânare. Tocmai deschidea uşa 
camerei, când un zgomot o făcu să stingă 
imediat lumânarea. De jos se auzeau voci, 
şoapte. 

Cu inima zvâcnind se strecură până la rampa 
scării şi privi în hol. Nu se vedea nimic, deşi 
vocile deveniseră mai clare. Cineva plângea 
încet. Nu visa. Se ciupi ca să fie sigură că nu 
visează. Să-l scoale pe tatăl ei? Ridică mâna să 
bată la uşa lui, dar ezită. 

De jos se auziră din nou şoapte şi un 
plânset. Nu putea fi o servitoare. Dacă i s-ar fi 
făcut rău vreuneia dintre ele noaptea, ar fi fost 
chemată. 

Apăsă clanţa de la uşa tatălui ei, intră şi 
bâjbâi prin întuneric. Patul era gol. Nu-i venea 
să creadă. Aprinse lumânarea cu degete 
tremurătoare. In pat nu se culcase nimeni. 
Pijamaua stătea frumos împăturită pe pernă. 

După prima clipă de uimire, se linişti. 
Probabil că-l auzise pe domnul Howett. ÎI 


chemase desigur vreo servitoare. 
246 


Cobori scările cu lumânarea aprinsă. La 
zgomotul paşilor ei pe trepte, deşi păşea încet, 
şoaptele şi plânsetul încetară. Merse drept spre 
salon. De acolo se auziseră zgomotele. Incercă 
uşa, dar o găsi încuiată. 

— Cine-i acolo? întrebă ea repede şi 
emoţionată. 

O clipă, nu-i răspunse nimeni, apoi auzi din 
nou şoaptele: 

— E tata, Valerie. 

— Ce s-a întâmplat? întrebă ea cu un suspin 
de uşurare. 

— Discut cu un prieten. Vin eu sus la tine, îi 
răspunse el ezitând. 

— Dar cine e acolo, tată? insistă ea mirată. 

— Du-te, te rog, la culcare, draga mea, o 
somă domnul Howett. Nu vreau să se trezească 
servitorii. 

Se întoarse nemulțumită şi urcă în odaia ei. 
Cine era prietenul venit în vizită la acea oră a 
dimineţii? De ce nu se culcase tatăl ei? Ciudat, 
căci domnul Howett, de când ţinea ea minte, nu- 
şi  călcase niciodată  tabieturile.  Avusese 
întotdeauna impresia că-i un om care urăşte 
misterele şi iată-l amestecat într-unul din cele 
mai mari. Nu-l putea înţelege. Nu era deloc în 
firea lui. Se simţea totuşi liniştită că el era unul 
din cei ce vorbeau în şoaptă. Cine era însă 
celălalt? 

Se aşeză pe marginea patului, lăsă uşa 
deschisă şi ascultă. În curând auzi pe cineva 
ieşind din sufragerie şi uşa de la intrare 
deschizându-se. Incapabilă să-şi mai înfrâneze 


curiozitatea, se furişă până în capătul scărilor şi 

privi în hol. Din fericire se ţinea de rampă, căci 
altfel ar fi putut leşina. În mijlocul holului, 
luminat slab de lumina ce pâătrundea prin uşa 
deschisă, se afla Arcaşul Verde! 


Capitolul 41. 
INDOIALA 


Aruncă o singură privire sinistrei siluete, 
apoi se întoarse, fugi în camera ei şi încuie uşa 
în urmă. De necrezut, imposibil, în afara oricărei 
raţiuni. Tatăl ei! Cine fusese vizitatorul? 

Auzi duduitul slab al unui automobil, dar nu 
se sculă să privească. instinctul o avertiză că 
străinul plecase şi că al lui fusese plânsul pe 
care-l auzise. Dar domnul Howett... Arcaşul 
Verde! O apucă ameţeala. _ 

Rămase cu capul în palme. Il auzi pe tatăl ei 
urcând scara în camera lui, închizând şi încuind 
uşa. 

Valerie cobori devreme la micul dejun. Deşi o 
durea capul şi se simţea sfârşită de oboseală, 
era foarte curioasă să audă explicaţiile tatălui ei 
- nu se putea gândi la el altfel decât ca la tatăl ei 
- în legătură cu întâmplările din noaptea trecută. 
Nu trebuia să-i facă nici cea mai mică aluzie la 
faptul că-i cunoştea secretul. Când domnul 
Howett veni să-şi ia micul dejun, ea îl salută ca 
şi cum nimic nu s-ar fi întâmplat. 

— Vizitatorul tău a stat foarte târziu azi- 
noapte, tată, spuse ea aşezându-se în faţa lui. 

Domnul Howett arăta palid şi bolnav. Era 


limpede că nici el nu dormise. 

— Da, Val, răspunse el, evitându-i privirea. 
Ţi-am promis c-am să vin la tine azi-noapte, nu? 
Am... ei bine, am avut un şoc. Aş vrea să te rog 
să nu discutăm despre asta., 

— Desigur, tată, spuse ea cu o falsă bună- 
dispoziţie. 

— Mă aşteptam să fii puţin speriată - reluă el 
discuţia puţin mai târziu - şi tocmai asta voiam 
să evit. Te-ai dus în odaia mea? Valerie dădu din 
cap. Şi-ai găsit patul gol. Sunt sigur că asta te-a 
neliniştit, draga mea. Aş fi dat oricât să nu te fi 
trezit. 

— A fost cineva foarte important? 

— Într-adevăr foarte important, zise el grav. 
Valerie, nu-mi place cum sunt pregătite ouăle 
astea. 

Era o veche observaţie de-a lui pe care o 
folosea întotdeauna când dorea să schimbe 
subiectul la micul dejun. 

— Astăzi mă duc în oraş, spuse el când masa 
se termină. Trebuie să văd neapărat pe cineva 
care vine de la Philadelphia şi poate că am să 
întârzii. 

Dădea explicaţii atât de amănunțite asupra 
vizitei ce urma să o facă în oraş, încât Valerie 
înţelese că nu-i spunea adevărul. Renunţă să 
mai pună întrebări, căci, în aparenţă, purtarea 
lui nu avea nimic extraordinar, deşi ar fi putut 
să-şi aducă aminte că doar cu o zi mai înainte îi 
declarase că numai boala l-ar fi smuls de la 
scrierea cărţii lui de istorie. 

Într-un fel, Valerie era însă fericită că tatăl ei 
pleacă. Voia să întrebe o groază de lucruri pe 


servitoare şi poate că o cercetare atentă a 

salonului avea să-i dezvăluie identitatea 
vizitatorului. 

Domnul Howett plecă imediat după micul 
dejun. Văzându-l, Spike se grăbi să vină la 
Lady's Manor. 

— Sper că nu s-a întâmplat nimic, nu-i aşa, 
domnişoară Howett? întrebă el neliniştit. 

— Ce întrebare din partea îngerului meu 
păzitor! îi răspunse ea zâmbind. 

Spike făcu o mutră acră. 

— Îngerul dumneavoastră păzitor s-a aşezat 
lângă un gard şi a căzut într-un fel de comă. 
Văzând figura ei alarmată, Spike o lămuri că de 
fapt adormise. Ar fi trebuit să fiu în pat, 
pregătindu-mă pentru sarcina ce mi-am asumat - 
zise el - dar adevărul e că trăiesc zile atât de 
interesante, încât nu-mi mai vine să mă duc la 
culcare decât atunci când se apropie clipa să 
pornesc în patrulare. La castel au avut loc nişte 
încurcături. 

— Ce s-a petrecut? 

— Omul de smarald a devenit activ noaptea 
trecută. Când bătrânul s-a trezit azi-dimineaţă, 
şi-a găsit câinii adormiţi ca urmare a unui drog 
puternic luat în timpul nopţii. 

— Drogaţi din nou? întrebă ea surprinsă. 

Spike dădu din cap. 

— Tocmai l-am văzut pe Julius. Mi-a spus că 
bătrânul o să ţină pe viitor câinii la el în cameră 
şi că a făcut un scandal formidabil! A trezit toţi 
servitorii, i-a înnebunit cu întrebările, iar acum 
spune c-o să cheme poliţia. 

— Bietul domn Savini trebuie să fie într-o 


stare de nervi îngrozitoare, zise fata plină de 

simpatie pentru el. 

— Deloc! replică Spike. Nu l-am văzut 
niciodată atât de îndrăzneţ şi de vioi. Tratează 
întreaga istorie ca pe o glumă şi spune că n-ar fi 
stricat dacă, în loc să-i adoarmă, Arcaşul Verde i- 
ar fi otrăvit. Tatăl dumneavoastră a plecat dis- 
de-dimineaţă, domnişoară Howett. 

— Da, are o întâlnire la Londra. 

— Ca şi Julius, trăncăni Spike. Apropo, am 
vorbit azi-dimineaţă la telefon cu Featherstone. 

— Domnule Spike, a trecut vreo maşină pe 
aici devreme, dimineaţă? 

— Da, răspunse el imediat. Ea m-a trezit. O 
maşină Delarge de două locuri, cu capota trasă, 
deşi nu ploua. Mă întreb de unde venea atât de 
devreme? De ce? 

— Am văzut-o trecând pe sub fereastră. M-a 
trezit şi pe mine - îl minţi ea, şi interesul dispăru 
de pe faţa lui Spike. N-aţi văzut cine era la 
volan? 

— În treacăt. Farurile ei m-au trezit. Trebuie 
că dormiţi foarte uşor, domnişoară Howett, 
fiindcă n-am auzit niciodată o maşină care să 
facă atât de puţin zgomot. M-a izbit că era 
condusă de o femeie, îmbrăcată într-o pelerină 
largă. Nu i-am zărit faţa decât o secundă. 

— Mai era cineva în maşină? 

— N-aş putea să jur, răspunse Spike. Dar de 
ce, domnişoară Howett? zise el bănuitor. S-a 
întâmplat ceva azi-noapte la Lady's Manor? 

— Nimic, răspunse ea grăbită. Mă întrebam 
doar cine o fi mergând cu maşina la o oră atât de 
matinală. 


După plecarea lui Spike, Valerie începu să 

chestioneze cu tact servitorii. Nu află nimic nou 
de la el. Nici în salon nu dădu peste ceva care să 
trădeze identitatea vizitatorului. Să cerceteze şi 
camera tatălui?... Numai obligaţia faţă de cel 
care, la început din dragoste pentru copii, o 
salvase, apoi o îndrăgise ca pe propria sa fiică, o 
făcu să renunţe la planul ei. Nu-i rămase decât 
confirmarea celor ce văzuse personal. 


Capitolul 42. | 
LUI FAY I SE FACE O OFERTA 


Deşi Julius plecase devreme, Fay apucase să 
primească o vizită înainte de venirea lui. Nu era 
cineva pe care ţinea neapărat să-l vadă, căci 
Coldharbour Smith nu se bucura de o reputaţie 
dintre cele mai bune. 

— Julius nu-i acasă, spuse ea. E plecat la 
ţară. 

— Crezi că nu ştiu? răspunse Coldharbour. 
Stă la un prieten al meu, domnul Bellamy. 

— Prietenul tău? rânji Fay. Îmi place că ai 
tupeu, Smith. În orice caz, nu-ţi dau drumul în 
casă. Îmi stric reputaţia. 

— Las-o moartă! răspunse domnul Smith. Am 
ceva de discutat cu tine. Am venit tocmai de la 
Limehouse să-ţi ofer bani, şi vreau să-l ajut şi pe 
Julius. Fay, dacă îmi dai drumul în casă, te faci 
cu nişte bani. 

Fay mai deschise puţin uşa. 

— Intră! se răsti ea. Dar să nu stai mult, 
Smith. Te previn că am o bucătăreasă şi o 
servitoare. 

— Din partea mea poţi să ai şi pe 

arhiepiscopul de Cantenbury, răspunse 
Coldharbour jignit. Am venit să discutăm afaceri. 
În plus, Julius are să sosească într-un sfert de 
oră. 

— De unde ştii? îl întrebă ea surprinsă. L-ai 
văzut? 

— Nu, dar l-a trimis Bellamy la oraş şi i-a 
spus că poate întârzie puţin, ca să-şi viziteze 
soţia. 

— Ştie? întrebă ea cu ciudă. 

— Bineînțeles, răspunse domnul Smith 
dispreţuitor. Un gentleman ca Bellamy ştie totul. 
Numai datorită mie şi-a păstrat Julius postul. 
Când Bellamy a descoperit cu cine are de-a face, 
a voit să-l dea afară, dar eu i-am spus... 

— Hai să discutăm despre afaceri, zise Fay 
plictisită. Ai luat-o prea de dimineaţă cu basme 
d-astea. De fapt, Julius i-a mărturisit singur 
domnului Bellamy. 

Smith izbucni într-un hohot de râs. 

— Atunci minţim amândoi, căci Bellamy n-a 
aflat nici de la mine şi nici de la Julius. Dar asta 
n-are nici în clin nici în mânecă cu discuţia 
noastră. Ascultă, Fay - spuse el aplecându-se 
peste masă şi coborând vocea - pot să-ţi ofer 
patru sute de lire... fără ca, practic, să faci ceva. 

Fay îl privi în adâncul ochilor. 

— Tu n-ai da nici patru cenți cuiva ca să nu 
facă nimic, Smith. Ce vrei? Nu învârtesc nimic 
necinstit, ai priceput? Dacă vrei să-ţi cuceresc 
un bărbat, caută pe alta, fiindcă eu m-am lăsat 
definitiv. 

— Formidabil! exclamă Smith cuprins de 


admiraţie. Mă bucur să aud asta, Fay, fiindcă şi 

eu m-am lăsat de afaceri murdare. Ce-ţi cer eu e 
o treabă la fel de cinstită ca... - îşi frământă 
creierii căutând un termen de comparaţie - în 
fine, e o treabă cinstită. O cunoşti pe tânăra 
Howett? 

Fay răspunse că da. 

— E nostimă, nu? Ai avut o mică scenă cu ea 
la restaurantul „El Moro”. 

— N-am avut nici o scenă, răspunse Fay 
calm. Am salutat-o, şi-asta a fost tot. 

— Aşa am auzit şi eu, zise Smith sarcastic. 
Să ştii, Fay, că mă duc şi eu pe la „El Moro” şi 
aflu ce se întâmplă. Nu contează, totuşi. Vreau 
să glumesc puţin pe socoteala lui Featherstone. 
li face o curte turbată fetei. Dă târcoale tot 
timpul casei Howett. E un tip lipicios, care-şi 
închipuie că nu-i rezistă nimeni. 

— Ce pofteşti? îl întrebă Fay. 

— Uite ce e, zise Smith încet. Să presupunem 
că te duci şi-i faci o vizită acestei fete - poţi să 
iei o maşină, fiindcă nu contează cheltuielile - ca 
să discuţi cu ea. Are să accepte pe loc, fiindcă te 
cunoaşte. Asta - zise el ridicând prevenitor un 
deget - nu trebuie să-i spui lui Julius. 

— Soţului meu îi spun întotdeauna totul, 
răspunse Fay demnă. 

— Poate că da, poate că nu, răspunse 
Coldharbour Smith. Asta nu vreau însă să-i spui. 
Ai priceput? 

— Ei, ia zi, ce doreşti? repetă Fay 
nerăbdătoare. 

— Du-te şi viziteaz-o ca pe-o prietenă - vorbi 
Smith repede, căci se făcuse târziu şi se aştepta 
ca Julius să pice dintr-o clipă în alta. Această 

Howett caută pe cineva, o femeie. Nu-i în toate 
minţile, zise el şi se bătu semnificativ cu degetul 
pe frunte. l-a intrat în cap că mama ei e închisă 
la castelul Garre. De fapt, mama ei a murit, dar 
nimeni nu ştie unde. Vreau să te duci şi să-i spui 
c-ai văzut-o pe doamna Held - ţine minte numele 
- la clubul Golden East. Zi-i că-i ţinută în mare 
secret şi că n-ai văzut-o decât întâmplător. 
Arată-i că ştii o cale de a intra la Golden East şi 
că o poţi lua acolo în orice noapte. Dacă 
pomeneşte cumva că vrea să-l cheme pe 
Featherstone, previn-o că dacă aduce poliţia are 
toate şansele ca doamna Held să fie luată de la 
club şi să n-o mai vadă niciodată. Nu uita să-i 
spui asta. 

— Şi ce-o să se întâmple cu Valerie? 

— Nimic. O aduci la club, aranjăm să se 
danseze, să se ia o mică cină... 

Fay clătină din cap. 

— Nu mă bag, spuse ea. E o manevră josnică 
dacă femeia pe care o caută e mama ei, asta 
indiferent dacă fata e nebună sau nu şi fac pariu 
că nu-i nebună! Ce-o să păţească atunci când 
ajunge la club? Ştiu eu cu cine te înhăitezi, 
Smith. N-aş călca nici eu la Golden East 
neînsoţită de un bărbat de încredere. 

Smith se lăsă pe spătarul scaunului şi se 
strâmbă la ea. 

— Poţi să-i spui lui Julius că ţi-am cerut să-i 
joci o festă lui Featherstone. Nu-i nevoie să-i dai 
însă amănunte despre plan. 

— Nu ştiu dacă am vorbit destul de limpede - 
zise Fay - dar îţi repet că nu mă bag. Caută pe- 
alta. 

255 


— Te-am găsit pe tine şi tu ai s-o faci, spuse 
Coldharbour Smith. De ce ţi-e teamă? N-o să i se 
întâmple nimic rău fetei; e doar o glumă, 
ascultă-mă pe mine. 

— Ai un umor grozav, Smith - zise Fay pe un 
ton hotărât - dar nu-mi prea vine să râd de ce 
povesteşti. 

— Dacă Savini ţi-a spus să te porţi aşa... 

— Chiar dacă o sută de Savini mi-ar fi cerut 
să fac această treabă murdară, tot n-aş fi 
acceptat, spuse Fay. Am terminat, Smith. Uite că 
vine Julius. 

Auziră uşa închizându-se şi imediat apăru 
Savini. Rămase surprins şi nu se bucură deloc la 
vederea lui Coldharbour Smith. 

— Am discutat cu soţia ta, Julius, îi comunică 
acesta. Poate că reuşeşti tu s-o convingi. Am 
nevoie să mă ajute. Îi dau bani buni, patru sute 
de lire. 

— Bellamy a pomenit de cinci sute, replică 
Julius cu spiritul lui practic. Vrei, Fay? o întrebă 
el. 

Fay clătină din cap. 

— Nici pentru cinci milioane - răspunse ea, 
iar Julius îşi dădu seama, după tonul ei că 
hotărârea e definitivă. 

— Mai discutaţi, zise Coldharbour şi se ridică 
să plece. Nu uita, Fay... 

— Doamna Savini! îl repezi ea. Am un nume 
de familie dobândit legal. Foloseşte-te de el, 
Smith. 

— Domnul Smith! mârâi acesta şi ieşi. 

Julius nu deschise vorba până nu auzi uşa 


închizându-se în urma vizitatorului. 
256 


— Bătrânul cere să faci asta, Fay. De ce 
refuzi? 

— E o treabă murdară, Julius, răspunse ea 
calm. Prea murdară pentru mine. N-am chef să 
mă murdăresc de tot. N-am să-ţi spun ce mi-a 
cerut Smith, fiindcă i-am promis, şi nu ţi-ar folosi 
la nimic. 

Julius îşi muşcă unghiile gânditor. 

— Nu insist - zise el spre surprinderea ei, 
căci Fay se pregătise de ceartă. Bănuiesc că-i 
vorba de ceva ce nu ţi-ar plăcea să faci, deşi nu 
m-aş fi aşteptat să te opui cu atâta înverşunare. 

— Ţi-ai schimbat planurile de plecare, Julius? 

Soţul ei dădu din cap. 

— N-ai putut să faci rost de bani? 

— l-am avut în buzunar - răspunse el vesel - 
dar un venit constant şi sigur e preferabil urnei 
sume globale. Pe lângă asta, Featherstone ştia 
totul despre planurile mele de plecare. Nu ţi-am 
scris, temându-mă să nu fie deschisă scrisoarea. 
Ştia însă că am făcut unele investigaţii şi 
cunoştea până şi vaporul cu care urma să plec. E 
deştept acest Featherstone! zise el fără să-şi 
poată stăpâni admiraţia. 

Nu era nimic extraordinar în faptul că nu 
insista ca ea să-i dea amănunte despre planul lui 
Coldharbour Smith. Acest cuplu ciudat făcuse o 
convenţie tacită ca nici unul să nu se bage prea 
adânc în treburile celuilalt. Un aranjament 
excelent, căci îi scutea uneori pe amândoi de 
situaţii foarte jenante. Îşi putu da seama după 
tonul lui Fay că propunerea lui Smith nu era 
numai  nepractică, dar şi primejdioasă. O 
cunoştea pe Fay şi toanele ei foarte bine. 

Julius Savini era un aventurier complet lipsit 
de scrupule, un hoţ fără remuşcări, escroc a 
cărui conştiinţă se confunda cu cercetările 
poliţiei. O iubea însă pe această femeie de 
moravuri uşoare înhăitată de mică cu hoţii, 
crescută în atmosfera crimei şi îndrumată de 
Baldie Clayton, părintele ei, un asasin. Julius îi 
pregătea nu numai o viaţă de lux, ci şi una 
lipsită de orice griji. Această ambiţie îl 
determinase să aleagă metodele mai puţin 
riscante şi, după el, mai rezonabile ale 
şantajului, decât riscurile legate de un furt pe 
scară mare. 

— Mă întorc acum, spuse el. L-am lăsat pe 
bătrân îngrozitor de furios. Fantoma a reapărut 
noaptea trecută. 

— Arcaşul Verde? 

— Nu înţeleg de ce vine, zise Julius dând din 
cap. Face o mare nebunie, şi dacă-l prinde... vai 
de capul lui! 

Fay se întoarse brusc spre el. 

— Ce tot baţi câmpii? spuse ea curioasă. 
Parc-ai vrea să nu fie prins. 

— Într-adevăr, nu vreau, îi răspunse Julius. 

— Ascultă, Julius, acest Arcaş Verde nu-i 
cumva o născocire de-a ta? 

— De-a mea? repetă el dispreţuitor. Ce, crezi 
că-i de joacă cu dulăii ăia? N-aş face-o chiar dac- 
aş şti că-mi dă bătrânul toţi banii pe care-i are. 

Julius vorbea sincer. 

După plecarea lui, sună telefonul. Recunoscu 
vocea lui Smith. 

— Ai discutat cu Julius? 


— Da, răspunse ea laconic. 

— Accepţi? 

— Da, zise Fay, zâmbind forţat. Sunt femeia 
care acceptă cel mai uşor în tot oraşul. 

— Atunci faci ce ţi-am cerut? 

— Să ştiu că mor şi n-o fac, răspunse ea, 
apăsând pe fiecare cuvânt. 

— Julius are să-şi piardă postul, îi răspunse 
violent Smith de la celălalt capăt al firului. lar tu 
ai să dai de dracu. Îi joci lui Savini cea mai rea 
festă pe care i-ai făcut-o vreodată, Fay. Eu însă 
ţin aşa de mult la el, încât am să-i dau 
posibilitatea să câştige uşor o groază de bani. N- 
am să-ţi mai cer nici măcar să te murdăreşti pe 
mâini. 

— În regulă spuse ea. Voiai să mă vâri într-o 
mocirlă, şi-i trânti telefonul. 

Nu subestima câtuşi de puţin mârşăviile de 
care era în stare Coldharbour Smith. Nu avusese 
niciodată sentimentul siguranţei, iar reacţia ei 
permanentă era de autoapărare. Nu obişnuia să 
se amestece în afacerile altora, deşi de data 
asta se gândea serios s-o prevină pe Valerie 
Howett de primejdia ce-o pândea. Ideea puse o 
asemenea stăpânire pe ea, încât în cele din 
urmă telefonă la Garre. | se transmise că nu 
exista legătură telefonică cu Lady's Manor. Îşi 
aminti că Julius îi pomenise de Spike Holland şi 
telefonă la „Mistreţul albastru”. Spike lipsea 
însă şi nu se întorcea decât peste o oră. N-avea 
altceva de făcut, decât să... 

Dădu din cap nehotărâtă. Avea să-i scrie lui 
Valerie şi să-i comunice ce-i propusese Smith, 
lăsând-o să-şi ia propriile măsuri. Nu-i plăcea 
deloc ideea de a intra în legătură cu James 

Featherstone. Uneori era posibil şi chiar îngăduit 
să informeze o viitoare victimă. Un denunţ la 
poliţie însemna încă o înjosire în propriii ei ochi. 

Valerie se afla la oficiul poştal, unde se 
găseau şi cabinele telefonice, şi se pregătea să 
cumpere nişte mărci, când dintr-un birou apăru 
diriginta poştei. 

— Vai, domnişoară, aţi fost chemată la 
telefon. Tocmai am întrerupt legătura. L-a căutat 
şi pe domnul Holland la „Mistreţ”, dar nici el nu 
era acasă. 

— Cine m-a căutat? întreba Valerie curioasă. 

— O voce de femeie. 

Valerie rămase nedumerită. Cunoştea vreo 
şase femei; puţin probabil însă ca vreuna dintre 
ele s-o fi căutat la Garre. Prietenele ei ştiau că 
nu există legătură telefonică, iar, pe deasupra, 
chemarea fusese mutată la hanul „Mistreţul 
albastru”, la Spike. Asta însemna că era ceva în 
legătură cu castelul. 

Jim Featherstone fusese. Fireşte! Secretara 
lui telefonase! 

— Puteţi să-mi daţi un număr de la Londra? 
întrebă ea. 

În zece minute vorbea cu Jim. 

— Nu, nu te-am căutat eu, Valerie. Şi nu-i 
nici o doamnă serviciul meu. Cine crezi că era? 

— N-am nici cea mai vagă idee. Am crezut că 
eşti tu fiindcă a încercat să ia legătura şi cu 
domnul Holland. Mai ştii ceva de el? 

— Da. Vorbeşti de câinii drogaţi, nu? 

— Nu-i aşa că-i ciudat? Nu crezi că-i destul 
de ciudat ca să vii chiar tu până aici şi să 
cercetezi personal? 

— Am să vin mâine. Doreşti să vin în noaptea 
asta? o întrebă el cu atâta nerăbdare, încât ea 
se făcu roşie la faţă. 

— Nu, mai bine mâine - se grăbi ea să-i 
răspundă şi încheie convorbirea. 

„Cine să fi fost?” se întreba ea în timp ce se 
întorcea la Lady's Manor. Nu era femeia care 
plânsese, şi totuşi cine atunci? Îşi puse aceeaşi 
întrebare de o sută de ori, şi îşi spuse că atunci 
când se va întoarce tatăl ei îi va cere să-i 
dezvăluie secretul, ca să-şi poată găsi astfel 
liniştea sufletească. 

Când trecu prin faţa porţilor de la Garre, îl 
văzu pe Abe Bellamy mergând agale pe pajişte şi 
îndreptându-se spre intrarea castelului. Deşi era 
cu spatele la ea, îi recunoscu. Simţind parcă 
instinctiv că e privit, el se întoarse brusc cu o 
iuţeală surprinzătoare pentru un om atât de 
masiv ca el. Valerie îl salută cu o mişcare a 
capului. El nu-i răspunse. Nici măcar nu-şi ridică 
un deget la şapcă, ci o privi feroce până ce ea 
dispăru. 


Capitolul 43. 
DONJONUL GOL 


La întoarcerea sa, Julius îl găsi pe bătrân în 
parc. Pentru prima oară, Bellamy părea 
nerăbdător să-l vadă. Opri maşina pe alee cu un 
gest, iar Julius se dădu jos. 

— Ai văzut-o pe soţia ta? se răsti el. 

— Da, domnule, am văzut-o. 

— Are să facă ce i-a cerut domnul Smith? 


— Nu - răspunse Julius cu îndrăzneală - a 

spus că n-o interesează această treabă. 

— Cred că ştii că asta înseamnă c-am să te 
dau afară! îl ameninţă Bellamy. 

— Regret foarte mult, domnule... - începu 
Julius. 

— Dă-mi banii, mârâi Bellamy. 

Secretarul îi numără în mână bancnotele 
ridicate de la bancă. 

Julius se apropia de intrarea în castel, când 
patronul său îi strigă să se întoarcă. 

— Ţi-a spus soţia ta ce doreşte domnul 
Smith? 

— Nu, domnule. 

Bătrânul îl privi cercetător. 

— În regulă, zise el. 

Ordonă să i se aducă devreme masa de 
seară, căci nu mâncase la prânz. Nu-i păsa de 
femeia cu părul cărunt. | se lăsase o rezervă de 
conserve să le folosească atunci când treceau 
zile întregi fără ca el s-o viziteze. Uneori o lăsase 
intenţionat două zile fără hrană - o răutate la 
care, spre ciuda lui, ea nu reacţionase. Era 
mândru de castel, dar şi mai mândru de 
închisoarea secretă. O mobilase cu mâna lui, şi 
tot personal instalase gazul şi sistemul de 
ventilaţie. Introducerea electricităţii prezenta 
prea multe primejdii... Un scurtcircuit putea să 
aducă electricieni care-ar fi scormonit peste tot 
la castel. Sârmele n-ar fi putut fi tot atât de bine 
ascunse cum erau conductele de gaz. Lucrase o 
săptămână ca să lege unul dintre vechile coşuri 
ale clădirii principale cu odaia subterană şi să 
asigure un curent constant de aer proaspăt. 


Masa de seară fu servită la ora şase şi avea 

aceleaşi proporţii ca de obicei. Julius, care 
supraveghea serviciul, se retrase. De data asta, 
bătrânul mâncă mai întâi, şi numai după aceea 
încărcă tava pentru nenorocita femeie. Se 
gândea la Arcaşul Verde. Ce minunat ar fi fost 
să-l prindă, şi să-l vâre în celula chinurilor, jos, 
sub nivelul pământului, şi să-i închidă în nas 
zăbrelele de oţel, lăsându-l acolo să-şi facă an 
de an sânge rău, iar în cele din urmă să moară 
necunoscut. Trapa de piatră ce dădea la celulele 
de sus putea fi cimentată. Il putea ţine acolo 
până înnebunea... La acest gând, respiraţia lui 
Bellamy se acceleră. Cine era Arcaşul Verde? La 
început îl bănuise pe Julius. Apoi îi trecuse prin 
minte că ar fi putut fi Featherstone, polițistul ce- 
şi vâra nasul peste tot. Nu cumva era o femeie? 
Valerie? Ar fi fost o răzbunare plăcută. Pentru 
Valerie ar fi construit o nouă celulă, la nivelul 
inferior. Clătină sceptic din cap. Celălalt plan era 
mult mai bun. Smith! Chicoti extrem de 
satisfăcut, se ridică şi împinse biroul. 

În seara asta nu se grăbea, căci nu avea 
chef. Duşumeaua parchetată se ridică pe 
balamalele ei ascunse. Întoarse cheia în broasca 
din piatră. Dala se roti pe axul ei. Dar nici atunci 
nu-i veni să coboare scările. Se gândea ce-i de 
făcut cu Valerie. Era oare mai bine s-o lase pe 
seama lui Smith?... Nu prea avea încredere în el. 
Putea să se bizuie pe Smith că-i va face viaţa un 
infern fetei lui Elaine Held? 

Cobori în întuneric, clătinând tava. Aprinse 
gazul şi deschise uşa. Aşeză tava pe masă şi o 
strigă pe femeie. Se duse drept în dormitor şi 
împinse uşa cu piciorul. 

— Ţi-am adus mâncarea. Răspunde când te 
strig! răcni el. 

Nu-i răspunse însă decât ecoul propriei sale 
voci. 

— Elaine! urlă el. 

Urmase oare sfatul lui şi murise? Căutase să 
scape de închisoare, dând drumul la gaz? Nu 
simţea nici un miros de gaz. 

Împinse uşa de la bucătărie. Camera era 
goală. Fugi ca un nebun din odaie în odaie, se 
uită în dosul pilonilor, de parcă ea s-ar fi ascuns 
acolo, zvârli sofaua, zdrobind-o, apoi alergă la 
uşă şi trase cu ochiul afară. 

— Elaine! zbieră el. 

— Dar Elaine nu se afla acolo. Femeia 
căruntă dispăruse! 

Unde? Trebuia să fie acolo, trebuia. Nu mai 
exista altă ieşire. 

Zidurile erau solide. Nu exista nici o uşă 
secretă şi nici un coridor, din cele care i se 
spusese că sunt cu nemiluita la Garre. încercase 
fiecare stâncă, fiecare dală din pardoseala 
tocită. 

Se repezi în dormitor şi trase patul de lângă 
perete. Poate că se ascundea acolo, ca să-l 
sperie. Dar patul era gol. În dosul lui nu se afla 
nimeni. Cele câteva rochii ale ei atârnau de două 
cârlige bătute cu mare greutate în zid. 

Se aşeză năucit şi îşi prinse capul în mâini. 
Femeia căruntă dispăruse. Unde? Şi cum? Nu 
exista decât un singur drum, iar acesta ducea 
prin bibliotecă. Chiar dacă ar fi ieşit pe acolo... 
Dar nu putea să iasă pe acolo. Uşa era zăvorâtă. 


Arcaşul Verde! Din nou Arcaşul Verde!... Dar 

Arcaşul Verde n-ar fi putut să treacă prin 
duşumea. Altă cheie care să descuie lacâtul nu 
mai exista. Fusese special făcută de un lăcătuş 
neamţ. Broasca şi casa de bani se deschideau cu 
aceeaşi cheie. Cheiţa închidea uşa de oţel şi 
ţinea şi piatra nemişcată. 

Duse tava la loc în bibliotecă şi studie trapa 
de piatră înainte de a o închide. Nu se vedea 
nimic, iar suprafaţa ei nu prezenta nici măcar o 
zgârietură care să arate că ar fi fost forţată. 
Cheia, la rândul ei, nu avea duplicat. Era cu 
neputinţă ca femeia căruntă să fi ieşit pe acolo. 

Se făcuse aproape nouă când părăsi 
biblioteca. Julius îl privi cu atenţie, căci în trei 
ore înfăţişarea bătrânului se schimbase mult. 
Avea o expresie pierdută, o faţă cenușie, oribilă. 

— Dă-mi legătura cu Limehouse - spuse el - 
şi trimite-l încoace pe Sen. 

Julius rămase uluit. Şoferul Sen nu trecuse 
niciodată pragul castelului Garre. 

Sen era asiatic. Abe Bellamy îl descoperise la 
Seattle, când se dusese acolo cu avionul. Sen 
era un om costeliv, cu un aer de nepătruns şi 
fusese crescut la o misiune americană. Avea 
ciudata calitate de a înţelege patru limbi şi de a 
nu vorbi nici una, căci era mut din născare. 

În afară de erudiție, acest avantaj îi oferise 
şi posibilitatea unei slujbe. Abe îi plătise ca să 
urmeze cursurile unei şcoli moto. Il ţinuse apoi 
în serviciul său timp de optsprezece ani. Locuia 
într-un garaj construit de Bellamy într-un colţ 
îndepărtat al parcului. Trăia din puţin şi curat, 
ocupându-şi timpul liber care i-l mai lăsa 
îngrijirea marii limuzine Rolls cu traducerea lui 

Lun Yii - culmea! - în englezeşte. Numai Bellamy 
ştia ce bani primeşte Sen. Ce făcea însă cu ei, 
nici stăpânul său nu bănuia. 

Deşi bătrânul nu-i adresa mai mult de 
douăzeci de fraze pe an, Sen nu cunoştea decât 
un singur zeu căruia i se închina: Abe Bellamy. 
Poate că deficienţa lui îi dezvoltase un nou simţ, 
o percepţie mai acută a minţii stăpânului său. 
Era singurul om din lume pe care Abe nu-l 
teroriza şi cu care nu se certa niciodată. Sen 
primea ordinele prin telefon şi bătea în furcă o 
dată pentru a semnaliza că a înţeles şi de două 
ori când dorea să i se repete mesajul. Arăta 
destul de bine. Avea ochi negri, trişti, şi 
trăsături plăcute. În uniforma lui de şofer, nu i 
se mai distingea naționalitatea. Într-un buzunar 
din interiorul maşinii ţinea la îndemână mai 
multe bucăţi de carton. Pe una stătea scris: Sunt 
mut, dar vă înţeleg. Pe celelalte se aflau notate 
cereri de benzină, anvelope etc., de care ar fi 
putut avea nevoie pe drum. 

Trăia într-o izolare completă de castel. Îl 
evita până şi pe Julius, iar singura tentativă 
făcută de secretar de a se împrieteni cu el 
fusese primită de Sen cu o privire fixă şi o 
retragere grăbită. 

Featherstone  înţelesese oarecum relațiile 
dintre Bellamy şi şofer şi nu încercase să 
strângă legăturile cu Sen şi aşa destul de vagi. 
Odată, când Sen îşi condusese stăpânul cu 
maşina într-un oraş din apropiere, Jim îi 
percheziţionase camerele, fără să găsească ceva 
demn de luat în seamă, cu excepţia unei vaste 


biblioteci de literatură asiatică şi a unei 

curăţenii desăvârşite în odăi. 

Abe Bellamy se gândise într-un timp să-şi 
instaleze şoferul în castel, ca să-l pândească pe 
Arcaşul Verde, dar renunţase la acest plan. 
Imposibilitatea lui Sen de a scoate un strigăt se 
dovedea fatală succesului. 

Julius chemă şoferul la telefon şi lovitura de 
răspuns, în furcă, se auzi imediat. 

— Domnul Bellamy doreşte să vii imediat. 
Fără maşină, doar tu. 

Sen sosi în curând. În momentele libere 
purta o bluză cu mâneci lungi. Îşi făcu apariţia în 
faţa stăpânului său cu mâinile ascunse în 
faldurile cămăşii. 

— la cea de-a doua maşină şi pleacă la 
Newbury Junction; rămâi în aşteptare pe drumul 
întunecat ce duce de la staţia de benzină. 
Schimbă şi placa cu numărul maşinii. Ai să iei pe 
cineva şi ai să-l duci unde îţi spune el. Te întorci 
la Garre astă-seară. 

Sen înclină din cap în semn că a înţeles şi 
aşteptă noi dispoziţii. Văzând că asta era tot, 
ieşi din cameră. 


_ Capitolul 44. 
FAY IŞI CALCA PRINCIPIILE 


Jim Featherstone se îmbrăca pentru masa de 
seară. Valetul său făcu remarca, în treacăt, că 
nu părea să se bucure în mod deosebit de 


întâlnirea pe care, până atunci, o aşteptase cu 

atâta nerăbdare - reuniunea vechilor camarazi 
de arme, căci lua parte la dineul anual al fostului 
său regiment. 

— Ai grăit adevărul, Angus, zise Jim. 
Niciodată nu m-am simţit mai puţin înclinat să 
ascult discursurile patriotice şi aluziile 
mişcătoare la primejdiile înfruntate împreună şi 
la privaţiunile îndurate. 

— Poate că după ce-o să beţi câteva 
păhărele... - începu valetul cu optimism. 

— Vrei să spui că voi fi mai fericit după ce-o 
să beau, răspunse Jim plictisit. Află, Angus, că 
te-nşeli. Nu-mi vine să mă duc la dineul ăsta 
fiindcă aş dori să fiu cu totul în altă parte. 

— E o premieră la teatrul de revistă Gaiety, 
domnule, zise Angus. 

— Nici nu-mi trece prin cap să mă duc la 
premiera de la teatrul de revistă Gaiety. În orice 
caz, premierele nu mă interesează. 

— Sunt sigur, domnule - răspunse politicos 
Angus - că v-aţi simţi mult mai fericit la clubul 
dumneavoastră, la o partidă de bridge. 

— M-aş simţi foarte nefericit la club, jucând 
o partidă de bridge, îi răspunse Jim cu răbdare. 
Te implor, Angus, nu mai scormoni în secretele 
mele înfricoşătoare. 

— Am înţeles, domnule, zise Angus. Nici n-aş 
îndrăzni să fac aşa ceva. Aţi înnodat îngrozitor 
cravata de seară, domnule. 

În timp ce valetul îi potrivea cu îndemânare 
cravata de seară, Jim se întrebă ce-ar spune 
calmul Angus dacă i-ar mărturisi că doreşte să 
se afle în salonul de la Garre, privind cei mai 


frumoşi ochi din lume. Angus probabil că l-ar fi 

disprețuit, căci valetul nu iubea pe nimeni. 
Locuia împreună cu mama lui şi creştea iepuri de 
casă, pentru a-i vinde. 

Dineul se dovedi o adunare foarte veselă, iar 
o clipă Jim regretă lenea care l-ar fi putut 
împiedica să se întâlnească cu atâţia camarazi 
buni, alături de care trăise şi aproape murise în 
timpul acelor ani hidoşi de război, în Flandra. 

Petrecerea se termină, în ce-l privea pe Jim, 
la ora unsprezece, când plecă la Scotland Yard 
ca să primească rapoartele, căci ţinea locul unui 
superior aflat în concediu. 

Ajunsese la birou şi răsfoia repede scurtele 
note de arest întocmite, când intră ofiţerul de 
serviciu. 

— Vă caută o doamnă, domnule, zise el. 

— M-a aşteptat? 

— Nu, de-abia a sosit. 

— Cine e? întrebă Jim, iar gândul îi fugi 
imediat la Valerie. 

— N-o cunosc, domnule. Spune că e ceva 
foarte important, o domnişoară numită Clayton. 

— Fay! exclamă Jim surprins. Condu-o 
înăuntru, te rog. Apoi: Ascultă, Fay, asta eo 
bucurie neaşteptată! 

Fay rămase în prag. Îl măsură pe Jim din cap 
până în picioare, admirându-l fără să vrea, căci 
detectivul arăta chipeş în hainele sale de seară 
şi cu pieptul strălucind de decorații. 

— Nimeni n-ar crede că eşti poliţist, 
Featherstone. Pari aproape un gentleman. Ce 
sunt tinichelele alea de pe haina ta? 

— Medalii câştigate la expoziţiile de vite. Nu 


vrei să iei loc? Percy are să reacționeze mai 

rapid dacă ai să te simţi mai comodă. 

— Care Percy? întrebă ea, luată prin 
surprindere. 

— Ei, „persi”-flajul! lartă-mi gluma asta 
proastă, dar tocmai m-am despărţit de nişte 
subalterni binedispuşi şi mi-am cam pierdut 
simţul umorului. Ascultă, Fay, ce te aduce aici? 

— Aş dori să renunţi să-mi mai spui Fay, 
răspunse ea înţepată. Îmi închipui că ştii că sunt 
măritată! Să nu crezi însă că m-a cuprins 
deodată mândria. Sunt dezinteresată, asta-i 
nenorocirea cu mine. Ascultă, Featherstone - 
spuse ea, schimbând tonul deodată - ar trebui să 
ai grijă de fata aceea. 

— Care fată? întrebă el, dându-şi seama de 
seriozitatea avertismentului. Vorbeşti de 
domnişoara Howett? 

Fay dădu din cap. 

— Se pregăteşte ceva şi nu prea ştiu ce. A 
venit azi-dimineaţă la mine Coldharbour Smith. 
Poate că-l cunoşti. Desigur. 

— Ce-i cu Coldharbour Smith? întreabă el 
nerăbdător. Ce vrea? lartă-mă că vorbesc aşa cu 
tine, Fay - zise el văzându-i expresia jignită - dar 
sunt foarte neliniştit. 

— Avea un plan grozav să-i joace o farsă 
domnişoarei Howett — continuă Fay. Pe mine, 
una, nu m-a amuzat, deşi mă amuz foarte uşor. 
Râd şi de glumele din Punch. Voia să-i spun 
domnişoarei Howett că o femeie pe care o caută, 
mama ei, se află la Golden East, clubul lui 
Coldharbour. După ce i-aş fi stârnit interesul, 
urma s-o duc la Limehouse, iar acolo treaba mea 


se termina şi încasam cinci sute de lire. Ce crezi 

de asta, căpitane Featherstone? 

Expresia lui făcea întrebarea de prisos. 

— Când urma să aibă loc asta? întrebă el. 

— Nu ştiu. Nu s-a fixat o noapte anume, dar 
cred că în cursul acestei săptămâni. 

Jim se ridică de pe scaun, se îndreptă spre 
cămin şi se uită la cărbunii care ardeau. Fay nu-i 
vedea faţa, dar bănui că se întorsese tocmai din 
cauza asta. După o vreme, Jim reveni lângă ea. 

— Nu-ţi poţi închipui ce recunoscător îţi sunt, 
doamnă Savini. Refuzând propunerea lor, ai 
acţionat aşa cum m-aş fi aşteptat să se 
comporte orice femeie cumsecade şi, îţi spun 
drept, nu mă miră. 

Fay se înroşi puţin la faţă. Era primul 
compliment pe care îl primise de ani de zile. 

— Asta înseamnă că l-am „turnat”, spuse ea. 
N-aş fi visat niciodată s-o fac. 

— Dar ai făcut-o şi n-are să-ţi pară rău. Se 
uită la ceas. Era unsprezece şi jumătate. Mă 
întreb dacă-l pot găsi pe Spike Holland. 

— Am încercat şi eu azi... - începu ea. 

Jim scoase o exclamaţie. 

— Aşadar tu ai telefonat, Fay? Domnişoara 
Howett mi-a spus că cineva a încercat să intre în 
legătură cu ea. Ce fată bună eşti, Fay! 

Se apropie de ea, îi întinse mâna, iar ea, 
încruntată şi jenată, i-o strânse. 

— Dacă ai să mă inviţi la nunta ta, 
Featherstone, şi are să-ţi lipsească vreun cadou 
de nuntă, poţi fi sigur că nu eu l-am luat. 

— Mă aştepţi să dau un telefon? 

Fay acceptă. Jim obţinu aproape imediat 
legătura cu „Mistreţul albastru” şi, spre uimirea 

lui, Spike sosi pe loc la telefon. 

— Am crezut că eşti de gardă, Holland?! 

— Nu mai e nevoie, căpitane. Domnişoara 
Howett a plecat la ora şapte. 

— Cu cine? întrebă Jim rapid. 

— Cu unul din oamenii tăi, trimis de la 
Scotland Yard! N-a ajuns încă acolo? 

— Nu — răspunse Jim răguşit şi lăsă telefonul 
în furcă. 

— Ce s-a întâmplat? întrebă Fay cu voce 
scăzută. 

— Domnişoara Howett nu mai e la Garre. A 
plecat astă-seară cu un om care s-a dat drept 
detectiv de la Scotland Yard, zise el încet. 

După câteva secunde îşi reveni din neputinţa 
provocată de Şocul ştirii. Apăsă pe sonerie şi un 
poliţist în uniformă îşi făcu apariţia. Jim îi dădu 
grăbit ordine: 

— Intră în legătură cu Divizia K; mobilizează 
toate rezervele; înconjurați barul Golden East; ai 
înţeles? 

— Da, domnule, răspunse polițistul luând 
note. 

—  Convocaţi imediat toate rezervele din 
Divizia A de pe teren sau de aici. Două maşini de 
poliţie. Repede! 

Scoase dintr-un sertar al biroului un revolver 
Browning, cu ţeava lungă, şi-l încărcă. Strecură 
arma în buzunarul hainei de seară şi îşi luă 
pardesiul de pe masă. 

— Mă gândeam să-ţi propun să mă însoţeşti, 
dar cred că-i mai bine să nu vii. Te-a văzut 
cineva intrând la Scotland Yard? 


— Featherstone - vocea lui Fay tremura - 

Coldharbour ştie de mine. Pe tine probabil că nu 
te interesează prea mult, dar pentru mine e 
foarte important ca Julius să nu afle. Dacă 
Coldharbour se opune, fă-i de petrecanie! 

Jim zâmbi uşor. 

— Eşti setoasă de sânge, spuse el ironic şi 
plecă. 

Când ieşi din curtea mohorâtă a Scotland 
Yard-ului se şi adunaseră vreo şase agenţi 
speciali. Le transmise pe scurt instrucţiunile. 

— Aparent acest raid are ca scop să punem 
mâna pe jucătorii de faro, înţelegeţi? Am un 
mandat de trei luni pregătit, iar astă seară îl pun 
în aplicare. Mă aştept să găsesc o doamnă 
ascunsă în local, şi am să consider că mi-a făcut 
un serviciu cel care o să mă împiedice să-l 
împuşc pe Coldharbour Smith. 


Capitolul 45. 
RAIDUL 


În acel moment sosi una din maşini, în care 
se îngrămădiră cu toţii. O luară în mare viteză pe 
bulevardul larg de pe marginea Tamisei, fără s-o 
mai aştepte şi pe cea de-a doua. Trecură prin 
oraşul pustiu şi intrară în luminile orbitoare din 
Whitechapel. Teatrele se goleau şi înaintarea pe 


273 


bulevard devenea dificilă. Şi totuşi, după un 
sfert de oră, maşina cotea pe strada unde se afla 
barul Golden East. Jim sări înainte ca şoferul să 
oprească. Cordonul se formase şi strada furnica 
de oameni şterşi, care se îndreptară spre clădire 
în momentul când maşina trase la trotuar. Jim 
trecu de portar şi urcă în goană scările. 
Orchestra de dans cânta, iar pe parchetul 
lustruit vreo zece cupluri dansau. Fără să-i pese, 
îşi croi drum printre ei şi ajunse la bar, unde 
acolitul lui Smith, îmbrăcat în haină albă, se 
sprijinea plictisit de tejghea, absorbit parcă de 
spectacolul celor ce dansau. 

— Unde-i Smith? întrebă Jim. 

— N-a fost aici astă-seară, căpitane. 

Jim dădu din cap. Se întoarse în sala de bal, 
făcu un semn şefului de orchestră, şi muzica 
încetă. 

— Toată lumea să-şi ia pardesiele şi capele şi 
să treacă rând pe rând prin faţa mea! ordonă el. 

Clienţii îl ascultară, deşi cu oarecare acreală. 
Unii tipi cu un aer morocănos păreau supăraţi de 
faptul că li se stricase distracţia. Intre timp, mai 
mulţi agenţi speciali invadaseră localul, iar doi 
dintre ei îl urmară pe Jim în dosul barului. 

— Uşa e încuiată şi cheia o are Coldharbour, 
spuse barmanul posac. 

Jim Featherstone ridică piciorul şi lovi în uşă 
cu toată forţa. Uşa se deschise cu un trosnet. În 
camera pustie ardeau luminile, iar pe masă se 
găsea o sticlă de şampanie, pe jumătate goală, 
şi un singur pahar. Jim ridică paharul şi-l mirosi. 

— Pe uşa aceea! Arătă spre o uşă ce dădea 


în stradă. E o ieşire jos. 

El însă continuă să urce scările. La capătul 
treptelor se afla o platformă şi o altă uşă 
încuiată, de sub care răzbătea o dâră de lumină. 
Bătu la uşă şi lumina se stinse imediat. Fără să 
mai aştepte, lovi uşa cu umărul. 

— Aprindeţi lumina! ordonă el aspru. Trag în 
cel ce va încerca să mă atace. 

Un detectiv din spatele lui aruncă o rază de 
lumină cu lanterna, scoțând la iveală nişte 
indivizi cu aer neliniştit, o masă verde şi nişte 
cărți de joc împrăştiate. Apoi lumina se aprinse. 

— Sunteţi arestaţi, spuse Jim. Ce jucaţi, faro? 

— Nu jucam decât bridge, zise o voce. 

— Asta s-o spuneţi mâine judecătorului, le-o 
tăie Jim scurt. 

În odaie mai exista o uşă. Trecând de ea se 
pomeni în bucătăria localului, pustie. Cobori din 
nou în cămăruţa din dosul barului şi-l găsi pe 
barman prost dispus. 

— Mi-ai făcut o figură urâtă, căpitane! De- 
abia am cumpărat săptămâna trecută localul de 
la Coldharbour Smith. Am investit în el toţi 
sfanţii pe care-i aveam. 7 

— Atunci i-ai pierdut! răspunse Jim furios. Işi 
dădea seama că omul spunea adevărul şi-şi 
aminti că Smith menționase că avea să dea 
restaurantul altcuiva. La o săptămână după ce 
cartoforii de sus au să fie condamnaţi, am să 
închid clubul. Ce părere ai, Barnett? 

— Mi-aţi făcut-o... - începu el. 

— A fost aici azi-noapte Coldharbour? Cu cine 
era? 

Omul refuză să vorbească. 

— Îți ofer o şansă: dacă-mi spui când a fost 

aici Coldharbour Smith, fac actele de dare în 
judecată doar pentru un fleac şi n-am să iau 
măsuri să ţi se ridice autorizaţia de funcţionare 
a clubului. 

— A fost acum o jumătate de oră, zise 
Barnett. 

— Cu cine era? 

— Cu o doamnă. 

— Şi cu mai cine? 

— Cu cel care a adus-o. Acela a plecat. 

— Unde-i acum? 

— Habar n-am, căpitane. Vă jur. Tot ce vă 
pot spune e că Smith mi-a cerut ultimul ban pe 
care i-l datoram şi-a întins-o. Zicea că se duce în 
America, sau nu ştiu unde. 

— Cu ce-a plecat de aici? Nici un vapor n-a 
părăsit ţara cu destinaţia America de Nord sau 
de Sud, de luni dimineaţa încoace.. Cum a 
plecat, Barnett? 

— Nu ştiu, domnule. Omul ezită. Se întâlnea 
mereu pe aici cu căpitani de vas. Invârtea o 
groază de afaceri cu ei. Cu unul a stat la discuţie 
ore întregi. 

— Cine era căpitanul? 

— Unul Fernandez. Proprietarul unui mic 
cargobot. Îl conduce chiar el. Vasul se cheamă 
Contessa şi se află la Pool, sau se afla azi după- 
amiază, fiindcă şeful echipajului a fost aici. 

Jim se duse la telefon şi formă un număr. 

— Comandantul departamentului Tamisa? 
Căpitanul Featherstone la telefon. Vreau să 
reţineţi vasul Contessa. E un cargobot ancorat la 
Pool. Cunoaşteţi vasul, nu? Aşteptă o clipă ca să 


obţină legătura cu portul fluvial. Alo, aici 

căpitanul Featherstone. Reţineti vasul 
Contessa... E la Pool? Bine! 

Maşina îl duse la un subcomisariat fluvial. 
Ajuns acolo, sări în barca ce-l aştepta. 

— Contessa nu dă semne că vrea să plece, 
spuse inspectorul însărcinat cu paza. E încă 
ancorat. 

— A părăsit vreun vas portul Pool? 

— Doar Messina, azi după-amiază. Un alt 
cargobot ou destinaţia America de Sud. 

Vasul, cu luminile de poziţie aprinse, se afla 
în centrul golfului Pool, creat de cursul Tamisei, 
unde se descarcă mai devreme sau mai târziu 
toate vasele. Şalupa ajunse lângă cargobot. 
Polițistul fluvial apucă scara de frânghie şi urcă 
pe bord, urmat de Jim. 

Avură impresia că nu există pază, deoarece 
puntea era pustie. Fără să stea pe gânduri, 
polițistul fluvial cobori în interiorul vasului. 
Căpitanul Contessei fu sculat din somnu-i de 
beţie şi adus în salonul de pe covertă. Când se 
trezi niţel, spuse că nu a auzit nimic, nu a văzut 
nimic. Bănuia că tot echipajul e beat. În orice caz 
era convins că ofiţerii erau criţă, şi nu se înşela. 

— Nu poate fi ăsta vasul, zise Jim tulburat şi 
ieşi pe punte. Indivizii ăştia sunt adevărat 
chercheliţi şi nimeni de pe bord nu-i în stare să 
conducă vasul pe Tamisa. 

Percheziţia fu scurtă, dar minuțioasă. 
Descoperiră uimiţi că vasul nu se găsea sub 
presiune. Focurile erau stinse, iar cazanele reci. 
Era practic imposibil să pornească, chiar dacă ar 
fi avut această intenţie. 


— Trebuie să fi fost celălalt cargobot, care a 

plecat azi după- amiază — zise Jim. 

Polițistul fluvial clătină din cap. 

— A ajuns departe acum - spuse el - afară de 
cazul când îl aşteaptă pe ăsta. 

Putea să ajungă vasul luând o maşină, în 
cazul când acesta ancorase la Tilbury. Coborâră 
scara de frânghie şi luară loc în barcă, Valerie 
Howett auzi păcănitul motorului în timp ce barca 
se îndrepta spre țărm şi inima i se strânse de o 
disperare nemărginită. 


Capitolul 46. 
VIZITA LUI VALERIE LA CLUBUL „GOLDEN 
EAST” 


Omul sosi seara târziu - un tip respectabil, 
care nu trezea nici o bănuială - iar Valerie coborî 
în salon şi-l găsi stând politicos pe marginea 
unui scaun şi privind covorul. La intrarea ei, se 
ridică în picioare. 

— Sunt sergentul Brown, doamnă. M-a trimis 
căpitanul Featherstone să vă însoțesc până la 
Scotland Yard. Credem c-am găsit-o pe doamna 
Held. 

Valerie rămase stupefiată. 

— Intr-adevăr? O, nu, nu poate fi adevărat. 
Sunteţi sigur? 

— Absolut sigur, domnişoară. Am găsit-o la 

clubul Golden East, un local ţinut de un individ 
numit Coldharbour Smith. Se pare că-i 
sechestrată acolo de doi ani. 

— Aşteptaţi-mă! Aşteptaţi-mă! strigă ea şi 
fugi în camera ei. 

Se îmbrăcă cu degetele tremurânde. Reveni 
la parter să cheme maşina, dar îl găsi pe om 
aşteptând-o. 

— E aici maşina mea, doamnă, zise el. Şeful a 
crezut c-o să fie mai practic aşa. 

— Ce drăguţ din partea lui, vorbi ea cu 
însufleţire. 

Se opri doar să-şi ia haina de blană şi să-i 
lase o scurtă notă domnului Howett, care urma 
să-i fie dată la întoarcerea lui. Intră prima în 
maşina care o aştepta la poartă. Nu recunoscu 
şoferul, care avea gulerul ridicat. 

În timp ce trecea prin sat, maşina se opri ca 
să dea voie să treacă unei căruţe ce căra un 
trunchi uriaş de copac. De la intrarea 
pavilionului, Julius Savini o văzu pe fată şi pe 
însoţitorul ei la lumina lămpii de peste gard. 
Nimeni nu observă silueta subţire a secretarului, 
căci era întuneric, iar el se ţinea în umbră. Lui 
Julius nu-i trebui decât o secundă ca să ia o 
hotărâre. O rupse la fugă. Căruţa ce împiedicase 
drumul trecuse, iar maşina prindea din nou 
viteză. Savini se repezi la portbagajul din spate 
şi-l deschise. Alerga cât putea de repede şi cu un 
ultim efort se cocoţă pe marginea din spate a 
maşinii şi se prinse într-o poziţie nesigură. işi 
trase răsuflarea şi se blestemă din tot sufletul, 
deşi pe tăcute, pentru nebunia lui. Un poliţist 
din capul străzii satului văzu maşina şi privi 

uimit spectacolul extraordinar oferit de Julius 
Savini agăţat pe portbagaj. 

Poziţia era dureros de neplăcută, iar 
automobilul gonea ca turbat. Uneori, Julius se 
crampona cu disperare să nu cadă, convins că 
fiecare clipă putea să fie ultima. Tenacitatea lui 
se verifică şi, plin de praf şi cu părul vâlvoi, 
trecu pe străzile strălucitor luminate ale 
suburbiilor din Londra. Hotărât şi curios să vadă 
ce va urma, nici nu se sinchisi că oamenii îl 
priveau dispreţuitor sau batjocoritor. 

Tot timpul călătoriei, Valerie nu scoase un 
cuvânt. Era atât de absorbită de gândurile ei şi 
de perspectivele minunate deschise de această 
ştire, încât nu risipi vraja meditaţiei fericite 
decât în momentul când maşina trecu fluviul, 
îndreptându-se, după cum îşi dădu seama, spre 
partea răsăriteană a Londrei. 

— Nu mergeţi la Scotland Yard? întrebă ea. 

— Nu, domnişoară, căpitanul ne aşteaptă la 
Golden East. 

Recunoscu localul, deşi maşina trase la o 
altă uşă decât cea pe care o ştia. Insoţitorul ei 
sări jos şi deschise îndată uşa. 

— Căpitanul e sus, domnişoară, zise el. 

Valerie nu se îndoise nici o clipă că omul 
spunea adevărul. Nici când păşi în cămăruţa din 
dosul barului şi se pomeni faţă în faţă cu 
Coldharbour Smith nu sesiză primejdia. Nu-l 
văzuse niciodată, deşi făcuse un drum ca să-i 
ceară informaţii. Şi totuşi îl recunoscu, pe loc. 

— Sunteţi domnul Smith? spuse ea zâmbind. 

— Chiar eu, domnişoară. Căpitanul soseşte 


imediat. Mi-a spus să vă aduc nişte răcoritoare. 

Pe masă se afla o sticlă de şampanie. Cu un gest 
expert, desfăcu sârma şi trase dopul. A zis că 
poate sunteţi obosită după lunga 
dumneavoastră călătorie. 

— Nu sunt deloc obosită şi nu vreau să beau 
şampanie. 

O voce rece îi şoptea: „Primejdie'” Pentru 
prima dată înţelese ce imprudenţă nebunească 
comisese. 

— Vrei să-l chemi pe căpitanul Featherstone? 

— Nu-i aici momentan, domnişoară, zise 
Coldharbour şi, văzând frumuseţea fetei, ochii îi 
luciră lacom. A găsit-o pe mama dumneavoastră. 
Da, domnişoară, e chiar mama dumneavoastră. 

— Mama! exclamă Valerie. Eşti sigur? 

Uită o clipă toate gândurile la primejdiile ce- 
o pândeau. 

— Da, domnişoară, chiar ea. Au salvat-o 
tocmai când bătrânul Bellamy voia s-o trimită în 
America de Sud. De fapt, căpitanul a găsit-o pe 
un vapor. E foarte bolnavă. Clătină trist din cap. 
Rareori am văzut o femeie atât de rău bolnavă, 
domnişoară Howett. O îngrijeşte o infirmieră zi şi 
noapte. Condu-o pe tânăra doamnă pe bordul 
vasului Contessa, ofiţer, se adresă el celui ce-o 
însoțea pe Valerie. 

— Pe un vas? Dar nu pot să merg... Cât de 
departe e? întrebă ea uluită. 

— La mai puţin de o milă. Nu trebuie să vă 
temeţi atât timp cât vă însoţeşte sergentul. Pe 
de altă parte, poliţia fluvială e foarte activă. 

Ar fi trebuit să o mire faptul că maşina 
aştepta încă la uşă, dar în graba ei de a o întâlni 
pe femeia pe care o căuta de atâta timp istoria i 

281 


se păru plauzibilă - exact în stilul lui Abe 
Bellamy. 

Maşina intră pe o stradă lungă şi îngustă, o 
luă la stânga, trecu pe sub zidurile înalte ale 
unor antrepozite şi se opri în curând lângă o 
deschizătură strimtă în zid, prin care Valerie 
întrezări apele repezi ale fluviului lucind prin 
întuneric. Câţiva copii din mahala se jucau 
alături de-a soldaţii, iar Valerie se întrebă de 
unde-şi procurase şeful lor sabia lui 
strălucitoare. 

— Cred că asta-i barca ce vă aşteaptă, 
domnişoară, spuse falsul detectiv. 

Valerie se opri nehotărâtă. Deschizătura 
strâmtă din zid părea foarte întunecată şi 
amenințătoare, iar silueta vagă a bărcii avea şi 
ea un aer primejdios. 

— Rugaţi-l pe căpitan să vină pe țărm să mă 
ia, spuse ea, simțind că-şi pierde tot curajul. 

— Cred că-i mai bine să mergeţi 
dumneavoastră, domnişoară. Nu-i absolut nici 
un pericol. Căpitanul e un marinar priceput. Nu 
m-aş mira să aflu că a trimis după 
dumneavoastră pe-un membru al poliţiei 
fluviale. 

Când îşi ocupă locul în faţă pe barca ce se 
clătina, văzu că echipajul nu avea nimic comun 
cu poliţia fluvială. Erau străini şi, pe deasupra, 
beţi morţi. 

— Vreau să mă întorc, spuse ea şi se ridică 
pe jumătate din barcă. Vă rog, duceţi-mă înapoi. 

— Staţi jos, spuse cârmaciul. O să răsturnațţi 
barca dacă nu băgaţi de seamă şi-o să ne înecăm 

Featherstone i-ar plăcea cum vă purtaţi, 
domnişoară. 

Nu-i rămânea decât să se aşeze, tremurând 
neputincioasă. Văzu o barcă ce înainta pieptiş 
împotriva fluxului. Vâslele se mişcau ritmic, 
aproape mecanic în bătaia lor regulată. Un țipăt 
şi era salvată, căci barca aparţinea poliţiei 
fluviale. Ea însă nu ştia ce barcă era şi nici nu-şi 
dădea seama de primejdia îngrozitoare în care 
se găsea. 

Pentru a ajunge pe puntea pustie trebui să 
urce o scara verticală. 

— Toată lumea jos, spuse un om ce li se 
alăturase. Valerie respira greu din cauza 
efortului de a urca. V-arăt eu drumul, 
domnişoară. 

Valerie îl urmă de-a lungul punţii pătate cu 
ulei. Omul deschise o uşă. Înainte de a-şi da 
seama ce se întâmplă, uşa se închise în urma ei. 
Salonul era mic şi puţea îngrozitor a usturoi. 
Ferestrele rotunde fuseseră închise, aşa încât 
afară nu răzbătea nici o rază de lumină de la 
lampa de gaz. Incercă uşa, dar înţelese că 
tentativa era zadarnică. Dacă n-ar fi uitat să ia 
cu ea revolverul lui Spike! Nu-i trecuse însă prin 
minte. Nu găsi nici o armă la-ndemână, deşi 
căută disperată prin tot salonul. 

Pe scara de afară se auziră paşi. Uşa fu 
deschisă şi un om intră, sprijinindu-se cu spatele 
de ea. O privea pe Valerie amuzat. 

— Domnule Smith - se bâlbâi ea - unde e 
căpitanul Featherstone şi ce înseamnă toate 
astea? 

tânără doamnă, zise Coldharbour Smith. 
Înseamnă că noi doi o să ne căsătorim şi-o să 
plecăm la Rio în luna de miere. 

Valerie îl privi nedumerită. 

— Nu vă înţeleg, spuse ea. Vreţi să vă daţi la 
o parte din uşă? Vreau să ies pe punte. Trebuie 
să părăsesc vasul... 

În panica ei, încercă să-l împingă de la uşă, 
dar el o ţinu la depărtare cu braţul şi-i râse în 
faţă. 

— Ai să vii cu mine într-un lung voiaj, draga 
mea, chiar dacă până la capătul lui ai să te 
căsătoreşti sau nu cu mine. Asta nu contează. 
Dac-ai să-mi faci însă necazuri - atitudinea lui 
amabilă se schimbă brusc - ai să vezi ce-ai să 
păţeşti! 

Repezi mâinile spre gâtul ei. Valerie încercă 
să se lupte, dar degetele lui nemiloase o 
strânseră până nu mai putu răsufla. Simţi că-i 
năvăleşte sângele în cap. Deodată Smith îi dădu 
drumul. Valerie căzu pe duşumea, căutând să-şi 
recapete respiraţia. 

— Stai cuminte şi-am să mă port frumos cu 
tine, o preveni el. Cere-mi orice şi-ţi fac orice 
hatâr. Dar dacă nu te-astâmperi, am să... - şi 
rânji ameninţător. 

Valerie merse împleticindu-se până la cel 
mai apropiat scaun şi se aşeză. Işi luă capul în 
mâini şi încercă să-şi adune gândurile risipite şi 
speriate. 

— N-are sens să faci scandal, şi mai ales 
acum, zise Smith. Şeful echipajului e beat şi, 
chiar dacă n-ar fi beat, s-ar purta cu tine mai rău 

Fu întrerupt de o bătaie în uşă, şi o voce 
agitată îl chemă afară. leşi. După două minute 
se întoarse. 

— Vino! spuse el şi, văzând că ea nu-l 
ascultă, strigă: Hai odată! 

O trase de braţ pe scară, apoi pe puntea 
murdară, iar cel ce făcuse pe ofiţerul de poliţie 
ridică o mică trapă de fier din cală şi se strecură 
prin ea cu picioarele înainte. 

— Coboară! şuieră Coldharbour, şi o ridică 
astfel încât picioarele ei se bălăbăniră deasupra 
trapei. 

Valerie întinse mâna mecanic, prinse rampa 
scării de fier şi cobori pas cu pas. O izbi un miros 
stătut de rugină. Se afla într-o cămăruţă. Stătea 
cu picioarele pe un maldăr de lanţuri şi de-abia 
avea loc să se mişte. 

Smith cobori în urma ei şi trase trapa, 
închizând-o ermetic. Spaţiul era foarte îngust şi 
stăteau înghesuiți. Rămas în spatele ei, 
Coldharbour îi ţinea mâinile pe umeri. 

— N-am crezut c-au să vină atât de curând, 
şopti el răguşit. Şeful echipajului e însă beat şi 
focurile sunt stinse. N-au să creadă niciodată c- 
au fost păcăliţi. 

— Cine ne-a trădat? întrebă celălalt om cu 
aceeaşi voce. 

— Barnett... Ori poate c-au avut un spion la 
club. Featherstone e un tip deştept, lua-l-ar 
dracu! 

Cămăruţa avea forma calotei unui om şi-n 
punctul cel mai strâmt se găseau două 
deschizături ovale. Printr-una din ele trecea un 

ochiului fluviul, iar zgomotul bărcii cu motor îi 
ajunse limpede la ureche. 

Când barca trase lângă vapor, auzi o 
buşitură, apoi o voce. Era vocea lui Jim 
Featherstone. Deschise gura să ţipe, dar mâna 
lui Smith îi înăbuşi repede orice sunet. 

— Dacă strigi, te strâng de gât! 

Coldharbour Smith era speriat. Valerie îl 
simţea cum tremură. Se auzi zgomotul paşilor pe 
puntea de fier, apoi se aşternu tăcerea. 

— Au coborât, şopti cel de-al doilea om. 

Smith dădu din cap. | se păru o veşnicie 
până când poliţiştii se întoarseră. Le auzi paşii 
deasupra şi o voce pe care nu o recunoscu zise: 

— Asta-i trapa pentru lanţuri. Sunt sigur că 
nu-s acolo, dar am să caut, dacă vreţi. 

— Nu cred că se află pe vapor. Barnett a fost 
plătit ca să ne informeze greşit. 

Coldharbour rânji în întuneric. Se sfătuiră 
din nou, apoi se auziră paşi ce coborau pe scara 
de pe marginea vasului şi zgomotul unei bărci cu 
motor ce se îndepărtează. 

— Au plecat, spuse Smith. 

Simţi că fata leşină în braţele lui. O aduseră 
imediat pe punte. Apoi o coborâră grăbiţi în 
salon. 

Omul pitit într-o bărcuţă sub pupă ieşi încet 
şi, pe furiş, se apropie de marginea vasului. Era 
murdar de praful drumurilor de ţară, iar părul 
lui, de obicei atât de lucios şi de bine pieptănat, 
stătea vâlvoi. Mâinile lui delicate îi provocau 
dureri şi  sângerau de atâtea eforturi 
neobişnuite. 

Julius Savini fixă barca, puse piciorul pe 

prima treaptă a scării de frânghie şi urcă 
prudent ţinând în mână o armă ciudată, luată 
din fundul bărcii. 


Capitolul 47. 
FAY PRIMEŞTE UN MESAJ 


— Trebuie plătit ceva pentru asta, 
domnişoară, spuse poştaşul. 

Fay ieşise în capot, trezită din somn de 
lovituri puternice în uşă. 

— Nu primesc nici un plic care nu-i francat, 
zise ea plictisită.. 

— Nu-i plic, dar nici carte poştală, răspunse 
poştaşul, cercetând bucata de carton zdrenţuită 
din mâna lui. 

— De la cine? întrebă Fay, iar poştaşul rânji. 

— E împotriva dispoziţiunilor să vă spun, dar 
e de la cineva numit Julius - spuse el, iar Fay 
aproape că i-o smulse din mâna. 

Trebui să se întoarcă în cameră să aducă 
banii. Descifrarea mesajului, scris pe o bucată 
de hârtie ruptă dintr-un carnet, având pe o parte 
adresa ei cu creionul, îi luă cinci minute. Scrisul 
era lăbărţat şi tremurat. După un timp pricepu 
conţinutul. 


Lacy a luat-o pe domnişoara H. L-am văzut în 

sat şi am sărit în maşină. Am mers la G. East. 
Smith, L. şi domnişoara H au ieşit şi s-au dus cu 
o barcă la un vas. Îi urmăresc. Anunţă 
Featherstone. 


Înainte de a termina de citit nota, Fay se şi 
repezi la telefon. Formă trei numere rând pe 
rând, fără să-l găsească pe Jim Featherstone, 
dar lăsă câte un mesaj la fiecare. Sfârşise 
îmbrăcatul când soneria telefonului răsună 
violent şi vocea obosită a lui Jim o întrebă: 

— M-ai căutat, Fay? 

Îi citi scrisoarea prin telefon, fără nici o 
explicaţie preliminară. 

— Frumos din partea lui Julius. De unde-i 
trimisă? 

Fay studie cartea poştală 

— Din East 5. L-ai văzut... pe Julius? 

— Nu. Şi nici n-am auzit de el. N-a spus unde 
se află, sau cum se numeşte vasul? 

— Nu. Poate că nu ştie, nu? 

— Adevărat. Vin acum la tine. 

În zece minute se găsea alături de ea. Un 
tânăr obosit nebărbierit şi plin de praf. 

— Am oprit un vapor la gura fluviului, dar nu 
se aflau pe bord. Nici n-ar fi putut să fie, dacă 
Julius a văzut vasul azi-noapte pe fluviu, căci a 
fost reflux şi n-ar fi putut pleca înainte de ora 
patru azi dimineaţă. 

Fay se agită prin bucătărie şi se întoarse cu 
o cafea fierbinte pentru care el îi rămase 
recunoscător. 

— Sună telefonul! spuse Jim sărind brusc în 


picioare. Poate că-i Julius. Să răspund eu? 
288 


— Îmi strici reputaţia - zise ea - deşi ai putea 
să explici că nu am obiceiul să invit poliţişti la 
micul dejun. 

Jim recunoscu prin telefon vocea lui Abe 
Bellamy. 

— E-acolo Savini? întrebă el. 

Jim îi făcu semn fetei şi-i trecu receptorul. 

— Unde-i bărbatul dumitale? întrebă 
bătrânul. 

— Nu-i acasă, domnule Bellamy. Nu e la 
Garre? 

— L-aş căuta dacă ar fi la Garre? A plecat azi- 
noapte şi nu s-a mai întors. Poţi să-i spui să 
trimită după haine şi bani. L-am concediat! 

— Poate că-i cu Lacy, răspunse fata mieros. 
Lacy s-a dus s-o ia pe domnişoara Howett şi s-o 
ducă la Coldharbours Smith. Asta o ştie şi 
poliţia. 

Se aşternu o tăcere atât de lungă, încât ea 
crezu că bătrânul a închis telefonul. Apoi se auzi: 

— Nu ştiu ce-i cu Lacy - zise el cu o voce 
blândă - şi nici ce-i cu domnişoara Howett. Ce-i 
cu povestea asta? După o pauză adăugă: Ce face 
poliţia? 

Fay astupă receptorul cu mâna şi-i repetă 
întrebarea lui Jim. 

— Spune-i că reținem toate vasele de pe 
fluviu, îi şopti Jim. 

— E cineva acolo, rosti bătrânul. Cine-i? 

Jim îi făcu semn să spună. 

— Căpitanul Featherstone, răspunse Fay. 

Urmă o înjurătură şi telefonul fu trântit. 

— Problema e _ unde-o fi Julius, zise Jim 

dacă ştiu că-i lângă ea. N-am visat niciodată c- 
am să mă sprijin tocmai pe el! 

— Nu-l cunoşti pe Julius, răspunse Fay 
mândră. 

Din nenorocire, Jim îl cunoştea pe Julius prea 
bine, dar nu-i spuse. Se întorcea la biroul lui 
unde îl lăsase pe domnul Howett, care primise 
cu un curaj extraordinar vestea despre primejdia 
ce-o pândea pe fiica sa adoptivă. 

— Nu pot să cred că i se poate întâmpla 
vreun rău - zise el - vă rog să înţelegeţi, 
căpitane Featherstone, sunt gata să sacrific 
orice sumă pentru a-mi regăsi fata. 

— Dacă libertatea ei s-ar putea plăti în bani, 
ar fi liberă, îi răspunse Jim cu toată răbdarea. 
lertaţi-mă dacă sunt puţin brusc, dar în 
dimineaţa asta sunt nervos. Eraţi la Lady's 
Manor când a plecat domnişoara Howett? 

— Nu, eram la Londra... Domnul Howett se 
exprima cu greutate. Chiar dacă aş fi fost la 
Garre, n-aş fi oprit-o să plece cu un om pe care l- 
aş fi crezut de la Scotland Yard. Aveţi vreun 
indiciu? 

— Cred că da, răspunse Jim după un moment 
de gândire. Işi sună secretara. Du-te la caziere şi 
cercetează-l pe-al lui Lacy. Henry Francis Lacy, 
dacă nu mă înşel. A fost condamnat acum trei 
ani la Old Bailey pentru spargere. Trimite 
semnalmentele lui la toate comisariatele. Să fie 
reţinut oriunde se află, în conformitate cu legea 
pentru prevenirea crimelor. Să fiu imediat 
anunţat dacă e arestat. Lacy lucrează pe uscat, 
şi afară de cazul când bănuieşte că e căutat 

East. Cu atât mai probabil cu cât Barnett, 
barmanul, nu mi-a spus numele celui care era cu 
Smith. Primul lucru pe care va căuta să-l afle 
Lacy e cât de mult e amestecat în afacerea asta. 

— Ce părere ai de dispariţia lui Julius Savini? 

Jim dădu din umeri neputincios. 

— Julius e straniu. Există unele resturi de 
omenie în el, pe care nimeni nu le bănuieşte. Imi 
pare bine că scrisoarea trimisă soţiei lui e 
adevărată şi că se află în apropiere de Valerie. 
N-aş fi visat vreodată c-am s-ajung să-l invidiez 
pe Julius Savini, adăugă el mai mult pentru sine. 

Jim făcu o baie rece, îşi schimbă hainele şi 
reluă, odihnit, vânătoarea. Poliţia de pe Tamisa 
organizase o cercetare pe scară mare a fiecărui 
vas din Pool, de la London Bridge şi până la 
Greenwich. Jim se sui şi el pe barca cu motor ce 
transporta pe inspectorul-şef de la un vas la 
altul. De fiecare dată înregistrară acelaşi eşec. 

Trecând pe lângă cargobotul vizitat cu o 
noapte mai înainte, Jim văzu o dâră lentă de fum 
galben ieşind din coşul decolorat. Nu se vedea 
decât un marinar cam murdar, care privea 
plictisit şi cu braţele încrucişate peste bord. 

— Presupun că n-are rost să cercetăm din 
nou, zise Jim ezitând. 

— Nu, domnule, răspunse inspectorul. Mă 
îndoiesc s-o fi suit pe această doamnă pe un vas 
care nici măcar nu era gata de plecare. Cred că 
Barnett a minţit când a spus că tânăra doamnă a 
fost dusă pe Contessa. 

Jim îi dădu dreptate. Se uită melancolic la 
cargobotul turtit şi urât, şi dori ca Barnett să fi 
spus adevărul. Când îl interogă din nou, îl găsi 

aproape în lacrimi. 

— Să mor în secunda asta dacă v-am înşelat, 
căpitane! Dacă am făcut-o e fiincă Coldharbour 
Smith trebuie să-şi fi dat seama că ascultam la 
uşă şi a dat intenţionat un nume greşit. 

— Ai mai auzit şi altceva în afară de faptul că 
se duceau pe vasul Contessa? 

— Da, domnule. L-am auzit pe Smith 
spunând că, odată ajuns pe bord, avea de gând 
să se căsătorească cu tânăra doamnă. Îi spunea 
căpitanului ăla spaniol ce bine arăta fata şi că 
trimisese o servitoare de aici până la West End 
să cumpere pentru ea o groază de lucruri, 
fiindcă n-o să aibă ce îmbrăca pe bord. Mi-am 
investit toate economiile în clubul ăsta, continuă 
el nenorocit. Ca să împrumut bani, am făcut o 
ipotecă. Vă puteţi închipui în ce situaţie sunt, 
căpitane. L-aş da de gol de o sută de ori pe 
Coldharbour, numai ca să-mi salvez banii, vă 
spun drept. 

Jim îl crezu. Dacă le dăduse o indicație 
greşită, nu era el vinovat. Coldharbour spusese 
probabil minciuni. Faptul că vorbiseră 
englezeşte constituia o dovadă. 

Pe de altă parte - şi asta ajuta la salvarea 
micii averi a lui Barnett - poliţia nu avea 
interesul să închidă Golden East, aşa cum îl 
ameninţase Jim. Aceste sanctuare ale crimei 
deveniseră rare, şi trebuia mult timp ca un nou 
local să capete o astfel de reputaţie. „El Moro” 
juca acelaşi rol, atrăgând pe delicvenţii din West 
End cum atrage lumina fluturii de noapte. 
Golden East îşi făcea datoria la celălalt capăt al 


oraşului. 
292 


În vreme ce-l interoga pe Barnett, sosi Spike 
Holland cu veşti. Spike venise cu maşina şi se 
oprise la club să facă cercetări asupra 
automobilului care o transportase pe fată şi a 
falsului ofiţer de poliţie. 

— Pe portbagaj se afla un om. A fost în trei 
locuri şi mai ales într-una din suburbiile Londrei. 
L-a zărit un poliţist, care a şi încercat să-l dea 
jos şi, judecând după descrierea lui, nu poate fi 
nici o îndoială că era Julius. 

— Savini! exclamă Jim gânditor. Aşa se 
explică mesajul. Dar unde o fi Savini acum? Dacă 
l-am găsi, ar fi simplu să dăm de domnişoara 
Howett. 

— Bătrânul Bellamy a sosit la Londra azi- 
dimineaţă, zise Spike. E greu să mai obţinem 
informaţii de când a plecat Julius, iar pe portar 
nu te poţi bizui. El mi-a spus însă că bătrânul a 
întins-o şi c-o să lipsească mai multe zile. Ceea 
ce e ciudat - spuse Spike - fiindcă de opt ani 
Bellamy n-a lipsit o noapte de la castel. Asta-i 
singura informaţie primită de la portar pe care 
Julius nu mi-a dat-o. Căpitane, am o idee grozavă 
în ce-l priveşte pe Arcaş! 

În clipa aceea, Jim nu avea chef să discute 
despre Arcaşul Verde. Ascultă totuşi cu răbdare. 

— Un om care poate folosi un arc şi o 
săgeată cu priceperea şi precizia acestei păsări 
verzi trebuie să se fi antrenat serios, zise Spike. 
Nu te-a izbit lucrul ăsta? 

— Nu m-am gândit prea mult la asta, 
răspunse Jim începând să-şi piardă răbdarea. 

Aştepta ca pe ghimpi să continue cercetările 
pentru găsirea lui Valerie. De data asta, Spike îl 

plictisea. 

— Trasul cu arcul nu mai e la modă, urmă 
Spike. Pe vremea bunului rege Hokum, când toţi 
băieţii şi fetele vesele se jucau pe pajişti, fiecare 
fată voia să văzute alături de un bărbat care 
avea o medalie - „medalia” fiind cuvântul 
medieval pentru centrul unei ţinte, dacă n-ai 
ştiut. 

— N-am ştiut, răspunse Jim plictisit. Ce vrei, 
în definitiv? 

— M-am gândit la faptul că - zise Spike - 
dacă am face o cercetare la societăţile de tras cu 
arcul, am putea, printr-un proces de eliminare, 
să-l descoperim pe individul ăsta verde. Am să-i 
scriu secretarului societăţii Toxophilite. Habar n- 
am ce înseamnă „toxophilit”. Sună ca un ser 
împotriva scarlatinei. Poate c-o să-mi spună el 
ceva. 

— N-ai decât - zise Jim, sincer fericit că scapă 
de reporter. 

Societatea Toxophilită îşi avea reşedinţa în 
Regent's Park. Spike avu norocul să sosească 
aproape în acelaşi timp cu secretarul. 

— Da, vă pot arăta listele membrilor din 
ultimii treizeci de ani, spuse el. 

Spike studie cu atenţie toată după-amiaza 
registrele clubului. 

In timp ce parcurgea darea de seamă a unei 
vechi competiţii, degetul i se opri la un nume şi 
rămase cu gura căscată. Plecă să-l caute pe 
secretar şi îl însoţi în micul birou al acestuia. 

— Nu cunosc numele. E cumva pe vreo listă 
de membri? 


Cercetară din nou registrul. Numele nu se 

mai repeta. 

— A fost un concurs deschis, adică puteau să 
participe şi cei care nu erau membri, zise 
secretarul. E ciudat totuşi că nu-i membru, căci a 
tras formidabil. Zece „medalii” la rând. ll 
cunoaşteţi? 

— Aşa cred, răspunse Spike, gâtuit de 
emoție. Da, aşa cred. 

Descoperise în cele din urmă cine era 
Arcaşul Verde! 


Capitolul 48. _ 
JULIUS INTRA IN ACŢIUNE 


Vapoarele şi rutina de pe bordul lor 
constituiau pentru Julius Savini un mister. 
Călătorise pe mare, dar nu fusese niciodată pe 
bordul unui vas asemănător Contessei. Ajunse la 
casa scării de la proră şi privi de jur împrejur. O 
scară de fier, ce ducea pe puntea superioară, 
unde se aflau bărcile, părea locul cel mai nimerit 
unde se putea ascunde. Urcă repede, ţinând la 
subsuoară arma. Era o sabie cu lama scurtă, 
furată de la un băieţel ce se mândrise cu ea cu o 
jumătate de oră mai înainte. Deşi gabia era 
veche, avea un vârf ascuţit. Lama, fără a tăia 
grozav, putea fi folosită în cazuri disperate, 
producând un efect cumplit. Voise să-i plătească 
băiatului, dar nu avusese bani asupra lui, aşa că 
o furase. Urmărit de o bandă de copii ce urlau, 
căci le descompletase armamentul, fugise pe 
micul chei de unde se ambarcase Valerie pe 
vasul Contessa şi, găsind o barcă la îndemână, 


plecase de la țărm, trecând pe lângă cea care se 

întorcea la mal ca să-l ia pe Coldharbour Smith. 

Julius nu era un spadasin şi nu avea nici o 
idee despre această artă. Arma îi dădea însă 
curajul de care avea nevoie în momentul acela 
critic. Nu ştia exact ce avea să facă. Valerie 
Howett urcase pe vas împreună cu Lacy, despre 
care ştia că era unul din acoliţii lui Coldharbour 
Smith şi pe care îl recunoscuse imediat, în timp 
ce maşina trecea prin Garre. Se poate ca saltul 
lui nebunesc pe portbagaj să-i fi fost dictat din 
motive de ordin pur material. Pitit în bezna de 
pe punte, printre bărci, se întreba singur dacă 
acesta era cazul, deşi ar fi preferat să creadă că 
acea călătorie îngrozitoare se datora unui impuls 
de umanitate. 

Se lăsase noaptea şi Julius se întreba ce 
avea să facă. Coldharbour se afla pe punte. Mai 
venise încă cineva. O barcă cu motor, cu patru 
oameni. li zărise în timp ce urcau pe vas, fără să 
aibă idee cine sunt, căci altfel lucrurile ar fi luat 
o cu totul altă întorsătură. 

In curând auzi barca plecând. Se strecură 
prudent pe puntea plină de bărci şi trecu de 
coşul vasului. Urmărea o pată luminoasă, ce se 
dovedi un luminator cu geam mat. Il ridică uşor 
de o margine, dând la iveală un colţ dintr-un 
salon murdar. De surprindere, Julius aproape că- 
şi trădă prezenţa, deoarece prima persoană pe 
care o văzu fu Valerie Howett! Fata stătea pe un 
scaun la capătul unei mese goale. Citi pe faţa ei 
contractată şi albă tot ce voia să afle. 

Avusese sentimentul penibil că fata îl 
întovărăşise de bună voie pe Lacy, ştiind cu cine 


are de-a face. Asta ar fi însemnat că a îndurat 

degeaba toate necazurile şi neplăcerile. Acum 
pricepu. Coldharbour stătea în dreapta ei şi îşi 
ţinea pe masă mâinile pline de inele, 
strălucitoare. Faţa lui mârşavă era întoarsă spre 
ea. Discutau, dar din cauza zgomotelor de pe 
fluviu, Julius nu distingea un cuvânt. Găsi un 
cârlig, folosit desigur pentru a ţine luminatorul 
deschis, şi-l vâri cu mare atenţie în inelul lui. 
Apoi se întinse jos şi îşi lipi urechea de 
deschizătură. 

Coldharbour nu putea în nici un caz să-l 
vadă, căci salonul era luminat de o lampă cu gaz 
al cărei abajur proiecta toată lumina pe masă. 

— Mâine dimineaţă plecăm, spunea Smith. 
Poţi să-ţi scoţi din cap ideea că prietenul tău 
Featherstone are să vină în ultimul moment să 
te salveze. Ştii ce păţesc dacă eşti descoperită? 
întrebă el. Fata nu întoarse capul, ci continuă să 
privească în gol. Înseamnă puşcărie pe viaţă. 
Mai degrabă mă spânzur. lar dacă-mi faci 
necazuri, te spânzur şi pe tine, tânăra mea 
doamnă. 

— Dacă vrei bani - spuse ea rupând tăcerea - 
pot să-ţi dau mai mult... 

— Lasă asta, răspunse Smith dispreţuitor. 
Am bani destui. Să nu-ţi închipui c-ai să mă 
convingi să-ţi dau drumul. Într-o jumătate de oră 
m-ai trăda şi m-ar înghiţi ocna! N-ai auzit, se 
vede treaba, de închisoarea Dartmoor, căci 
altminteri nu te-ai gândi c-aş putea să risc s- 
ajung acolo. Închisorile americane sunt nişte 
palate, acolo oamenii sunt trataţi omeneşte, în 
timp ce Dartmoorul e un iad. Nu, ori merg mai 


departe, ori mă spânzur. Am dorit întotdeauna 

să mă aşez la casa mea undeva - continuă el - 
dar n-am găsit niciodată fata potrivită. Ne 
putem căsători pe bord. Orice căpitan de vas 
poate s-o facă dacă am ieşit din limita de trei 
mile. Dacă nu vrei să te măriţi, asta e treaba ta. 

— Aici e mâna lui Abe Bellamy, spuse ea atât 
de încet, încât Julius de-abia o auzi. 

— Să nu pomenim nume, zise discret 
Coldharbour. Tot ce ştiu e c-ai să mergi 
împreună cu mine, şi cred că până ajungem la 
destinaţie ai să devii fată de înţeles. Se ridică şi 
o privi. Te cheamă Valerie, nu? Aşa am să-ți 
spun. Mie spune-mi Coldharbour, sau Harry. 
Harry e numele meu, adaugă el inutil. 

Aşteptă un răspuns, dar ea nici măcar nu-l 
privi. Atunci îşi puse pălăria, pe care o scosese 
când intrase în salon ca o concesie făcută 
politeţei, şi porni spre uşă. 

— În dosul perdelei aceleia e o cabină de 
dormit. Ai să găseşti si un lavoar. Vreau să te 
simţi bine pe bordul vasului. Ca la tine acasă. 

Trânti uşa în urmă şi o încuie. Julius aşteptă 
până ce dispăru Coldharbour, apoi deschise 
complet luminatorul şi, strecurându-se prin el, 
se lăsă pe masă, în faţa ochilor uimiţi ăi fetei. 

— Nu vorbiţi, şopti el. 

— Domnul... domnul Savini, se bâlbâi ea. 

— Nu vorbiţi, repetă Savini cu vocea scăzută. 

Îşi scoase pantofii şi se îndreptă spre uşă. 
Nu se auzea nimic, dar Coldharbour se putea 
întoarce oricând. Savini se apropie de masă, 
învârti fitilul lămpii şi o stinse, cufundând cabina 
în întuneric. Apoi îşi croi drum spre fată, 
mergând pe lângă scaune. 

— Am fost în spatele maşinii, îi explică el 
sumar. 

— Mă puteţi scoate de aici? îl întrebă ea în 
şoaptă. 

— Aşa cred, dar nu sunt încă sigur. Se uită la 
luminator. Am putea să ieşim pe acolo zise el - 
deşi am impresia că-i mai uşor să spargem uşa 
sau să aşteptăm s-o deschidă Smith. Are să 
revină cu siguranţă înainte de a se culca. 

Aşteptară o oră, dar Smith nu veni. Atunci 
Julius începu să forţeze broasca uşii cu vârful 
săbiei. După un timp renunţă. 

— Nu pot, spuse el, ştergându-şi fruntea 
plină de transpiraţie. Domnişoară Howett, nu ne 
rămâne decât să ieşim prin luminator. 

În timp ce vorbea, de deasupra se auzi un 
pas greu şi împleticit. O lanternă se aprinse, 
cineva se aplecă, trase cârligul şi luminatorul se 
închise cu o buşitură. Culmea nenorocirii! 
judecind după felul cum căzuse capacul, era clar 
că şi această cale posibilă de salvare fusese 
tăiată. 

— Mă tem - spuse Julius - că va trebui să-l 
aştept pe Coldharbour. intindeţi-vă în pat şi 
culcaţi-vă, domnişoară Howett. Poate că nu vine 
încă. 

Îi trebui multă vreme ca s-o convingă să-i 
urmeze sfatul. In cabina mică din dosul perdelei, 
Valerie găsi o lampă aprinsă. Patul fusese făcut, 
feţele de pernă erau curate, arătând aproape 
îmbietor. Se întinse în pat, fără să-şi închipuie 
măcar o clipă că avea să aţipească. Dar nici nu 
apucă să închidă ochii, că adormi pe loc. Julius 
Savini sprijini un scaun de uşă, apoi se aşeză pe 

el, cu sabia pe genunchi, cu părul vâlvoi, gata să 
adoarmă şi el. Îl durea fiecare mădular. Îşi 
petrecu noaptea aţipind şi trezindu-se rând pe 
rând. La revărsatul zorilor, când primele raze ale 
soarelui scăldară vasul, luminatorul străluci 
cenuşiu, alb-auriu. Apoi, deodată, cineva îl 
deschise şi figura lui Coldharbour Smith se ivi 
înăuntru. 

— Bună dimineaţa, micuța mea... - începu el, 
dar, văzându-l pe Savini, îşi retrase imediat 
capul. 

Încordat şi neliniştit, Julius Savini auzi cheia 
răsucindu-se în broască şi sta gata să se 
repeadă. Uşa se deschise însă brusc şi el se 
pomeni ameninţat de browningul lui Coldharbour 
Smith. În faţa armei, Julius ridică mâinile. 

— O să avem o scurtă discuţie, Julius, zise 
Smith. Dar mai întâi pune sabia pe masă. 

Lui Julius nu-i rămânea decât să asculte. 

— Ce vrei? îl întrebă Smith. Cine te-a trimis 
aici? 

Julius Savini avea întotdeauna inspiraţii 
rapide. 

— Bătrânul, spuse el degajat. Nu ştia ce s-a 
întâmplat cu fata şi mi-a cerut să vin pe vas să 
vorbesc cu tine. Vrea s-o trimiţi înapoi. 

Buzele lui Smith se strâmbară într-un rânjet. 

— Nici nu mă gândesc! spuse el scurt. Dacă 
te-a trimis pe vas, de ce n-ai venit direct la 
mine? 

— N-am ştiut care ţi-e cabina. Am crezut că 
asta e cabina ta şi mi-am dat drumul pe 
luminator, fiindcă n-am voit să mă vadă 
marinarii. Nici n-am apucat să intru însă, că 

cineva a şi închis luminatorul. 

Smith dădu din cap. 

— Eu le-am dat ordin să-l închidă - spuse el - 
deşi nu mă gândisem c-am prins în cursă un 
individ de teapa ta. Aşadar, Bellamy vrea s-o 
duci înapoi pe țărm, nu? A avut însă grijă să mă 
scoată pe mine din toată afacerea asta 
încurcată? Minţi, Julius. Îl privi cu atenţie. 
Hainele îţi sunt pline de praf, şi-apoi ce făceai cu 
sabia aia? Am să te închid pe vas şi am să aflu 
de la bătrân ce urmăreşti. Eşti în stare să faci 
orice pentru bani, Savini. Deodată îi veni o idee. 
Nu cumva te-a lăsat Featherstone pe bord? Se 
bătu mulţumit pe şolduri. Asta-i! Eşti spion. Nu-i 
culmea? 

Scoase un fluierat strident şi un marinar 
foarte brunet cobori scara zgomotos. Smith i se 
adresă în şoaptă. Marinarul plecă şi se întoarse 
cu o pereche de cătuşe ruginite. 

— Fac şi eu uneori pe polițistul, spuse 
Coldharbour Smith. Întinde mâinile, Julius! 

Savini îl ascultă şi inelele de fier se închiseră 
cu un sunet sec pe încheieturile mâinilor lui. Fu 
împins apoi pe punte şi vârât printr-o uşă în cala 
întunecată a vasului. 

— Stai cu spatele sprijinit de peretele de 
lemn! îi porunci Smith. După ce ordinul îi fu 
îndeplinit, legă strâns picioarele secretarului. 
Dacă bătrânul confirmă cele spuse de tine, am 
să-ţi cer scuze, zise el ironic. Până atunci stai 
aici, şi-am să văd eu ce fac cu tine când vom fi în 
larg. 

Trânti uşa în urmă-i şi trase zăvorul. Julius 
Savini rânji, căci cătuşele erau puţin cam mari şi, 

mai înainte ca zgomotul paşilor lui Coldharbour 
Smith să se fi pierdut în depărtare, el îşi 
eliberase mâinile. 


Capitolul 49. 
INTEROGAREA LUI LACY 


Târziu, după-amiază, un detectiv ce părea 
că-şi pierde vremea pe Commercial Row zări o 
figură cunoscută. 

— Lacy, dacă nu mă înşel - spuse el şi-l 
înşfăcă artistic. 

— Ce s-a întâmplat, Johnson? întrebă 
prizonierul cu un aer nevinovat. Nu-mi aduc 
aminte ca poliţia să aibă ceva împotriva mea. 

— Ai să faci o mică plimbare cu mine, spuse 
detectivul, iar Lacy, care nu ştia ce-l aşteaptă, 
căci altminteri ar fi opus rezistenţă, îl întovărăşi 
docil până la cel mai apropiat comisariat de 
poliţie, protestând şi susţinând că nu înţelege de 
ce se poartă poliţia cu el atât de ciudat, ba 
putea spune chiar inexplicabil. 

Căpitanul Featherstone îl interogă într-o 
celulă, fără să-i dezvăluie motivul pentru care 
fusese arestat. Jim trăia unul din cele mai critice 
momente din viaţa lui, căci se hotărâse să 
întreprindă un act care ştia că-l putea 
compromite, obligându-l să-şi abandoneze 
cariera aleasă. Nu exista însă nimic pe lume care 
să nu merite a fi încercat pentru a o salva pe 
Valerie. Şi-ar fi sacrificat şi propria-i viaţă, dacă 

302 


ar fi ştiut că în felul acesta fata avea să se 
întoarcă la tatăl ei. 

Jim locuia pe strada St. James, care sâmbăta 
noaptea e una din cele mai liniştite străzi din 
Londra, cu toată circulaţia întreruptă. 

— Îl iau la Scotland Yard, ca să-l interoghez. 
Nu, n-am nevoie de ajutorul tău, Johnson, 
mulţumesc. Am să-l anunţ pe inspectorul-şef că 
tu l-ai arestat. 

Spre surpriza domnului Lacy, fu luat din 
celulă şi urcat într-un automobil confortabil, 
condus de Jim. 

— Momentan te poţi considera ca nefiind 
arestat, zise Jim. 

— Unde mergem? 

— Acasă la mine, i se răspunse, spre 
surprinderea lui. 

— Pentru ce sunt reţinut, căpitane? întrebă 
Lacy curios. 

— Ai să afli la timpul cuvenit - i-o tăie Jim, iar 
Lacy începu să studieze toate posibilităţile care-l 
puteau interesa. 

Maşina se opri în faţa unei prăvăli cu 
obloanele trase, deasupra căreia se găsea 
apartamentul lui Jim. Casa nu mai avea alţi 
chiriaşi. Proprietarul  prăvăliei locuia într-o 
suburbie. 

Jim se întâlni cu valetul său, Angus, pe 
palier. 

— Serveşte-i domnului Lacy o băutură, spuse 
Jim. Du maşina la garaj şi poți pleca. 

Jim se duse în camera lui, îşi scoase haina, 
vesta şi gulerul. Când se întoarse, Angus îşi 

— la maşina şi nu te mai întoarce astă-seară, 
îi repetă Jim. 

Pentru prima oară, domnul Lacy, care tocmai 
dădea pe gât un pahar cu whisky, deveni curios 
şi puţin nervos. 

— Ai terminat, Lacy? îl întrebă Jim când uşa 
se închise în urma valetului. Vrei să intri în 
biroul meu? 

Nu era atât un birou, cât o sală de 
gimnastică, o încăpere lungă, fără covor. Din 
tavan atârnau două frânghii, terminate cu inele, 
iar în celălalt capăt al încăperii, se găsea o 
minge pentru antrenamentul boxerilor. Jim 
închise uşa, o încuie şi-i făcu semn lui Lacy să ia 
loc. 

— Nu înţeleg de ce ţi-ai suflecat mânecile, 
căpitane, spuse Lacy alarmat. 

— Am să-ţi explic mai târziu, răspunse Jim. 
Unde-i domnişoara Valerie Howett? 

— Care domnişoară? 

Nici nu apucă să rostească întrebarea, că un 
pumn de oţel îl pocni sub bărbie, azvârlindu-l 
până la perete. Lacy se prăbușşi. 

— De ce daţi în mine? Dacă mă mai loviți o 
dată... 

— Unde-i Valerie Howett? întrebă Jim pe 
acelaşi ton. 

— Nu ştiu! răspunse Lacy sfidător. 

De data asta era pregătit să încerce să 
pareze lovitura, dar pumnul trecu pe sub garda 
lui şi, trăsnit de două ori, Lacy căzu cu zgomot. 

— Scoală! îi ordonă Jim. 

— Nici nu mă gândesc, spuse el, pipăindu-şi 
faţa învineţită. Am să te raportez pentru asta, 

Featherstone. Am să fac să te dea afară... 

— Scoală - zise Jim - şi nu-ţi face iluzii că n- 
am să te bat dacă stai jos. Scoală! 

— Nici mort! răcni celălalt şi sări cât colo 
când gheata lui Jim se îndreptă spre el. Ai să mi- 
o plăteşti! Ţi-o jur! Am să te trag la răspundere 
pentru asta, Featherstone! Luni dimineaţă am să 
mă înfăţişez inspectorului-şef! 

— Dacă ai să mai trăieşti până atunci, zise 
Jim. Expresia din ochii lui dădu cuvintelor o 
semnificaţie specială. Ascultă-mă - şi îl ameninţă 
cu degetul - dacă nu-mi spui ce vreau să ştiu, am 
să te leg pe duşumea şi-am să te ard cu fierul 
roşul până ai să mărturiseşti. 

— Asta-i tortură! răcni Lacy. N-ai dreptul să 
mă torturezi! N-o să îndrăzneşti, e împotriva 
legii! 

— Bellamy mi-a spus odată că el crede în 
tortură - răspunse Jim încet - şi mi-am închipuit 
că e o brută. Dar am să-ţi smulg carnea de pe 
oase dacă nu-mi spui unde e Valerie Howett. 

Omul îl privi fix, apoi, cu un urlet, se repezi 
la uşă. Jim îl readuse cu o smucitură. Frica îi 
dădu curaj lui Lacy, care se aruncă asupra lui 
Jim. Detectivul se trase într-o parte şi, cu o 
directă, îl întinse la podea. Lacy rămase aşa 
gâfâind. 

— Dacă-mi spui unde a Valerie Howett, îţi 
dau o mie de lire. 

— Nici pentru un milion, bolborosi Lacy. E 
într-un loc unde n-ai să pui mâna pe ea, porcule! 
E în labele lui Smith şi... 

Deodată fu smucit în picioare şi apoi izbit de 
perete ca şi cum ar fi fost o păpuşă de cârpă. 

— Ții la viaţă, Lacy? îl întrebă Jim cu o voce 
joasa şi vibrantă. Nu ai nici un prieten, nu există 
nici o femeie pe care să vrei să-i mai întâlneşti? 
Nici un loc pe care vrei să-l revezi? 

— Să ştiu că mor şi nu-ţi spun, gâfâi Lacy. 

— Ai să mori după ce ai să-mi spui, zise 
Featherstone şi-l buşi încă o dată, aruncându-l la 
pământ. 

Trase deodată vesta şi cămaşa de pe Lacy. 
Brutalitatea gestului şi ameninţarea îngrozitoare 
zdrobiră încăpăţânarea lui Lacy. 

— |ţi spun! îţi spun! răcni el. E pe vasul 
Contessa! 

— Minţi, nu-i acolo! 

— Jur că-i acolo, căpitane! Eram ascunşi pe 
bord, în cămăruţa lanțurilor, când aţi venit azi- 
noapte. A încercat să ţipe, dar Smith i-a pus 
mâna la gură. Pot s-o dovedesc. Te-am auzit 
spunând pe când plecaţi că Valerie nu-i acolo. 

— Scoală-te, zise Jim şi-i arată un scaun. Stai 
jos. Când ai fost ultima oară pe vasul Contessa? 

— Azi-noapte. Nu pot suporta vasele astea 
mici. Îmi fac rău. 

— Şi doamna era acolo? 

— Da, domnule. 

— Unde-i acum? În ce parte a vasului? 

— Coldharbour a aranjat totul pentru ea. 
Contessa transportă rom în America. Vaporul îi 
aparţine de fapt lui Smith. El a avut ideea să nu 
aprindem focurile la cazane şi ca vasul să 
rămână câteva zile la Pool, până se uită 
întâmplarea. 

Jim descuie uşa şi se întoarse în salon. 

— Termină-ţi whisky-ul, zise el. 

— N-o să mă dai pe mâna tribunalului, după 
bătaia pe care am mâncat-o, căpitane, nu-i aşa? 

— Dacă ce-ai spus e adevărat, ai scăpat, îi 
replică Jim. Bea-ţi whisky-ul. Am să te rețin în 
noaptea asta. Dacă declaraţiile tale se dovedesc 
exacte, ai să fii liber în două ore. Dacă nu, te iau 
îndărăt în sala de gimnastică şi-o să discutăm 
între patru ochi. 

Lacy nu răspunse. În drum spre Scotland 
Yard, domnul Lacy îşi pipăi vânătăile. Jim îl 
întrebă: 

— L-ai văzut pe Julius Savini? 

— Pe Julius? răspunse Lacy dispreţuitor. Nu-i 
amestecat în treaba asta. 

— Ba am impresia că e foarte amestecat, 
zise Jim. 


Capitolul 50. 
EVADAREA LUI SAVINI 


Cabina de dormit în care Valerie îşi petrecu 
cea mai mare parte a acestei zile ce părea 
nesfârşită dovedea limpede că fusese pregătită 
special pentru ea. În peretele cabinei se 
amenajase grosolan un fel de lavabou, aşa cum 
îi spusese Smith. În orice caz era singura 
încăpere de acest fel de pe tot bordul vasului. 
Uşa care dădea din baie pe bord fusese prinsă în 
şuruburi, iar hublourile fixate atât de strâns, 
încât, cu toate încercările ei, nu reuşi să 
deplaseze barele ce le blocau. Singura ei 
descoperire fu o uşă glisantă între salon şi baie, 
ascunsă de nişte perdele. O găsi cu totul 


întâmplător, când Smith nu se afla in salon. Uşa 

prezenta o oarecare protecţie, căci, odată 
închisă, se fixa de peretele cabinei. Cu toate 
acestea putea fi uşor doborâtă. 

Asistase la scena dintre Smith şi Julius. Mai 
târziu avu curajul să întrebe ce s-a întâmplat cu 
îndrăzneţul de Savini. 

— E în siguranţă, i se răspunse. 

Mesele luate împreună cu Coldharbour 
reprezentau un adevărat supliciu. Smith era 
prost crescut şi avea maniere grosolane. 

— Ai să te obişnuieşti cu mine după un timp, 
draga mea Valerie, spuse el clefăind zgomotos. 
Ai început să-mi placi. Şi nu sunt eu omul căruia 
să-i placă orice necunoscută. La Golden East... 

Valerie îl ascultă şi se cutremură. Smith păru 
să ia repulsia ei evidentă drept un compliment. 

— La noapte plecăm. Căpitanul crede c-o să 
fie niţică ceaţă, aşa c-o să putem să ne 
strecurăm pe fluviu fără să ne observe cineva. 
Nici nu mă tem c-o să mai vină poliţia din nou. 

— Să nu-ţi închipui c-ai să scapi! exclamă ea 
violent. Crezi că atunci când am să ajung unde 
mă duci, n-am să mă plâng Poliţiei? 

Smith zâmbi plin de încredere. 

— Atunci ai să fi nevasta mea şi n-o să te 
creadă nimeni. 

— Unde-i mama? întrebă ea. 

Smith râse din toată inima. 

— Nu ştiu. Bătrânul a răpit-o de mulţi ani. N- 
are sens să afirm că nu ştiu, fiindcă sunt bine 
informat. A locuit în casa mea, în Camden Town. 
N-a stat pitită decât o săptămână acolo. 

— Pitită? 

Coldharbour dădu din cap. 

— Se ascundea de Bellamy. O iubea foarte 
mult, aşa cum te iubesc şi eu pe tine. Ea însă l-a 
refuzat. Eu tocmai îi făcusem un serviciu lui Abe 
şi câştigasem o groază de bani. Descoperise că 
ea căuta să se mute şi m-a trimis pe mine să 
vorbesc cu ea. l-am spus c-am aflat că vrea să se 
mute, iar eu aveam o căsuţă de închiriat. Chiria 
fiind mică, s-a mutat. A crezut că Bellamy 
plecase în America - avea întotdeauna mai multe 
alibiuri, pentru cazul unor neplăceri. Dar el nu s- 
a dus decât până la Queenstown, iar ea şi-a 
închipuit că-i în siguranţă. Într-o noapte i-am 
spus aceeaşi poveste pe care ţi-a spus-o ţie 
Lacy. Am convins-o să vină cu mine la Garre, 
deoarece i-am zis că fetiţa ei se află ascunsă 
acolo. Era vorba de tine. De fapt, nici nu mai erai 
o fetiţă, fiindcă aveai şaisprezece ani. Atunci am 
văzut-o pentru ultima oară, când am adus-o la 
castel. Zâmbi şiret. Bătrânul spune că a fugit de- 
acolo... 

— A fugit! 

Valerie sări în picioare. Ochii îi ardeau de 
nerăbdare. 

— Stai jos, stai jos! zise Coldharbour iritat. 
Nu te enerva. Bătrânul minte. Mama ta a murit. 
Ăsta-i adevărul. N-are curajul s-o mărturisească. 
Se strâmbă şi deveni şi mai înfiorător. l-am 
rămas ceva dator bătrânului diavol. Aproape c- 
aş fi vrut ca ea să fugă. E o escrocherie... toată 
povestea asta cu Arcaşul Verde e o escrocherie. 
A fost inventată de Abe ca să aibă o scuză, dacă 
femeia reuşeşte să fugă. Asta-i bună, Arcaşul 
Verde! 


Râse încet. 

Valerie se concentră. Să presupunem că era 
adevărat. Asta ar fi explicat, cel puţin, 
răzbunarea lui Bellamy asupra ei. Trebuie să fi 
plănuit însă răpirea ei cu mult înainte de fuga 
mamei sale, în clipa când descoperise că Valerie 
Howett era copilul furat acum douăzeci şi trei de 
ani. 

— Bănuiesc că-i moartă, continuă bine 
dispus Coldharbour. Nu poţi să ţii o femeie 
închisă într-o celulă subterană opt ani, fără s-o 
distrugi. Până şi la Dartmoor poți să ieşi la aer şi 
să te mişti... 

— Aşadar, acolo a stat tot timpul, zise 
Valerie. 

— Fireşte că acolo a stat tot timpul, 
răspunse el dispreţuitor. Nu ştiu în ce parte a 
castelului, dar acolo a fost. 

Discuţia avea loc la masă. Valerie se ridică 
fără să se fi atins de mâncare. După-amiază, pe 
bordul  Contessei se desfăşură o activitate 
intensă. Auzi mişcări deasupra şi voci ce urlau. 
Undeva, dedesubt, o pompă intrase în funcţiune 
şi duduitul ei îi distrase atenţia. 

Nu văzuse nici un ofiţer sau vreun membru 
al echipajului, cu excepţia stewardului negru ce-i 
aducea masa. Socoti însă că erau puţini la număr 
şi se întrebă unde se afla căpitanul. Ce se 
întâmplase cu Julius? Nu mai îndrăznea să se 
gândească la Jim sau la tatăl ei, şi nici să 
reflecteze la soarta sa. 

Când Smith cobori la masa de seară, Valerie 
văzu imediat că e beat. Pomeţii feţei lui 
bolnăvicioase purtau două pete roşii groteşti. 
Semăna cu o păpuşă urâtă, prost boită. 

— Veselă şi fericită, domnişoara mea? 
vociferă el. Ţi-am adus nişte băuturi. Un rom dat 
dracului! Râse în hohote de propria lui glumă. 
Sunt sigur că-i foarte prost, dar am câştigat o 
groază de bani cu el. Trânti pe masă o sticlă 
neagră şi se aşeză pe scaun. Trăiască Julius, ai? 
S-a furişat pe bord ca să mă dea pe mâna 
poliţiei. Şi-a lăsat nevestica, pentru o viaţă pe 
ocean. Poţi s-o crezi? N-are însă o nevastă ca a 
mea! 

Rânji la ea şi încercă să o apuce de mână. 
Nereuşind, destupă sticla cu dinţii şi îşi turnă un 
pahar dintr-un lichid auriu. 

— Bea! îi ordonă el. 

Valerie împinse paharul la o parte. 

— Bea! 

— Nu vreau să beau! spuse ea şi zvârii 
paharul cu băutură jos. 

Gestul ei păru să-l amuze grozav pe Smith. 

— Asta-mi place, eşti o femeie cu 
temperament!  chicoti el şi, fără să mai 
vorbească, atacă farfuria uriaşă cu mâncare pe 
care i-o pusese înainte stewardul. Se şterse la 
gură, mai dădu pe gât un pahar de băutură şi se 
ridică nesigur pe picioare. Porumbiţa mea - 
începu el şi se repezi sălbatic la ea. Valerie se 
suci pe scaunul rotativ şi se retrase din calea lui. 
Vino încoace! strigă el. Te doresc... 

Valerie i se opuse cu curajul disperării, 
reuşind să se smulgă din mâna care o apucase 
de mânecă. Fugi în cabina ei, trase uşa şi-o 
zăvori. 

— leşi de-acolo! urlă el şi bătu cu pumnul în 
uşă. Lemnul tremură, dar nu cedă. Îl cuprinse o 

furie dementă. Zgârie cu unghiile marginea uşii, 
buşi cu piciorul, cu pumnii,  bolborosind 
înjurături oribile. Am să te scot de-acolo! 
Auzindu-i vocea răguşită, Valerie tremură. Savini 
te-a învăţat!... Savini... 

Traversă în viteză scurta distanţă de pe 
punte dintre salon şi locul unde îl închisese pe 
Savini. Innebunit de băutură şi de poftele lui 
nesatisfăcute, căpătase porniri ucigaşe. Trase 
zăvorul şi dădu de perete uşa cămăruţei. 

— Savini! Am să te omor, mă auzi? 

Neprimind nici un răspuns, bâjbâi pe jos, 
căutându-şi omul. Savini însă dispăruse! 


„ Capitolul 51. 
SAGEATA VERDE 


Şocul descoperirii îl trezi pe Coldharbour. 
leşi dintr-o beznă într-alta. Chemă un marinar. 

— Cine a deschis uşa de colo? întrebă el. 

— l-am dus de mâncare acum vreo două ore, 
răspunse omul. 

— Ai închis uşa după tine? 

— Da. Voia să bea apă. Am fost să-i aduc o 
cană, şi numai în timpul ăla uşa a rămas 
descuiată. 

Coldharbour aprinse un chibrit şi căută prin 
celulă. Aşa cum se aşteptase, cătuşele şi 
frânghiile zăceau pe jos. Işi croi drum pe puntea 
superioară şi-l găsi pe căpitan în camera 
hărților. 

— Emil, cât de repede poţi să porneşti? 
întrebă el. 


— În două ore vine fluxul, spuse spaniolul cel 

scund. Priveşte însă, amice, ce ceaţă infernală! 

Ceaţa se îngroşase şi luminile se vedeau 
foarte slab. 

— Cu atât mai bine. Poţi să pleci imediat? 

— Nu! răspunse spaniolul răspicat. N-avem 
aburi destui. Poate într-o oră. Dar dacă ceața 
continuă să se îngroaşe, ce-i de făcut? 

— Mergi prin ea, zise Coldharbour. Cunoşti 
fluviul şi poţi să ajungi până la mare. 

Se întoarse în salon şi, după ce aruncă o 
privire spre uşa închisă a camerei lui Valerie, se 
aşeză pe un scaun să judece situaţia. Dacă Julius 
a sosit pe țărm... Coldharbour îşi scoase 
revolverul din buzunar şi-l puse pe masă, în faţă. 

Din camera lui Valerie nu răzbătea nici un 
zgomot, li păru rău că a speriat-o. Cel mai mult îl 
neliniştea însă ce s-a întâmplat cu Julius. Unde 
se afla? Dacă ajunsese la țărm, atunci sfârşitul 
se apropia. Dar dacă se mai găsea încă pe bord? 
Existau zeci de locuri unde te puteai ascunde. 

Stăpânit de aceste gânduri, ieşi pe punte şi 
privi prin ceața galbenă ce se îngroşa. Văzu o 
barcă şi un om ce vâslea degajat, îndreptându- 
se spre vasul lor. Un singur om, era sigur. Poate 
unul din marinarii care se întorceau de pe mal. 
Urmări barcagiul singuratic. Descoperi că avea o 
altă destinaţie, căci trecu pe lângă prora vasului 
şi se pierdu în beznă. 

Smith se întoarse în salon şi se aşeză la unul 
din capetele mesei, astfel ca să aibă o vedere 
clară asupra uşii deschise 

Viitorul lui depindea de Julius. Dacă se ivea 
vreun pericol, vreun pericol real, avea să fie 


nemilos cu fata. Dacă urma să fie pedepsit, să 

ştie măcar de ce. Urechile lui exersate aşteptau 
cu încordare un zgomot de vâsle, o voce strigând 
la cei de pe Contessa. La primul semn al sosirii 
lui Featherstone, avea să închidă şi să încuie 
uşa... 

Rămase gânditor. Minutele se scurgeau. Îl 
auzi pe căpitan dând instrucţiuni să se ridice 
ancora. Incercară cabestanul şi descoperiră că 
mai are nevoie de aburi. Auzi lipăitul stins al 
unor picioare încălţate în ciorapi. Ridică privirea. 
O secundă se holbă, apoi trase fulgerător mâna 
ca să apuce revolverul... 


x x x 


Şalupa ce înainta prin apele învăluite în 
ceață se îndrepta direct spre flancul vasului 
Contessa. 

Jim bănuia cam ce putea să se întâmple şi 
dăduse instrucţiuni să se stingă motoarele în 
clipa când vasul avea să se ivească din ceaţă. 

Balansul bărcii o aduse până lângă peretele 
navei. Jim sări peste bord, urmat de poliţia 
fluvială. Puntea era goală, iar uşa salonului 
închisă. 

— Duceţi-vă înainte şi puneţi mâna pe 
căpitan, şopti el. 

Unul dintre poliţişti se strecură pe scara ce 
ducea pe puntea superioară. 

Jim înaintă spre uşa salonului şi apăsă clanţa 
încet. Spre uşurarea lui, uşa era descuiată. Păşi 
înăuntru. Salonul era cufundat în întuneric. 
Domnea o tăcere deplină. 


Scoase din buzunar o lanternă şi lumină 
314 


pereţii salonului. Se opri asupra uşii de la cabina 
în care fusese închisă Valerie. După o succintă 
examinare, se lămuri cu ce fel de lemn avea de-a 
face şi trase brusc de uşă. In cabină ardea o 
lumină. Pe pat se afla blana lui Valerie. Fata nu 
se vedea însă nicăieri. Nu o găsi nici în 
compartimentul vecin. 

Se întoarse în salon şi plimbă lumina 
lanternei de-a lungul mesei. Deodată sări înapoi 
şi ridică revolverul. Pe scaunul din capul mesei 
văzuse o formă omenească. 

— Sus mâinile! strigă el şi îndreptă lanterna 
într-acolo. 

În cercul de lumină apăru Coldharbour 
Smith. Stătea răsturnat pe spate, iar într-una 
din mâini, rămasă pe masă, ţinea un revolver. 
Ochii lui morţi erau pironiţi asupra luminatorului 
deschis. 

Era mort, iar din pieptul lui ieşea coada 
împodobită cu pene verzi a unei săgeți. 


Capitolul 52. | 
OMUL DIN BARCA 


Jim îl chemă imediat pe inspectorul poliţiei 
fluviale. Inainte de a face alte cercetări, 
aprinseră luminile din salon. 


Coldharbour Smith trebuie că murise 

instantaneu. Săgeata îi trecuse prin inimă şi 
fusese trasă cu atâta forţă, încât se înfipsese în 
lemnul scaunului. 

— Indiferent de ce-a văzut, a întins mâna 
spre armă, spuse Jim. De cât timp e mort? 

Mâinile lui Coldharbour erau calde încă. 

— A fost probabil omorât în timp ce ne 
apropiam. Abajurul e cald încă, ai observat? 

Fără să mai aştepte nici o secundă, se repezi 
să-l caute pe căpitan. Când află de tragedia 
petrecută, omuleţul izbucni în lacrimi, apoi îl 
cuprinse un fel de isterie. 

— Am ştiut că-i o doamnă pe bord - hohoti el 
- dar... - trecu în revistă rapid un mare număr de 
sfinţi - n-am ştiu că-i ceva în neregulă cu ea. 
Señor, sunt un om foarte delicat şi bun la suflet, 
şi dac-aş fi ştiut că doamna nu-i soţia lui señor 
Smith... 

— Unde-i doamna acum? se răsti Jim la el. Te 
previn că dacă încerci să mă păcăleşti, nu mai 
apuci să vezi portul Vigo aşa curând. 

intre timp, cea de-a doua şalupă trăsese 
lângă vas şi puntea se umplu de poliţişti. 
Cercetară vaporul de la fund şi până la platforma 
catargului, fără s-o descopere pe fată. 

—  Luminatorul salonului e larg deschis, 
domnule, îi raportă unul dintre poliţişti. E cam 
ciudat într-o noapte ca asta. 

Jim remarcă şi el. Examinând puntea 
superioară, găsiră o scară de frânghie legată 
grosolan, de o mână nepricepută, de unul din 
stâlpii de susţinere de pe punte. În plus, lipsea o 
barcă. Asta o descoperi căpitanul. Barca fusese 


luată de la locul ei şi coborâtă la jumătatea 

copastiei, pentru ca să poată sta în ea cei ce 
călăfătuiau o placă desprinsă din peretele 
vasului. Acum, cârligele de suport atârnau goale 
la capătul frânghiilor. 

Valerie n-ar fi putut să coboare singură 
barca. Jim era sigur. Unde se afla Julius Savini? 
Căpitanul îi informă. 

— Sărmanul Smith îl închisese în camera de 
ţinut frânghiile, dar Savini a scăpat şi a înotat 
până la țărm. 

Se află atunci că omul care îi adusese de 
mâncare lui Julius îl văzuse înotând şi aruncase 
cu un drug greu după el. Nu îndrăznise să-i 
spună lui Smith că prizonierul scăpase înot. 

Jim reveni în salon şi ordonă să se aprindă şi 
alte lumini. Începu apoi o cercetare amănunţită 
a încăperii. 

— O crimă în stilul Arcaşului Verde, spuse el 
când termină. Săgeata a lovit în acelaşi loc ca şi 
în cazul lui Creager. Nici o amprentă care să-l 
trădeze pe criminal, sau pe călău, dacă vreţi. 

— Cum o fi ajuns pe țărm? întrebă 
inspectorul nedumerit. Afară de cazul când 
cunoaşte bine fluviul, altfel n-ar fi reuşit 
niciodată să ajungă la mal pe o noapte ceţoasă 
ca asta. 

Jim îşi dădu seama că aceeaşi remarcă era 
valabilă şi în cazul fetei. Doar nu cumva plecase 
împreună cu Arcaşul Verde. Odată ce zăreai însă 
malul apei, era uşor să debarci, căci, prin 
împrejurimi, mai toate străduţele ce coborau de 
pe faleza lungă se terminau cu un mic 
debarcader. 


După toate probabilitățile, Arcaşul Verde se 

găsea în clipa aceea pe fluviu, vâslind orbeşte 
prin ceaţă şi căutând zadarnic să se salveze. 

Jim lăsă poliţiştii veniţi cu barca să păzească 
vasul, iar el luă o şalupă şi începu o cercetare 
sistematică a fluviului. La un moment dat, prin 
ceaţă se profilă silueta unui vas ce înainta lent şi 
care scoase un semnal de alarmă în clipa când 
şalupa trecu aproape pe sub prora lui. 

— E vasul Gaika, aprovizionează flota de 
remorchere a societăţii G. |. C. Ar fi trebuit să-l 
percheziţionăm. E suspect! 

Opreau din când în când motoarele şalupei, 
pentru a asculta vreun zgomot de vâsle. Truda le 
fu răsplătită când ajunseră aproape de partea 
nordică a malului. 

— Ascultaţi, se aude prin apropiere o barcă, 
şopti un poliţist. 

Jim îşi aţinti urechea şi distinse mişcările 
neregulate ale unor vâsle în inelele lor. 

— Nu-i un marinar, spuse inspectorul. Nu 
trage la fel cu amândouă vâslele. 

In curând localizară zgomotul, iar şalupa o 
luă încet înainte. Prin perdeaua subţire de ceaţă 
le apăru în faţă un antrepozit uriaş, apoi Jim zări 
barca. Vâslaşul se îndrepta spre unul din 
debarcaderele din josul străzii. 

Şalupa luă brusc viteză şi porni în urmărirea 
bărcii. Se opri alături, în clipa când ocupantul ei 
se dădea jos. 

— Stai! strigă Jim şi sări pe cheiul noroios. 

Silueta se întoarse şi-i aruncă o privire 
cercetătoare. 

— Dumneata eşti, Featherstone? 


Jim rămase trăsnit de uimire - era vocea 

domnului Howett. 

— Dar... dar ce faceţi aici, domnule Howett? 

— Am auzit că vă duceţi pe bordul Contessei 
şi v-am urmărit — răspunse Howett calm. Am 
găsit această barcă, sau mai degrabă am văzut 
un om vâslind în ea în timp ce eu căutam o 
barcă, şi l-am întrebat dacă nu poate să mi-o dea 
mie. 

Istoria părea cu totul neverosimilă. Oricine 
altul decât Jim ar fi respins-o ca pe-o minciună 
sfruntată. 

— Aţi găsit-o pe Valerie? întrebă domnul 
Howett. 

Avea o voce extraordinar de calmă. 

— Nu, nu era pe bord. Smith e mort. 

Mort? Şi Valerie nu era acolo? Cum a murit 
Smith? 

— A fost ucis de Arcaşul Verde, răspunse Jim. 

Domnul Howett tăcu. 

— Valerie fie că a fugit, fie că a fost luată de 
pe vas, continuă Jim. Mă întorc la Scotland Yard. 
Veniţi şi dumneavoastră, domnule Howett? 

Acesta acceptă. 

— Mort? murmură el. Sigur mort? 

— Cum nu se poate mai mort, spuse Jim. 

Sosiră la Scotland Yard abia peste o oră, căci 
o ceaţă groasă învăluise întregul oraş. Se circula 
cu multă greutate. La birou nu-l aştepta nici o 
veste. Lăsase crima pe mâna poliţiei fluviale. 
După ce-l conduse pe domnul Howett la hotel, 
deşi era obosit, redactă un scurt raport. 

Toate  comisariatele o căutau pe fată. 
Redactarea îi fu întreruptă de zeci de ori de 


sosirea unor rapoarte. Tocmai terminase şi era 

pe punctul să plece, când fu anunţată Fay 
Clayton. 

Fay apăru cu ochii roşii şi trasă la faţă. 

— L-ai găsit pe Julius? întrebă ea. 

Jim clătină din cap. 

— Sper că nu i s-a întâmplat nimic, spuse el. 
Smith l-a ţinut prizonier pe bordul vasului 
Contessa, un mic pachebot de pe Tamisa, dar se 
pare c-a reuşit să fugă. Ascultă, Fay, Savini 
înoată bine? 

În ciuda supărării ei, Fay zâmbi. 

— Julius al meu înoată şi acolo unde balenele 
s-ar îneca, rosti ea cu mândrie. E cel mai grozav 
înotător din câţi ai văzut vreodată, 
Featherstone. Chiar dacă ar fi să naufragieze în 
Oceanul Atlantic, tot ar ieşi la țărm. De ce mă 
întrebi? 

— Fiindcă a sărit peste bord. Era cam ceaţă, 
dar dacă ştie să înoate, scapă. 

Siguranţa ei dispăru şi redeveni soţia 
agitată. 

— O să se înece! De ce nu l-ai căutat, 
Featherstone? L-ai lăsat acolo, singur, în apă, 
fără ca nimeni să-l mai caute. E o crimă! 

Jim o bătu uşor pe umăr. 

— Julius n-a păţit nimic, spuse el prietenos. 
Aş fi vrut să fiu la fel de sigur şi în ce-o priveşte 
pe domnişoara Howett. 

Îşi zise în sinea lui că Julius nu era genul de 
om care să moară înecat. Din tact, se abţinu 
totuşi să i-o repete cu glas tare. li povesti apoi 
despre sfârşitul lui Coldharbour Smith. 

— A meritat-o, răspunse ea prompt. Omul 


ăsta era făcut să nu trăiască mult, Featherstone. 

A fost o bestie toată viaţa. Sper că nu-ţi închipui 
că Julius e amestecat în treaba asta, nu? întrebă 
ea nerăbdătoare. Dacă i-ai arăta un arc şi o 
săgeată, Julius nici n-ar şti ce sunt. 

Jim îi linişti temerile în legătură cu faptul că 
admirabilul Julius ar putea fi bănuit cumva şi o 
trimise acasă. La ora aceea, autobuzele şi 
metroul nu mai circulau şi Fay nu găsi nici un 
taxi. O luă pe jos, croindu-şi drum cu oarecare 
greutate. Trecuse de ora două când, plictisită şi 
obosită, ajunse la blocul în care se afla 
apartamentul ei. Se îndrepta spre intrare, când 
văzu o maşină trasă lângă trotuar. Îşi aminti că o 
depăşise cu câteva minute mai înainte. 

In umbra uşii încuiate stătea un bărbat. 
Dintr-o singură privire, îşi dădu seama că era 
Abel Bellamy. 

— Vreau să intru, spuse el morocănos. Un 
prieten al meu locuieşte aici. Nu ştiu de ce se 
încuie uşile de la intrare. 

— Nu puteţi intra, domnule Bellamy! îi 
replică ea violent. După felul cum v-aţi purtat cu 
soţul meu, mă miră că mai aveţi tupeul să veniţi 
la o asemenea oră! 

Bellamy o privi furios. 

— A, deci tu eşti femeia... Doamna Julius 
Savini? Ei bine, am venit fiindcă am să-i spun 
câteva cuvinte soţului dumitale. 

— Spuneţi-mi-le mie - răspunse Fay - dar 
repede, căci sunt obosită. 

— Poţi să-i spui că am descoperit că mi s-au 
furat trei mii de dolari din casa de bani şi că am 
să cer să fie arestat. Asta-i tot, doamnă Savini! 


Fay îl apucă de braţ în momentul când 

Bellamy voi să plece. 

— O clipă. Ştiu că-i o maşinaţie. Sunteţi însă 
prea deştept ca să-i fi lăsat vreo portiţă de 
scăpare. Intraţi şi să auzim despre ce-i vorba. 

Bellamy o urmă pe scări şi pătrunse în 


apartament. 
— Intraţi aici, spuse ea şi aprinse lumina din 
sufragerie.  Văzându-l mai  de-aproape, se 


îngrozi. Dumnezeule, dar ce fioros arătaţi! 
exclamă ea, iar el se enervă. 

— Fioros? întrebă el, aşezându-şi trupul uriaş 
pe cel mai solid dintre scaune. Cred că pot să-ţi 
întorc complimentul. 

— Ce-i cu furtul ăsta, domnule Bellamy? 
întrebă ea. Ştiu că Julius nu-i vinovat, fiindcă nu- 
i genul lui să facă aşa ceva. 

— Nu-i genul lui, nu? rânji el. Asta o ştii tu 
mai bine. În orice caz, nu-l acuz, dar mi-au 
dispărut banii. Şi mai vreau să discut ceva cu 
tine, tânără doamnă. 

— Ce obrăznicie! explodă ea. Să mă minţiţi la 
mine în casă! Afară, sau chem poliţia! 

Ochii lui reci îi reţinură o clipă privirea şi, 
sub efectul lor magnetic, curajul ei se destrămă. 

— N-ai să telefonezi la poliţie, spuse el. 
Vreau să vorbesc cu Julius. 

— V-am spus că nu-i aici. 

Bătrânul smuci capul într-o parte. 

— Du-te şi vezi, spuse el. 

Fay ezită. 

— Du-te şi vezi! mârâi el şi Fay ieşi din 
odaie. 

Nu ştiu ce o făcu să deschidă uşa fostei 


camere a lui Julius. Era poate cea mai apropiată. 

Aprinse lumina şi se retrase uluită: Julius zăcea 
pe pat, murdar, fără guler la cămaşă şi 
nebărbierit. Dormea dus. 

La început nu-şi putu crede ochilor. Apoi, cu 
un strigăt, se repezi la el şi-l luă în braţe, 
plângând cu hohote pe cămaşa lui murdară şi 
încercând să se liniştească. Incet şi cu greutate, 
Julius se trezi şi clipi din cauza luminii. 

— Uite - spuse el - Fay... sper că nu te superi. 
l-am spus să se ducă în camera ta. 

Fay zbură în odaia ei. Culcată pe pat şi 
acoperită cu o cuvertură se afla o fată. Inutil să 
mai întrebe cine era cea care dormea. 

Valerie se agită în somn şi suspină. lar Fay 
Clayton, escroacă şi femeie cu îndeletniciri 
deocheate, se aplecă deasupra ei şi o sărută pe 
obraz. 


Capitolul 53. 
O OFERTA ŞI UN REFUZ 


Când se întoarse la Julius, îl găsi pe 
marginea patului, frecându-se prozaic pe cap. 

— Ce s-a întâmplat, Fay? întrebă el repede. 

— Bellamy e aici, răspunse ea. 

Julius îşi strânse pleoapele într-un efort de a 
se concentra. 

— Bellamy? Abe Bellamy aici? Ce vrea? 

— Să te vadă. De cât timp te-ai întors, Julius? 

— Nu ştiu. Cred că de mai mult timp, spuse 
el şi clătină din cap. 

Îşi scosese ghetele când se culcase şi acum 
se uita disperat în jur după ele. Era încă ameţit 
de somn. Fay îi aduse nişte papuci 

— Nu vorbi cu el, Julius, dacă n-ai chef. 

— Ba mă duc să-l văd, spuse Julius cu un 
zâmbet strâmb. Domnişoara Howett se simte 
bine? 

Fay îi răspunse că da. Căscând şi întinzându- 
se, Julius o urmă în sufragerie. Julius încercă un 
sentiment nou în faţa omului care îl terorizase 
atâta vreme. Îl putu astfel înfrunta privirea cu o 
seninătate ciudată. 

— Ce-ai de spus în ce te priveşte? îl întrebă 
bătrânul. 

— Nu mă mai speriaţi, îi replică Julius şi făcu 
un gest cu mâna ca şi cum ar fi măturat din 
minte imaginea lui Abe Bellamy. 

— Unde-i fata? 

— Care fată? întrebă Julius, făcând pe 
nevinovatul. 

— Fata pe care ai urmărit-o pe vasul 
Contessa. 

— E acasă la ea, răspunse Julius distrat. 

— Cred că minciuna e în firea ta. E aici, în 
această casă, acest apartament sau cum 
Dumnezeu se cheamă. Ai fost văzut aducând-o 
înăuntru. 

— Atunci de ce dracu m-aţi mai întrebat, 
dacă ştiaţi? îi ceru socoteală Julius, enervat. Da, 
e aici! 

— Bătrânul îşi muşcă buzele. 

— Cum ai scăpat? 

— Asta nu vă priveşte! îl repezi Julius. 

Bătrânul înghiţi în sec. 

— Cum de nu te-a văzut Smith? 

— Smith e mort, îi anunţă Fay, iar Julius o 
privi uimit. 

— Mort? spuse el, nevenindu-i să creadă. 
Mort? 

Fay dădu din cap. 

— Cine ţi-a spus? întrebă Bellamy. 

— Featherstone, acum o oră. 

— Dar cum a murit? Cine l-a omorât? 

— Arcaşul Verde, răspunse Fay. 

Bellamy sări în picioare şi scoase o 
înjurătură. 

— Eşti nebună! zise el. A fost văzut... Arcaşul 
Verde? 

— La ce bun să mă întrebaţi pe mine? 
Ascultaţi, domnule Belllamy, eu nu sunt birou de 
informaţii. Vă spun doar ce-am aflat. 
Coldharbour Smith a fost găsit mort în salonul 
vasului, cu inima străpunsă de o săgeată verde. 
Asta-i tot ce ştiu. 

Soţul şi soţia se priviră reciproc. În ochii lui 
Savini apăru o expresie de nelinişte pe care nu 
încercă s-o ascundă. Pe Abe Bellamy, ştirea îl 
uluise pe moment. 

— Cu atât mai bine - rosti el în cele din urmă. 
Savini, noi doi ne înţelegem. Pe scurt, îţi ofer 
zece mii de lire, adică cincizeci de mii de dolari, 
iar soţiei tale îi dau aceeaşi sumă, dacă-mi faci 
un serviciu. Îţi dai seama, o sută de mii de dolari 
îţi aduce o dobândă de şase, şapte mii de dolari 
pe ani. Poţi trăi comod cu banii ăştia în 
străinătate. 

— Nu ne oferiţi banii ăştia degeaba, spuse 
Fay serioasă. Ce vreţi să facem? 

Abe Bellamy arătă spre uşă. 

— Fata dinăuntru, zise el. Aduceţi-o la 


castelul Garre astă seară. Mergem împreună. Jos 

mă aşteaptă maşina. 

Julius clătină din cap. 

— Sunt multe lucruri pe care le-aş face 
pentru bani, domnule Bellamy, asta însă nu. Şi 
nici nu există o sumă cu care să mă convingeţi. 

Fay făcu un semn că e de acord cu soţul ei. 

— Nimeni n-are să ştie, spuse Bellamy, 
coborându-şi vocea la o şoaptă aspră. Fata a 
dispărut de pe vas. Nimeni nu ştie că se află la 
voi. Banii sunt aproape pe gratis, Savini. Am să 
ridic la cincisprezece mii... 

— Nici chiar pentru cincisprezece milioane, 
spuse Fay. Julius n-are să accepte, iar eu l-aş 
detesta dac-ar face-o. Julius şi cu mine am trăit 
de pe urma fraierilor ani de zile, erau oameni 
maturi şi nu aveau altceva de pierdut decât 
banii. 

Bellamy îşi cobori privirea pe masă şi rămase 
mult timp gânditor. Apoi îşi ridică gulerul hainei. 

— Foarte bine, spuse el mai potolit. S-o 
lăsăm baltă. Te poţi întoarce luni dimineaţa la 
Garre, Savini. Am să văd dacă nu pot să-ţi dau o 
slujbă mai bună şi un salariu mai mare. 

— Nu mă întorc la Garre. 

Abe se întoarse brusc spre el. 

— A, nu? spuse el ameninţător. Îţi închipui c- 
ai să scoţi mai mult de la Howett decât de la 
mine? 

— Nu-mi pasă, chiar dacă n-am să primesc 
un sfanţ de la Howett! răspunse Julius indignat. 
N-o fac pentru bani. Şi, pe deasupra... - se opri, 
amintindu-şi de intenţia lui iniţială. Apoi, spre 
surprinderea soţiei sale, adăugă: Mă întorc luni 


dimineaţa la Garre domnule Bellamy. 

Bătrânul îl privi o clipă şi dădu din cap. 

— Cred că e un gest înţelept, spuse el. 

Fay îl conduse până la uşă, o închise şi trase 
zăvorul în urma milionarului. Înainte de a se 
întoarce la Savini, îi  telefonă lui Jim 
Featherstone şi-i dădu o ştire care-l făcu pe 
acesta s-o ia la fugă prin ceață, fără pardesiu 
sau pălărie. 

— Să au faci zgomot, îi şopti Fay, dându-i 
drumul înăuntru. Doarme încă. Ce ţi-am spus eu, 
Featherstone! Julius a salvat-o. Dumnezeule! 
Julius e un om minunat... 

ÎI ridică în slava cerului pe Julius, vorbind 
ceva mai tare, în timp ce înaintau pe coridor. 

Julius îşi pusese o haină de casă. Se trezise, 
dar era tras la faţă. 

— E o fiinţă extraordinară, căpitane, spuse 
el, strângând cu efuziune mâna detectivului. 
Tocmai i-am telefonat domnului Howett şi i-am 
spus că domnişoara Howett e în siguranţă şi că 
acum doarme. 

— Cum ai scăpat? 

— A fost şi uşor şi greu, răspunse Julius. Am 
scos cătuşele şi mi-am dezlegat picioarele. 
Singura problemă era cum să deschid uşa. A 
trebuit să aştept până seara, când le-a dat prin 
minte brutelor alea să-mi aducă de mâncare. În 
momentul când uşa s-a deschis, m-am repezit la 
marinar şi, mai înainte de a-şi da seama ce se 
întâmplă, am sărit peste parapet. Era gata să mă 
lovească cu un obiect greu pe care l-a azvâriit 
după mine, dar am apucat să mă feresc. Ceaţa 
era groasă, iar apa foarte rece. In curând mi-am 


dat seama că un om aproape flămând nu putea 
327 


să ajungă la țărm. Am înţeles atunci că o 
abandonez şi pe domnişoara Howett. M-am 
întors şi am înotat spre cealaltă parte a vasului. 
O vreme, m-am ţinut de lanţul ancorei. 
incepusem să mă tem c-am să fac cârcei când 
am văzut o frânghie atârnând de la o barcă pe 
jumătate coborâta. Nu ştiu cum am reuşit să mă 
caţăr până la ea, căci eram sfârşit. Am reuşit 
totuşi şi am rămas acolo întins o vreme, 
întrebându-mă ce să fac. Aţi încercat să staţi 
vreodată ud leoarcă într-o barcă, înconjurat de-o 
ceaţă ce-ţi lipeşte hainele de corp şi le ţine ude? 
Un remediu minunat pentru durerile de cap. In 
cele din urmă n-am mai putut rezista şi m-am 
furişat pe puntea superioară. Am auzit voci in 
salon şi am deschis luminatorul. Smith era beat 
şi devenise obraznic cu domnişoara Howett. Ea 
însă l-a împins, a fugit în cabina ei şi a încuiat 
uşa. Faptul că am găsit o scară de frânghie într- 
una din bărci m-a decis ce să fac. Am luat-o şi 
am legat-o de unul din pilonii de pe punte, cu 
intenţia de a o folosi pentru a mă urca şi cobori 
în barcă. Atunci l-am văzut pe Smith dând buzna 
din salon, în căutarea mea. Mi-a venit o idee. Am 
ridicat luminatorul, am lăsat scara de frânghie în 
salon şi am coborât în mare viteză. Mi-era o frică 
de moarte să nu se întoarcă Smith, mărturisi el 
sincer. Mi-a trebuit o bună bucată de vreme s-o 
conving pe domnişoara Howett că eram eu şi nu 
Coldharbour Smith. In fine a deschis uşa, iar eu 
i-am ţinut scara, în timp ce ea urca. In clipa când 
a dispărut pe luminator, am urmat-o. N-am 
îndrăznit să ne suim amândoi în acelaşi timp pe 


scară, căci nu ştiam dacă rezistă. Într-o secundă 

am fost în barcă. Nu ştiam cum se manevrează 
scripetele pentru lăsat barca, dar domnişoara 
Howett, care a făcut mult iahting, mi-a explicat 
cum să desfăşor frânghia şi să cobor barca. Am 
apucat fiecare frânghia de un cap. Într-un minut 
am lăsat barca în apă şi am desfăcut legăturile. 
Asta-i tot, atât că ne-a trebuit mult timp să 
găsim un loc de debarcare. Am avut un noroc 
grozav să dăm peste un taxi şi i-am sugerat 
domnişoarei Howett să vină aici... Nu ştiam unde 
se află tatăl ei şi eram sigur că Fay o să se 
îngrijească de ea. 

— Când te-ai îndepărtat de Contessa, ai mai 
văzut vreo altă barcă? îl întrebă Jim. 

— Am văzut o barcă cu un om ce vâslea. Era 
la sud de vas şi m-am întrebat cine-o fi. Nu era 
destul de aproape ca să-l disting. Credeţi că era 
Arcaşul Verde? întrebă el repede. 

— S-ar fi putut, răspunse Jim. 

— Ciudat, zise Julius gânditor. L-am strigat, 
fiindcă nu eram siguri de direcţie. Trebuie să ne 
fi auzit, deşi n-a răspuns. 

Jim se ridică în picioare. 

— Slavă Domnului că aţi scăpat, spuse el. 
Acum mai bine te-ai culca, Savini. Mâine dis-de- 
dimineaţă are să vină domnul Howett cu o 
servitoare. Fay - spuse el, luându-i mâna - încep 
să împărtăşesc încrederea ta extraordinară în 
Julius Savini. Dacă am să-l întâlnesc vreodată în 
împrejurări de ordin profesional - regretabile - 
va avea în mine, la tribunal, un prieten bun. 

Julius nu-i pomenise despre vizita bătrânului. 
Fay îi reaminti soţului ei după plecare 
detectivului. 

— Nu, răspunse Julius, scărpinându-şi bărbia 
aspră. Nu cred că ar fi fost un gest înţelept. Ai 
auzit ce-a spus Featherstone, Fay? Ar putea să 
ne ajute să scăpăm dintr-o încurcătură, speculă 
el. Am o idee cu care aş putea să scot o groază 
de bani de la o anumită persoană. Dar şi această 
idee mă cam scârbeşte, aşa că am să revin la 
planul iniţial. Cred că lui Bellamy o să-i pară rău 
că m-a chemat înapoi. 

— Poate că ţie o să-ţi pară şi mai rău, îi 
proroci Fay. 


„Capitolul 54. 
GASIT IN BARCA 


Un grup vesel, compus din cinci persoane, 
lua masa a doua zi la restaurantul Carlton. Fiind 
duminică, marele restaurant nu era prea plin. 
Două persoane, cel puţin, nici nu mai doreau 
prezenţa altcuiva. 

Domnul Howett stătea grav şi preocupat. Era 
atât de cufundat în gânduri, încât trebuia să i se 
amintească, de câte ori se aducea un fel nou, că 
avea datoria să mănânce. Destul de ciudat, dar 
nu luă parte la conversaţie decât incitat de 
Julius. La sosirea lui Spike Holland, Julius tocmai 
explica rolul jucat de el în salvarea Lui Valerie. 
De câte ori Spike venea la restaurantul Carlton, 
era sigur că găsea acolo pe cineva gata să-l 
invite la masă. De data asta gazda se dovedi un 
bărbat arătos şi încărunţit, care, îşi aminti 

Valerie, luase masa alături de ei în ziua când nu 
cunoştea adevărata ocupaţie a lui Jim 
Featherstone. 

Jim se ridică şi se înclină când trecu John 
Wood. De data asta, masa lor se afla în celălalt 
capăt al restaurantului. Când Spike veni la ei, 
tocmai se aşezau. 

— Cel care o comite o crimă sâmbăta merită 
să moară imediat, zise el amărât. Toate ziarele 
de duminică sunt pline de istoria cu Arcaşul 
Verde. Şi când te gândeşti că aveam 
promisiunea să capăt ştirea cel dintâi, căpitane 
Featherstone! N-am ştiut un cuvânt până n-am 
aflat din ziare. 

— Regret, spuse Jim zâmbind. Dacă eu aş fi 
pus la cale cele ce s-au întâmplat, te-aş fi 
informat, Spike. Am să-ți fac o dare de seamă 
exactă după-masă. Văd că l-ai remorcat şi pe 
iubitorul de copii. 

— Da, a venit ieri şi rămâne peste noapte la 
mine. Înființează un cămin de copii în Anglia şi 
vrea să negocieze cu bătrânul Bellamy 
cumpărarea castelului Garre. Ce părere ai? Zice 
că n-o să fie fericit până n-o să vadă pe parapete 
doar copii de doi ani, care să-l sfideze cu 
jucăriile lor pe Arcaşul Verde. Ciudat, dar îşi 
închipuie că acest castel Garre are să fie un 
centru ideal pentru o astfel de instituție. Deşi 
nu-l poate suferi pe Bellamy, se duce să-l 
viziteze la Garre săptămâna asta. 

— İl cunoaşteţi bine pe Wood? întrebă 
domnul Howett, brusc interesat. 

— Nu prea bine. Am făcut cunoştinţă cu el pe 


linie profesională. E un om foarte cumsecade şi 

merită să-l cunoşti. Apropo, domnule Howett - 
întrebă Spike în treacăt - n-aţi fost la Londra 
acum vreo cincisprezece ani? 

Domnul Howett dădu afirmativ din cap. 

— Am fost zilele trecute pe la societatea 
Toxophilită - continuă Spike - să văd dacă nu dau 
de urma  arcaşului, şi am găsit numele 
dumneavoastră menţionat cu prilejul unui 
concurs, ca fiind câştigătorul. L. B. Howett. 

— Trasul cu arcul m-a pasionat puţin timp, i- 
o tăie domnul Howett. Cu mulţi ani în urmă 
exista la Philadelphia un club de tras cu arcul. 
Cred că a dispărut. Ţin minte că am participat la 
un concurs, cu ocazia unei vizite aici. Mă 
simţeam cam singur şi am văzut anunţul. Nu mai 
ţin minte rezultatul. 

— Dar, tată, nu mi-ai spus niciodată că te-a 
pasionat trasul cu arcul! spuse Valerie uimită. 

— M-a interesat într-un timp, dar acum nu 
mă mai interesează, răspunse domnul Howett şi 
schimbă subiectul. 

Julius asculta cu toată curiozitatea, dar 
discuţia trecu pe alte tărâmuri. 

— Domnul Wood arată remarcabil, spuse 
Valerie, când Spike se întoarse la masa lui. Nu 
cred c-am văzut vreo altă figură care să mă 
fascineze atât de mult. 

— Imi pare rău să aud asta, zise Jim. 

— Câţi ani crezi că are? întrebă ea, neluând 
în seamă întreruperea. 

— Greu de spus. S-ar putea să aibă treizeci şi 
opt, dar ar putea la fel de bine să aibă şi 
douăzeci şi opt. Fireşte, părul i-a încărunţit 
prematur. 

— Povesteşte-mi despre el, îi ceru ea. 

Cu o putere de stăpânire admirabilă, căci 
nici unui bărbat nu-i place să recite virtuțile 
altuia de faţă cu femeia pe care o iubeşte, Jim îi 
vorbi despre ocupaţia preferată a lui John Wood. 

— Cred că ţi-am mai spus odată, zise el când 
termină. Are o faţă remarcabilă şi e, în general, 
un om remarcabil. Nu-l interesează decât 
bunăstarea copiilor. Nu cred să fi întâlnit 
vreodată un om mai absorbit de preocuparea lui. 

— Nu-i place domnul Bellamy? Il cunoaşte? 

— Da - răspunse Jim - îl cunoaşte foarte bine. 
A fost prieten cu nepotul lui Bellamy. De fapt, 
nepotul lui Bellamy i-a lăsat lui John Wood ca 
moştenire tot ce avea. Am cercetat testamentul. 
A fost făcut în Anglia şi înregistrat la Somerset 
House. Deşi moştenirea nu avea mare valoare, 
constând mai ales din cărţi şi instrumente 
ştiinţifice, strânse de nepot în timpul războiului, 
totuşi faptul că i-a lăsat lui totul dovedeşte 
afecțiunea ce i-o purta. Iintâmplător, Wood mi-a 
dat un indiciu absolut sigur asupra identităţii 
tale, Valerie - adăugă el cu o voce scăzută. li 
povesti întâmplarea cu copilul furat şi accidentul 
de tren. Am crezut la început că e vorba de tine, 
dar faptul s-a petrecut acum douăzeci de ani, 
când tu erai de trei ani, şi, după câte ştiu, tu 
aveai mai puţin de un an când ai fost 
încredinţată familiei Howett. 

Valerie clătină gânditoare din cap. 

— Ţin minte că am citit cândva despre 
accidentul de la River Bend. Desigur, asta 
înlătură orice îndoială. Nu puteam fi eu... ştiu - 


spuse ea zâmbind - fiindcă am văzut hainele pe 

care le purtam când am fost adusă la familia 
Howett. 

Jim fu surprins să afle că domnul Howett 
propusese să se întoarcă la Lady's Manor. Jim îşi 
închipuise că, prevenit de teribila încercare prin 
care trecuse copilul lui adoptiv, domnul Howett 
avea s-o ţină la Londra sau să se întoarcă 
împreună cu ea în America. Această ultimă 
posibilitate îl cam neliniştea pe tânărul nostru. 

Plecară în aceeaşi după-amiază, şi Jim îi 
conduse până la uşă. Ancheta asupra morții lui 
Coldharbour Smith fusese fixată pentru miercuri. 
Deşi dorea să o scutească de acest calvar, 
Valerie trebuia să-şi depună mărturia, de o 
importanţă vitală. 

După plecarea maşinii, se întoarse în holul 
restaurantului ca să-şi ia paltonul şi pălăria. Îi 
văzu pe omul din Belgia şi pe Spike Holland 
discutând cu voce scăzută. Nevoind să-i 
deranjeze, le zâmbi si trecu mai departe. 

La Scotland Yard, duminica era pustiu. Jim 
trecu mai mult de formă, deşi, judecând după 
ultimele evenimente survenite în afacerea 
Arcaşul Verde, urma să aibă o groază de treabă. 
Ofiţerul de serviciu îl opri când îl văzu trecând. 

— Vă aşteaptă în biroul dumneavoastră 
inspectorul Fair de la poliţia fluvială. l-am spus 
c-o să vă întoarceţi. A zis că o să aştepte. Cred 
că vrea să vă vadă între patru ochi. Am telefonat 
la dumneavoastră acasă. 

Jim se aştepta la această vizită, cu toate că-l 
uimea graba ei. Când intră, îl găsi pe inspectorul 
Fair, un om bronzat, semănând mai repede a 

— Îmi pară rău că vă deranjez, căpitane 
Featherstone, dar ţineţi minte că noaptea 
trecută am dat peste un prieten al 
dumneavoastră care cobora dintr-o barcă. Cred 
că era domnul Howett. 

— Da, domnul Howett, răspunse Jim. 

Inspectorul Fair ridică de jos două obiecte pe 
care scaunul lui le ascunsese privirilor şi le 
aşeză pe biroul lui Featherstone. Primul era un 
arc scurt şi gros, cu rame de metal, iar cel de-al 
doilea - inevitabila săgeată verde. 

— Unde le-aţi găsit? întrebă Jim fără să 
înţeleagă. 

— În barca domnului Howett, replică 
inspectorul. 


Capitolul 55. 
VALERIE POVESTEŞTE 


Jim privi fără o vorbă dovezile 
incriminatoare. Apoi oferi, la întâmplare, un fel 
de explicaţie: 

— Domnul Howett a spus că a văzut un om 
vâslind spre chei şi l-a întrebat dacă poate să ia 
barca lui. 

— Domnul Howett a mai spus şi că omul nu i- 
a răspuns. Mie mi s-a părut cam ciudat; 
dumneavoastră nu, căpitane Featherstone? 
întrebă el. 

— N-am văzut nimic ciudat în asta, răspunse 
Jim pe un ton cam rece. Este foarte posibil ca 
omul care se afla iniţial în barcă speriat de 
apariţia domnului Howett pe chei, să fi uitat să- 

pentru a abate atenţia 

— Hm! făcu inspectorul, fără să fie convins. E 
cazul dumneavoastră şi nu vreau să mă amestec 
în el, căpitane Featherstone. Dacă aţi asculta 
însă sfatul unui om mult mai în vârstă ca 
dumneavoastră, n-ar trebui să-l disculpaţi în 
întregime pe domnul Howett de bănuiala de a fi 
provocat moartea lui Coldharbour Smith. La 
urma urmei, avea o scuză, ţinând seama că 
ticălosul îi răpise fata. 

— Domnul Howett... e absurd! zise Jim. 

— Poate să fie absurd - replică ofiţerul 
imperturbabil - dar ce măsuri aveţi de gând să 
luaţi? O să-l chemaţi pe domnul Howett la 
anchetă? E o problemă foarte importantă. 
Oricine se afla pe fluviu în acele împrejurări e 
bănuit şi, după părerea mea, trebuie chemat în 
faţa judecătorului pentru a declara ce a văzut 
sau auzit. 

Jim se găsea într-o dilemă. Era cu neputinţă 
să nu pomenească numele fetei la anchetă. 
Dorea însă să restrângă la maximum implicaţiile 
pe care le avea familia Howett în această crimă. 
Cine era omul văzut de Valerie şi Julius vâslind 
prin ceaţă şi pe care îl strigaseră fără să 
primească răspuns? Era domnul Howett ori... 
omul pe care-l căuta? Se hotări să-l întrebe pe 
Howett cu prima ocazie. Se decise de asemenea 
să nu-l cheme la tribunal pe Howett. 

Între timp avusese loc cea de a doua crimă 
comisă cu o săgeată. Trebuiau date explicaţii 
publicului, plictisit de două crime nepedepsite. 

Percheziţia lucrurilor lui Smith scosese la 


iveală o mare sumă de bani, mai ales în valută 

americană. Aceasta însemna că persoana de la 
care se primise banii nu putea fi depistată. 

Din punctul de vedere al poliţiei, ancheta 
trebuia condusă cu mult tact. Ziarele erau pline 
de reportaje asupra misterioasei crime. Se 
reaminti, prin fotografii şi reportaje, asasinarea 
lui Creager. Apoi, în dimineaţa anchetei, Daily 
Globe apăru cu un reportaj senzaţional. Era 
aproape o dare de seamă completă asupra 
activităţii Arcaşului Verde. Ziarul fusese destul 
de abil să nu menţioneze numele lui Abe Bellamy 
în legătură cu cele două tragedii. 

— Greutatea - spuse Spike, făcându-şi vizita 
lui obişnuită la Scotland Yard în dimineaţa când 
apăru ziarul - e că nu poţi să stabileşti o relaţie 
între el şi oricare dintre crime. Singurul indiciu e 
că domnişoara Howett locuieşte la Garre, la 
Lady's Manor, în raza de activitate a acelui tip 
verde. 

— N-am îndrăznit să citesc articolul, spuse 
Jim. Sper doar, Spike, că ai fost discret. 

— Discreţia e slăbiciunea mea, răspunse 
Spike. La urma urmei, istoria e foarte clară. 
Coldharbour Smith, un criminal cu cazier 
judiciar, a răpit-o pe domnişoara Howett pentru 
a primi o sumă de bani ca s-o elibereze. O aduce, 
printr-o înşelătorie, pe bordul vasului Contessa 
şi e pe punctul, aşa cum presupun, sau în orice 
caz aşa cum presupune ziarul G/obe - şi doar 
asta contează - e deci pe punctul să trimită un 
mesaj tatălui ei, anunţându-l că fiica lui va fi 
eliberată contra mai multor zeci de mii de lire. E 
un caz obişnuit de şantaj, aşa cum l-am 

planurile sinistre ale individului şi desigur nici că 
bătrânul Bellamy ar fi amestecat în afacere. 

Jim îi dădu dreptate. 

— Dacă aş putea să aranjez lucrurile, aşa ar 
trebui să se desfăşoare ancheta. Singura 
primejdie e... 

— Lacy - îl completă Spike. El poate răsturna 
totul, cu atât mal mult cu cât sunt sigur c-ai să-l 
acuzi de complicitate la răpire, deci şi la crimă. 
Poate că o să aibă şi el ceva de spus despre tine, 
Featherstone, continuă Spike insinuant. Mi-a 
povestit o istorie înfiorătoare, cum a fost bătut 
şi ce planuri de răzbunare are. 

Jim îşi dădu seama că Lacy prezenta o 
primejdie. Când numele lui Lacy fu citat la 
anchetă, omul dispăruse în ciuda cercetărilor 
întreprinse. Jim se simți liniştit, deşi 
suspendarea anchetei până la descoperirea lui 
Lacy nu făcea decât să amâne acea zi nefastă. 
Cum omul nu apăru nici la cea de a doua citaţie, 
lui Jim nu-i rămânea decât să-l aresteze şi să-l 
reţină. Contrar voinţei sale, înmână ajutorului 
său ordinul de arestare necesar. Lacy nu era 
însă de găsit. Dispăruse din casa unde locuise, 
din cartierul a cărui podoabă fusese. Peste trei 
zile, ancheta se redeschise. Spike Holland asistă 
la dezbateri ca trimis al ziarului şi rămase 
impresionat de  uimitoarea lor lipsă de 
autenticitate. Nu se pomeni nici un cuvânt 
despre castelul Garre. Nu se făcu nici o aluzie la 
Arcaşul Verde (cu excepţia unui judecător curios, 
care fu repede pus la punct de procuror). Era o 
crimă bizară în unele privinţe, dar altfel destul 
de  prozaică. Când juriul, indiferent, dădu 

verdictul, se  destrămă şi ultima rămăşiţa 
senzaţională a afacerii. lată verdictul! 

„Considerăm că decedatul Henry Arthur 
Smith a fost ucis pe bordul vasului La Contessa, 
în districtul Rotherhithe, în regiunea Londra, 
fiind înjunghiat cu un instrument cu vârf ascuţit 
de una sau mai multe persoane, împotriva 
cărora dăm verdictul de crimă cu premeditare.” 

Nici o aluzie la săgeată. Nici un cuvânt 
despre Valerie Howett a cărei mărturie cu voce 
scăzută de-abia se auzise la masa grefierului. 

— Un verdict ideal, spuse Jim răsuflând 
uşurat când ancheta se termină. Mă întreb ce 
gândeşte Bellamy. 

Domnul Howett îl invită pe Jim să-şi petreacă 
sfârşitul săptămânii la Lady's Manor. Jim se 
grăbi să accepte. Curând după sosirea lui, 
Valerie îi mărturisi lui Jim că domnul Howett, 
rezervat de obicei, devenise acum aproape 
taciturn. 

— Castelul e mai strict păzit ca niciodată - 
spuse ea - iar domnul Bellamy nu mai primeşte 
nici furnizorii. Trebuie să-şi lase marfa la intrare. 
Domnul Savini a devenit un fel de majordom, iar 
soţia lui... 

— Fay? întrebă Jim, nevenindu-i să creadă. 
Vrei să spui că-i şi ea aici? 

— A sosit marţea trecută. E un fel de 
cucoană care face pe jupâneasa. Domnul Savini 
crede că acel oribil Lacy se ascunde la castel. l- 
am promis că n-o să-ţi spun. 

— Aşa să şi susţii, se grăbi Jim să-i răspundă. 
Nu vreau să ştiu cu ce se ocupă Lacy, până nu 

numeroasele sale crime. 

Se aflau în grădină. Valerie mângâie distrată 
petalele ofilite ale unei imense crizanteme albe. 

— Ce crezi, Jim, trebuie să renunţăm la 
speranţa de-a o mai găsi pe mama? îl întrebă ea. 

Jim nu socoti necesar să-i răspundă direct. 

— Speranţa, acea speranţă care face parte 
din sistemul nostru obişnuit de gândire, nu 
trebuie niciodată abandonată, zise el în cele din 
urmă. 

Valerie dorea să-i spună ceva şi de aceea îl 
adusese în grădina întunecoasă. De fiecare dată 
când încerca să se decidă însă, se oprea. Nu era 
secretul ei. Dacă-i destăinuia, însemna să arunce 
bănuielile asupra cuiva la care ţinea foarte mult. 
Şi, totuşi, cea mai bună cale de a-şi găsi liniştea 
sufletească era să-i dezvăluie obsesia ei 
permanentă. 

— Jim, mă lupt în mine cu disperare să-ți 
încredințez un secret şi sunt puţin speriată. E 
vorba de... tatăl meu, domnul Howett. Vrei să 
uiţi o clipă că eşti polițist şi să fii doar prietenul 
meu? 

Jim îi luă mina rece într-ale sale, iar ea nu se 
opuse. 

— Spune, Valerie, zise el pe un ton blând. 
Niciodată nu m-am simţit mai puţin poliţist. 

Valerie se aşeză alături pe banca largă de 
lemn şi îi povesti cu ezitări ciudata întâmplare 
când auzise zgomotul vocilor şi plânsul femeii. 

— Când tata mi-a răspuns că e el în salon, ar 
fi trebuit să mă duc la culcare. Curiozitatea m-a 
împins însă să mai stau. Jim, era cât pe ce să 
mor! În hol a apărut Arcaşul Verde! 

Jim fu uimit, dar nu neliniştit. 

— L-ai văzut pe domnul Howett când s-a 
urcat? 

Valerie clătină din cap. 

— S-a dus direct în camera lui. 

— Încet sau grăbit? 

— Grăbit. 

Nu-i venea să rostească cuvântul. 

— A bătut la uşa ta şi ţi-a spus cumva noapte 
bună? 

— Nu. A mers direct în odaia lui şi a încuiat 
uşa. 

— Pe femeie ai văzut-o? 

— Nu. Domnul Holland crede că a văzut-o la 
volanul maşinii care a trecut prin sat şi l-a trezit 
din somn. 

Jim o privi sceptic. 

— O femeie cu nervii zdruncinaţi cu greu ar fi 
putut conduce o maşină. Deşi femeile îşi revin 
uneori extraordinar de repede. Ciudată istorie... 

— Am să-ţi spun una şi mai ciudată, zise ea, 
şi pentru prima oară îi povesti despre sunetele 
misterioase auzite în noaptea escapadei ei, 
atunci când găsise săgeata verde în bucătărie. 

La cererea lui insistentă, aduse săgeata în 
salon. Jim o luă în mână şi o măsură. 

— E mai lungă decât cele trei pe care le-am 
văzut, spuse el în cele din urmă. Săgeţile care i- 
au ucis pe Creager şi pe Smith aveau cel puţin 
cincisprezece centimetri mai puţin. Asta e o 
săgeată autentică, cum foloseau arcaşii pe 
vremuri. Pipăi vârful ascuţit ca un ac şi-l cercetă 
cu o lupă. E făcută manual - spuse el - ceea ce 

magazin de sport au fost cumpărate săgețile. 
Corpul săgeţii e făcut tot manual şi e frumos 
finisat. 

Plin de curiozitate, suci săgeata şi o apropie 
de lumină. 

— Sunt vreo şase amprente aici, zise el 
brusc. Probabil ale tale. Merită totuşi să le 
fotografiem. Pot să iau săgeata la mine? 

— Nu! răspunse ea cu o violenţă care, până 
să-i înţeleagă motivele, îl surprinse o clipă. 

Valerie se temea, se temea că amprentele au 
să trădeze identitatea Arcaşului Verde. _ 

Featherstone îi  înmână săgeata. In 
momentul acela, uşa se deschise şi în prag 
apăru domnul Howett. 

— Draga mea... - începu el şi se opri brusc. 
Ce-i asta? întrebă el pe un ton rigid. 

— O săgeată, tată, se bâlbâi Valerie. 

Domnul Howett luă arma din mâna ei. Se 
întoarse fără să spună o vorbă şi ieşi repede din 
odaie. 

Privirile celor doi tineri se întâlniră. În ochii 
lui Valerie, Jim surprinse cu regret o expresie de 
durere. 


Capitolul 56. 
ZGOMOTE NOCTURNE 


Câinii de la Garre plecaseră. într-o dimineață 
venise un paznic, îi legase şi-i luase cu el. 
Personalul de la castelul Garre răsuflase uşurat. 
Întâlnindu-şi secretarul la întoarcerea acestuia, 
Bellamy îi anunță plecarea câinilor. 


— l-am trimis înapoi, spuse el. Erau nişte 

nătărăi, se lăsau drogaţi. Savini, am nevoie de o 
femeie care să supravegheze pe-aici. Nu mai 
angajez majordomi. Am nevoie de cineva care 
să-i pună pe servitori la treabă. N-ai vrea să-ţi 
aduci nevasta la Garre? 

La început Savini voi să refuze. 

— Soţia mea n-ar accepta un post de 
jupâneasă, zise el. Ar însemna să fie un fel de 
servitoare cu rang mai mare. 

— Întreab-o, i-o tăie bătrânul. 

Julius îi scrise, fără să viseze măcar că ea are 
să accepte. Spre surprinderea lui, Fay răspunse 
la scrisoare venind personal şi aducându-şi 
bagajele cu ea. 

— Oricum, mă plictiseam să stau singură. 
Mor de curiozitate să văd şi eu fantoma aia, 
Julius. Îmi plac castelele. Nu-i aşa de frumos ca 
la Holloway, dar ai mai multă libertate. 

Julius tresări. Erau clipe când nu dorea să-şi 
amintească faptul că soţia lui fusese pensionara 
închisorii din Holloway Road. O conduse în 
bibliotecă să-l vadă pe Bellamy, care nu păru 
câtuşi de puţin mirat de sosirea ei promptă. Se 
purtă cu ea manierat, aproape politicos, şi-i 
dădu cheile castelului o dată cu următorul 
avertisment: 

— Am un paznic care face turul noaptea. Nu 
vă neliniştiţi dacă auziţi zgomote. Doarme mai 
toată ziua şi n-o să-l vedeţi. 

Întorşi în camera lor, Fay îi puse câteva 
întrebări despre plimbăreţul acesta nocturn. 

— Nu ştiu cine e, zise Julius. Bătrânul mi-a 
spus şi mie acelaşi lucru. Cred că-i vreun ucigaş 
de-al lui, angajat să-l împuşte pe Arcaşul Verde. 

În aceeaşi seară, citind o relatare a anchetei, 
avu o revelaţie. 

— E Lacy, spuse el, iar Fay îi dădu dreptate. 

Faptul că nici ea şi nici soţul ei nu fuseseră 
chemaţi ca martori li se păru straniu. Noaptea, 
în timp ce reflecta la această problemă, aşezată 
pe marginea patului şi fumând o ultimă ţigară, 
Fay ajunse la următoarea concluzie: 

— Featherstone a muşamalizat totul şi a 
înlăturat orice dovadă, numai ca să nu fie 
pomenit la proces numele lui Bellamy. . 

— De ce? întrebă uimit Julius. Asta ar fi 
ultimul lucru pe care l-ar face Featherstone. 
Doar vrea să pună mâna pe Bellamy. 

Fay clătină din cap. 

— Eşti deştept, Julius, dar n-ai s-ajungi 
niciodată în diplomaţie. Nu-i pentru tine. Să 
presupunem că Featherstone pune mâna pe 
diavolul ăsta bătrân. Ce dovadă are împotriva 
lui? Cum poate să-l aducă la tribunal, fără să nu 
fie obligat s-o târască în noroi pe Valerie 
Howett? Sunt absolut sigură că în povestea ei e 
amestecat şi Bellamy. Altminteri de ce-ţi 
închipui că te plăteşte Valerie ca s-o informezi 
despre el? Se strecură în pat, îşi încleştă mâinile 
în jurul genunchilor şi rămase încruntată şi 
gânditoare. M-am gândit mult, Julius. De ce oare 
m-a chemat Bellamy aici? 

— Dumnezeu ştie. Poate ca să mă aibă mai 
uşor la mână, dacă eşti şi tu prin apropiere. 

Fay nu-i răspunse. Când vorbi din nou, era 
pe jumătate adormită. 

— Poate că la Holloway ar fi fost mai sigur, 

Julius mârâi. 

Fay nu dormi prea bine în prima noapte 
petrecută la castelul Garre. La ora trei era la fel 
de trează ca la miezul nopţii. La un moment dat 
auzi pe cineva trecând pe lângă uşa ei - un 
foşnet slab însoţit de încercarea cuiva de a-şi 
stăpâni tusea. 

În cele din urmă se sculă, îşi puse pe ea un 
capot, se duse la fereastră şi, trăgând perdelele, 
privi în noaptea întunecoasă. Ploua. Auzi rafala 
picăturilor pe geam. Nu vedea nimic. işi putea 
însă închipui multe. Se întoarse în pat, 
tremurând de teamă. 

Aţipise, când auzi nişte lovituri slabe şi 
regulate. La început se gândi că loviturile 
proveneau din cameră, dar, ascultând, îşi dădu 
seama că izvorul lor se afla dedesubt. Tap, tap, 
tap, apoi o pauză. Tap, tap, tap, de data asta 
continuu. Îl înghionti pe Julius şi îl trezi. 

— Ce-i zgomotul ăsta? şopti ea. 

Julius se ridică în capul oaselor şi ascultă. 

— Nu ştiu. Parc-ar fi cineva jos. 

— Ce e dedesubt? întrebă ea. 

Julius se gândi. 

— Sufrageria, nu, holul. Ţi l-am arătat ziua, 
când ai venit, 

Simţi că Fay tremură de teamă. 

— Intrarea care duce la celule, şopti ea 
înspăimântată. Vai, Julius, mi-e frică. 

Julius o îmbărbătă, bătând-o pe umăr. 

— Nu fi proastă. Poate că e o ţeavă de apă. 
Aşa explică Bellamy întotdeauna orice lucru 
ciudat. Zgomotul îl nedumerea totuşi şi pe el. Nu 


poate fi în camera de gardă. Seamănă cu un 

ciocan ce loveşte oţelul. Ar trebui să-l auzim mai 
clar. 

— Atunci ce e? întrebă ea agitată. 

Julius Savini avea unele simţuri anormal 
dezvoltate. În timpul vieţii lui agitate, 
sensibilitatea auzului şi abilitatea de a descoperi 
de unde vine sunetul se dovediseră de nepreţuit. 
Depistase instantaneu sursa, şi anume celulele, 
acele locuri tenebroase. 

— De unde vine? întrebă Fay. 

— E de la ţevi, îi răspunse el. Culcă-te, şi am 
să văd dacă nu pot să-l fac să înceteze. 

Luă o haină pe el şi Fay îl auzi deschizând 
sertarul biroului. 

— N-ai nevoie de-un revolver ca să faci ţevile 
de apă să nu mai păcăne — îi spuse ea aproape 
în lacrimi. 

— Sunt cam nervos din fire, zise el calm. N- 
am să mă plimb prin castelul ăsta vechi... 

Fay se dădu jos din pat şi Julius auzi foşnetul 
capotului ei de mătase în timp ce ea se îmbrăca. 

— N-am chef să rămân singură aici! spuse 
Fay hotărâtă. 

Lui Julius nu-i păru rău, căci nici lui nu-i 
plăcea să rămână singur. Înaintară încet pe 
coridorul luminat doar de un bec. Uşa de la 
camera lui Bellamy era deschisă. 

— Nu s-a culcat, şopti Julius. Uşa se afla în 
aceeaşi poziţie când ne-am urcat. 

Ca dovadă, în holul de dedesubt ardea o 
lumină. Julius cobori scara foarte încet. Uşa de la 
bibliotecă era închisă. Auzi pocăniturile şi mai 
limpede. Veneau dinspre sufragerie. Urmat de 


Fay, înaintă pe coridoarele întunecoase, trecu de 

uşa sufrageriei şi ajunse în camera de gardă, 
pătrată şi pavată cu piatră. Înainte de a sosi 
acolo,  zări razele unei lămpi, lăsată pe 
pardoseala de piatră. La picioarele scărilor ce 
duceau la celule lucea o altă lumină. Se furişă 
înainte şi trase cu ochiul în jos. Nu se vedea 
nimeni, dar ciocănitul regulat se intensificase. 

Când puse piciorul pe treapta tocită, 
revolverul din mână începu să-i tremure. 
Deodată, ciocănitul încetă, iar zgomotul unor 
paşi pe pardoseala de piatră neregulată îl făcu 
să se retragă rapid. O înşfăcă pe Fay de braţ, o 
luă la fugă pe coridor şi urcă scara în goană. De 
pe palierul de deasupra avea o perspectivă 
perfectă asupra holului. Trecu o vreme, mai 
înainte ca cel ce producea zgomotele să apară. 
Era Abe Bellamy. 

Nu avea haină pe el. Cămaşa desfăcută lăsa 
să i se vadă pieptul uriaş. işi sumecase mânecile 
până la umăr. Privind aceste braţe imense şi 
muşchiuloase, Julius observă că erau mânjite cu 
nişte dungi cenușii. Intr-o mână, Bellamy ducea 
un ciocan mare, iar în cealaltă o lampă. Când 
pătrunse în hol, îşi ridică braţul ca să-şi şteargă 
fruntea asudată. Savini se trase repede înapoi şi 
o luă pe coridor spre camera lui. Închise uşa 
uşor în urmă. 

— Ce făcea? întrebă în şoaptă Fay, 
înspăimântată. 

— Repara ţevile de apă, spuse Julius în 
glumă, fără să-şi dea seama cât de aproape era 
de adevăr. 


Capitolul 57. 

CAPCANA 


Julius se trezi  dis-de-dimineaţă.  Găsise 
pretexte destule ca să coboare în camera de 
gardă, căci îndatoririle lui îi reclamau prezența 
în fiecare colţ al castelului. Camera de gardă îi 
rezervă o surpriza: un grătar greu de oţel, care 
până acum stătuse rezemat de perete fusese 
fixat în balamale şi astupase intrarea spre 
celule. De la venirea lui Bellamy, grătarul nu 
fusese niciodată folosit. Acum era lăsat jos şi 
încuiat cu un lacăt nou-nouţ. Mai târziu, când îl 
văzu pe Bellamy, aduse vorba despre grătar. 

— Da, unul dintre caraghioşii ăştia de 
servitori era gata să cadă pe scări cât ai lipsit tu. 
L-am prins ca să nu mai aibă loc accidente. Dar 
de ce întrebi? 

— Mi-ar fi plăcut să-i arăt doamnei Savini 
celulele, zise Julius. 

— Ei bine, nu se mai poate, i se răspunse 
categoric. 

Când se întâlniră din nou în timpul zilei, 
bătrânul reluă singur discuţia. 

— Dacă soţia ta vrea să viziteze celulele, am 
să i le arăt chiar eu într-o bună zi. 

Julius îi mulţumi şi-i comunică lui Fay cele 
discutate. 

— N-am chef să văd celulele alea vechi, 
replică ea pe loc. Eu, una, plec, Julius. 
Apartamentul meu din Maida Vale nu-i un palat, 
dar e mai puţin înspăimântător. 

Julius acceptă fără nici un comentariu 
hotărârea ei. La auzul şştirii, bătrânul însă 


protestă. 

— Spune-i că nu poate să plece! răcni el. 
Vreau să stea aici! In orice caz, mai are de stat o 


săptămână. 

— Comunicaţi-i mai bine chiar 
dumneavoastră, domnule Bellamy, răspunse 
Julius abil. 


— Spune-i să vină încoace! 

Fay intră pusă pe ceartă. 

— Savini zice că vrei să pleci de la castel. 

— Exact, răspunse ea. Castelul ăsta mă calcă 
pe nervi, domnule Bellamy. 

— Ţi-e frică de fantome? o ironiză el. 

— Nu. Mi-e frică de dumneata. 

Abe Bellamy chicoti. Dacă şi-ar fi chinuit 
mintea să-i spună ceva care să-i facă plăcere, 
Fay n-ar fi găsit un răspuns mai bun. 

— Ţi-e frică de mine! Şi de ce ţi-e frică de 
mine? Oamenii urâţi nu înspăimântă femeile. Lor 
le plac bărbaţii urâţi. 

— Oamenii cavernelor nu m-au atras 
niciodată - zise Fay - şi datorită înfăţişării 
dumitale vulgare casa mea mi se pare un rai. Nu 
eşti un Don Juan, domnule Bellamy, ăsta-i 
adevărul, şi nici nu mă interesează castelul ăsta 
vechi şi fioros şi zgomotele ce se aud noaptea... 

— Care zgomote? întrebă el grăbit. 

— Julius spune că sunt de la ţevile de apă, şi 
poate că are dreptate, dar eu, una, nu pot să 
dorm. Fizicul meu suferă şi nu-mi pot permite. 

Bellamy o studie printre pleoapele 
întredeschise şi, când ea termină, izbucni din 
nou în râs, râs mut, ca şi cum s-ar fi străduit să 
şi-l stăpânească. 

— Fă cum vrei, spuse el. Stai până la 

sfârşitul săptămânii, şi-apoi n-ai decât să pleci. 

Fay consimţi, deşi se hotărâse să părăsească 
imediat castelul. 

— Nu ştiu de ce-am acceptat. O altă 
săptămână la castel o să-mi scoată peri albi, 
Julius. 

— Eşti o proastă, zise Julius. 

În noaptea aceea auziră din nou loviturile. 
De data asta reuşiră totuşi să doarmă. In a treia 
noapte, Julius se trezi speriat şi o găsi şi pe Fay 
sculată. 

— Ce-i asta? întrebă el. 

— Parcă a fost o explozie. 

În timp ce vorbeau se auzi un bubuit 
înfundat, care făcu duşumeaua să tremure. 
Savini se repezi pe coridor şi cobori scările. 
Tocmai traversa holul, când apăru bătrânul. 

— Ce vrei? îl întrebă el. 

Savini simţea mirosul acru al explozibilului. 

— Ce s-a întâmplat? spuse el. 

— Nimic. Am aruncat ceva în aer. N-ai de ce 
să te temi. 

— Aţi aruncat ceva în aer la ora asta, 
noaptea? 

— Nici nu se putea un moment mai bun, zise 
Bellamy. Aveam impresia că unul din zidurile 
donjonului ascunde ceva. Toate castelele astea 
vechi au comori ascunse, şi m-am gândit de mult 
să dau jos zidul. 

Abe Bellamy nu era omul care să caute la ora 
trei noaptea comori ascunse în dosul zidurilor. 

— S-a speriat soţia ta? Credeam că doar de 
mine se sperie. Du-te îndărăt la culcare, Savini. 


Julius n-avea altceva de făcut. 

— Bătrânul a făcut o gaură în ziduri cu 
ajutorul explozibilului, îi spuse el lui Fay. 

— Dacă a făcut o gaură destul de mare, am 
să mă strecor prin ea, răspunse ea decisă. Şi-ai 
să vii şi tu cu mine, Julius. Nu-mi pasă la câţi 
bani renunţi. De ce te-a chemat înapoi? De ce m- 
a chemat? Fiindcă noi doi putem să-l denunţăm. 
Noi amândoi ştim că fel a montat afacerea cu 
Smith. Nu te-a trimis el să-mi dai dispoziţii? Aşa 
mi-a spus Smith. Nu-i dă mâna să ne lase liberi 
în oraş. Am fost oarbă. Nu poate suferi femeile, 
şi totuşi mă cheamă să vin. Dacă aş fi avut un 
dram de minte, ar fi trebuit să pricep mai de 
mult. Cum se luminează de zi, am plecat. 

Julius avu sentimentul neliniştitor că Fay nu 
se înşală şi-i dădu dreptate. 

— Fireşte că am dreptate! îi replică ea 
dispreţuitor. Julius Savini, eşti un om mort dacă 
mai rămâi aici. Bătrâna vulpe pune ceva la cale. 
Nu exploziile din zid mă neliniştesc, cred că nici 
nu are destulă dinamită ca să arunce în aer tot 
castelul, ci ce se urzeşte în dosul acestor lovituri 
şi bubuituri. 

Când cei doi îşi făcură apariţia, Bellamy se 
găsea în bibliotecă, frunzărind un număr vechi 
din Daily Globe, ce conţinea o expunere, a 
anchetei. 

— Plecaţi? îi întrebă el, văzându-i cum sunt 
îmbrăcaţi. 

— Ne întoarcem acasă, îi răspunse Fay. 

Bellamy lăsă ziarul din mână. 

— Credeam că stai până la sfârşitul 
săptămânii. Pleci şi tu, Savini? Secretarul dădu 


din cap. Bine... Cred că sunteţi ridicoli, dar nu 

vreau să mă cert cu voi. lată-vă banii. N-ar 
trebui să vă dau nimic, fiindcă plecaţi aşa. 
Semnaţi două chitanţe. 

Julius îl ascultă şi se aşeză pentru ultima 
oară la biroul lui Bellamy. 

— Savini, ţii minte mapa de piele? Nu mă 
întreba care. Ţii minte cum te furişai aici în lipsa 
mea, umblând la sertar, apoi la mapă? Ţii minte 
informaţiile pe care i le-ai dat lui Valerie, cum o 
mai cheamă? Am să fac o faptă bună în schimbul 
a ceea ce mi-ai făcut tu. 

Julius îl privi cu nelinişte. Bătrânul împinse 
biroul la o parte şi trase covorul cu piciorul. 

— Sunt înfrânt - zise Bellamy - complet 
înfrânt. Poliţaiul ăla Featherstone ştie tot despre 
femeia pe care o ţin închisă aici. Cred că şi tu ştii 
de ea şi de asta fugi. 

Se aplecă, ridică cu unghiile lama din 
parchet şi vâri cheia. Soții Savini urmăreau 
fascinaţi rotirea dalei de piatră. Fără să spună 
un cuvânt, Bellamy cobori treptele. 

— Vino să vezi, zise el. 

Julius îl urmă. Fay de asemenea, deşi nu 
avea chef. Bătrânul aprinse becul cu gaz şi 
descuie uşa. Lăsă pe coridor lămpile aprinse. 

— Intraţi, spuse Bellamy la capătul tunelului. 

— Eu rămân aici, răspunse Julius. 

Simţi pe braţ tremurul mâinii lui Fay. 
Bellamy se întoarse nepăsător. 

— N-ai decât. Femeia este acolo, dacă vrei s- 
o vezi. 

Deodată, o mână se lăsă pe umărul lui 
Savini, iar o alta asupra lui Fay. Mai înainte ca 
Julius să-şi regăsească echilibrul, fu îmbrâncit în 

tunel, iar nevasta lui o dată cu el. Uşa se închise 
cu o bufnitură şi auziră cum sunt trase 
zăvoarele. Apoi, la micul grătar din uşă apăru 
faţa lui Bellamy. 

— Plecaţi acasă, ai? Ce dracu, dar aţi şi sosit 
acasă! Ultima ta casă, slugoiule! Ultima ta casă, 
târfă! Plecaţi ca să mă denunţaţi, nu? Aici o să 
rămâneţi până o să muriţi! Vocea lui Bellamy se 
transformase într-un urlet răguşit. Furia lui 
semăna cu o adevărată criză de nebunie. Te-am 
aşteptat, Savini. Şi pe nevastă-ta... - începu el, 
dar sări tocmai la timp. 

Un glonţ lovi zidul din spate, iar al doilea 
zăbrelele grătarului. Nu-i trecuse prin minte că 
Julius putea fi înarmat. Acoperi imediat grătarul 
cu un oblon, îl prinse bine, urcă scările, ieşi şi 
trase trapa la loc. Scrise apoi o lungă scrisoare 
şi o duse personal la pavilionul de la intrare. 

— Ai o bicicletă? Du atunci asta la Lady's 
Manor. 

Omul plecă şi Bellamy îl aşteptă la poartă. 
După zece minute, paznicul se întoarse. Aproape 
imediat, bătrânul văzu o siluetă cunoscută ieşind 
de la hanul „Mistreţul albastru”. 

— Du-te şi spune-i domnului acela că vreau 
să-i vorbesc. 

Curios, Spike se întoarse împreună cu 
paznicul. 

— Bună dimineaţa, Holland. Prietenul tău m- 
a părăsit. 

— Savini, domnule Bellamy? 

Bellamy dădu din cap. 

— A plecat. Şi el şi soţia lui. l-am prins când 
încercau să forţeze casa de bani azi-noapte. l-am 

concediat pe loc. Am crezut că te interesează 
asta pentru ziarul G/obe. 

— Grozav, răspunse Spike fără entuziasm. Pe 
unde au apucat-o? N-au trecut pe la han. 

— Nu, au luat-o pe jos spre Newbury. Acolo a 
zis Savini că se duc. Spunea c-o să vorbească cu 
un avocat. M-am săturat de castel, Holland. Nu 
te poţi încrede în englezii ăştia, iar Savini era pe 
jumătate englez. 

— Ce aveţi de gând să faceţi? 

— Concediez toţi servitorii. Le plătesc şi 
închid castelul. Nu mai ţin decât portarul şi un 
îngrijitor. Dacă treci pe aici săptămâna asta, îţi 
spun o poveste interesantă. 

Privirea lui Spike se însufleţi. 

— Ce-o să faceţi cu Arcaşul Verde? întrebă 
el. 

— El o să fie noul îngrijitor, i se răspunse 
prompt. Poate că o să-ţi spun ceva şi despre 
Arcaşul Verde, Holland. A păcălit pe toţi, cu 
excepţia mea. Nu l-ai văzut niciodată la faţă? 

— Nu, răspunse Spike calm. Nu faţa vreau să 
i-o văd, ci spatele. 

Abe se încruntă. 

— Spatele? 

— Vreau să-i văd urmele lăsate de Creager 
când l-a biciuit, zise Spike. 

Nu se aştepta ca vorbele sale să aibă un 
asemenea efect asupra bătrânului. Bellamy se 
împletici, ca şi cum ar fi fost împuşcat, iar mâna 
lui uriaşă bâjbâi după stâlpul de piatră al 
gardului, căutând un sprijin. Devenise livid, iar 
ochii lui stinşi şi cenuşii se luminară brusc. 

— Vrei să vezi spatele... pe care l-a biciuit 

Creager! articulă el şi, întorcându-se, o rupse la 
fugă pe alee, ca şi cum l-ar fi urmărit un spectru. 

Intră direct în bibliotecă, trânti şi încuie uşa, 
se împletici până la fotoliul său preferat, unde 
se prăbuşi fără putere. 

Omul biciuit de Creager! La Garre apăruse o 
fantomă mai îngrozitoare decât Arcaşul Verde. 
Rămase două ore în fotoliu, privind în gol pe 
fereastră. În fundul sufletului i se strecurase o 
emoție stranie şi uluitoare - teama de moarte. 


Capitolul 58. 
UN VIZITATOR DIN BELGIA 


Jim Featherstone se afla în grădină când 
Valerie îi înmână o scrisoare, fără să rostească 
un cuvânt. 


Stimată domnişoară Howett, 


Când aţi venit la castel, m-ati întrebat de 
mama dumneavoastră şi v-am răspuns că nu ştiu 
nimic. Pe atunci aveam motive să nu vă spun. 
Mama dumneavoastră trăieşte şi cred că e 
sănătoasă. Dacă îmi faceţi cinstea de a mă vizita 
într-o zi, am să vă dau toate informațiile 
posibile. Regret foarte mult că aţi trecut printr-o 
întâmplare neplăcută. Abia azi-dimineaţă am 
aflat despre ea, citind nişte ziare. 


Al dumneavoastră, 
Abe Bellamy 


Jim citi scrisoarea. 

— O versiune modernă a istoriei cu şoarecele 
şi pisica, zise el. Desigur, n-ai face prostia să te 
repezi la el acasă. 

— Eram curioasă ce-ai să spui. Şi totuşi... 

— S-ar putea să fie ceva? De acord. E posibil 
ca Abe Bellamy să se disculpe, prefăcându-se că 
e sincer. 

— Ce primejdie ar putea fi? întreabă ea. 

Jim rămase însă neclintit în hotărârea lui. 

— Ca prieten, nu pot decât să te rog să nu te 
duci. Dar ca ofiţer de poliţie, îţi interzic! spuse el 
aproape în glumă. Abe n-o să îndrăznească nimic 
în timpul zilei, dar... uite-l pe Spike Holland că 
vine în fugă. Ce-o fi vrând? 

Spike traversă grădina în fugă. Faţa lui 
pistruiată strălucea. 

— Savini şi cu soţia lui au părăsit castelul, 
iar bătrânul concediază toţi servitorii, spuse el 
cu respiraţia tăiată. Atâta doar că cei doi Savini 
nu au părăsit castelul! Am stat la pândă pe 
lângă poartă din zori, fiindcă Julius mi-a promis o 
istorie pentru un reportaj. La zece a sosit 
Bellamy, pretextând că Savini şi soţia lui au fost 
concediaţi pentru că au încercat să-i deschidă 
casa de bani azi-noapte şi că au plecat chiar în 
clipa aceea. 

— Şi ce presupui? 

— Că Bellamy minte. Savini se află încă 
acolo, şi fie că-l ajută pe bătrân în falsele astea 
explozii, fie... 

— Fie ce? 

— Fie că Julius şi soţia lui sunt prizonieri. Nu 
mă mai miră nimic din ce se petrece la Garre. 


Jim intenţionase să se întoarcă în acea zi la 

Londra. Renunţă şi dădu în schimb un telefon la 
birou, cerând să se facă cercetări în legătură cu 
Julius Savini. După-amiază, un ofiţer îi raportă că 
nici Julius şi nici soţia lui nu fuseseră văzuţi. Jim 
trimise atunci un poliţist să ancheteze la castel. 
Omul se întoarse cu vestea că toţi servitorii, cu 
excepţia portarului şi a lui Sen, şoferul, 
plecaseră în timpul după-amiezii. Cei mai mulţi 
fiind din Londra, luaseră trenul de prânz. Abe se 
purtase cu ei generos. Nu se ştia nimic despre 
Savini, decât atât, că plecase împreună cu soţia. 
Asta era tot ce putuse afla. 

— Cine a răspuns la uşă? 

— Domnul Bellamy în persoană. Când am 
plecat l-am auzit zăvorind uşa. 

N-aveau altceva de făcut decât să aştepte. 

Bellamy însă nu putea aştepta. Pentru a-şi 
duce planul până la capăt, mai avea de înfruntat 
un singur obstacol. Dar şi acesta se dovedi 
înlăturat în mod providenţial într-o zi când 
cobori în cămară să-şi ia laptele pentru cafeaua 
lui. 

Deasupra bibliotecii de la castelul Garre se 
găseau mai multe odăi, majoritatea fără 
ferestre. Pe vremuri, aristocrații din familia de 
Curcy îşi aveau aici apartamentele. Odăile erau 
folosite acum ca magazii, sau nefolosite deloc. 
Într-una din ele dormea în timpul zilei un individ 
cu faţa întunecată şi bolnăvicioasă, a cărui 
prezenţă o bănuise Julius. 

Lacy era un hoţ de meserie, care făcea pe 
zugravul, căci dintre toate meseriile de la 
închisoare  zugrăvitul e cea mai uşoară. 


Autorităţile închisorii folosesc oamenii în funcţie 

de profesiile lor din libertate. Manierele lui erau 
de obicei ireproşabile. De la sosirea la Garre, 
luase însă un aer de egalitate cu Bellamy pe care 
bătrânul se părea că nu-lia în seamă. 

Nici nu apucase bine ultimul servitor să 
dispară, că Lacy, fără să bată, deschise uşa de la 
bibliotecă şi intră împleticindu-se. Ajunse în faţa 
patronului său având între dinţi o ţigară de foi 
de-a lui Bellamy. Iluzia succesului zăpăcise 
oameni mai deştepţi ca Lacy. 

— Au plecat toţi, patroane? Presupun că va 
trebui să te ajut. Să nu-ţi închipui însă că am de 
gând să fac pe servitorul. 

— Ţi-am cerut eu aşa ceva? bombăâni 
Bellamy. 

Domnul Lacy îşi scoase ţigara de foi şi o privi 
cu dispreţ. 

— Asta nu-i una dintre cele mai bune, Abe - îi 
reproşă el. Nici nu ţi-ar fi trecut prin cap să-i dai 
sărmanului Smith o astfel de ţigară de foi. lar 
acum când, ca să zic aşa, fac eu treaba lui Smith 
şi i-am luat şi postul, am dreptul să fiu mai bine 
tratat. 

— E o cutie de ţigări pe masă, spuse 
bătrânul. Ce doreşti, Lacy? 

— M-am gândit să vin şi să discutăm ceva, 
spuse el aşezându-se comod în fotoliul preferat 
al lui Bellamy. Nu ştiu încă ce urmăreşti. Iți 
închipui c-am să stau aici toată viaţa? 

— Dar nici nu vrei să dai ochi cu 
Featherstone, nu? 

La pomenirea acestui nume, faţa lui Lacy se 
întunecă. 


— Am să-l văd eu într-o bună zi - spuse el 

printre dinţi - şi am să-i plătesc ce-i datorez. 

— Nu-ţi face griji - spuse Bellamy - ai să-l 
vezi. Se încruntă şi adăugă: Şi-ai să-i plăteşti. 

Omul continuă să fumeze, cufundat în 
gânduri negre. Abe îl privi şi-l cântări din ochi. 

— Ce vrei să fac? îl întrebă Lacy deodată. 

— Să-l ajuţi pe Sen, zise celălalt. 

Domnul Lacy se strâmbă. 

— N-am lucrat cu un tip ca el niciodată şi nici 
n-am chef să încep acum. 

Lacy se afla într-o dispoziţie foarte agresivă. 
În alte împrejurări, Bellamy ar fi terminat repede 
cu el. De data asta primi bombăniturile lui cu o 
resemnare surprinzătoare. 

— Când a plecat Julius? întrebă Lacy brusc. 

Bellamy se aşezase la masă şi examina mai 
multe chitanţe lăsate de Julius pentru a fi 
plătite. Cum nu păru să audă, Lacy îi repetă 
întrebarea. 

— În dimineaţa asta, răspunse el. 

Lacy fuma în tăcere, părând să reflecteze, 
căci după o vreme spuse: 

— Cred că ai făcut o prostie că l-ai lăsat să 
plece. Un om ca el are să te şantajeze imediat. E 
ceva în afacerea asta care mă cam nedumereşte. 
Julius, doamna Julius şi cu mine cunoaştem cu 
toţii secretul tău. Ce se întâmplă dacă unul 
dintre noi te denunţă poliţiei? O să fie cam 
neplăcut, nu? 

— Nu, răspunse Bellamy. Nu-mi fac griji din 
cauza lui Julius şi nici dintr-a ta. 

Pe masă se aflau două telefoane, din care 
unul comunica direct cu pavilionul de la poartă. 


Sunetul lui specific întrerupse replica lui Lacy. 

— A venit un domn la pavilionul de la intrare 
şi doreşte să vă vadă, domnule, spuse portarul. 

— Spune-i că nu primesc pe nimeni, zise 
Bellamy arţăgos. Dar cine-i? 

— Zice că a venit fiindcă a auzit că este de 
vânzare castelul. 

— Nu-i de vânzare, dobitocule! răcni Abe, şi 
era gata să pună jos receptorul, când îi veni 
ideea să întrebe din nou: Cine-i domnul? 

— Domnul John Wood. Spune că a venit 
special din Belgia ca să vă vadă. 


PIE Capitolul 59. 
INTALNIREA LUI VALERIE CU JOHN 
WOOD 


Bellamy se schimbă la faţă. 

— Spune-i să vină, zise el. Aşeză telefonul la 
loc şi se întoarse spre Lacy. Poţi să pleci. Vine 
un gentleman să mă vadă. 

Lacy se ridică fără chef. 

— M-am plictisit de afacerea asta, spuse el. 
Mă tot ascund şi dorm prin colţuri întunecoase 
de când am venit. M-am săturat! 

Bellamy nu-i răspunse. Ochii săi spălăciţi 
măsurară cu indiferenţă oaspetele necioplit. 
Lacy părăsi odaia cu un inexplicabil sentiment 
de nelinişte. 

Sen deschise uşa bibliotecii şi invită 
vizitatorul să intre. Bellamy stătea sprijinit de 
cămin, cu mâinile la spate şi cu capul lăsat într-o 
parte, în atitudinea lui obişnuită. Nu rosti nici un 
cuvânt, până ce Sen nu ieşi, iar vizitatorul său 
rămase în picioare şi cu pălăria în mână. 

— Domnul Wood? mormăi el. 

— Da. Sunteţi domnul Bellamy? Am auzit un 
zvon că plecaţi de la castel şi-l vindeţi. 

— Luaţi loc, îl întrerupse bătrânul. 

— Prefer să stau în picioare, dacă nu vă 
deranjează, îi răspunse el. 

— Aţi auzit deci că acest castel ar fi de 
vânzare? Indiferent cine v-a informat, v-a 
păcălit. N-am intenţia să-l vând, nici acum, nici 
pe viitor. De ce doriţi să-l cumpăraţi? 

— Mi s-a încredinţat o sumă mare de bani ca 
să fondez un cămin de copii în Anglia - spuse 
domnul Wood, cu ochii săi gravi aţintiţi asupra 
bătrânului - şi am avut impresia că acest castel, 
cu câteva amenajări moderne, ar putea fi un loc 
ideal. Dispune de un spaţiu imens nefolosit de 
dumneavoastră, după câte am auzit. In afară de 
asta, terenul din jur ne-ar permite să 
construim... 

— Nu-i de vânzare! repetă Abe Bellamy. 

John Wood se înclină şi tocmai se pregătea 
să iasă, când bătrânul îl opri. 

— Mi se pare că vă ştiu după nume, domnule 
Wood. Poate că mă înşel, dar parcă ţin minte că 
aţi cunoscut o rudă de-a mea. 

— vă referiţi la nepotul dumneavoastră? îl 
întrebă John Wood calm, iar Bellamy dădu din 
cap. Da, eram în aceeaşi escadrilă. 

— A fost ucis, nu? Sunteţi sigur că a fost 
ucis? 

— A fost anunţat oficial, răspunse Wood. De 
altfel am moştenit şi mica lui avere. 

— Nu e nici o şansă să mai fie încă în viaţă, 
nu? întrebă Bellamy. Mulţi dintre cei daţi morți 

au reapărut vii. 

— Autorităţile militare americane au fost 
foarte grijulii. Au verificat cu toată atenţia 
rapoartele de deces - zise Wood - şi cred că 
guvernul german i-a confirmat moartea. 

Bătrânul căzuse pe gânduri. 

— Era un om vorbăreţ nepotul ăsta al meu? 
V-a spus ceva despre... - nu găsi imediat 
cuvântul - despre trecutul lui? 

— Nu mi-a vorbit niciodată despre trecutul 
lui, zise John Wood. 

— Hm! mârâi Bellamy şi păru liniştit 
sufleteşte. 

Îşi conduse vizitatorul până la uşă şi-l urmări 
din ochi cum coboară aleea şi coteşte pe lângă 
boschete spre pavilionul de la intrare. Abe se 
întoarse în bibliotecă. Îl găsi pe Sen aşezând o 
tavă pe masă Şoferul îi întinse o bucată de 
hârtie. 

„Nu mai e lapte”, scria pe ea. 

— Nu mai e deloc în cămară? 

Sen clătină din cap. 

— Sunt acolo şi nişte cutii cu lapte 
condensat, bombăni Bellamy. Mă duc să le caut. 

Tocmai se apucase să le caute, când făcu o 
descoperire uluitoare. La lăsarea serii îl trimise 
pe Lacy cu maşina la Londra, cu instrucţiuni să 
cumpere anumite lucruri. 


x x x 


În timp ce se plimba pe strada principală din 
Garre, Jimmy Featherstone văzu un om ieşind pe 


poarta castelului şi îndepărtându-se. ÎI 

recunoscu dintr-o singură privire. Se scuză faţă 
de fata care îl însoțea, grăbi pasul şi-l ajunse din 
urmă pe John Wood în momentul când acesta era 
pe cale să se urce în autobuzul de modă veche 
care făcea legătura între Garre şi staţia de cale 
ferată. 

— Am venit să cumpăr castelul, spuse Wood 
după ce se salutară. 

Jim începu să râdă. 

— Nici nu mi-a trecut prin minte că vorbeaţi 
serios. Domnişoară Howett, vi-l prezint pe 
domnul John Wood. A venit să cumpere castelul 
Garre şi află că nu a reuşit. Ce părere aveţi 
despre Bellamy, văzut de aproape? 

— Nu e foarte amabil, răspunse celălalt, 
zâmbind uşor. 

Valerie simţea faţă de acest străin un interes 
mai mult decât obişnuit. Îşi spuse că probabil o 
fascinaseră preocupările lui grandioase, deşi ar 
fi fost tentată să admită că personalitatea lui 
remarcabilă, intuită mai înainte ca el să fi scos 
un singur cuvânt, o impresionase atât de 
profund. 

— Vă întoarceţi la copiii dumneavoastră, 
domnule Wood? îl întrebă ea. 

— Nu încă. Înainte de a mă întoarce mai am 
încă o groază de treburi de rezolvat în Anglia. Vă 
interesează straniile mele preocupări? o întrebă 
el şi ochii îi sticliră. 

— Atât de mult, încât aş vrea să ştiu totul 
despre ele, răspunse Valerie. Nu vreţi să luaţi 
masa cu noi, domnule Wood? 

John Wood ezită. 


— Ba da - zise el în cele din urmă, şi dându-și 

seama de lipsa lui de politeţe, se grăbi să se 
scuze. 

Când trecură pe lângă poarta castelului, 
întoarse capul spre clădire. 

— Vă uitaţi după balaurul nostru? îl întrebă 
ea. 

— Nu mă aşteptam să-l văd, zise john Wood. 
Dacă aş avea acest castel - spuse el deodată - 
aş arbora steagul american pe fiecare turn. Cred 
că Abe Bellamy e la fel de lipsit de patriotism, pe 
cât e de lipsit de omenie. 

Tot drumul până la Lady's Manor, Valerie 
discută cu omul din Belgia. Jim se simţi oarecum 
de prisos, ceea ce îi dădu un sentiment neplăcut. 
La masă, părea că Valerie îl cunoscuse pe străin 
de totdeauna. Nu i se adresă lui Jim decât pentru 
a-i cere sprijinul în favoarea unei afirmaţii a lui 
Wood. 

Căpitanul Featherstone poate că s-ar fi 
supărat, dacă nu l-ar fi intrigat atitudinea 
ciudată a domnului Howett, care de la începutul 
mesei se menţinuse într-o tăcere deplină, fără 
să-şi ridice o dată privirea din farfurie. Domnul 
Howett avea obişnuinţa să-şi amuze oaspeţii, 
fiind un om cu o bună reputaţie, perfect 
echilibrat, şi pe care nici cel mai rău duşman nu 
putea să-l acuze de timiditate. Şi totuşi de data 
asta păstră un aer distant până când Spike, 
chemat de la „Mistreţul albastru” ca să-şi 
întâlnească prietenul, aduse vorba despre 
tragerea cu arcul. Lui Jim i se păru atunci că 
domnul Howett se apără răspunzând provocării 
făcute de reporter în sala restaurantului Carlton. 


— E o coincidenţă că mă interesează sportul, 

dar astfel de coincidenţe întâlneşti în fiecare zi. 
De pildă, deschizi o carte şi dai peste un cuvânt 
tehnic pe care nu l-ai mai auzit sau folosit 
niciodată, îl cauţi într-un dicţionar, îi afli 
înţelesul, şi peste douăzeci şi patru de ore 
găseşti acelaşi cuvânt în altă parte! Când eram 
tânăr şi aveam o vedere la fel de bună ca a 
dumneavoastră, mă pasiona, fireşte, tragerea cu 
arcul. In satul meu, eram vreo şase băieţi care 
formaserăm un fel de ceată a lui Robin Hood, 
spartă după ce câteva geamuri suferiseră o 
soartă similară. Pe atunci eram considerat cel 
mai bun arcaş din ceată. Când am făcut rost de 
ceva bani, m-am apucat din nou de sport şi m- 
am înscris la un club din Philadephia. Am 
descoperit însă că vederea reprezenta un 
handicap de netrecut. Acum cincisprezece ani m- 
am dus în Germania să consult un specialist şi 
m-am întors la Londra cu nişte ochelari 
comandaţi special, de fapt chiar aceştia. Îi 
scoase şi se uită clipind la ei. Mi-a venit ideea 
să-i încerc şi, văzând anunţul concursului, am 
fost tentat să trag din nou. 

— Mi se pare - spuse John Wood zâmbind - că 
discuţia se mută asupra Arcaşului Verde. A mai 
apărut în ultima vreme? Nu citesc prea des 
ziarele engleze. 

După aceea conversaţia deveni generală. 
Prin întrebări abile şi pline de tact, Valerie află 
că Wood nu avea nici un program pentru seara 
următoare şi atunci, fără jenă, făcu astfel ca 
domnul Howett să-l invite la dineu a doua zi. Jim 
plecă acasă foarte îngândurat. Cunoştea prea 


bine oamenii ca să regrete sau să dea glas micii 

împunsături de gelozie, pe care, desigur, o 
simţise. 


Capitolul 60. 
O GAURA IN ZID 


Julius Savini, filozof din născare, acceptă 
situaţia cu un calm care stârni admiraţia soţiei 
sale. Se afla de două zile prizonier într-una din 
celulele castelului Garre şi timp de două zile şi 
două nopţi nu-şi văzuse temnicerul. Nu exista 
nici o primejdie să moară de foame, deoarece 
cămara era plină cu conserve, inclusiv patru cutii 
cu biscuiţi, nedesfăcute. Aveau şi o mare rezervă 
de apă. Nimeni nu încercase să închidă gazul. 

Închisoarea le dezvălui îndeletnicirile de la 
miezul nopţii ale lui Abe Bellamy. Explozia 
provocase într-unul din ziduri o gaură de peste 
un metru pătrat, blocată la capătul dinspre uşă 
de un grilaj pătrat de oţel, în faţa căruia 
eforturile lui Savini se dovediseră inutile. Julius 
se furişă în deschizătură şi descoperi că de aici 
se vedeau celulele pe care Bellamy le arăta 
vizitatorilor. 

— Asta era zgomotul pe care l-am auzit, Fay, 
spuse el. Bătrânul a muncit săptămâni de-a 
rândul ca să spargă zidul. Probabil că, atunci 
când am auzit explozia, şi-a petrecut tot restul 
nopţii fixând grilajul. 

— ÎI poţi mişca? întrebă ea neliniştită. 

Julius clătină din cap. 

— E cimentat şi, chiar dacă am putea să 
trecem de el, ar fi imposibil să forţăm grilajul de 
la capătul scărilor. 

— Eşti sigur că asta e celula pe care o ştii? 

Julius făcu un semn afirmativ. 

— Se vede trapa din gaura de jos, care a fost 
şi ea cimentată. Nu ştiu de ce, fiindcă Bellamy 
era foarte mândru de celula „poziţia chinuită”. 
Ascultă, Fay, am dat de dracu, spuse el calm. 
Deşi am un revolver şi opt cartuşe, nu cred că 
există vreo perspectivă imediată de a le folosi. 
Am fost un prost să-l las pe bătrân să înţeleagă 
că sunt înarmat. Cel mai bun lucru e să facem 
economie la provizii. Ar trebui să le chibzuim în 
aşa fel încât să ţină cât mai mult cu putinţă. 

Se gândi să încerce să spargă lacătul 
trăgând în el cu revolverul. După ce cercetă uşa, 
îşi dădu seama că efortul ar fi de prisos, având 
ca singur rezultat blocarea ei. 

— Poate că vrea doar să ne sperie, zise el. 

Fay înţelese că optimismul lui era fals. 

— În orice caz, o să trăim cât putem, de 
mult, Julius, spuse ea, luându-l de braţ. 
Featherstone are să bănuiască, desigur, ce s-a 
întâmplat. 

— Featherstone bănuia că femeia e ascunsă 
în castel - zise Julius concis - şi totuşi n-a găsit- 
o. Nu-i vina lui. Mă întreb însă cum a scăpat de 
aici femeia? 

Îi veni o idee şi începu o cercetare 
amănunţită a zidurilor. Îşi petrecu astfel cea mai 
mare parte a zilei. 

— Întregul castel e înţesat cu ganguri 
secrete şi poate că există o ieşire. Să dăm doar 
de ea... 

În cele din urmă însă, disperat, renunţă să 


mai caute şi se apucă să cerceteze în ce fel ar 

putea profita la maximum în situaţia lor 
deznădăjduită. 

A doua zi, Fay, cotrobăind într-unul din 
sertarele biroului, dădu peste un carnet cu 
coperte roşii, ale cărui pagini erau pline de 
notații scrise mărunt. Fiecare pagină era tixită, 
iar textul se întindea până şi în interiorul 
copertei din spate. Dintr-o privire îşi dădu seama 
că avea în faţă un jurnal intim. 

— Julius! strigă ea violent, iar soţul ei, care 
pipăia pardoseala de piatră căutând o ieşire 
posibilă, traversă odaia şi se apropie de ea. E 
jurnalul femeii, Julius, zise Fay încet. Dacă ieşim 
de-aici, face sute de mii de lire. 

Julius luă carnetul, se aşeză sub o lampă şi 
citi o oră întreagă. Paginile relatau o istorie 
extraordinară şi Julius nu sări nici un cuvânt. În 
cele din urmă lăsă carnetul jos, se ridică şi îşi 
întinse mădularele. 

— Pune jurnalul undeva la-ndemână, Fay, 
spuse el. Nu cred că vom ieşi vreodată de aici, 
dar, dacă reuşim, facem rost pentru toată viaţa 
de o vilă la Monte Carlo şi de un apartament în 
Berkeley Square. 

Restul zilei îşi citiră cu schimbul unul altuia, 
iar Julius, care avea o memorie remarcabilă, 
reţinu câteva amănunte. Puseră la loc carnetul 
în sertarul unde-l găsiseră. Se făcuse ora zece 
când se culcară. 

Sistemul de ventilaţie era aproape uluitor. 
Chiar şi în spaţiul redus al dormitorului, aerul 
rămânea întotdeauna curat. Curentul de aer 
venea printr-o ţeavă ce înconjura toţi pereţii şi 
ajungea până la bolta tavanului, fapt remarcat 

de Julius la timpul cuvenit şi trecut pe seama 
competenţei lui Bellamy. 

— Trebuie să fi muncit mult timp la 
amenajarea acestor camere — spuse el trântit în 
pat şi cu privirea aţintită la bolta de piatră de 
deasupra. A lucrat singur. Portarul mi-a spus că 
Bellamy a stat luni de zile la castel, mai înainte 
de a angaja vreun servitor sau de a aduce 
mobila. Abe Bellamy e fără îndoială un tip 
deştept. În definitiv, la început a fost 
constructor şi bănuiesc că i-a fost uşor, cu forţa 
pe care o are, să întreprindă aceste schimbări 
fără ajutorul nimănui. 

Fay se afla în fața măsuţei de toaletă şi îşi 
făcea calm unghiile. 

— Julius, ştii ce cred eu? zise ea. 

— Aş fi curios să ştiu uneori, răspunse Julius. 

— Cred că suntem primii din lot. Grilajul ce 
duce la celule a fost instalat pentru un scop 
anumit. Urmăreşte să mai prindă pe cineva. Şi 
nici nu cred că merită să ne batem capul cu 
raţionalizarea proviziilor. 

— De ce nu? întrebă Julius surprins. 

— Pentru că atunci când au să sosească şi 
ceilalţi prizonieri, Bellamy are să ne scoată la 
mezat, aici la subsol, iar mărfurile cele mai 
ieftine au să fie vieţile doamnei şi domnului 
Julius Savini. 

Pe Savini îl trecu un fior. Se ridică în capul 
oaselor. 

— Ce vrei să spui? o întrebă el răguşit. 

— Exact ceea ce am spus. Ne-a prins într-o 
capcană. Abe se pregăteşte pentru marea finală, 


şi o să-i vină destul de uşor, căci Coldharbour 

Smith e mort. Tu, eu, Lacy, Featherstone... 

— Şi domnişoara Howett, îi sugeră Julius 
când Fay se opri. 

— M-am gândit şi eu, dar nu văd prea bine ce 
are împotriva ei. Ştiu sigur că a voit s-o aducă la 
Garre şi poate că mai intenţionează încă. 

Fay dormea uşor. Cel mai mic zgomot o 
trezea imediat. Julius simţi că-l mişcă cineva 
încet de umăr şi că o mână îi astupă buzele. 

— Nu face nici un zgomot, îi şopti Fay, şi îşi 
ridică mâna. 

— Ce s-a întâmplat? o întrebă el pe acelaşi 
ton. 

— E cineva afară, spuse ea. 

Julius pipăi sub pernă după revolver, se 
furişă pe tăcute din pat şi deschise uşa. Lăsase 
şase lumini aprinse. Cu excepţia uneia, toate 
erau stinse acum, iar camerele erau cufundate în 
beznă. Trase prudent cu ochiul. Nu se zărea 
nimeni. Şi totuşi cineva intrase şi stinsese 
luminile. 

Din locul unde stătea vedea uşa prin care 
fuseseră împinşi înăuntru. În vreme ce o privea, 
observă că ea se închide, apoi auzi cheia 
răsucindu-se încet în broască. 

— Bellamy era, spuse el trist, revenind în 
cameră. Dac-aş fi ştiut! De ce nu m-ai trezit mai 
devreme? 

— Am auzit zgomotul chiar înainte de-a te 
trezi, spuse ea. Eşti sigur că Bellamy era? 

Savini nu-i răspunse, ci ridică un deget şi-i 
făcu semn să tacă. Ascultară şi auziră trapa din 
bibliotecă închizându-se cu o bufnitură. 


— Te asigur că era Bellamy, zise Julius şi 

intră în odaia cea mare ca să afle motivul acestei 
vizite neaşteptate. Aprinse din nou lumina, 
sperând că bătrânul a lăsat o scrisoare. Nici 
urmă, însă. De ce-o îi venit? întrebă el. 

Fay căscă şi clătină din cap. 

— Parcă ceea ce face el are vreun sens? Cât 
e ceasul, Julius? 

— Cinci. Sunt destul de obosit, am să mă culc 
din nou, Fay. Fă-mi un ceai. 

După ce ea intră în bucătărioară, Julius se 
uită mirat de jur împrejur, căutând o explicaţie a 
vizitei lui Bellamy. Încercă zadarnic uşa. Era 
încuiată. 

— Mă bucur că nu dormi, spuse Fay când îi 
aduse ceaiul. În această privinţă, închisoarea 
noastră se deosebeşte de toate celulele în care 
am fost. Aşeză ceştile pe masă. De fapt, doream 
să continui lectura jurnalului, spuse ea şi trase 
sertarul de la birou. 

Julius îi auzi exclamaţia şi o văzu deschizând 
cel de-al doilea sertar şi căutând grăbită. 

— Ce s-a întâmplat? 

— A dispărut jurnalul, Julius! exclamă ea. 


Capitolul 61. 
PUȘŞTILE DE VANATOARE 


Julius rămase cu gura căscată. 
— Eşti sigură? Traseră amândouă sertarele şi 
răsturnară conţinutul lor pe covor. Eşti sigură că 

l-ai pus acolo? 

Îşi dădu seama că întrebarea era de prisos, 
căci o văzuse chiar el când îl pusese în sertar. Se 
priviră unul pe celălalt. 

— D-asta a coborât! Şi-a adus probabil 
aminte peste noapte de carnet, zise Fay. 

Savini blestemă în Sinea lui. 

— Ce prost am fost să-l las acolo! spuse el. 
Ar fi trebuit să mă gândesc c-o să vină să-l 
caute. A ştiut cu siguranţă că-i acolo. 

Era poate ora nouă dimineaţa, Julius, cu 
capul în palme, iar Fay prefăcându-se că citeşte, 
stăteau trişti pe sofaua largă. Deodată auziră 
deschizându-se trapa ce astupa grilajul. Bellamy 
voia să le vorbească. Intr-o secundă, Julius se 
ridică şi, cu revolverul în mână, se strecură în 
dosul unui pilon gros şi aşteptă. 

— Lasă jos revolverul, Savini, spuse 
bătrânul. Pune-l pe masă, la vedere. Doar atunci 
am să discut cu tine. Dacă nu faci cum îţi spun, 
renunţ. 

Julius reflectă rapid. Nu câştiga nimic dacă-l 
înfuria şi mai rău pe Bellamy. Aşeză revolverul 
pe o măsuţă la care bănui că se gândise 
bătrânul. 

— Apropie-te acum de uşă. Nu-ţi fie teamă. 
Dacă aş fi vrut să te împuşc, puteam s-o fac prin 
grilaj, la fel de uşor cum îţi vorbesc. 

— Ce voiţi, domnule Bellamy? întrebă Julius 
cu o voce jignită. Nu înţeleg de ce ne ţineţi aici. 
Cred că puteţi avea încredere în noi. 

— Evident că nu, i se răspunse. Am venit să 
vă spun că sunteţi căutaţi. Un poliţist m-a pisat 
toată dimineaţa. Mi-a spus că au găsit în 

apartamentul vostru nişte hârtii care i-au făcut 
să creadă că aveaţi de gând să plecaţi în 
străinătate. Bănuiesc c-or să renunţe să vă mai 
caute, Savini. Profitaţi de hrana pe care o aveţi. 
Asta-i tot. O să rămâneţi aici pentru totdeauna. 
Am aruncat cheia. Am aruncat-o în puţul din 
curte, Savini. 

— Minţiţi! spuse Julius. Aţi fost aici noaptea 
trecută şi aţi furat jurnalul. 

Bellamy se holbă la el prin grilaj. 

— Repetă! strigă el cu o voce răguşită. 

— Aţi fost aici noaptea trecută şi aţi furat 
jurnalul. 

— Care jurnal? 

— Ce sens are să faceţi pe prostul? răspunse 
Julius. Aţi venit la ora cinci dimineaţa, şi aţi avut 
mare noroc că nu v-am văzut. 

— Care jurnal? întrebă din nou Bellamy. A 
lăsat vreun jurnal? Ar fi trebuit să-mi închipui. 
Unde-i jurnalul? 

— V-am spus c-a dispărut, răspunse Julius 
plictisit. Aţi venit... 

— Dobitocule! Otreapă! răcni Bellamy. Nu m- 
am apropiat de voi de când v-am încuiat! 

Trecu multă vreme până când bătrânul îşi 
recăpătă stăpânirea de sine. 

— Spune-mi, Savini, şi-ţi promit c-am să mă 
port cinstit cu tine. Al cui era jurnalul? Era 
cumva al unei femei? 

— Dumneavoastră ştiţi cel mai bine, îi replică 
Julius, stârnind din nou furia bătrânului. 

— Îți repet că habar n-am! îţi repet că nu l- 
am văzut! Nici n-am ştiut că-i acolo. Ce era scris 


în jurnal? întrebă el cu glas scăzut. 

Julius îi recită un fragment, iar bătrânul se 
desprinse brusc de grilaj, de parc-ar fi fost 
împuşcat. Curând reapăru şi, cu toată lumina 
slabă, văzură că era de o paloare cadaverică. 

— Mai aveai o şansă, Savini - spuse el cu o 
voce cavernoasă - una singură. Putea să-ţi ia 
altcineva locul, dar acum ştii prea multe, Savini, 
prea multe! 

Trapa se închise mai înainte ca Julius să-i 
poată răspunde. Se întoarse şi întâlni privirea 
neliniştită a soţiei sale. 

— Ce te-a apucat să-i pomeneşti de jurnal - îl 
întrebă ea calm - când ai văzut că nu ştia nimic 
de el? Ai făcut o mare prostie, Julius. 

Savini dădu cu indiferenţă din umerii săi 
înguşti. 

— Ce mai contează? spuse el. Nu l-am crezut 
nici când a zis că intenţiona să ne scoată. Aici au 
să ne putrezească oasele, Fay. O luă de umeri şi 
îşi apropie faţa de a ei. Nu-i aşa de rău cum mi- 
am închipuit, şopti el mângâindu-i chipul. Mi-a 
fost întotdeauna frică de moarte, şi ideea de a 
muri aşa, ca un şoarece într-o gaură, m-ar fi 
înnebunit. Dar acum nu mai mă tem, fetiţa mea. 

Fay se retrase uşor din braţele lui. 

— Julius, dacă cineva trebuie să moară, 
atunci acela e Bellamy. Dacă un străin a putut 
intra aici, înseamnă că şi noi putem găsi o ieşire. 

Julius clătină din cap. 

— Arcaşul Verde e cel care a pătruns pe uşă 
şi numai Arcaşul Verde poate găsi ieşirea, zise 
el. 

Fay rămase uimită de seninătatea lui. Nu 


mai era Julius pe care-l cunoscuse ea, fanfaron, 

ameninţător sau speriat, şi nici Julius cel umil în 
prezenţa bătrânului. Căsătoria lua cu Fay 
constituise un eveniment deosebit. Pentru ea, 
căsătoria reprezentase mai mult o poziţie pe 
care o putea afişa în faţa femeilor mai puţin 
norocoase. În anumite momente îşi dispreţuise 
soţul, fiind gata să-l sfideze, deşi, dintr-un 
sentiment de sinceră prietenie, scenele de 
scandal aveau loc doar când se aflau între patru 
ochi. 

— Domnule Savini, eşti o adevărată revelaţie 
pentru mine, spuse ea cu afecţiune. 

— Sunt o revelaţie şi pentru mine însumi, îi 
mărturisi el. Trebuie să facem faţă situaţiei. lar 
realitatea e că bătrânul pregăteşte o ticăloşie pe 
lângă care un delict obişnuit are să pară un 
fleac. Aş vrea să ştiu de ce-a cumpărat puştile 
de vânătoare? 

— Care puşti? întrebă ea surprinsă. 

— În capelă e o ladă plină cu puşti. Le-am 
descoperit întâmplător. Vreo şase puşti 
Mannlicher, de sport, şi două lăzi mari cu 
cartuşe. Sunt în odaia de deasupra celulei în 
care a dormit Featherstone. Cred c-o să apucăm 
să trăim să le auzim, dar doar atât. 

— Ce face cu o ladă de puşti? întrebă ea. 

Julius îşi desfăcu mâinile lui fine într-un gest 
de ignoranță. 

— Mi-a spus odată că are un plan precis, 
spuse Julius clătinând din cap. Mai bine nu i-aş fi 
pomenit de jurnal. Poate că am grăbit astfel 
întrebuinţarea puștilor. 

În liniştea camerei lui preferate, Abe Bellamy 


judeca situaţia, care acum devenise 

primejdioasă pentru el, deşi acesta era lucrul ce- 
l preocupa cel mai puţin. Tragedia acestui om 
nemilos consta în faptul că în ultimul ceas, când 
se părea că providenţa îi oferise mijloacele de a 
se răzbuna pe femeia pe care o ura, prada îi 
fusese smulsă. Din clipa când femeia căruntă 
dispăruse, Bellamy se pregătise de apărare. Nu 
putea pricepe însă cum a părăsit castelul şi unde 
s-a dus. Simţea doar atât, că undeva departe, 
sau în imediata apropiere, o forţă i se opunea cu 
o înverşunare nemaipomenită, o forţă 
materializată în silueta vagă a Arcaşului Verde. 
Incercă un sentiment plăcut la gândul că din nou 
castelul Garre se dovedea o fortăreață împotriva 
duşmanilor stăpânului lui. Dacă apuca să-şi 
realizeze planul, n-aveau decât să bată la porţile 
de stejar sau să escaladeze zidurile drepte, căci 
ar fi murit liniştit. 

În timp ce medita sosi Sen, care îi puse în 
faţă carnetul în care i se notau comenzile pentru 
magazine. Enervat, bătrânul îi făcu semn să-l 
lase în pace. 

— N-am chef să mănânc. Am să te anunţ 
când mi-e foame. Ascultă, Sen, ai vrea să te 
întorci acasă? 

Sen clătină din cap. 

Bătrânul se gândi o clipă, apoi se ridică şi 
deschise casa de bari din dosul lambriurilor. 
Scoase un teanc de bancnote şi i le dădu 
şoferului. 

— Sunt o groază de bani. Nu i-am numărat, 
zise el. Dacă se întâmplă ceva, întoarce-te mai 
bine acasă. 


Sprâncenele subţiri ale şoferului se ridicară 

în semn de mirare. 

— Vrei să ştii ce se poate întâmplă? Multe, 
spuse Abe acru. Cum ani de zile n-ai avut 
obiceiul să pui întrebări, nu începe acum. Am să 
te trimit la Londra peste câteva zile şi nu vreau 
să te mai întorci.  Strânge-ţi cărţile şi 
manuscrisele, aiurelile alea care te distrează, şi 
ia-le cu tine. 

Sen aşteptă cu carnetul în mână, ca şi cum 
ar fi vrut să repete indiscreţia. Se răzgândi însă, 
se înclină şi părăsi camera. 

Clepsidra se golea. Abe Bellamy ştia. Ceva îl 
avertiza limpede şi sigur. Se apropia ziua când 
tot ce simboliza castelul Garre, tot ce simbolizau 
ura şi dragostea avea să fie uitat o dată cu 
moartea. Dacă ar putea-o regăsi pe femeia 
căruntă! Dacă, printr-un noroc extraordinar, i-ar 
cădea în mână! Toate agenţiile de detectivi de la 
Londra o căutau. Toate informaţiile ce se puteau 
cumpăra îi stăteau la dispoziţie. Dar ea 
dispăruse de parcă ar fi înghiţit-o pământul. Şi 
totuşi, poliţia nu venise. Ce încântat ar fi fost 
craiul de Featherstone să intre ţanţoş în castel, 
în mână cu unul din „mandatele” sale. 

Jurnalul! Ce scria în el? Dacă Savini trebuia 
crezut, femeia notase prea multe pentru ca 
Bellamy să se simtă liniştit sufleteşte. Julius nu 
putuse să inventeze fragmentul recitat atât de 
curgător. 

In cele din urmă se trezi din gânduri şi cobori 
în celule să lucreze. Auzindu-l, Julius îşi luă 
revolverul şi se strecură până la gaura din zid. 
Văzu că grilajul fusese acoperit cu scânduri, care 


îl ascundeau cu totul pe Bellamy. Lucrările 

ţinură toată ziua. Auziră zgomotul oţelului lovind 
piatra, iar Fay surprinse nişte sunete care la 
început o alarmară, apoi îi stârniră curiozitatea. 
Trecu o vreme până să înţeleagă natura 
sunetelor: în timp ce lucra, Abe cânta. Fay 
rămase uimită. 


E Capitolul 62 
CASUŢA DIN PADURE 


Publicul nu mai manifesta nici un fel de 
interes pentru Arcaşul Verde. Domnul Syme, 
şeful rubricii de ştiri senzaţionale, sublinie 
categoric acest lucru, ca Spike să nu-i mai 
inventeze noi pretexte. 

— Pe lângă asta - zise Syme la telefon - am 
primit săptămâna trecută o scrisoare de la 
Bellamy, în care ameninţă că ne dă în judecată 
pentru calomnie. Zice că i-ai compromis 
proprietatea. 

— Prostii! răspunse Spike  dispreţuitor. 
Fantoma i-a mărit valoarea cu zece mii de dolari. 
Pe cuvântul meu, domnule Syme, reportajul 
merită să mai aşteptăm. 

— Intoarce-te imediat şi aşteaptă-mă la birou 
- spuse Syme inflexibil - şi ocupă-te cu o muncă 
niţel mai cinstită. 

Telefonul public se afla în mijlocul unuia din 
pereţii holului de la „Mistreţul albastru”. De 
obicei, Spike telefona la ora când barul era plin, 
ceea ce reprezenta unele avantaje, căci 
zgomotul discuţiilor acoperea convorbirea lui. 
Astăzi însă, cu excepţia unui bătrân fermier 


ursuz, care bea dintr-o cană mare de cositor, 

barul era pustiu. 

În timp ce Spike se îndepărta de telefonul 
prins pe zid, bătrânul îl salută prietenos cu 
capul, aşa cum fac cei de la ţară. 

— Fantome, ai? E plin de fantome pe-aici. Mi 
s-a spus că a apărut una nouă la Cloister Wood. 
A văzut-o unul dintre căruţaşi şi de atunci s-a 
îmbolnăvit. 

— Îmi pare rău, zise Spike politicos. Arcaşul 
Verde era tot o legendă a oamenilor de la ţară, 
iar el îşi pierduse vremea umblând după cel 
puţin trei indicii false. Toţi de-aici cred că-l văd 
pe Arcaşul Verde. 

Bătrânul chicoti înfundat. 

— Fantoma asta nu-i verde. E o femeie. 
Căruţaşul a văzut-o de aproape. S-a speriat de 
moarte... 

— Unde-i Cloister Wood? întrebă imediat 
Spike, foarte interesat. 

— La vreo şase mile pe şosea, dar dacă 
traversaţi Monks Field şi o ţineţi drept pe 
şoseaua Adderley, ajungeţi mai repede acolo. In 
pădure e o căsuţă care se crede c-ar fi bântuită 
de fantome. Se pare că nimeni nu trăieşte în ea. 
Şi, totuşi, întotdeauna e cineva înăuntru. 

— Mă faci curios, bunicule, zise Spike. 

Bătrânul clătină din cap. 

— N-aş zice că se întâmplă mare lucru, dar 
nu pot pricepe ce caută urmele alea proaspete 
de roţi de maşină, lângă căsuţă. Le văd mereu. 
Nu-s urme de maşină Ford, ci de o maşină mare. 
Cineva se tot duce şi vine într-o maşină mare. 

— La căsuţă? Ai văzut... maşina? 

Fermierul făcu semn că nu. 

— Lângă căsuţă, în aceeaşi curte, se găseşte 
un hambar. Într-o dimineaţă, când plouase şi 
pământul era moale, am văzut urmele roţilor 
ducând la el.. 

— De cât timp a fost văzută femeia? 

— N-am auzit de ea până sâmbăta trecută. A 
zărit-o căruţaşul meu. Venea la fermă devreme 
dimineaţa şi trecea prin pădure. Lucrez la ferma 
Caddle Heath de cincizeci şi cinci de ani. 
Înaintea mea a lucrat aici tata. Ei bine, căruţaşul 
ăsta, Tom îl cheamă, mergea agale, fără să se 
gândească la ceva, când dă peste femeia asta şi 
mai să moară de frică. Femeia se plimba prin 
pădure şi plângea. Torn mi-a spus că şi-a dat 
seama că-i o fantomă şi a rupt-o la fugă. 

— Asta a avut loc aproape de căsuţă? 

— Foarte aproape. D-asta am pomenit de 
căsuţă. M-am gândit după aceea că poate 
locuieşte acolo. 

Spike era dispus să se agaţe de orice fleac 
care să justifice eventual o prelungire a şederii 
sale la Garre. Nu spusese decât adevărul când 
afirmase că simţea apropiindu-se 
deznodământul dramei lui Abe Bellamy. in ciuda 
vieţii aparent normale de la castelul Garre, o 
presimţire ciudată îl avertiza că se vor petrece 
cu siguranţă evenimente senzaţionale. li părea 
rău să renunţe la un reportaj pe care-l 
concepuse şi-l moşmondise atâta vreme. 

„Găselniţa” cu femeia din pădure i se păru 
lipsită de temei. Porni totuşi în plimbarea de trei 
mile - în realitate de mai puţin de trei mile, după 
cum constată el - tăind pe drumul indicat de 


bătrânul fermier. Era o zi mohorâtă. În aer se 

simţea apropierea iernii. În aceste condiţii, 
plimbarea se dovedi o plăcere. Spike ajunse pe 
nesimţite la marginea lui Cloister Wood. 

Pădurea, mai toată proprietate particulară, 
era îngrădită, deşi proprietarul nu-şi bătuse 
capul să repare gardurile. Sări într-un loc gardul 
stricat care întovărăşea cărarea strâmtă ce se 
încolăcea printre copaci, şi pătrunse într-o 
junglă de pini şi de boschete. 

Căsuţa nu se vedea de la şosea. Se afla la 
capătul unui drumeag care cotea în unghi drept 
înainte de a se intersecta cu şoseaua principală. 
Urmând indicaţiile precise ale fermierului, Spike 
găsi uşor drumul. 

Pe drumeagul acela nu trecuse nici o căruţă 
de ani. Singura urmă vizibilă de roţi erau dârele 
lăsate de nişte cauciucuri late de maşină. Ochiul 
expert al lui Spike le identifică uşor ca fiind 
recente. In curând zări căsuţa. Era o construcţie 
de lemn cu un singur etaj şi acoperită cu iederă. 
Văzu în apropiere, printre pomi, hambarul. Pe 
coşul casei nu ieşea nici un fir de fum. Ferestrele 
dinspre şosea aveau obloanele trase, iar clădirea 
părea moartă şi abandonată. Spike se apropie 
de uşă şi bătu. Aşteptă câteva minute. Nu-i 
răspunse nimeni. Porni în recunoaştere în jurul 
căsuţei. Ajuns în spatele ei, văzu că ferestrele de 
aici nu au obloane. Prin geam, zări un dormitor 
modest mobilat. Patul nu fusese strâns şi arăta 
ca şi când cineva tocmai se sculase din el. 
Atenţia îi fu imediat atrasă de trei perechi de 
pantofi de damă, aşezaţi lângă pat. Chiar de la 
depărtare văzu că sunt noi. Pe jos se aflau două 


cutii mari de carton, pline cu hârtie albă 

creponată, iar într-un colţ al încăperii, puse una 
peste alta, alte cutii asemănătoare. Continuă să 
cerceteze. Apăsă pe clanţa uşii din dos, dar, 
văzând că nu-i răspunde nimeni, reveni la 
fereastra dormitorului. 

Îi trebui mult timp până să se decidă. În cele 
din urmă încercă prudent fereastra şi, destul de 
îngrijorat, descoperi că era deschisă. Trase 
cârligul. Să intre? Era pur şi simplu o spargere şi 
nu ştia ce-ar putea să-i spună proprietarului în 
cazul când se pomenea cu el. Şirul de pantofi îi 
zgândărea însă curiozitatea şi, respirând adânc, 
se ridică în coate, se căţără pe pervaz şi 
pătrunse în cameră. „Întâi să fiu sigur” - îşi 
spuse el - şi făcu un tur prin căsuţă. Se întoarse 
apoi să cerceteze mai atent obiectele din 
dormitor. 

Numai două camere erau mobilate: 
dormitorul prin care trecuse şi o cămăruţă cu o 
masă, un scaun şi mai multe cuiere prinse în 
pereţii de lemn. Într-unul atârna o haină grea de 
piele, căptuşită cu blană de oaie. Pe masa 
neacoperită nu se aflau decât o pereche de 
mănuşi groase de oaie, vechi şi uzate. 

Spike ieşi din nou pe coridor şi strigă: 

— Nu-i nimeni pe aici? Cuvintele răsunară 
prin odăile pustii. Nu-i nimeni aici? strigă el iar 
şi se întoarse în dormitor. 

Patul era strâmt şi tare, iar Spike bănui că 
cearşafurile de batist fin sunt noi. Pe noptieră 
văzu o sticlă de coniac, două sticluţe cu doctorii 
şi o cutiuţă cu o seringă. Spike o studie cu 
atenţie. Ca şi cearşafurile şi cele două pleduri 
din păr de cămilă întinse pe pat, seringa era şi 

ea nouă. Pantofii erau şi ei nou-nouţi. Tălpile 
albe arătau că sunt neatinşi. Fuseseră cumpăraţi 
de la unul din cele mai scumpe magazine de 
pantofi din West End şi... Spike remarcă un lucru 
extraordinar. Pantofii erau de mărimi diferite! 
Fiecare era cu o jumătate de număr mai mic 
decât cealaltă pereche. Îi lăsă din mână şi se 
concentră asupra sticluţelor cu doctorii, din care 
una era pe jumătate goală. Purta eticheta unei 
farmacii din Londra. 

Dădu la o parte cearşafurile şi găsi o cămaşă 
de noapte de damă, largă, cenuşie şi foarte 
veche. Se rupsese în coate şi fusese cârpită cu 
grijă. Mânecile erau de curând peticite. La poale 
găsi locul de unde se tăiase mătase pentru 
peticitul lor. 

Spike ieşi pe fereastră şi o închise la loc. Se 
duse să inspecteze micul hambar, situat între 
pomi, la o scurtă distanţă de casă. Aici văzu din 
nou urmele roţilor, ce duceau direct spre 
hambar. Uşile erau încuiate cu un lacăt, dar, 
trăgând de un lanţ, reuşi să arunce o privire 
înăuntru prin crăpătura dintre uşi. Nu se afla nici 
o maşină acolo. Lângă un perete stăteau aliniate 
nişte bidoane de benzină şi trei roţi de rezervă. 
judecând după mărimea lor, Spike îşi dădu 
seama de dimensiunile automobilului. 

Se întoarse la Garre cufundat în gânduri. Nu 
exista nici un motiv ca femeia din căsuţă să nu 
poarte pantofi scumpi, ba chiar pantofi de 
mărimi diferite, dacă avea această manie. Sau 
poate că-i fuseseră trimişi de probă. Ştia totuşi 
ce număr poartă! 


Deodată, Spike întrezări dezlegarea 

misterului. Cel ce adusese pantofii nu ştia ce 
număr poartă femeia şi de aceea luase mai 
multe perechi, de probă. Era limpede. După 
lămurirea acestei probleme, nu mai rămâneau 
multe de discutat. Rămânea misterul asupra 
chiriaşilor ce nu se vedeau niciodată şi care 
totuşi locuiau acolo. Cine era proprietarul unei 
maşini atât de puternice şi cum se explica oare 
că locuia într-o căsuţă atât de modestă? 
Dezlegarea misterului nu l-ar fi ajutat însă la 
descoperirea Arcaşului Verde. Spike oftă. Căsuţa 
din pădure nu reprezenta un element atât de 
senzaţional încât să-l convingă pe domnul Syme 
să renunţe de a-l rechema la Londra. 

Seara, se întoarse în camera lui să se 
schimbe. In timp ce se îmbrăca, auzi câteva 
bătăi în uşă şi Jim Featherstone îşi făcu apariţia. 
Jim plecase de dimineaţă de la familia Howett şi 
îşi adusese bagajele la han. 

— lei masa de seară cu familia Howett, nu, 
Holland? Tocmai mă întrebam cine o să mă scuze 
faţă de ei. Mă întorc la Londra astă-seară, ca să-i 
caut pe cei doi Savini. 

— Ascultă-mă, căpitane, soţii Savini sunt la 
castel, spuse Spike apăsat. Iți jur că n-au plecat 
nicăieri azi-dimineaţă. 

— E posibil, răspunse Jim calm. Nu uita însă 
că Julius Savini, cât o fi el de cumsecade, e un 
escroc. Trebuie să mă conving. Poate că mai 
există şi alte ieşiri din castel. 

— Nu le-ai găsit atunci când erai majordom, 
insistă Spike. Uite, căpitane Featherstone: m-am 
săturat de Garre şi vreau să urmez sfatul 


bătrânului Syme. Eu, unul, plec mâine la Londra, 

iar Arcaşul Verde nu mă mai interesează absolut 
deloc. A avut, slavă Domnului, toată publicitatea 
din partea ziarului Globe. 

Jim îi dădu dreptate. 

— Bănuiesc că te-ai plictisit să tot aştepţi să 

se întâmple ceva, zise el. 
___.— De ce te grăbeşti să pleci? întrebă Spike. 
işi termină de înnodat cu grijă cravata de seară 
şi se întoarse spre Jim, care se aşezase pe pat. 
Poţi să pleci mâine. Ştiu că domnul Howett te 
aşteaptă, fiindcă am întâlnit-o pe domnişoara 
Howett când ieşeam din sat şi mi-a amintit că 
vom lua masa de seară împreună. Are să fie şi 
Wood acolo, vine de la Londra. 

— Aşa mi se pare, zise Jim pe un ton care îl 
făcu pe reporter să-l privească cu atenţie. 

„Un ofițer de poliţie şi un mare filantrop - 
rivali în dragoste pentru fiica unui milionar.” 
Spike gândea în titluri de articole. 

Hotărârea lui Jim nu se datora atât dorinţei 
de a nu mai asista la succesul noului venit, cât 
faptului că era un om foarte ocupat, şeful unui 
mare sector. işi dăduse cu regret seama că îşi 
neglijase sistematic munca. Ar fi putut s-o 
descopere şi singur, dar primise în aceeaşi 
dimineaţă o scrisoare de la şeful său, în care i se 
atrăgea atenţia că lipsa lui ele la sediu provoacă 
unele neplăceri. Când Spike cobori, maşina lui 
Jim se afla la uşă. Stăpânul ei stătea la volan şi 
tocmai îşi aprindea pipa. 

— Fă-mi un serviciu, Featherstone, îl rugă 
Spike. Dă-i un telefon lui Syme şi spune-i că se 
întâmplă o catastrofă naţională dacă mă 


recheamă de la Garre mai înainte ca istoria asta 

să se lămurească. 

— Am să-i spun chiar o minciună pentru tine, 
zise Jim. Nu cred încă că misterul de la Garre e 
mai aproape de soluţionare acum, decât era la 
venirea ta. Îi explici tu lui Valerie ce s-a 
întâmplat! 

Spike îl aşteptă până când plecă, apoi se 
duse la Lady's Manor. Află că John Wood sosise 
de o oră. Stătea cu Valerie pe o sofa. Fata 
asculta într-o tăcere respectuoasă expunerea 
planurilor lui măreţe. De-abia observă venirea 
lui Spike. 

— Unde-i căpitanul Featherstone? întrebă ea. 

— M-a rugat să-l scuz în faţa dumneavoastră. 
A trebuit să plece la Londra, zise Spike. De la 
plecarea lui a crescut atât de mult numărul 
infracţiunilor, încât şefii poliţiei, alarmaţi, au 
trimis după el. 

— Vorbiţi serios? A plecat într-adevăr la 
Londra? spuse ea 

— Niciodată n-am fost mai serios, răspunse 
Spike. De fapt e neliniștit în privinţa lui Julius 
Savini. Crede că bătrânul l-a sechestrat la castel. 
Eu, cel puţin, aşa cred şi bănuiesc că şi el 
împărtăşeşte punctul meu de vedere. 

O văzu că se schimbă la faţă. După câteva 
minute însă părea să fi uitat de existenţa lui Jim 
Featherstone. Când se aşezară la masă Spike îşi 
zise că n-o văzuse niciodată atât de vioaie, de 
veselă şi de frumoasă. Domnul Howett, ca de 
obicei, mai mult asculta decât participa la 
conversaţie. În ultima vreme lăsa impresia că e 
complet absorbit de o problemă care îi solicita 


toată atenţia. Valerie observase şi ea şi era 

neliniştită. Domnul Howett devenise pentru 
Spike o figură foarte interesantă. Mica teorie a 
reporterului asupra identităţii Arcaşului Verde 
se amplificase. Aduna treptat dovezi în sprijinul 
unei teorii care, la început, i se păruse 
fantastică. 

Spike află că domnul Wood îşi va petrece 
noaptea la Lady's. Manor. Nu pleca nici un tren 
spre Londra, şi Valerie nu vru să audă ca acesta 
să stea la hotel. Spike se gândi imediat la 
ciudăţenia faptului că atunci când Jim 
Featherstone se stabilise la „Mistreţul 
albastru”, ea nu protestase ca-n astă-seară. 

La ora nouă, domnul Howett se retrase din 
salonul unde discutau. Dispăru mai înainte ca 
Spike să observe. Conversaţia se mută inevitabil 
asupra  Arcaşului Verde. John Wood aduse 
discuţia asupra straniului vizitator. 

— L-aţi văzut vreodată, domnişoară Howett? 
întrebă el oarecum în glumă. 

Valerie se cutremură. 

— Da, l-am văzut. 

— Cum? întrebă uimit Spike. Nu mi-aţi spus 
niciodată, domnişoară Howett! L-aţi văzut într- 
adevăr pe Arcaşul Verde? 

— Nu vreau să vorbesc despre asta - zise ea - 
şi mai ales despre una din întâmplările prin care 
am trecut. Dar l-am văzut de două ori. O dată în 
curtea castelului Garre. 

— Ce Dumnezeu făceaţi în curtea castelului 
Garre? o întrebă mirat Spike. 

— Căutam pe cineva, spuse ea. A fost un act 
de pură nebunie din partea mea, care s-a 


terminat aproape îngrozitor. Am pătruns în parc 

într-o noapte. 

— ç L-aţi văzut? Unde? întrebă Spike 
nerăbdător. 

În ciuda teribilei amintiri, fata zâmbi. 

— Dacă o să publicați asta în ziar, n-am să 
mai vorbesc niciodată cu dumneavoastră, 
domnule Holland, zise ea. Dacă îmi promiteți 
însă că o s-o ţineţi în mare secret, am să vă arăt 
locul exact unde l-am văzut. M-am uitat şi azi 
acolo. Nu ştiam că se vede şi din curtea noastră, 
dar azi mi-am dat seama că se vede. E pe un 
deluşor ce se zăreşte de pe zidul de la Lady's 
Manor. E o pădure, un fel de crâng, ce creşte în 
curtea castelului, pe lângă zid. Se ridică brusc. 
Veniţi să vă arăt - zise ea - dar... - îl preveni ea 
pe Spike, ridicând un deget - ...pentru nimic în 
lume nu trebuie să spuneţi că l-am văzut. Nu-i o 
fantomă. 

O urmară prin hol, bucătărie şi ieşiră prin 
uşa ce da în grădină. Grădina era cufundată în 
întuneric şi Valerie se opri. 

— Nu cred c-o să puteţi vedea, spuse ea. 

— E destulă lumină în momentul când te 
obişnuieşti cu întunericul nopţii, insistă Spike. 
Dacă îmi arătaţi şi locul, poate fac o mică 
investigaţie. Mâine, la lumina zilei aş putea 
cerceta mai bine. Trebuie să dovedesc că acest 
Arcaş Verde există, căci altfel m-am compromis 
la Daily Globe, zise el. 

___ Constatară că Spike era un adevărat profet. 

In ciuda beznei, reuşiră să vadă nu numai silueta 

masivă şi întunecată a castelului, dar şi 

păduricea unde fixase Valerie scara când se 

suise pe zid. Spike o urmă şi se aşeză călare pe 
388 


cărămizile umede ale zidului. Se uita cercetător 
în beznă. John Wood se afla între ei, cu coatele 
pe creasta zidului. 

— Asta-i castelul, zise el. 

— lar acolo e pădurea, îi arătă Valerie. Se 
zăreşte conturul deluşorului unde l-am văzut. 
Acum e însă foarte întuneric. 

— Nu-s multe de văzut, recunoscu Spike. 
Poate că mâine dimineaţă o să mă lăsaţi că trec 
prin grădina dumneavoastră... 

Spike aprinse un chibrit. O clipă, flacăra 
pâlpâi. Întinse mâna cu chibritul peste marginea 
zidului şi lumina lui crescu. Văzu ceva şi o auzi 
imediat pe fată ţipând. O prinse în braţe şi dădu 
drumul chibritului. 

La vreo doi metri în faţa lor, pe o mică 
peluză, cu figura sa albă şi diformă, Arcaşul 
Verde îi privea fix! 


Capitolul 63. 
_ ; BELLAMY AFLA DESPRE DOAMNA 
CARUNTA 


John Woọood îşi reveni primul de pe urma 
şocului. Într-o secundă, sări de cealaltă parte a 
zidului. Spike îi auzi paşii grei în timp ce fugea 
pe alee. Fata, pe jumătate leşinată, îi reținea 
toată atenția. 

— L-ați văzut? L-aţi văzut? şopti ea. 

Tremura din cap până în picioare şi aproape 
că o cobori în brațe pe scară şi astfel o duse şi în 
casă. 

— L-aţi văzut? îl întrebă ea din nou. 

— Am văzut, fireşte, ceva, mărturisi Spike. 

— Unde-i domnul Wood? întrebă ea. 

— Aleargă după ceea ce am văzut, răspunse 
el. 

Fata închise ochii, ca pentru a evita vederea 
unei scene oribile, apoi zise: 

— Ce-aţi văzut, domnule Holland? 

— Ei bine - spuse Spike, ca şi cum s-ar fi 
îndoit de realitatea evidentă - părea desigur 
verde şi ar fi putut să fie un arcaş. Trebuie să 
recunosc c-am tras o spaimă! 

După un sfert de oră, Wood se întoarse, 
respirând cam greu. 

— A trebuit să mă caţăr pe zid fără ajutorul 
nimănui, zise el, şi Valerie îi ceru iertare. 

— Îmi pare foarte rău. Ar fi trebuit să vă pun 
o scară pe cealaltă parte a zidului. Ce distrată 
sunt! 

— Nu-i nimic — spuse Wood. 

Zâmbea ca şi cum s-ar fi amuzat de unul 
singur. 

— L-aţi văzut? 

— L-am zărit doar. L-am zărit, dar nu l-am 
ajuns. 

Se priviră unul pe celălalt. 

— A fost Arcaşul Verde, domnişoară Howett? 
întrebă Spike. 

— Da, răspunse ea. Cred că nu-i nici o 
îndoială. Unde plecaţi, domnule Holland? 

— Mă duc să-l văd pe bătrânul Bellamy. Şi- 
am să cercetez curtea până dau peste acest 
Arcaş Verde. Dacă nu-l găsesc, ziarul Globe are 
să piardă un reporter formidabil. 

Bătu la uşa portarului, care se culcase. 


Nefericitul de portar refuză multă vreme să 

telefoneze la castel. În cele din urmă, Spike îl 
convinse. 

— Spune-i lui Holland să vină la telefon, zise 
Bellamy. Când reporterul luă receptorul, 
bătrânul îl întrebă: Ce s-a întâmplat, Holland? 

— Am văzut Arcaşul Verde la dumneavoastră 
în curte, domnule Bellamy. 

Se lăsă tăcere. Apoi: 

— Vino, zise Bellamy. 

ÎI aşteptă pe Spike la intrarea întunecată a 
holului şi-l întrebă: 

— Ce-i povestea asta cu Arcaşul Verde? 

— L-am văzut - spuse Spike - mai clar decât 
vă văd pe dumneavoastră. 

— Unde erai când l-ai văzut? 

— Eram pe zidul casei domnului Howett, zise 
Spike. Domnişoara Howett îmi arăta ce frumos e 
castelul noaptea. 

— Trebuie să fi fost splendid! răspunse 
bătrânul sarcastic. Toate ferestrele luminate. 
Poate că v-aţi aşteptat şi la focuri de artificii. Ce- 
ai văzut? 

— Vă spun că l-am văzut pe Arcaşul Verde. 
Era la mai puţin de trei metri de mine. 

— Ce-ai băut aseară? spuse Bellamy 
dispreţuitor. Vrei un reportaj, Holland. Te înşeli 
dacă-ţi închipui c-am să te ajut să inventezi o 
poveste cu fantome. Puteai să-ţi  scuteşti 
deranjul de-a mai veni. Există un Arcaş Verde - 
zise el cu o bună-dispoziţie neobişnuită - dar e 
una din acele fantome care, dacă iese afară, 
răceşte. Nu, Holland, inventează altceva. 

— Nu vreţi să cercetaţi curtea? 


— Nu cercetez nimic! răspunse Abe enervat. 

Ce, mai am servitori ca să-i pun să cerceteze 
curtea? Poate că-l convingi pe prietenul tău 
Featherstone să-şi aducă aici rezervele. Stătea 
în uşă. Deodată se întoarse brusc. Intră - spuse 
el - vreau să te întreb ceva. 

Când uşa de la bibliotecă se închise în urma 
lor, Bellamy îi spuse pe neaşteptate: 

— Ce-i cu povestea aia pe care mi-ai spus-o 
acum câteva zile, despre omul care a fost biciuit 
de Creager? Eram aşa de enervat pe tine, încât 
n-am mai rămas să discut. Dar gândindu-mă mai 
bine, mi-am zis că poate ai să-mi comunici ceva. 

— V-am comunicat că omul care l-a omorât 
pe Creager a fost unul dintre cei biciuiţi de el. 
Creager a lucrat la o închisoare, unde era 
angajat să biciuiască. Una dintre teoriile poliţiei, 
domnule Bellamy, e că acest Creager a fost 
asasinat de cineva care îi purta de mult 
sâmbetele. 

Bellamy împinse o cutie de ţigări de foi spre 
vizitatorul său, apoi luă una la întâmplare, îi 
muşcă vârful şi o aprinse. 

— Mi se pare posibil, spuse el. Nu ştiu prea 
multe despre ce se petrece în închisorile 
engleze, dar mi se pare că-mi amintesc să fi citit 
undeva că acest Creager a fost paznic, sau 
gardian cum se mai zice. E o teorie foarte 
plauzibilă - adăugă el, trimițând un colac de fum 
în aer şi urmărindu-l cum se destramă. Ai vreo 
idee cine o fi Arcaşul Verde? 

— Am prea multe răspunse Spike scurt. 
Descopăr în fiecare săptămână pe câte cineva. 
Am început cu dumneavoastră... 


— Cu mine? spuse Bellamy şi izbucni în 

hohote. Asta-i într-adevăr amuzant. L-ai vârât şi 
pe Julius Savini în asta? 

Spike dădu din cap. 

— Am vârât pe toată lumea - zise el - şi până 
astă-seară eram convins că ştiu. 

— Cine era? întrebă bătrânul şi-l privi atent. 

— N-am de gând să calomniez un om absolut 
nevinovat, răspunse Spike. Apropo, domnule 
Bellamy, aţi ameninţat că daţi în judecată ziarul 
meu? 

— Nu-ţi face griji în privinţa mea, zise 
bătrânul. Nu vreau să-ți creez neplăceri, 
Holland. Eşti un băiat bun şi deştept şi poate că 
ai să pui mâna pe o groază de bani. 

— Colosal! exclamă Spike încântat. 

— Nu-i nevoie să fii obraznic, bombăni 
bătrânul pentru care amabilitatea prelungită 
reprezenta un efort cu totul penibil. Plătesc 
formidabil serviciile formidabile, Holland, şi tu 
eşti un băiat deştept, care poate câştiga o 
avere. A cui a fost ideea că acest Creager a fost 
asasinat de un om pe care el l-a biciuit? 
Featherstone? 

— V-am spus că e o teorie a poliţiei, domnule 
Bellamy, şi cred că Featherstone ştie doar ce-a 
aflat poliţia. Unde-i Savini? Aveţi ştiri de la el? 

Bellamy clătină din cap. 

— De unde vrei să am? L-am concediat 
fiindcă a încercat să mă fure. Nu-i tocmai normal 
să ne trimitem scrisori de dragoste din oră în 
oră, nu? Ce crede poliţia despre Savini? 

— Crede că e încă la castel - spuse Spike, iar 
bătrânul râse dispreţuitor. 


— Ce, îşi închipuie c-am deschis un sanatoriu 

pentru escroci? întrebă el. Tâmpiţii de pe-aici 
sunt în stare să creadă orice. Cred şi în Arcaşul 
Verde. 

— Cred şi în doamna căruntă, adăugă Spike, 
amintindu-şi de aventura lui din aceeaşi după- 
amiază. 

Tăcerea care urmă nu i se păru, la început, 
stranie, deoarece în conversaţia lui cu Abe 
Bellamy aveau loc din când în când pauze. Nu 
vedea faţa bătrânului. Era întoarsă, părea că se 
uită la foc. Un fior ciudat îl trecu brusc pe 
reporter. Nu înţelegea de ce; se gândi că uşa 
este deschisă şi că trage de undeva. Se întoarse 
şi văzu că uşa e închisă. Evitând să-şi arate faţa, 
Bellamy vorbi: 

— Ce doamnă căruntă mai e şi asta, Holland? 

— E ceva nou. Am descoperit-o astăzi. Unul 
din căruţaşi a zărit o femeie plimbându-se prin 
Cloister Wood, la vreo trei mile de aici. 

— Ştiu unde e - zise Bellamy: cu faţa încă 
îndreptată spre foc. Ce-i cu femeia asta? 

— Munca la câmp te întinereşte şi te menţine 
tânăr, spuse Spike melancolic. Au crezut că 
femeia e o stafie. E probabil una din amatoarele 
de viaţă în mijlocul naturii. 

— Căruntă, spui? Unde locuieşte? 

— Nu ştiu prea bine - spuse Spike - dar cred 
că în căsuţa din pădure. M-am deranjat astăzi să 
cercetez ce-i cu povestea asta şi am găsit locul. 
Casa era goală, dar fusese cineva acolo azi- 
dimineaţă. De fapt, domnule Bellamy, am intrat 
în casă şi am aruncat o privire. 

Spike avea motive speciale să se pună 


momentan bine cu Bellamy. Nu i se păru că face 

ceva rău dacă-i istoriseşte aventura lui din acea 
după-amiază. 

— Pantofi noi, doctorii, urme de roţi, repetă 
Bellamy. Ciudat, foarte ciudat. Spui că femeia a 
fost acolo azi-dimineaţă? 

— Aşa aş crede, zise Spike. Urmele de roţi 
erau recente, iar în pat se dormise noaptea 
trecută. 

— Poate că e ceea ce spui tu: o amatoare de 
viaţă în mijlocul naturii. 

Îşi întoarse capul. Spike se întrebă dacă 
imaginaţia lui nu-i juca o festă. | se păru că 
bătrânul devenise şi mai bătrân, şi mai 
dezgustător. 

— Eşti un băiat bun, Holland, zise el încet 
după un timp. Dacă ţi-aş oferi bani, m-ai refuza. 
Am să-ţi cumpăr poate o maşină. Iți place să 
mergi cu maşina? 

— Nu atât de mult încât să vreau una - spuse 
Spike şi se miră de această bruscă izbucnire de 
generozitate din partea gazdei sale. 

— N-ai decât să te duci să cercetezi curtea, 
dacă vrei, deşi cred că-ţi pierzi timpul, zise 
Bellamy. Vino de dimineaţă, şi curtea castelului 
îţi va sta la dispoziţie. Am să telefonez 
portarului să-ţi dea drumul. Cred că n-ai să 
găseşti nimic. Ascultă-mă pe mine, fantomei îi 
place căldura şi nu iese pe ploaie. 

După plecarea lui, bătrânul îi telefonă lui 
Sen: 

— Adu-mi un pardesiu - spuse el - şi vino cu 
maşina. Am să lipsesc mai mult. 

Abe Bellamy aşteptă toată noaptea în ploaia 


torențială ca locatara din căsuţă să se întoarcă. 
395 


Stătea în umbră, sub o fereastră fără obloane, 
nepăsător la furtuna care urla prin pădure sau la 
şuvoaiele ce-i biciuiau faţa. Dacă locatara s-ar fi 
întors, Abe Bellamy ar fi ucis-o. Veniră zorile şi 
nu se văzu nici un semn de viaţă. Bătrânul se 
întoarse la Garre cu mâinile nepătate. 


Capitolul 64. 
„DOMNUL BELLAMY A MURIT” 


Femeia  căruntă! Fusese tot timpul în 
apropiere. Poate că se mai afla încă acolo, în 
ascunzătoare,  la-ndemâna lui. Ea era. li 
recunoscuse rochia, după descrierea făcută. 
Femeia  căruntă nu a vrut să accepte 
îmbrăcăminte de la el, deşi îi cumpărase cele 
mai splendide rochii de la o casă de mode 
franţuzească. Îşi păstrase rochia lungă de 
mătase cenuşie, pe care o purtase în ziua când 
venise la castel. 

În noaptea aceea, Bellamy nu se culcă, iar 
dimineaţa, după ce încuie uşa la bibliotecă, 
pentru a nu fi deranjat, cobori scările secrete ce 
duceau la închisoarea lui Julius. Uşa era deschisă 
şi bătrânul pătrunse în cameră mai înainte ca 
Julius să apuce revolverul. 

— Trage mâna! se răsti bătrânul. Dă-mi 
arma. O scose din buzunarul prizonierului său, 
neputincios în faţa lui, apoi se întoarse, închise 
uşa şi o încuie pe dinăuntru. O să amo mică 
discuţie cu tine, Savini. Mi-ai spus că acum 
câteva nopţi a intrat cineva aici şi a luat 
carnetul. M-ai minţit? 

— De ce să vă mint? spuse Julius posac. 

— Ai văzut cine era? 

— Nu. N-am auzit decât uşa deschizându-se. 

— Uşa asta? 

Bătrânul arătă spre uşa prin care intrase. 
Savini dădu din cap. Bellamy pătrunse în 
dormitor şi trase perdelele care acopereau 
şifonierul. Rochiile femeii cărunte se aflau încă 
acolo, ca pe vremea când fusese închisă. Le luă 
pe toate pe braţ şi ieşi cu ele afară. 

— Cât timp ai de gând să ne ții aici, Bellamy? 
întrebă Fay. A devenit puţin cam monoton. 

— Stai împreună cu soţul tău, nu? O femeie 
cumsecade nu mai are nevoie de altceva. lar tu 
eşti o femeie cumsecade, judecând după 
informaţiile pe care le am despre tine. 

— Să nu credem tot ce se spune, zise Fay. lar 
tu nu eşti Mafalda. În plus, asta n-are nimic de-a 
face cu întrebarea mea. Cât timp mai ai de gând 
să ne ţii aici? 

— Cât timp am să vreau eu, spuse bătrânul. 
Dacă vă lipseşte compania, o să ţin seama. 

Fay nu-i răspunse. Bellamy se îndreptă spre 
uşă. Dar nici nu apucă bine să se întoarcă, şi Fay 
se repezi ia el ca o pisică sălbatică, îl prinse cu 
braţele ne gât şi-l trase înapoi. 

— Repede, Julius! strigă ea. 

Dar mai înainte ca Julius să ajungă la ea, 
bătrânul o zvârlise de pe el ca un câine care se 
scutură de un şoarece. O aruncă pe pardoseala 
de piatră. Nici măcar nu se ostenise să scoată 
pistolul. Fay întinse mâinile spre micul Julius, 
căruia îi venea să plângă, dându-şi seama de 
neputinţa lui. Palidă, zdruncinată, dar 
neîmblânzită, Fay se ridică în picioare. În ochii 

bătrânului sclipi un fel de admiraţie. 

— Dacă soţul tău ar fi avut curajul tău, ar fi 
fost un bărbat, zise el. 

— E destul de bărbat pentru tine, îl provocă 
ea. Dă-i arma înapoi şi luptă-te atunci cu el, 
gorilă! 

Bellamy chicoti şi se îndreptă spre uşă. Când 
ea îl apucă din nou de braţ şi încercă să-l reţină, 
el se debarasă uşor de ea. 

Se întoarse în bibliotecă, lăsă hainele de pe 
braţ şi-l chemă pe Sen. Le duseră într-un colţ 
retras al curţii, lângă garaj, îmbibă cu petrol 
rochiile fine şi făcu cu ele un foc uriaş. 

— Gata şi cu asta, spuse el şi se întoarse în 
celule ca să-şi continue opera. 

În aceeaşi după-amiază Julius auzi din nou 
zgomotul oţelului ce loveşte piatra. Nu se 
deplasă să vadă ce face bătrânul, bănuind că 
lucra să astupe spărtura. 

Pentru prima oară Julius se lăsă pradă 
disperării. Lipsit de singura lui armă de apărare, 
situaţia lor disperată îi apăru şi mai limpede. 

— E zadarnic, Fay - spuse el. Va trebui să ne 
gândim la posibilitatea de a rămâne aici ani de 
zile. 

Fay clătină din cap. 

— Aş vrea să cred asta. Dar te-ai gândit ce 
se întâmplă dacă bătrânul moare subit? 

Savini se cutremură. 

— Pentru numele lui Dumnezeu, nu te mai 
gândi la lucruri atât de îngrozitoare! zise el 
enervat. Am muri de foame aici. 

— Nu-i posibil să spargem uşa? îl întrebă ea. 

Savini dădu din cap. 

— N-avem nici o mobilă destul de grea şi 
nimic care să poată fi folosit ca pârghie. 

Fay îşi muşcă buzele. Rămase gânditoare. 

— Aş vrea ca diavolul ăsta să mai coboare o 
dată. Aş vrea să fac un duş. 

— Un ce? o întrebă soţul ei, nevenindu-i să 
creadă. 

— Un duş, repetă ea calm. Am şi eu o manie. 

Abe Bellamy lucra încă în celule, judecând 
după ciocăniturile regulate ce răzbăteau până la 
ei. Deodată, Fay se apropie de gaură atât cât ĵi 
permitea grilajul. Nu vedea dincolo de el, căci 
Bellamy atârnase un sac în faţa lui. 

— Bellamy? strigă ea. 

După o vreme, acesta o auzi. 

— Ce vrei? spuse el, oprindu-se din lucru. 

— Dacă ai de gând să ne ții aici, ajută-ne cel 
puţin să stăm comod, zise Fay cu răceală. 

Bellamy trase sacul, o privi feroce, apoi 
rânji. 

— La puşcărie nu stăteai aşa de comod, 
tânăra mea, zise el. Ce pofteşti? 

— Vreau să fac un duş, răspunse Fay. Băile 
astea adânci sunt primejdioase pentru femei cu 
o constituţie firavă ca a mea. 

— Un duş? strigă el şi izbucni într-un hohot 
de râs. 

Se congestionase la faţă şi râdea din 
răsputeri. Fay îl privi cu teamă. În curând, 
Bellamy se linişti. 

— Poate că vrei să-ţi aranjez şi un budoar? 
zise el. Nu-ţi închipui c-am să intru ca să-ţi 
amenajez un duş! 

— Nu vreau să-mi amenajezi nimic şi nici nu 

vreau să intri, fiindcă te porţi ca un porc, îi 
aruncă Fay în faţă. N-am nevoie decât de o 
ţeavă de cauciuc, s-o prind la robinet. 

Bătrânul bombăni şi dădu drumul pânzei de 
sac. Peste o jumătate de oră o strigă. Fay îl găsi 
împingând prin grilaj un tub roşu de cauciuc. 

— Dacă-i prea lung, n-ai decât să-l mai 
scurtezi, zise el. lar dacă te-ai gândit să-l umpli 
cu apă ca să mă stropeşti pe mine când intru, ai 
să dai de dracu! 

Fay se întoarse triumfătoare, cu bucata de 
cauciuc roşu. 

— Pentru ce ai nevoie de ea? o întrebă Julius 
încet? 

Fay îi făcu semn să tacă. 

In aceeaşi seară, când totul se liniştise, Fay 
deşurubă arzătorul de la o ţeavă de gaze şi 
prinse la capătul lui tubul de cauciuc. Furtunul 
era prea larg, aşa că Fay rupse fâşii din cearşaf 
şi-l legă strâns. La celălalt capăt adăugă o ţeavă 
metalică, scoasă de la arzător, pe care o legă de 
asemenea strâns şi cu mare grijă. Capetele le 
acoperi cu săpun. Când terminară, Julius dădu 
drumul la gaz, iar Fay aprinse un chibrit şi-l 
apropie de capătul ţevii metalice. O flacără 
lungă ţâşni. Fay o îndreptă spre uşă, deasupra 
broaştei. Ţevile aveau exact lungimea necesară 
şi, într-o clipă, lemnăria începu să fumege. 

— Adu o găleată cu apă, zise Fay. Va trebui 
să stingem focul de îndată ce uşa ia foc. 

Lucrară toată noaptea. Subsolul se umpluse 
de un fum albastru şi de un miros pătrunzător 
de lemn ars. La ora trei noaptea, Julius împinse 


uşa şi broasca cedă. 

Erau obosiţi, feţele li se înnegriseră de fum, 
gâtul îi ustura, iar ochii îi dureau. Respirând 
greu, Fay pătrunse în camera de sub bibliotecă. 
Se sprijini de zid şi trase aer în piept, gâfâind 
epuizată. Mai rămânea trapa de sub biroul lui 
Bellamy - o acţiune mai greu de dus la capăt. 
Julius nu-şi putea da seama cât era de greu, 
fiindcă nu-şi amintea prea bine cum fusese 
construită trapa. 

Urcă treptele, aprinse lumina şi cercetă 
locul. Ceea ce văzu îl făcu să bombăne. 

— E inutil, Fay, spuse el. Nu ne rămâne decât 
să ne ascundem sub scări, iar când coboară 
bătrânul, să-i dăm cu ceva în cap. 

— Cu ce? întrebă ea. 

— Cu ţeava. Doar el ţi-a dat ideea. 

Julius se întoarse în camera plină de fum, 
trase furtunul afară din conducta de gaz, tăie o 
bucată din el şi o îndoi în două. 

— O să fie ca o pişcătură de ţânţar - spuse el 
când se întoarse la soţia lui. Trebuie să găsim 
altceva. 

Căutară prin odaie, dar nu găsiră nimic ce 
putea fi folosit ca armă. Julius urcă din nou 
scările şi încercă să mişte dala, împingând cu 
toată greutatea acolo unde ştia că e broasca. 
Auzi paşi pe aproape şi se retrase instinctiv, 
căutând adăpost. Răzbătu vag sunetul unui 
clopoțel, apoi auziră o voce pe care o 
recunoscură uşor. 

— Căpitanul Featherstone?... Puteţi să veniţi 
imediat la castelul Garre? Domnul Bellamy a 
murit azi-noapte la era două şi a lăsat o 


declaraţie scrisă pentru dumneavoastră. 

O clipă, Julius nu înţelese sensul cuvintelor. 
Cobori la Fay, năucit de situaţia lor oribilă. 

— Ce s-a întâmplat, Julius? 

Fay îl apucă de mână şi întoarse spre el 
chipu-i neliniştit. 

— Nimic... nimic, răspunse el răguşit. 

— Ai auzit pe cineva vorbind. Ce zicea? 

— Zicea... Nu ştiu. Cred că era Lacy. 

— Lacy? La ora asta? Cu cine vorbea? 

Julius bolborosi ceva: 

— Cu Featherstone. E mai bine să ştii, Fay. A 
murit Bellamy! 

Fay scoase o exclamaţie de uimire. 

— Şi cu cine vorbea? 

— Cu Featherstone. Bellamy a lăsat o 
declaraţie scrisă, pentru Featherstone. 

— A murit Bellamy! zise ea ironic. lar Lacy îl 
cheamă pe Featherstone, când ştie că acesta de- 
abia aşteaptă să-l bage la zdup! Crezi că Lacy e 
atât de smintit? Dacă a lăsat o declaraţie, n-avea 
decât s-o trimită prin poştă sau să aştepte până 
ce dispare Lacy. Moartea lui Bellamy nu-l ajută 
deloc pe Lacy. Ce crezi c-o să facă Featherstone? 
Crezi c-o să plângă pe umărul lui Lacy, 
spunându-i că trecutul a fost uitat şi să înceapă 
o viaţă nouă? Nu-i chiar aşa, Julius. Dar 
Featherstone ar putea fi păcălit, fiindcă e 
îndrăgostit de domnişoara Howett şi, evident, 
reacţiile lui nu mai sunt normale. Dacă îl 
preocupă ancheta, vestea are să-i trezească 
bănuielile. Julius, ce om ciudat eşti! Tremuri ca 
gelatina la un cutremur şi totuşi l-ai ataca singur 
pe Bellamy. Hai înapoi în cameră, să discutăm. 
Fumul s-a împrăştiat. 

Sistemul de ventilaţie funcţiona atât de 
bine, încât, întorşi în cameră, descoperiră că 
aerul se curăţase. 

— O să avem companie, spuse Fay. Bătrânul 
Bellamy a fost un adevărat profet. 


Capitolul 65. 
PRINS IN CURSA 


Jim Featherstone se îmbrăcă grăbit şi ieşi pe 
strada rece şi pustie mai înainte de a-şi da 
seama că nu avea nici un motiv să se grăbească 
să vadă declaraţia mortului. Trebui să-şi caute 
maşina prin beznă. Un agent apăru din senin îl 
reţinu câteva clipe, bănuind că are de-a face cu 
un hoţ de maşini. Insistă să-l ducă la comisariat. 
După explicaţiile de rigoare, care ţinură un sfert 
de oră, Jim gonea cu maşina pe malul Tamisei şi 
prin cartierul Chelsea, acum pustiu. 

Murise Abe Bellamy! Nu i se părea cu 
putinţă. Îi telefonase Lacy. Jim îi recunoscuse 
vocea imediat. Faptul că omul împotriva căruia 
se lansase un mandat de arestare îndrăznise să-i 
telefoneze îl avertizase că la castelul Garre se 
petrecuse ceva neobişnuit, ce reclama prezenţa 
lui. 

La patru şi jumătate cobori dealul în satul 
Garre şi coti spre porţile castelului. Fireşte, era 
aşteptat, căci uşile erau larg deschise, deşi nu 
se vedea nici urmă de portar. 

Uşa de la intrare stătea şi ea deschisă, iar 
cea de la bibliotecă întredeschisă. Intră fără 
ezitare şi imediat uşa fu închisă violent. Jim se 


întoarse fulgerător, dar înainte de a duce mâna 

la buzunar, braţele îi fură imobilizate de singurul 
om din lume care dispunea de o asemenea forţă. 

— Mă bucur că te-am întâlnit, căpitane 
Featherstone, îi spuse o voce batjocoritoare la 
ureche. Ai venit pentru înmormântare, nu-i aşa? 
Intr-adevăr, are să aibă loc o înmormântare, dar 
nu a mea. Mâna i se strecură pe lângă braţul lui 
Jim şi găsi arma pe care o căuta. Ai sosit tocmai 
la ţanc! zise Abe. Am o slăbiciune pentru 
oamenii punctuali. Am câştigat astfel sute de mii 
de dolari, zise bătrânul bine dispus. Ai să faci 
acum o mică plimbare cu mine. 

Bătrânul avea o forţă colosală. Era o nebunie 
să lupţi împotriva ei. O lovitură a pumnului său 
uriaş, dată când te găseai în inferioritate, 
înlătura orice şansă de scăpare. 

— Asta-i cea mai mare dintre ticăloşiile tale, 
Bellamy, şi cred că-i şi ultima, spuse Jim calm, în 
timp ce-şi urma gardianul prin coridor. 

Trecură de sufragerie şi ajunseră în holul 
pardosit cu piatră ce ducea jos, la celule. 

— Cred şi eu că-i aproape ultima - recunoscu 
Bellamy - şi faptul că am pus mâna pe tine ar 
trebui să-ți înlăture orice îndoieli asupra 
intenţiilor mele. Asta-i ultima mea crimă, şi are 
să fie grandioasă! 

In timp ce era împins pe scări spre celule, 
Jim nu văzu grilajul. Era satisfăcut că bătrânul îl 
ducea în celulele cele mai de jos, la acea „poziţie 
chinuită”, unde dorea să fie închişi cei mai mari 
duşmani ai lui. Avu de aceea o surpriză plăcută 
când, ajuns la piciorul scării, Bellamy îl eliberă 
de strânsoare. 


— Am să te ţin pe întuneric, zise el. Lăsase 

jos lampa aprinsă în vederea venirii lui Jim. Am 
fost în oraş acum câteva zile, Featherstone... 
ştii, fiindcă doi dintre oamenii tăi m-au urmărit 
tot timpul. M-am dus la doctor. Mi-a spus că mi 
s-au îngroşat arterele şi că pot să mor oricând. 
Asta, fireşte, m-a interesat, căci am o droaie de 
lucruri de făcut înainte de-a muri. Unul dintre 
ele era să te închid aici. Tipul ăsta, Savini - 
continuă el melancolic - citea grozav de mult. Îmi 
citea ore întregi. Printre altele şi cărți de istorie. 
Pe vremuri, când murea un rege faimos, aveau 
obiceiul să sacrifice pe mulţi dintre servitorii lui. 
Asta ca să moară mai uşor, ştiind că-i 
împărtăşesc şi alţii soarta. Aşa are să se 
întâmple şi cu mine, Featherstone. 

Ridică lampa şi o legănă, parcă în ritmul unei 
melodii ce-i trecea prin minte. 

— Da, asta are să se întâmple cu tine, 
băiatule. Urcă două-trei trepte, apoi se întoarse 
şi-l privi. Dacă vrei ceva - zise el şi arătă spre zid 
- îl găseşti pe Savini acolo. Cheamă-l. Noapte 
bună. 

Ai fi zis că urează noapte bună unui oaspete 
de onoare, atât de calm o făcu. Lăsă grilajul cu o 
buşitură şi prinse în jurul gratiilor lacătul uriaş. 
Pe faţă avea un zâmbet pe care, din fericire 
nimeni nu-l văzu, căci îl făcea şi mai puţin 
atrăgător ca de obicei. 

În hol îl aştepta Sen. 

— la maşina omului ăstuia, Sen, şi du-te cu 
ea până la podul ce se află cam la trei mile de 
aici. Alături de el merge un drumeag. Îl ştii? Sen 
dădu din cap. la-o pe-acolo şi dă drumul maşinii 
în râu. Te întorci pe jos sau, dacă vrei, ia 

bicicleta la spatele maşinii. O să-ţi fie mai uşor. 
Se uită la ceas. Era aproape cinci. Mai sunt vreo 
două ore până se luminează - bombăni el 
mulţumit şi se întoarse în camera lui, unde îl 
aştepta un om. 

Featherstone auzi buşitura grilajului şi bănui 
prin ce mijloace era ţinut prizonier. Rămas 
singur, primul gest fu să-şi cerceteze cu atenţie 
buzunarele. Îşi găsi pipa şi chibriturile. Nu avea 
nici o armă, în afara briceagului. Celula era 
cufundată într-o beznă completă. Nu-şi vedea 
nici mâna dusă în faţa ochilor. Nu se întrezărea 
decât cadranul luminos al ceasului. Bezna era 
atât de mare, încât, cifrele păreau că sunt 
conturate cu flăcări. 

Făcu câţiva paşi înainte bâjbâind, până 
ajunse la zid şi îşi continuă prudent drumul, 
pipăind prin întuneric. Se aştepta în orice clipă 
să se împiedice de trupul adormit al lui Savini. 
Făcu însă ocolul celulei, fără să dea de tovarăşul 
său de nenorocire. Renunţase, şi tocmai căuta 
un loc unde să se aşeze, când auzi o voce de 
dedesubt, şoptind: 

— Cine e? 

— Featherstone, răspunse Jim. Tu eşti 
Savini? 

— Eu sunt, se auzi glasul lui Savini. E şi Fay 
aici. 

— Unde vă aflaţi? întrebă Jim. 

— În celula de lux a lui Bellamy, zise Fay. 
Pune mâna jos şi ai să simţi grilajul. 

Jim întinse mâna şi deodată atinse o mână 
mică, de care se încleştă. 


— Sărmana mea Fay, spuse el încet. Vasăzică 
406 


şi pe tine te-a prins în cursă! 

— Ce cursă! exclamă ea. Zi-i mai degrabă 
cavou. Nici tu, Featherstone, nu m-ai fi putut 
trimite undeva mai rău. Poate că ne ascultă în 
capătul scărilor, spuse ea, coborând vocea. 

— Nu cred, răspunse Jim. L-am auzit 
înaintând pe coridor. În afară de asta, mi-a spus 
că sunteţi aici. Unde vă aflaţi? 

— În camera în care a ţinut-o prizonieră pe 
femeie, spuse Fay. Femeia pe care o căutai tu, 
doamna Held. 

— E şi ea acolo? întrebă Jim surprins. 

Nu primi nici un răspuns, dar bănui că Fay 
clătinase din cap. 

— Presupun că au să mai vină şi alţii. Savini, 
nu eşti decât tu acolo, şi Fay? Dumnezeule! 

Îşi aminti deodată de Valerie. 

— Te gândeşti la domnişoara Howett, nu? 
întrebă Fay şireată. Dacă aş fi în locul tău, n-aş 
face-o. Featherstone, ai un briceag? 

— Am unul mic şi nu prea bun, îi răspunse 
Jim încet. 

— Pipăie grilajul jos, îi ceru ea imperios, în 
şoaptă. Poate că cimentul în care e prins nu s-a 
întărit încă. 

Jim îi urmă sfatul. Găsi briceagul şi începu să 
zgârie cu el suprafaţa tare, care îngropase 
grilajul. 

— E inutil, zise el. Nu pot să fac nimic. 
Sunteţi aici din ziua când se presupune c-aţi 
părăsit castelul, nu-i aşa? 

— El ţi-a spus, nu? zise Julius. Ascultă, 
căpitane. Am deschis uşa de la camera noastră, 


dar nu putem forţa trapa de deasupra. 

Îi explică pe scurt mecanismul uşii care se 
găsea în biblioteca lui Bellamy. 

— Ar fi trebuit să-mi închipui că-i acolo, zise 
Jim cu amărăciune. În vechiul plan al castelului, 
biblioteca se numea Sala de Judecată, şi în toate 
castelele astea vechi, Sala de Judecată comunica 
direct cu celulele, de obicei printr-o scară de 
piatră. O întâlneşti oriunde, la Nurenberg, chiar 
şi în Turnul Londrei, la castelul Chillon... in toate 
aceste locuri există o scară ce duce la sala de 
judecată. Dacă n-aş fi fost cel mai zăpăcit 
poliţist din câţi s-au văzut, ar fi trebuit să desfac 
duşumeaua. Aveţi cumva o armă? întrebă el. 

— Nu. Ne-a luat-o. 

— Niciodată nu m-am simţit atât de slab ca 
în mâinile lui, Savini. Ai vorbit cu el? îl întrebă el 
curios. Ţi-a spus ceva despre domnişoara 
Howett, sau dacă intenţionează cumva s-o aducă 
şi pe ea aici? N-o să se dea în lături de la nimic. 
Nu mai poate da înapoi din clipa când m-a adus 
pe mine aici. 

— Singura şansă, şi încă una foarte mică, e 
ca bătrânul să fi uitat nişte unelte la tine în 
apartament, spuse Julius. 

La această denumire ciudată a închisorii 
aceleia de piatră, Jim zâmbi. 

— Aşteaptă să-ţi fac lumină, spuse Savini. 
Am acoperit intrarea fiindcă ne temeam să nu ne 
vadă bătrânul. 

Fay trase pledul care astupase capătul 
micului tunel şi deodată celula lui Jim se lumină 
destul ca el să poată vedea fiecare colţ. Fay 
dispăru ca să facă nişte cafea. După o vreme se 
întoarse şi-i împinse printre gratiile de fier o 

ceaşcă cu cafea fierbinte. 

— Cum aţi deschis uşa? îi întrebă Jim, iar ei îi 
relatară ideea lui Fay. 

— Ne-am gândit să încercăm şi cu gratiile, 
dar am avea nevoie de o pârghie, care ne 
lipseşte, spuse Julius cu părere de rău. Când o fi 
lumină, suie-te până în capul scărilor, şi vezi 
dacă nu poţi mişca grilajul, Featherstone. 

— Nu pricep de ce-a făcut această gaură în 
zid. Nu în scopul de a facilita conversaţia, îl 
întrerupse Fay. De asta poţi fi sigur!... Bellamy 
nu-i genul ăsta de om. Dacă n-ar fi grilajul, nu m- 
aş teme. Dar de fiecare dată când văd barele 
astea, îngheţ de frică. 

In cele din urmă se lumină de ziuă. Jim 
binecuvântă soarele. O rază aurie se opri pe 
braţele ruginite care blocau intrarea scărilor. 
Când se făcu lumină destulă, se cocoţă în vârful 
scării, vâri mâna printre gratii şi ajunse la 
broască. In momentul când o atinse, îşi dădu 
seama că nu exista nici o speranţă de a ieşi pe 
acolo. Gaura cheii avea un format aparte. Nici 
una dintre cheile din buzunarele lui nu s-ar fi 
potrivit. Era atât de evident, încât nici nu mai 
încearcă, îşi suci capul şi văzu că uşa de la 
coridor era zăvorâtă. Îşi aminti că era o uşă 
deosebit de groasă. Chiar dacă şi-ar fi făcut 
vocea auzită, la castel nu exista nici un servitor 
care să-i răspundă. 

Văzu deodată o ţeavă groasă şi îndoită, ce 
ieşea din zidul camerei de gardă şi intra sub 
pardoseală. Se întoarse la grilaj şi întrebă la ce 
folosea ţeava. 


— Sunt două ţevi, răspunse Julius. Bătrânul 

avea de gând să instaleze un bazin de înot în 
castel, şi atunci a tras o conductă de apă. L-a 
costat mii de lire, dar până la urmă a renunţat. E 
câte o ţeavă în fiecare colţ. Nu cred c-o vezi pe 
cealaltă. 

În clipa aceea, Jim înţelese de ce fusese pus 
grilajul între celule. 

Capitolul 66. 
ASEDIUL 


Familia Howett îşi lua micul dejun când Spike 
Holland sosi cu ştiri. Dintr-o singură privire, fata 
înţelese că s-a petrecut ceva serios. 

— Featherstone a fost aici azi-noapte? 
întrebă el grăbit. 

— Nu, răspunse fata alarmată. De ce? 

— Tocmai am vorbit la telefon cu Jackson, 
ajutorul lui Featherstone. Spune că şeful său 
trebuie să fi fost chemat aici azi-noapte. Când a 
venit valetul lui, a găsit apartamentul gol şi 
maşina lipsă. A fost descoperită în râu, la trei 
mile de aici. 

Valerie Howett se clătină. Spike crezu c-o să 
leşine şi sări s-o prindă. 

— A fost chemat la telefon de la Garre. 
Poliţia a cercetat şi-a aflat că apelul telefonic 
provenea de la castel. Aşa au reuşit să 
stabilească ora plecării lui Featherstone, 
continuă Spike. Nu se ştie dacă a ajuns sau nu la 
castel. Jackson nu vrea să vorbesc cu Bellamy 
până nu vine el. Soseşte cu un grup de poliţişti, 
iar Abel o să dea de dracu! 

Domnul Howett urma să plece în oraş, dar, 
auzind ştirile, voi să rămână. Valerie insistă însă 

ca el să plece. Dorea să rămână singură. Era 
sigură că Jim trăieşte. Ceva în sufletul ei îi 
spunea asta. Era de asemenea sigură că Jim 
căzuse în mâinile lui Bellamy. 

La sosirea maşinilor poliţiei, Valerie se afla 
în sat. Detectivul-şef, un om cărunt, conducea 
personal ancheta. De cum veni, îl interogă 
imediat pe Spike Holland. 

— Nu l-aţi văzut pe Bellamy şi nici nu l-aţi 
prevenit? 

— Nu, domnule, răspunse Spike. 

— Sunteţi sigur că Featherstone a sosit aici? 
Vreau să spun la castel. 

— Nu pot să vă spun decât ce-am aflat. Un 
fermier, ducându-se la lucru, a văzut o maşină 
foarte asemănătoare cu cea a căpitanului 
Featherstone ieşind pe poarta castelului şi 
luând-o spre Londra. 

— Maşina a fost găsită pe drumul spre 
Londra, zise detectivul-şef. 

Aruncă o privire porţilor închise ale 
castelului. Lângă un stâlp atârna un clopoțel, de 
care trase. Din loja portarului nu-i răspunse 
nimeni, aşa că trase din nou. Gardurile fiind prea 
înalte pentru a le escalada, detectivul-şef se 
hotărî pe loc. La instrucţiunile date de el, un 
detectiv opri un camion care trecea pe drum. 

— Loveşte cu spatele camionului, în mare 
viteză, poarta aceea, îi spuse detectivul-şef. 

— Am s-o dărâm, domnule! spuse şoferul 
alarmat. 

— Exact asta şi vreau. 

Camionul se repezi cu spatele, în mare 


viteză. Poarta se deschise cu o trosnitură şi 

detectivul-şef conduse grupul de poliţişti pe 
alee. 

Trecură de boschete şi ajunseră în faţa 
splendidei peluze din faţa castelului, acolo unde 
fusese pe vremuri curtea interioară. Deodată se 
auzi o plesnitură ca de bici, şi un om care 
mergea la stânga lui Spike se împletici şi căzu în 
genunchi. Aruncă o privire pierdută în jur şi se 
prăbuşi într-un lac de sânge. 

— Adăpostiţi-vă! strigă detectivul-şef şi, într- 
o clipă, întregul grup de poliţişti se întinse la 
pământ. 

Abe Bellamy era încolţit. 

Valerie auzi prima împuşcătură şi înţelese ce 
s-a întâmplat. Mica gloată ce se strânsese în 
preajma gardului sfărâmat fu împinsă înapoi de 
polițistul din localitate. 

— E periculos, domnişoară - o preveni omul. 
Trage dintr-o ferestruică din turn. Am văzut de 
unde a ieşit fumul. 

Nici nu apucă să termine vorba, că ceva 
şuieră pe lângă fată. Un geam se sparse, iar 
braţul poliţistului o smuci afară din linia tirului. 
Glontele  spărsese sticla unui felinar şi 
sfărâmase ţiglele unei căsuțe. 

— Aţi scăpat ca prin urechile acului, 
domnişoară. Sunt sigur că vă era destinat. 

Valerie era fericită că tatăl ei plecase înainte 
de venirea poliţiei. Riscurile la care se expusese 
ea l-ar fi înspăimântat. Încălca atât sfaturile 
tatălui ei, cât şi pe cele ale lui Jim, care în acest 
moment se afla prizonier în dosul zidurilor 
cenuşii. Şi totuşi nu voia să plece mai înainte de 
a şti ce se va întâmplă. 

În timp ce stătea acolo, Spike se strecură pe 
lângă gard şi se apropie de ea. Faţa i se înroşise 
de nerăbdare. 

— Abe îşi apără castelul, spuse el, râzând 
aproape isteric. l-am spus eu lui Syme c-o să se 
întâmple ceva, iar sărmanul de el nici nu visa. 

Se auzi o nouă împuşcătură. 

— Trage din nou! răcni Spike. 

Începu să ţopăie de nervozitate. 

— Căpitanul Featherstone e înăuntru? 

— Aşa sper, răspunse el cu o voce care ei i se 
păru de-a dreptul grosolană. N-au să reuşească 
niciodată să cucerească acest castel. Şeful 
poliţiei a trimis la Reading după o companie de 
soldaţi. Vor să aducă artileria să demoleze uşa, 
deşi nici asta n-o să le fie de mare folos. 

Fără un cuvânt de scuză, fugi la han să 
telefoneze domnului Syme, care se îndoise de 
spusele lui. 

Mai târziu, Valerie află că autorităţile de la 
Londra refuzaseră să folosească forţa militară 
pentru a cuceri castelul. Refuzaseră cu atât mai 
mult cu cât Abe Bellamy era cetăţeanul unei ţări 
pe care nu voiau s-o jignească. Incercară să intre 
în legătură cu Bellamy prin telefon şi, după 
câteva eşecuri, stabiliră legătura. 

— Predă-te mai bine, Bellamy, spuse şeful 
poliţiei. O să-ţi fie mai uşor la sfârşit. 

— Ştiu eu care-i cel mai uşor sfârşit al 
tuturor lucrurilor, zise Bellamy. Apoi adăugă: 
Daţi-mi douăzeci şi patru de ore să mă gândesc. 

— Îţi dăm o oră. 

— Douăsprezece, i se răspunse laconic. O să 


vă trebuiască mai mult de douăsprezece ore ca 
413 


să puneţi mâna pe mine, indiferent ce metode 
folosiţi. 

Valerie se apropie de mai multe ori de gardul 
parcului. Între timp, poliţia primise întăriri şi 
formase un cordon larg, ca să împiedice 
apropierea oricărei persoane neautorizate. 
Sosiseră şi carabine pentru poliţişti, şi schimbul 
de focuri continuă, cu unele întreruperi, toată 
după-amiaza. 

Sfârşită de nelinişte, Valerie se întoarse 
acasă după-amiaza. Descoperi că servitorii ei 
îngroşaseră rândurile acelora care priveau 
ciudata luptă. li veni atunci o idee. Se duse la 
zidul grădinii, sprijini scara de el şi se urcă pe 
creasta zidului. De-aici avea o vedere perfectă a 
schimbului de focuri. Fumul ieşea din ferestrele 
de sus ale capelei. O poziţie extraordinar de 
bună, întrucât avea vedere nu numai asupra 
porţii de la intrare, ci şi asupra celorlalte căi de 
acces la castel. Acolo, în dosul acelor ziduri 
sinistre, care rezistaseră la atâtea asedii, care 
asistaseră la atacul şi retragerea cavaleriei 
engleze, care  priviseră  stindardele vesele 
ridicate de cruciați când plecaseră să elibereze 
pământul sfânt, un om sfida nu numai legea 
Angliei, ci şi pe cea a lumii. 

Se auzi un şuierat de glonţ. Ceva lovi zidul 
cam la treizeci de centimetri în stânga ei, 
zdrobindu-l şi făcând să zboare bucăţi mici de 
piatră, pentru ca să dispară apoi în albastrul 
cerului. Valerie cobori repede de pe scară. Nici 
nu apucă să ajungă jos, şi un al doilea glonţ lovi 
locul unde stătuse. O sfărâmătură de piatră o 
tăie la mână. 

Cel care trăgea nu era Bellamy. Şoferul cel 
mut, ghemuit la una din ferestruici, fu ridicat 
deodată în picioare şi buşit de zid. 

— Dobitocule! De două ori ai tras în ea! Ti- 
am spus să n-o ocheşti din nou! 

Sen se scutură din mâinile lui şi, cu un mic 
zâmbet ciudat, îşi reîncărcă puşca. 

— Trage în boschete. Poliţiştii sunt pitiţi 
acolo, spuse bătrânul şi cobori în dormitorul de 
la parter, ca să închidă obloanele de fier, căci 
noaptea avea să-i rezerve desigur lupte violente. 

După ce termină, se duse în hol să cerceteze 
ceea ce puţini vizitatori ai castelului văzuseră 
vreodată trapa ascunsă într-o firidă din tavan, ce 
putea fi ridicată sau coborâtă la fel de uşor ca şi 
uşa din afară. Slăbi frânghia care controla 
mecanismul şi, când trase de ea, trapa se lăsă 
încet în jos, reluându-şi poziţia. Se grăbi să o 
fixeze de scoabele din duşumea, apoi o luă 
repede pe coridor spre centrul turnului cu celule. 

— Eşti acolo, Featherstone? 

Jim îi răspunse. 

— Ţi-au sosit prietenii. Cred că ştii. 

— Am auzit nişte focuri de armă. 

— La început au fost împuşcăturile mele. 
Acum trag ei. O să fie ceva agitaţie în noaptea 
asta, Featherstone. 

Jim urcă încet scările şi, întinzând mâinile, se 
apucă de bare. 

— Au să pună mâna pe tine, Bellamy, zise el 
calm. 

— N-au să mă prindă decât mort, răspunse 
el. Crezi că mă tem? Aruncă o privire fioroasă 


feţei întoarse spre el. Te înşeli! N-am fost 

niciodată atât de fericit. V-aş da drumul la toţi, 
atât sunt de fericit. Ar însemna să stric însă 
totul. Faptul că vă ştiu pe voi aici, iar pe poliţişti 
afară, faptul că acest castel le rezistă, iar eu pot 
să rămân pe loc şi să râd de ei, e cel mai 
minunat sentiment, Featherstone. Nu mă 
invidiezi? 

— Mai degrabă aş invidia o broască râioasă - 
răspunse Jim şi-şi dădu degrabă drumul, căci 
bocancul greu al bătrânului lovi grilajul de care 
se ţinuse el. 

Se întoarse la celălalt grilaj, se ghemui şi 
discută cu Fay. 

— Ce om drăguţ, domnul Abe Bellamy, zise 
el. 

— Ce s-a întâmplat, Featherstone? Trage 
cineva cu arma? 

— Da, poliţia e afară. O groază de oameni. Se 
pare că situaţia e serioasă, căci au primit 
carabine. Bătrânul se pregăteşte de-o adevărată 
bătălie ca să-şi apere castelul. 

Fay dădu din cap. 

— Atunci e o chestiune de ore, spuse ea 
liniştită. Feathers, ce părere ai despre Julius? 

Jim ezită. 

— Nu pot să spun nimic rău despre el după 
tot ce-a făcut pentru mine şi pentru domnişoara 
Howett. 

— Dar îl crezi laş, nu? M-ai auzit luându-l 
adesea la rost şi-ţi închipui, desigur, că am o 
părere îngrozitoare despre el. Să ştii însă că te 
înşeli, Feathers. Îl iubesc, şi m-am întrebat 
deseori dacă el o ştie. Oamenii de teapa noastră 


nu-şi bat capul cu dragostea şi chiar căsătoria 

nu înseamnă altceva decât un aranjament fericit 
în vederea viitorului. Dar eu îl iubesc atât de 
mult, încât sunt aproape fericită la gândul că voi 
muri împreună cu el. 

Jim întinse mâna printre gratii şi o mângâie 
pe frunte. 

— Eşti o fată foarte bună, Fay, spuse el. 
Dacă o să scăpăm vreodată de aici, am să... 

— Să nu-mi spui c-ai să-mi găseşti o muncă 
cinstită, îl imploră ea. Prefer să fur, decât să 
frec podelele. N-am nici o ambiţie, să ştii. 

Jim auzi un bocănit şi urcă treptele să vadă 
ce se întâmplă Dezbrăcat până la talie, bătrânul 
bătea în cuie scânduri puse una peste alta, 
blocând astfel uşa coridorului. Lucra într-un ritm 
nebun. 

— Ce-ai de gând, Bellamy? Vrei să ne îngropi 
sub scânduri? 

Bătrânul îi aruncă o privire scurtă. 

— A, tu erai? Da, vă îngrop sub scânduri. 

Jim îl urmări tăcut cum bate cuiele lungi. 
Peretele de scânduri se înălţase până la 
înălţimea genunchilor bătrânului. 

— Au să te spânzure, dacă pun mâna pe tine, 
Bellamy - zise Jim. 

— Nu-ţi face griji. N-au să mă prindă. 

Se îndreptă din şale şi ridică neglijent 
braţele. Jim reuşi să fie însă mai rapid decât el. 
işi dădu drumul chiar în clipa când ciocanul lovi 
barele. Şi mai înainte ca Abe să-şi poată relua 
unealta, pe care într-un moment de furie 
demenţială o aruncase în omul pe care-l ura, Jim 
trase coada ciocanului printre gratii şi-i dădu 


drumul pe duşumeaua celulei. 

— Dă-mi-l! răcni bătrânul. Dă-mi-l înapoi sau 
te împuşc. 

— Vino să-l iei! îl stârni detectivul. 

Aşteptă la piciorul scărilor, cu ciocanul 
ridicat, gata să-l arunce. Dar Bellamy nu-şi puse 
în practică ameninţarea. Jim îl auzi fugind pe 
coridor, iar cinci minute mai târziu schimbul de 
focuri se înteţi. Jim îşi dădu seama că Abe îşi 
reluase postul. 


Capitolul 67. 
UN ARCAS VERDE LA LADY'S MANOR 


Valerie, fără să aibă habar de interesul pe 
care Bellamy îl manifesta faţă de persoana ei, se 
întoarse în casă, impresionată de primejdia prin 
care trecuse. Servitorii lipseau. Tatăl ei nu se 
întorcea decât la ora şapte. Pocnetul continuu al 
gloanţelor o enervase. Să se ducă să se alăture 
mulţimii care căsca gura la acest spectacol 
ciudat? Ar fi vrut să vină Spike. Dar Spike era 
când în linia de foc, când la telefon, dictând cu 
viteza unei mitraliere fraze, stenografului de la 
ziar. 

Întâmplarea era atât de fantastică, atât de 
complet lipsită de logică, încât Valerie nu-şi 
putea da seama dacă într-adevăr era ireală. Şi 
totuşi, pocnetul spasmodic al împuşcăturilor îi 
amintea de asediul castelului Garre şi de 
boschetele din păduricea prin care o fugăriseră 
câinii, unde stăteau întinşi acum la pământ 
oameni îmbrăcaţi în kaki, cu obrazul sprijinit de 
patul lustruit al puștilor, aşteptându-l pe 
Bellamy să apară. Şi Jim! Inima i se opri la 

gândul primejdiei în care se afla acesta. leşi din 
casă pe şosea, dar nu văzu decât spinările celor 
care aşteptau cu o răbdare bovină 
deznodământul tragediei, Valerie opri un copil 
din sat, care trecea în fugă. 

— Nu, domnişoară, nu s-a întâmplat nimic. 
Atât doar c-au mai venit soldaţi. 

Valerie se întoarse încet spre casă, fără să-i 
vină să intre pe uşa deschisă. Şi totuşi, în 
neastâmpărul ei, grădina n-o atrăgea. Ar fi vrut 
ca tatăl ei să fi rămas acasă. Reveni la şosea, 
sperând să găsească pe cineva pe care să-l 
trimită după servitori. Ar fi putut să se ducă 
chiar ea, dar... 

Era absurd să fie atât de nervoasă. John 
Wood plecase înainte de micul dejun, ca să 
prindă trenul. Alături de el s-ar fi simţit în 
siguranţă. 

Zgomotul  împuşcăturilor continua. Ce 
ciudat! Aici, într-un sat liniştit din Anglia, se 
dădea o adevărată bătălie, iar sătenii stăteau şi 
se uitau. Văzu doi oameni cocoţaţi pe acoperişul 
unei căsuțe, privind absorbiți spectacolul. 

Intră în casă oftând. Pătrunse în salon şi 
încercă să citească. Deodată auzi paşi pe 
coridor. Crezu că s-a întors unul dintre servitori 
şi se duse în bucătărie să stea de vorbă cu el. 
Bucătăria era cufundată în penumbră, căci se 
lăsase aproape seara, iar această parte a casei 
era slab luminată. 

— E cineva acolo? întrebă ea. 

Intră în spălătorie. Atunci, două braţe o 
prinseră din spate, două braţe lungi şi verzi, 
având în mâini mănuşi de aceeaşi culoare. 

Valerie ţipă şi, când se întoarse, văzu masca 
albă. Leşină în braţele omului îmbrăcat în verde. 

Îşi reveni după câteva minute. Cineva o 
ducea în braţe de-a lungul unui tunel. Mirosea a 
umezeală şi a mucegai, iar întunericul era de 
nepătruns. Unde se afla? Atunci îşi aminti şi 
prinse braţul celui ce o transporta. 

— Tu eşti? întrebă ea în şoaptă şi cu teamă. 
Tu eşti, tată? 

Nu i se răspunse la întrebare. Atât doar că o 
voce înăbuşită o întrebă dacă poate să meargă 
singură. 

— Cred că da, spuse ea. Dar nu prea văd 
drumul. 

— Nu mergem departe, i se răspunse. Pune 
mâna pe zid. Aşa ai să te poţi ghida. 

Zidurile erau de piatră, tăiată grosolan. 
Simţi cum se scurge apa pe ele. Deodată văzu 
înaintea ei, în beznă, două raze mici verzi şi se 
trase înapoi. 

— Nu-i decât un şobolan, mormăi omul. 

În cele din urmă sosiră într-un loc unde 
coridorul făcea un unghi drept. Omul o apucă de 
braţ şi o opri. 

— Pe aici - zise el, şi Valerie se pomeni 
urcând trei scări. Ţine capul aplecat. Tavanul e 
scund. 

ÎI urmă ascultătoare, înaintând ghemuită 
vreo douăzeci de paşi, la capătul cărora dădu de 
alte trepte şi de o lungă denivelare. De aici se 
vedea însă clar lumina zilei. 

— Sări! spuse omul. 

Valerie sări şi continuă să meargă. Trecu pe 


sub o arcadă joasă şi ajunse într-o cameră ale 

cărei rafturi erau pline de conserve. 

— Unde mă aflu? întrebă ea. Nu îndrăznea să 
se uite la faţa hidoasă şi albă. 

— In castelul Garre, i se răspunse. Şi aici ai 
să rămâi, doamna mea! 

Valerie se smulse din mâinile lui şi fugi 
înapoi. Uşa era încuiată şi zăvorâtă. Mai înainte 
de a ajunge la intrarea dinspre bucătărie, omul o 
ajunse. Luptându-se cu el, Valerie întinse mâna 
şi-i smulse masca, căci, fără îndoială, era o 
mască. l-o smuci de pe faţă şi scoase un țipăt de 
groază. 

— Tu, tu, tu eşti Arcaşul Verde? exclamă ea. 

Era Lacy! 


Capitolul 68. 
LACY IN CELULA 


Lacy nu-i răspunse, ci o împinse printr-o 
uşiţă de sub scări, apoi printr-o altă uşă, până 
ajunseră într-un hol pe care Valerie îl recunoscu 
ca fiind cel ce ducea la celule. La început se 
gândi că o va închide şi pe ea acolo, dar îşi dădu 
seama că o conduce în bibliotecă, unde Abe 
Bellamy o aştepta, nebărbierit şi cu faţa 
acoperită de transpiraţie. 

Se lăsă o tăcere de moarte, întreruptă numai 
de zgomotul împuşcăturilor ce răzbătea până 
aici. Bătrânul întinse mâna şi o prinse de umăr. 

— Ai venit, aşadar, scumpa mea? zise el. Eşti 
ultimul dintre oaspeţii mei, absolut ultimul! 
Cârâi cu o bucurie aproape dementă: V-am prins 
pe toţi! Aş fi vrut să pun mâna şi pe prostănacul 
ăla de taică-tu, nu fiindcă ţi-ar fi el tată. Aş fi 

421 


vrut să-l prind şi pe el, dar acum nu mai 
contează. Toţi cei care mă interesează se află 
aici. Toţi cei care mă puteau trăda, toţi cei ce mă 
urăsc, toţi sunt aici! şi arătă spre duşumea. 

Valerie se întoarse brusc spre Lacy. 

— Ajută-mă, pentru numele lui Dumnezeu! îl 
imploră ea. Tatăl meu are să te răsplătească. 

— La ce foloseşte să-l rogi pe Lacy? N-o să te 
ajute. Ai putea mai degrabă să mă rogi pe mine, 
zise Bellamy. 

Împinse violent cu piciorul masa de scris, 
trase covorul şi deschise trapa. Luă o puşcă de 
pe scaun şi o îndreptă spre gaura ce se căscase. 

— Coboară! Ai să-ţi găseşti acolo prietenii, 
spuse el. Chiar unii prieteni buni! Coboară, 
Valerie! De data asta n-am să mai fac nici o 
greşeală prostească cu tine. Am ratat de două 
ori, dar acum ai să mi-o plăteşti! 

Îi arătă cu ţeava puştii scările ce duceau în 
gol, iar ea cobori fără să rostească un cuvânt. 
Urmărind-o cu arma, o văzu proiectată pe o 
ciudată rază oblică de lumină. 

— E deschisă uşa! răcni el şi trase adânc aer 
pe nări. Mintea lui abilă găsi imediat explicaţia. 
Aţi scos broasca, dând foc uşii? Nu-i nimic! O să 
aveţi mai mult spaţiu în care să muriţi, spuse el 
şi împinse dala de piatră la loc. 

Lacy observă că Bellamy nu fixează şi placa 
din parchet. 

— Acolo îi ţii deci, Bellamy? rosti el uimit. 
Cine-i acolo? 

— Julius Savini cu nevastă-sa şi 
Feathearstone. 


— Featherstone? întrebă Lacy îngrozit. Cine 

sunt cei care atacă afară? 

— Poliţia, spuse Bellamy laconic. 

Lacy deveni livid. Arăta grotesc în costumul 
prea larg pentru el, pe care-l cumpărase ca să se 
travestească în Arcaş Verde. Fusese ideea lui 
Bellamy. Tot el îl trimisese într-o noapte în 
recunoaştere la Lady's Manor, îmbrăcat în 
hainele astea fantastice. Fusese cât de-aci să fie 
prins în noaptea aceea, şi amintirea întâmplării 
îi făcu să transpire. 

— Mi-ai spus că afară e bâlci, şi că militarii 
fac exerciţii de tir. Unde-s banii mei? Plec. 

— Pe unde ai să ieşi? îl întrebă Bellamy, 
insinuant. 

— Prin coridorul care duce la Lady's Manor, 
de îndată ce-mi schimb hainele. M-am săturat de 
tine, Bellamy. Cauţi scandal şi n-am chef să fiu 
găsit împreună cu tine. lar dacă au să-mi ceară 
să depun împotriva ta, îţi jur... 

— Ce-ai să depui, zise bătrânul. Deschise 
casa de bani, luă un teanc de bancnote şi le 
aruncă pe masă. Uite-ţi banii. Pleacă oricând 
vrei. Ai armă? 

— Bineînţeles, răspunse el. Mă crezi atât de 
prost încât să vin în casa asta fără o armă? 

Drept răspuns, Bellamy puse piciorul pe 
trapa de piatră şi o deschise. 

— Adu-l sus pe Savini. Nu-i înarmat, dar e 
gata de atac. 

Lacy se încruntă. 

— Adu-l tu singur, spuse el. 

— Şi pe tine să te las aici, ca să deschizi 
poliţiei uşa? îi răspunse batjocoritor Bellamy. 
Coboară, şobolanule! De ce ţi-e teamă? 

Lacy păli. 

— Nu cobor - zise el răguşit - decât în urma 
ta. 

Bellamy dădu indiferent din umerii săi largi 
şi, fără un cuvânt, porni în jos pe scară, urmat la 
o distanţă respectabilă de acolitul său speriat. 
Prea respectabilă însă, căci scările se îngustau 
din ce în ce, iar cel ce ajungea primul jos, putea 
să se întoarcă lângă cel ce-l urma cu o mişcare 
rapidă, lipindu-se de zid. Asta făcu şi Bellamy. 
Lacy simţi că-l apucă cineva de glezne. Încercă 
cu disperare să-şi recapete echilibrul. Se prăbuşi 
însă cu capul înainte pe pardoseala de piatră. 
Abe se grăbi să urce scările pentru a regiza 
ultimul act al dramei. 


x x x 


Valerie se găsea la capătul tunelului ce 
ducea spre camerele de la subsol. Neştiind ce să 
facă, se muta de pe un picior pe altul, obosită. 
Deodată îşi dădu vag seama că lângă ea se afla o 
femeie care o chema. 

— Domnişoară Howett! 

Valerie privi fără să priceapă. 

— Dumneata eşti, doamnă Savini? întrebă ea 
apoi, cu o voce tremurătoare. 

In clipa următoare, Valerie hohotea la 
pieptul lui Fay Savini, scuturată ca de friguri. 

— Căpitanul Featherstone e aici? 

— İl puteți vedea, dar nu-i cu noi. 

— Unde-i? Trebuie să-l văd. 

Aproape că nici nu-i dădu atenție lui Julius, 
deşi el o conduse la grilaj şi-l chemă pe Jim 

Featherstone. 

— Jim! Jim! strigă ea nerăbdătoare. 

Auzindu-i vocea, Jim înțelese ce s-a 
întâmplat. 

— Tu eşti, Valerie?, O, Dumnezeule! 

— N-o să ne ţină mult timp aici, spuse ea. 
Poliţia a fost întărită cu soldaţi şi sunt gata să-l 
prindă. Spike Holland crede că la noapte castelul 
va fi cucerit. 

— Cum ai ajuns aici? 

— M-a adus Arcaşul Verde. 

— Arcaşul Verde? Imposibil! Arcaşul Verde? 

Valerie dădu din cap. 

— Arcaşul Verde era Lacy. 

Jim se trase înapoi şi privi lung în bezna în 
care se afla ea. 

— E imposibil să fie Lacy, zise el. Eşti sigură? 

— l-am smuls masca. Sunt absolut sigură. 

— De necrezut! Nu mai pricep nimic! Draga 
mea, de fapt nu cred că mai contează foarte 
mult cine e Arcaşul Verde. Prezenţa ta aici e cea 
mai mare grozăvie. 

— Ce crezi că plănuieşte Bellamy? Ce poate 
să facă în timpul care-i mai rămâne? 

— Sunt sigur că se gândeşte la ceva 
îngrozitor, spuse el. Dar orice s-ar întâmplă, 
Valerie, va trebui să ne comportăm ca nişte 
adevăraţi... eram să zic englezi, uitând că tu eşti 
americancă. Întrucât nu putem să facem nimic, 
va trebui să murim cu demnitate. 

— Crezi că nu-i nici o speranţă să se 
pătrundă în castel? întrebă ea. 

— Absolut nici una. Vocea lui Jim era 
hotărâtă, deşi mai blândă ca de obicei. Spune-mi 

cum te-a adus aici Arcaşul Verde. Desigur, 
castelul e înconjurat de poliţie! 

— Am venit printr-un culoar subteran. 
Trebuia să existe unul care face legătura între 
Lady's Manor şi castel! Am bănuit întotdeauna! 

— Şi eu, răspunse Jim. Din clipa când mi-ai 
relatat discuţia servitorilor despre „drumul 
dragostei”. Lady's Manor a fost construit de un 
de Curcy pentru o iubită de-a lui. Pe vremuri, 
aceste „drumuri ale dragostei” între case erau 
foarte obişnuite. Pe aici venea Arcaşul Verde, şi 
iată de ce l-ai văzut în noaptea aceea. 

— Uiţi că l-am văzut în curte. 

Jim îşi aminti că era adevărat. Îi întrerupse 
Julius, care sosea cu o ştire uimitoare. 

— Lacy aici? În celulă? 

— Dacă ar fi numai în celulă, încă n-ar fi 
nimic - zise Julius - dar e îmbrăcat în costumul 
Arcaşului Verde. Fay s-a dus la el cu niţică apă. 
Cred că bătrânul l-a îmbrâncit pe scări. 

— E Lacy aici? şopti Valerie speriată. O, Jim, 
nu poţi să treci prin grilaj? 

— O să aibă Julius grijă de tine. Nu te teme - 
spuse el, deşi nu avea nici pe departe siguranţa 
pe care voia să o arate. Poate c-am să reuşesc 
mai târziu să trec prin grilaj, draga mea. Am 
spart cimentul de la două gratii. Am ciocanul 
bătrânului, care mi-e de mult folos. 

Până la venirea lui Valerie, se odihnise. 
Acum îşi reluă lucrul şi timp de o oră ciocănitul 
se auzi neîntrerupt. 

Valerie se întoarse la Julius. 

— E rănit rău? întrebă ea. 

— Numai la cap, răspunse Julius nepăsător. E 

singurul loc unde nu-l doare nici dacă treci peste 
el cu un buldozer. El v-a adus de la 
dumneavoastră de-acasă, nu? Am auzit când i- 
aţi spus lui Feathers. E bine-venit. Am găsit 
ascunsă sub bluza lui caraghioasă o armă ce s-ar 
putea dovedi de folos. Julius îi arătă mândru 
descoperirea lui. Fireşte - adăugă el sincer - 
primul meu gând a fost să-l percheziţionez, de 
teamă ca vreunul din preţioasele lui obiecte 
personale să nu ajungă în mâini necinstite, 
spuse el răspicat. Zice că Abe i-a dat nişte 
bancnote. Fie că-i o iluzie, fie că bătrânul i-a luat 
înapoi după ce l-a „aranjat”. Abe nu aruncă 
niciodată banii. Şi cred că are dreptate - spuse el 
şi, fără să-şi dea seama, se pipăi cu palma peste 
buzunarul umflat. 

Valerie ieşi şi o găsi pe Fay bandajând 
grosolan capul omului travestit. Era o apariţie 
comică, în costumul lui larg, zdrenţuit, pătat de 
sânge şi murdar. 

— Am avut o groază de bani când am 
coborât, spunea el. S-au dus. Banii n-au picioare. 
Nu pot merge singuri. 

— Dacă i-ai fi avut atunci, i-ai avea şi acum, 
îi răspunse Fay înţepat. Am văzut bani care au 
zburat mai repede ca o scrisoare într-o pală de 
vânt. Cred că-l acuzi pe Julius al meu că te-a 
furat, nu? 

— Nu ştiu de ce îl acuz pe Julius al tău - 
bombăni el - dar ştiu că el mi-a luat revolverul. 
De ce să nu-mi fi luat tot el şi banii? 

— Fiindcă revolverul l-a găsit acolo, iar banii 
nu, răspunse Fay blând. Nu-i frumos să acuzi 


oamenii care ţi-au salvat viaţa că te-au jefuit. 

Trebuie să ţi-i fi luat bătrânul Bellamy. 

— De ce nu mi-a luat şi revolverul? întrebă el 
logic. Asta ţinea el să ia înapoi. De fapt, unde-i 
revolverul meu? 

— E la Julius - zise Fay şi adăugă foarte 
apăsat - iar Julius are să-l păstreze. 

— Ce-are de gând bătrânul? N-o să ne ţină 
aici o veşnicie. Unde pot să mă culc şi eu? 

— Pe scări, sau sub ele. 

— Nu-i nici un pat? întrebă Lacy brutal. 

— E un pat de piatră, spuse cu umor Fay. 
Acolo ai să te culci, Lacy. lar dacă faci pe 
nebunul, ai s-o păţeşti. Eşti o brută, un nesimţit. 
Auzi, s-o răpeşti pe doamna aceasta de la ea de- 
acasă. Dacă pune Featherstone mâna pe tine... 

— E aici? întrebă Lacy îngrozit. 

— Momentan nu-i aici. E de cealaltă parte a 
grilajului. 

— Sper să rămână acolo! exclamă Lacy. 

Julius şi Jim lucrară rând pe rând toată seara 
cu singura unealtă care le căzuse providenţial în 
mână. Prin eforturile lor unite, înainte de ora 
nouă grilajul fu scos, iar Jim se strecură lângă 
Valerie. Fără nici o pregătire sau scuză, o luă în 
braţe şi o sărută. 

Nu mai pierdură timpul cu explicaţii sau 
cereri de explicaţii Jim îi mărturisi lui Savini ce 
crede el şi descoperi că şi Julius bănuia acelaşi 
lucru. Traseră amândoi de la perete sofaua şi-i 
rupseră picioarele. Spătarul sofalei era destul de 
jos ca să le îngăduie s-o împingă prin hol, deşi 
astfel riscau să sfâşie materialul scump în care 
era îmbrăcată. 

— Ce vreţi să faceţi? Aveţi de gând să 

mobilaţi apartamentul de alături? întrebă Fay. 

— Multe au să se întâmple alături, zise Jim. 
Masa mi se pare potrivită - adăugă el şi-i scoase 
cu ciocanul mai întâi un picior, apoi altul, 
împingându-i-le lui Julius. 

— Ajută-mă, Lacy. 

La chemarea lui, acesta se apropie în grabă. 

— Ce vreţi să fac, căpitane? zise el. 

— Strecoară-te în vârful scărilor şi, în clipa 
când îl vezi pe Bellamy, scoate un strigăt şi sări 
jos. Eu am să urc mai iute decât ai să cobori tu. 
Suie-te! Jim îl apucă de-o ureche şi-l postă exact 
sub grilaj. Când se apropie de grilaj, strigă! Ai 
priceput? 

— Fireşte c-am priceput! răspunse Lacy 
indignat. Mă credeţi prost? 

— N-aş vrea să-ţi spun ce cred despre tine -i 
se răspunse, spre nemulţumirea lui. 

Jim îl lăsă să păzească capătul scărilor şi se 
întoarse la Julius. 

— Nu sunt foarte sigur că precauţiile noastre 
au să facă vreun ban - spuse el - dar asta-i tot ce 
putem face. Dacă aş avea nişte cuie... 

Ridicase o baricadă în jurul găurii din zid. 
Pentru a-l ajuta, Fay se folosise de cea mai 
lungă bucată de furtun, pe care o fixă la ţeava 
de gaz cea mai apropiată. Obţinuseră astfel 
destulă lumină ca să poată lucra. Scaunele, 
mesele, paturile, toate fuseseră împinse in 
celulă. In timp ce ei lucrau, Lacy stătea liniştit în 
capătul scărilor, urându-l din toată inima pe 
Bellamy, dar şi mai mult pe acela în a cărui 
tovărăşie îl adusese într-un mod atât de ciudat 


soarta. 

Capitolul 69. 
OMUL DIN CLOISIER WOOD 


Din coşul căsuţei din Cloister Wood ieşea 
fum. În sobiţa din bucătărie ardea un foc mic, iar 
un om cu o furculiţă în mână stătea şi privea 
grav un cotlet ce sfârâia. Obloanele erau trase şi 
uşile încuiate. Un trecător curios ar fi putut să 
bată oricât, fără să primească răspuns. 

Omul sosise aproape pe înserat şi evitase 
satul Garre. După un timp, cotletul fu gata. Îl luă 
cu un cuțit şi-l puse pe o farfurie ce se încălzea 
lângă foc. Scoase o pungă mică din buzunarul 
pardesiului şi deşertă din ea pe masa imaculată 
două chifle. Când această masă frugală luă 
sfârşit, scoase o pipă din buzunar, o aprinse cu 
multă grijă şi, aşezându-se în fotoliu, rămase cu 
privirea aţintită la peretele din faţă, ceea ce 
dovedea că se gândea la altceva. 

Scoase din buzunar o telegramă şi o citi 
pentru a treia oară. Cercetarea ei păru să-i facă 
oarecare plăcere, căci zâmbi. Cam peste o oră, 
se ridică şi intră în camera pe care o vizitase mai 
întâi Spike Holland, apoi Bellamy. Costumul 
împăturit se afla încă pe pat, dar nu aşa cum îl 
lăsase el. Urmele uriaşe, lăsate de pantofii plini 
de noroi ai lui Bellamy, îi atrăseseră imediat 
atenţia. 

Se întoarse agale în bucătărie, găsi o carte şi 
se aşeză s-o citească. Ridică de câteva ori 
fruntea, ca să asculte. Remarcase mai dinainte 
sunetul, dar acum insistența lui îl neliniştea. leşi 
prin uşa din spate în grădina părăginită din 

430 


dosul căsuţei. Îşi puse amândouă mâinile la 
urechi, întoarse încet faţa spre locul de unde 
venea sunetul şi-l localiză imediat. Intră repede 
în casă, încuie uşa din spate, îşi puse pălăria şi 
ieşi - de data asta pe uşa din faţă. | se păru că 
aude paşii unui om înaintând pe şosea. Se 
strecură în umbra pomilor, aşteptându-l să 
treacă. Când acesta aproape dispăru, străinul 
ieşi din pădure, o luă repede pe lângă şosea, 
traversă un câmp şi dădu de un al doilea drum 
secundar. Doar atunci opri pe unul dintre 
trecători ca să-l întrebe. 

— Parcă aud împuşcături - spuse el, şi cel 
căruia i se adresase rânji. 

— Impuşcături în toată legea, domnule. Se 
spune că bătrânul de la castelul Garre a fost 
atacat de soldaţi. Nu ştiu ce se întâmplă, dar s-a 
tras toată dimineaţa cu arma. 

Străinul iuți pasul şi sosi la Garre pe o 
potecuţă care îl aduse în sat exact în direcţia 
opusă lui Lady's Manor. Schimbul de focuri 
răsuna acum foarte clar. Văzu mulţimea risipită 
pe străzile satului. La vreo douăzeci de metri, un 
poliţist devia circulaţia pe o altă şosea. Străinul 
se apropie de el. 

— Da, domnule. Bătrânul Bellamy trage în 
poliţişti - spuse ofiţerul aproape mândru, căci 
brigada lui căpătase o oarecare celebritate. Mai 
aducem şi alţi soldaţi. În curtea castelului sunt 
două companii. Nu sunteţi de pe-aici, domnule? 

— Ba da, răspunse celălalt. 

— Aproape toată lumea din sat e aici. Tocmai 
îi spuneam uneia dintre servitoarele domnului 


Howett că ar face mai bine să plece acasă şi să 

pregătească masa de seară. 

— E şi domnul Howett aici? 

— După câte se ştie e plecat în oraş. Tânăra 
doamnă e însă acasă. Doriţi s-o vedeţi, domnule? 

— Da, aşa cred. 

Străinul ezită şi, în acea clipă, polițistul 
ridică mâna să oprească un camion ce venea 
spre Garre. Când se întoarse din nou, străinul 
dispăruse. Polițistul avu impresia că-l vede 
mergând pe poteca dinspre grădina de la Lady's 
Manor, şi nu se înşelase. 

Uşa conacului era larg deschisă. Ridică mâna 
să bată, apoi se răzgândi şi intră curajos în holul 
pavat cu dale. intoarse încet clanţa de la 
sufragerie şi trase cu ochiul înăuntru. Pe biroul 
lui Valerie se afla o carte deschisă, iar pe sofa 
tricoul la care lucrase. 

Se furişă în bucătărie şi privi în jur. Părea să 
cunoască planul casei, şi pe bună dreptate, căci 
fusese acolo în mai multe rânduri. Poarta 
grădinii fiind deschisă, ieşi pe ea. Văzu o scară 
sprijinită de zid, dar nici urmă de stăpâna casei 
sau de vreun servitor. 

Se făcuse aproape întuneric când auzi voci în 
afara casei. Deschise uşa ce ducea la pivniţă, 
trecu prin ea, o închise în urmă şi cobori grăbit 
scările. Pivniţa era cufundată într-un întuneric 
complet, dar el se îndreptă fără să ezite spre o 
uşă, vâri o cheie şi pătrunse în bezna din 
coridor. 

Se aplecă, săltă capacul unei lăzi şi scoase o 
lampă mică, pătrată. O atinse uşor şi lampa se 
aprinse. Vâri din nou mâna în ladă şi scoase un 


arc mic verde şi două săgeți. Le fixă în echilibru 

pe deget, şi cum una nu-l satisfăcu, o puse la loc 
şi luă alta. Apoi stinse lumina şi aşteptă. 

Auzi deschizându-se uşa de deasupra, ce da 
în bucătărie. O servitoare cobori cu o lumânare. 
O auzi umplând un coş cu cărbuni, după care 
începu o conversaţie cu altcineva din bucătărie. 

— Ce s-a întâmplat cu domnişoara Valerie? 
întrebă vocea din capul scărilor. 

— N-am văzut-o, răspunse fata cu coşul de 
cărbuni. Nu-i în camera ei? 

— Nu, i se răspunse. Tocmai am fost sus, şi 
nu-i nici în grădină. 

— Nu era în mulţime - spuse cea de-a doua 
fată, sprijinindu-se pe lopata de cărbuni. Şi n-a 
putut să plece în altă parte, fiindcă poliţia n-a 
lăsat pe nimeni să treacă. 

Omul ce stătea pe ladă, în beznă, asculta 
nepăsător. În curând, servitoarea urcă şi închise 
uşa. 

Aşteptă ore de-a rândul, până când auzi 
mişcare deasupra şi voci enervate ce puneau 
întrebări. leşi atunci din celula lui, se strecură 
sus pe scară şi trase cu urechea. Cele auzite îl 
făcură să se întoarcă repede în ascunzătoarea 
lui. Peste câteva clipe, când domnul Howett 
intră în camera subterană şi deschise uşa unde 
fusese străinul, mica pivniţă era goală. 

Schimbul de focuri din afara castelului 
slăbise. Rareori se mai trăgea câte un foc. 
Guvernul acceptase cererea presantă a poliţiei 
şi, curând după căderea nopţii, la Garre sosi o 
companie de infanterie care ocupă poziţii de 
bătaie în jurul castelului. Aproape de miezul 


nopţii se auzi un zgomot de roţi, grele şi câteva 

tunuri îşi făcură apariţia pe strada din sat, 
oprindu-se la porțile castelului Garre şi 
aşezându-se în poziție de luptă, cu ţevile 
îndreptate spre intrarea castelului. 

Spike căuta ştiri. 

— N-avem de gând să întreprindem nimic 
până dimineaţa, spuse ofiţerul însărcinat cu 
operaţiile. Depinde în întregime de Bellamy dacă 
vom porni sau nu la acţiune. Dacă la lumina zilei 
continuă să tragă, vom sparge uşa, trăgând în 
ea cu tunul. Sub acoperirea focului, infanteria va 
ataca intrarea principală. 

— De ce nu dinamitaţi uşa în noaptea asta? îl 
îmboldi Spike. Cred c-aţi auzit că domnişoara 
Valerie Howett a dispărut. Domnul Howett a fost 
chemat telefonic de la Londra. 

— Astea sunt instrucţiunile pe care le avem, 
i-o tăie ofiţerul. 

Spike plecă să-l caute pe detectivul-şef, dar 
nici acesta nu-i dădu satisfacţie. 

— Nu cred că are vreo importanţă dacă 
atacăm astă-seară sau mâine dimineaţă, zise el. 
Primejdia pentru nefericiţii dinăuntru va fi în 
clipa când se dezlănţuie atacul. Asta-i părerea 
mea, şi e şi cea a ministrului de interne. Nu cred 
că rezolvăm ceva dacă aruncăm în aer intrarea 
castelului astă-seară. Poate că peste noapte 
Bellamy va deveni mai rezonabil. 

— Nu-l cunoaşteţi pe Bellamy, spuse Spike 
întunecat. 

Fiecare tren aducea de la Londra reporteri şi 
spectatori. Povestea asediului de la Garre 
umpluse paginile ziarelor de seară. Spike, 


mândrul proprietar al unei camere de han, se 

trezi năpădit de o groază de colegi, care, fiind 
tineri, nu simțeau câtuşi de puţin nevoia să 
doarmă. Tocmai lua masa în grabă, când intră 
domnul Howett. 

— Vreau să arăt unor poliţişti intrarea în 
castel, spuse el. Vii? 

Spike îşi lăsă masa neterminată. 

— Cunosc drumul secret. L-am descoperit 
mai de mult, zise domnul Howett. 

Părea îngrozitor de bătrân. Faţa lui avea 
culoarea chitului. Tremurul din voce îl alarmă pe 
reporter. Spike nu-l întrebă cum descoperise 
această intrare secretă în castel şi nici la ce-i 
folosise descoperirea. Se sui alături de un grup 
de detectivi în maşina domnului Howett. Trecură 
din subsol în pivniţă. 

— E un pasaj subteran pe aici. Leagă Lady's 
Manor cu castelul. Le arătă pivniţa de la mijloc. 
Scoase o cheie din buzunar, o întoarse în 
broască şi intră. Pivniţa era strâmtă. Înăuntru nu 
se găsea decât o ladă mare, aşezată lângă 
peretele din fund. Domnul Howett o trase spre 
el. Văzură că în locul ei se cască o deschizătură 
pătrată, atât în podea, cât şi în zid. O scară îi 
conduse într-un coridor. Nu înaintaseră prea 
mult, când auziră o buşitură. Domnul Howett, 
care mergea în faţă, scoase o exclamaţie de 
durere. Lanterna detectivului lumină locul. 
Coridorul fusese blocat complet cu o uşă. 
Drumul secret spre castelul Garre fusese închis. 

— Uşa asta n-a fost niciodată închisă, spuse 
domnul Howett cu o voce tulburată. Ţin minte c- 
am văzut-o. Era întotdeauna prinsă de zid. De 


aici până la castel sunt încă patru uşi, şi asta 
435 


înseamnă că va trebui să le aruncăm în aer pe 
fiecare ca să trecem, căci nu le putem dărâma. 

— Sunt încuiate? 

— Sunt blocate cu drugi de fier, răspunse 
domnul Howett. In dosul fiecăreia se găseşte un 
drug gros de oţel, iar inelele în care e prins sunt 
aproape imposibil de forţat. Regret, domnilor - 
spuse el cu voce scăzută - speram să vă arăt un 
drum uşor, dar se pare că v-am dat o sarcină mai 
grea decât aceea de a forţa uşile de la intrarea 
castelului. 

Se întoarseră cu toţii. Spike era cel mai 
dezamăgit dintre ei, exceptându-l pe domnul 
Howett. 

— Credeţi că domnişoara Howett a plecat pe 
acolo? i se adresă ei domnului Howett. 

— Mă tem că da, răspunse el. Servitorii 
recunosc c-au fost plecaţi şi c-au văzut-o pe 
Valerie intrând la Lady's Manor. E greşeala mea: 
ar fi trebuit să angajez mai mulţi servitori şi nu 
servitoare. 

Vocea îi deveni din ce în ce mai slabă, şi 
când termină Spike îl prinse în braţe. Un doctor 
chemat în grabă îl consultă şi diagnosticul lui se 
dovedi mai încurajator decât îndrăznise să spere 
Spike. 

Lăsându-l pe bătrânul zdrobit în grija 
jupânesei, Spike se întoarse la porţile castelului, 
unde află că fuseseră primite ordine noi de la 
Londra. La ora unu noaptea urma să aibă loc 
atacul. Se uită la ceas: era ora zece - ora fatală 
pentru micul grup de prizonieri închişi în celulele 
îngrozitoare ale castelului Garre. 

Capitolul 70. 
INUNDAŢIA 


Pe Lacy începuseră să-l doară membrele 
când auzi paşi pe coridor. Se ghemui la loc, deşi 
era atât de întuneric, încât era imposibil ca 
bătrânul să-l vadă. O lampă sclipi deasupra şi 
domnul Bellamy trecu pe grilaj. 

— Domnule Bellamy, şopti Lacy disperat. 

Bellamy se întoarse brusc. 

— Hei, cum ai ajuns acolo? 

— Nu strigaţi, pentru numele lui Dumnezeu! 
zise Lacy. 

Din fericire, aşa după cum se aşteptase, 
zgomotul ciocăniturilor de dedesubt acoperea 
vocea bătrânului. 

— Ce vrei? îl întrebă acesta mai încet. 

— Daţi-mi drumul! îl imploră Lacy. M-au pus 
aici ca să pândesc. Au un revolver şi m-au 
învăţat să strig în clipa când veţi apărea. 

Bătrânul lăsă lampa jos, scoase ceva din 
buzunar, se duse în colţul camerei şi aprinse o 
lumină. Făcu acelaşi lucru în celălalt colț. 

— Domnule Bellamy, daţi-mi drumul... V-am 
spus că... 

Jim auzi urletul sfâşietor şi se repezi pe scări 
chiar în clipa când bătrânul se aplecase asupra 
grilajului. Trase de două ori, dar gloanţele 
nimeriră prea sus. Se uită în jur şi văzu o 
scânteie. 

— La pământ! strigă el. 

Sări de pe scări şi căzu în genunchi. Atunci 
răsună prima explozie. Zgomotul îl asurzi. 
Explozia următoare găuri acoperişul şi împrăştie 

bucățele de piatră în toate direcţiile. 

— Ce-i asta? întrebă Julius îngrozit. 

— Stai lângă gaura aia! îl repezi Jim. Şi tu, 
Lacy, vino încoace! De ce nu mi-ai spus că-i 
bătrânul acolo? 

— Nu l-am văzut... - începu Lacy. 

— L-ai văzut şi l-ai auzit. Ai încercat să-l 
convingi să-ţi dea drumul, şi pe noi să ne lase să 
murim ca nişte şobolani. 

— Ce-i zgomotul ăsta? întrebă Julius speriat. 

— E ceea ce aşteptam, îi răspunse Jim. 

Lampa de gaz mai ardea încă şi celula era 
slab luminată. 

— Avem o singură şansă - spuse Jim şi ochii îi 
căzură pe trapa cimentată. Nu, sunt două, 
adăugă el şi lovi în placa de ciment aşezată de 
Bellamy. 

De deasupra se auzi un bubuit continuu şi 
înfundat. 

— Ce-i asta? Ce-i asta? bolborosi Lacy. Ce 
face Bellamy? 

— Ai să vezi într-o clipă, zise Jim. 

În timp ce vorbea, pe scări se revărsă un 
adevărat torent de apă. Se rostogolea pe trepte 
în valuri, încât părea front masiv, o cascadă 
imensă. Duşumeaua se acoperi imediat. Jim lucra 
în apă până la glezne. În fiecare moment, nivelul 
apei urca. 

— Nu reuşesc, spuse el şi lovi violent cu 
ciocanul în mijlocul dalei. 

In urma şocului puternic văzu apărând o 
crăpătură. Lovi din nou, dar de fiecare dată mai 
greu, căci trebuia să lovească prin apă, care 


atenua forţa şocului. În cele din urmă renunţă. 

Julius se afla în dosul grilajului. Lacy se 
strecurase şi el alături de femei. Jim sări peste 
grămada de paturi, sofale şi mese. impreună cu 
Julius, începu să lucreze nebuneşte ca să 
blocheze gaura. Îngrămădeau înăuntru 
aşternuturile de pat, pentru a mai slăbi forţa 
apei. 

— Nu cred că ajută mult - spuse Jim şi cobori 
ud din cap până în picioare. Bătrânul a spart 
conductele de apă. 

Apa pătrunsese în camera din mijloc, dar 
datorită baricadei, torentul se transformase într- 
o şuviţă de apă. 

Jim îşi dădu seama că pe măsură ce creşte 
presiunea apei, creşte şi primejdia. Sistemul de 
ventilaţie se găsea la nivelul plafonului. Asta era 
singura consolare în situaţia de acum. Se întrebă 
în cât timp o să se ridice apa. Făcu un calcul 
sumar, bazat pe ritmul în care se umpluse 
celula. Volumul apei îl surprinsese. Socoti că cel 
mult în două ore, apa avea să ajungă la plafon. 

— Să ieşim mai bine şi să ne urcăm pe 
treptele ce duc la bibliotecă, zise el. Doamnele 
au să stea pe treapta de sus, tu şi Lacy pe 
următoarea, iar eu pe cea de a treia. Nu fac acte 
de eroism, spuse el. Toate capetele au să fie la 
aproape acelaşi nivel cu tavanul iar pentru asta 
trebuie să lăsăm doamnele mai sus. E 

Precauțiile lui se dovediră justificate. Inainte 
de a se urca lângă ei pe trepte, Jim închise toate 
robinetele de gaz. Nici nu apucă să iasă din 
cameră, că se auzi o bufnitură şi baricada cedă. 
Când ajunse la scară, apa i se urcase până la 


genunchi. 

— De ce-aţi stins lumina? întrebă Lacy furios. 
O să murim pe întuneric. 

— Şi dacă lăsăm luminile aprinse murim 
sigur în întuneric, amice, spuse Jim. Trebuie să 
folosim tot aerul de aici, şi dacă lăsăm luminile 
aprinse, în câteva minute am fi respirat gaz. 
Rămase pe cea de-a cincea treaptă de jos şi în 
curând simţi apa la picioare. După alte cinci 
minute, apa ajunsese la glezne. Aşteptă până ce 
ajunse la genunchi, apoi mai urcă o treaptă. 
Valerie, vrei să vii aici? 

Fata se apropie de el în întuneric, iar el o 
cuprinse cu braţul. Se afla pe cea mai înaltă 
treaptă pe oare putea sta. Apa nu ajunsese încă 
la el. Dar nu mai avea mult de aşteptat. 
Picioarele îi erau atât de ude, încât nici nu 
simţea apa când urcă. Se aplecă şi-şi dădu 
seama că-i ajunsese la genunchi. | se părea că se 
ridică într-o viteză din ce în ce mai mare. 

— Dă-mi ciocanul, Savini. Am să încerc să 
sparg lacătul de deasupra. 

— N-am adus ciocanul, spuse Julius. L-am 
lăsat în celulă. 

Se aşternu o tăcere dureroasă. 

— Nu cred că era mare lucru de făcut, în 
orice caz. Lacătul ăsta n-ar fi fost deloc uşor de 
forţat. 

Apa îi ajunsese la talie. Aerul era curat încă 
şi nu se simţea nici o presiune. Nu îndrăznea să 
se gândească la ce se va întâmpla când apa va 
ajunge la ventilatoare. Nivelul ei se ridica tot 
mai mult. O simţi la piept. O ridică pe Valerie la 
înălţimea lui şi o sărută. 

— O moarte ciudată, spuse el, şi simţi că apa 

i-a ajuns la bărbie. 


„Capitolul 71. 
ULTIMA VIZITA A ARCAŞULUI VERDE 


Abe Bellamy stătea la fereastra dormitorului, 
cu puşca pe pervaz, şi se uita în curtea 
întunecoasă. Autoritățile militare  stinseseră 
toate luminile din sat. Chiar şi ferestrele caselor 
fuseseră camuflate, ceea ce era oarecum în 
avantajul lui, căci lumina i-ar fi venit în ochi. 

Avea o vedere perfectă. Zări trei oameni 
furişându-se în sus pe alee. li opri cu o 
împuşcătură. Văzuseră însă flacăra glonţului şi o 
mitralieră deschise focul. Întins pe duşumea, 
Bellamy auzi gloanţele fluierându-i pe deasupra 
capului. 

Curând focul încetă şi Bellamy trase cu 
ochiul afară. Veneau alţii. Trase din nou şi de 
data asta nimeri pe cineva. Auzi un strigăt. 
Observă că se retrag şi profită de prilej ca să 
coboare în camera de gardă. Din conductele 
sparte, apa se revărsa în două şuvoaie alb- 
verzui. Trecu peste obstacolul ridicat de el, se 
apropie prin apă, de grilaj şi aprinse o lanternă. 
Apa ajunsese aproape sub treapta superioară. 
Dădu satisfăcut din cap. N-aveau să sosească la 
timp ca să-i salveze de la moarte pe aceşti 
şobolani. 

În hol îl găsi pe Sen. Îi spuse bombănind să 
se întoarcă la maşină. Mutul arătă spre uşă şi 
Bellamy înţelese. Bănuia ce-au să facă cei de 
afară. Aveau să dinamiteze uşa şi să dea năvală 


înăuntru. 

Reveni în camera de gardă, închise şi încuie 
uşa şi făcu acelaşi lucru cu cea care da din hol în 
coridor. O să treacă ceva vreme până să-şi dea 
seama ce s-a întâmplat şi să oprească scurgerea 
apei. Nimic nu-i mai putea salva duşmanii. Cu 
acest gând plăcut, îşi reluă poziţia în pragul uşii 
de la bibliotecă, aşteptând explozia finală. 

Biblioteca avea două intrări. Prima, din hol, 
iar cea de a doua, de la piciorul unei scări 
strâmte, care urca la odaia unde stătuse ascuns 
Lacy. Cea de a doua uşă era de obicei zăvorâtă, 
dar bătrânul o descuiase pentru un caz disperat. 

„Apa le-a ajuns la cap acum” - se gândi el. 
Bănui că se urcaseră pe scară. In zece minute 
aveau să moară. Nimeni n-ar fi ştiut cum au 
murit dacă ar fi putut să tragă conducta până în 
camera de sub bibliotecă. Acum sigur vor şti 
cum au murit cei din celule; asta poate că are 
să-i satisfacă. Fusese silit să facă o spărtură 
între cele două celule, astfel ca apa să pătrundă 
în fosta locuinţă a doamnei cărunte. De ce nu 
era şi ea acolo! Singurul lui regret era că ea 
scăpase. 

Continua să reflecteze, când auzi un bubuit 
formidabil la uşă, o explozie care zgâlţâi castelul 
din temelii. Urmă imediat o alta. Înţelese că uşa 
dinafară fusese doborâtă şi nu mai rămânea 
decât uşa de piatră, căptuşită cu oţel; ea va 
rezista mai mult. 

Intră în bibliotecă, lăsându-l pe Sen ghemuit 
cu puşca pe genunchi şi aşteptându-şi soarta cu 
o faţă imperturbabilă. Bellamy se pregătise să 
moară. Dorea doar să fie sigur că tot ce-şi 


propusese avea să se realizeze. După aceea nu 

mai exista nici un motiv pentru ca să trăiască. 

Zgomotul uşii care se deschise în spatele lui 
îl făcu să se întoarcă brusc. 

— Rămâi pe loc! îi spuse noul venit cu o voce 
gravă. Mă cunoşti, nu-i aşa, Abe Bellamy? 

Intrusul rămase ţeapăn o vreme, cu arcul 
încordat la maximum, încât mâna dreaptă îi 
ajunsese aproape de ureche. Stătea ca o statuie, 
ameninţător - o adevărată întruchipare a 
destinului, iar lumina din lampa de argint 
strălucea pe săgeata verde, aţintită spre inima 
lui Abe Bellamy. 

— Dacă te mişti te ucid! Şi nu vreau să mori 
până nu afli. 

— Arcaşul Verde! spuse Bellamy cu o voce 
sugrumată. Tu... tu eşti Arcaşul Verde... 

—  Ţi-am ucis rând pe rând complicii, 
ticăloasele tale unelte folosite pentru a-i 
nenoroci pe cei nevinovaţi şi a-i asupri pe cei 
slabi. Unul după altul, Abe Bellamy. Ce-ai de 
spus ca să nu te condamn la moarte? 

Cuvintele sunau straniu şi înfiorător. Deşi 
Bellamy nu le ştia, erau scoase cuvânt cu cuvânt 
din sentința de condamnare la moarte 
pronunţată de tribunalul din Anglia. 

— Tu... eşti Arcaşul Verde? mai putu el să 
exclame, cu mintea completă zăpăcită. 

Rămase fascinat de această siluetă sinistră. 
Observă detalii mărunte, ca prezenţa unei a 
doua săgeți între degetele desfăcute ale mâinii 
stângi a arcaşului. Se întrebă prosteşte dacă nu 
era un efort prea mare să ţină arcul atât de 
încordat şi nemişcat. 


Revolverul lui Bellamy se găsea pe birou. Din 
443 


doi paşi putea să-l ajungă. Calculă mişcarea cu 
grijă, numai că Arcaşul Verde îi ghici planul. 
Trebuia să câştige timp. 

— Am făcut tot ce-am putut ca să îndrept, 
plătind cu bani... 

— Cu bani! îi răspunse arcaşul dispreţuitor. 
Cum poţi să-mi oferi mie bani? Pot să 
răscumpere banii anii de chin prin care a trecut, 
datorită ţie, o femeie nevinovată? Pot să 
răscumpere banii biciuirea şi cicatricele lăsate 
unui om pedepsit din ordinul tău şi datorită 
maşinaţiilor tale? Pot banii... 

— Stai! Stai! strigă Bellamy disperat. Îţi pot 
oferi ceva care să-ţi placă. Ceva care o să-l 
încânte pe Arcaşul Verde. 

Pleoapele omului cu arcul se îngustară. 

— Ce anume? îl întrebă el grăbit. 

— Sunt toţi acolo! Bellamy aproape că urlă 
cuvintele. lInecaţi ca nişte şobolani! Toţi! Au 
ajuns în iad acum, şi Featherstone, şi Valerie 
Howett! lar pe tine să te ia dracul!... 

Sări, şi în clipa când se ridică în aer auzi cea 
de a treia explozie. Un sunet de clopot funebru, 
un salut solemn adus celui ce nu se temea nici 
de Dumnezeu, nici de om, şi nici de judecata lui. 


Capitolul 72. 
APA SE RIDICA 


În vreme ce Abe Bellamy se afla în capelă, 
pipăindu-şi ţeava fierbinte a puştii, în pivniţa de 
dedesubt cinci persoane aşteptau moartea. 
Lacy, alb de frică, cei doi Savini, ghemuiţi 
împreună şi resemnaţi. 

— Featherstone. 

Jim nu răspunse. 

— Dacă bancnotele se udă mai sunt bune? 

Lacy scânci. A fost singurul răspuns primit 
de Julius. Atunci se întâmplă un miracol. Apa 
începu să coboare, mai repede chiar decât 
urcase. 

— Ce s-a întâmplat? 

— Avem o pauză, i se răspunse sarcastic. A 
cedat clapa de la celulele de jos şi apa năvăleşte 
acolo. Când bolta inferioară se va umple, apa va 
urca din nou. 

— Nu putem să ieşim? gemu Lacy. Tu n-ai 
decât să mori, eşti poliţist, şi se presupune că 
trebuie să rişti. E de datoria ta să ne scoţi de 
aici... 

— Gura! ţipă Julius la el. 

Lacy era însă înnebunit de frică. 

— Mi-ai luat banii, Savini. Hoţule! Mi i-ai luat 
când am fost leşinat. 

Jim auzi o mişcare şi un țipăt al lui Fay. Urmă 
apoi o bufnitură şi o plescăitură. 

— Julius a căzut în apă! urlă fata. Are să se 
înece! Bestia! 

Urmă o nouă plesnitură şi ţipătul lui Lacy în 
clipa când ajunse în apă. Jim cobori în fugă 
treptele. Apa continua să se retragă, deci nu era 
nici un pericol de înec. Păşi pe pardoseală şi îşi 
croi drum prin apă spre locul unde se auzise 
zgomotul unei lupte. Mâinile lui întinse dădură 
peste un cap, pe care îl apucă de păr şi-l trase 
violent înapoi. 

— Urcă pe scară, ticălosule! şuieră el. 

Lacy se întoarse şi, drept răspuns, îl înşfăcă. 

Valerie rămase paralizată de groază. Era o 
beznă totală. Nu vedea nimic din lupta ce se 
dădea în întuneric. Urletele lui Lacy, aproape 
nebuneşti, răsunau înfricoşător. Simţi că Fay 
trece pe lângă ea şi coboară. 

— Julius! 

Strigătul ei disperat răsuna ca un ecou prin 
acest cavou. 

— Sunt aici. Unde-i căpitanul? 

— Aici, lângă trepte! ţipă ea şi se aruncă 
spre locul de unde se auzea un zgomot infernal. 

Căzu exact peste Lacy, care îl apucase pe Jim 
de gât şi îi ţinea capul cu forţa sub apă. Sosirea 
providenţială a lui Fay răsturnă situaţia. 

— Urcă îndărăt pe scară, gâfâi Jim. 

In primele momente ale luptei se lovise cu 
capul de zidul de stâncă. Simţea cum îi şiroieşte 
sângele pe obraz. Când cei doi se încleştară din 
nou, Fay căzu pe spate. intre timp, Julius ajunse 
la ei şi, prin eforturile lor unite nebunul fu 
învins. 

— Adu-l sus pe scară repede. Apa urcă din 
nou! spuse Jim, şi amândoi îl traseră pe Lacy de- 
a lungul treptelor. 

Se ridica o problemă la care Jim nu se 
gândise. Nu mai avea nici o importanţă că 
trebuiau să moară cu toţii, dar pentru nervii lor 
încordaţi prezenţa acestui individ dezlănţuit 
devenise insuportabilă. Lacy se zbătea şi suitul 
lui pe scară se dovedi un coşmar. 

— Am să-l ţin în faţa mea, spuse Jim când 
atinse limita treptelor. 

— Nu vreau să mor! Nu vreau să mor! Să te 


ia dracu, Featherstone! M-ai mai bătut o dată, 

câine! Tu m-ai adus aici! N-aş fi ajuns niciodată 
la Garre, dacă n-ai fi fost tu! 

— Taci din gură, că te strâng de gât! 

Mâinile lui Jim îl înşfăcară de gâtlej. Lacy 
deveni neputincios. 

— M-ai pus pe o treaptă mai de jos ca să mă 
înec primul, hohoti el. Păcat că n-a ucis-o 
Coldharbour pe fata asta! Atunci n-am fi ajuns 
aici! 

— Capul tău e la înălţimea tavanului. Mai sus 
ca atât nu se poate. Linişte! 

Jim auzi voci deasupra. Vorbeau doi oameni. 
Unul era Bellamy. Pe celălalt nu-l recunoscu. 
Dacă striga după ajutor, însemna să se epuizeze. 
Simţi că atinge cu gamba ceva. Întinse mâna şi 
descoperi o măsuţă care plutea prin celulă. O 
trase spre el, întrebându-se la ce putea folosi. Îi 
veni o idee. O întoarse cu picioarele în sus. Dacă 
o putea sui pe fată pe masă, picioarele mesei 
aveau să se proptească de tavan, obţinând 
astfel un mic suport, un mic spaţiu de respiraţie 
sub cupola tavanului. Reflectă şi îşi dădu seama 
că astfel nu făcea decât să prelungească agonia 
fetei. Atunci îi făcu vânt mesei cu piciorul. 

— Mi-a ajuns apa la gât, gâfâi Lacy şi începu 
să se zbată. Dă-mi drumul, blestematule! 

— Te-arunc pe scară dacă nu te linişteşti! îi 
răspunse Jim aspru. 

Omul se smuci, scăpă şi îl lovi. Trase însă în 
gol. Il auziră căzând în apă. Strigătele lui o 
făcură pe Valerie să se cutremure. 

— Nu ştiu să înot! Ajutor! 

— Stai pe loc, Featherstone! spuse Fay cu o 


notă de comandă, în câteva minute se termină 

cu el. 

Era însă prea târziu. Jim intrase în apă şi-l 
trăgea afară pe Lacy. Acesta se smiorcăia, 
plângea, mai mult mort decât viu. 

Jim se hotărî să-i spună lui Valerie tot ce 
gândea. Îşi aplecă fruntea spre ea. 

— Valerie - spuse el - să ştii că am fost gelos 
pe John Wood. 

— De asta m-am temut şi eu, răspunse ea 
calm. Într-adevăr, mă fascinează. Mi-e chiar 
drag. Dar e altceva decât dragostea pe care o 
simt pentru tine. 

Îşi lăsă capul în jos şi bărbia îi atinse apa. 
Închise ochii. Afară de smiorcăiturile lui Lacy, 
domnea o tăcere deplină. Nu mai aveau decât 
speranţa de a se arunca în apă şi de a încerca să 
plutească până când îi vor lăsa puterile. Jim se 
înălţă în vârful picioarelor ca să-şi mai ţină gura 
afară din apă şi o sfătui pe Valerie să procedeze 
la fel. 

— Ce-i asta? întrebă în şoaptă Julius. 

Deasupra se auzi un zgomot înfundat, ca şi 
cum ar fi căzut o mobilă. Acoperind zgomotul, o 
voce răsună de făcu apa să tremure. La buzele 
lui Jim ajunseră mici valuri. Îşi dădu seama că 
undeva prin apropiere se produsese o explozie. 
Dacă poliţia ar intra în castel la timp! Devenise o 
problemă de minute, căci apa nu se mai ridica 
totuşi cu aceeaşi viteză. Piedicile opuse de 
cadrul uşilor măriseră volumul şi presiunea. 

Atunci, deasupra capului răsună un clinchet. 
Sub ochii lor, în apă se reflectă o dâră de lumină. 
Trapa se deschidea! 

Jim ridică mâna şi împinse, dar trebuia să 

tragă mai întâi partea cealaltă, din apă, a trapei. 

— Savini, Valerie, ajutaţi-mă să împing! gâfâi 
el. 

Mâinile lor se înălţară încet şi trapa se 
mişcă. Cineva apăsa deasupra, pe cealaltă parte 
a dalei, pentru a o ridica. 

— Sunteţi toţi acolo? întrebă o voce. 

— Da. Puteţi să trageţi de capătul ridicat al 
dalei? 

Din dosul pietrei apăru o mână, o mână 
brună, musculoasă, şi trapa fu urcată în poziţie 
verticală. 

Fay ieşi prima şi se prăbuşi sfârşită pe 
covorul din faţa căminului. O urmă Julius, apoi 
Lacy, care îşi croi drum nebuneşte, lovind 
bezmetic în dreapta şi în stânga. 

Valerie se prinse de marginea trapei şi Julius 
o trase afară. Se uită înapoi. Jim dispăruse, iar 
ea rămase cu privirea aţintită în apa 
întunecoasă. 

— Unde-i... Jim? strigă ea disperată. Omul 
ăsta l-a aruncat îndărăt în apă! 

Julius îşi scoase haina leoarcă şi cobori din 
nou treptele. Nu mai era loc de înotat. Trebuia 
să plonjeze. Fără să ezite, se aruncă în beznă. 
Vedea pătratul de lumină lăsat de trapa 
deschisă. Curând, mâna lui dădu peste o haină 
pe care o apucă. Trăgând cu toată forţa, îl aduse 
pe Featherstone, care leşinase, la capătul 
scărilor inundate. Peste câteva clipe, Jim se afla 
afară. 

Când deschise ochii, primul lucru pe care îl 
văzu fu un soldat cu puşca în mână şi baioneta 


strălucind. Soldatul stătea în cadrul uşii şi se 

holba la Abe Bellamy, ce zăcea întins pe spate, 
cu braţele desfăcute. Avea înfipte în inimă două 
săgeți, atât de aproape una de alta, încât păreau 
că se ating. 

— Cine a făcut asta? întrebă soldatul. 

Jim se sculă în picioare şi se uită prin 
cameră. Dar cel care le deschisese trapa şi 
ucisese monstrul dispăruse. 

Se întâlniră în hol cu domnul Howett, care o 
îndepărtă pe fiica lui de trupul ţeapăn al 
şoferului. 

Jim o lăsă pe fată în grija tatălui ei şi se 
întoarse împleticindu-se în cameră, slăbit şi cu 
dureri mari. Lacy îl lovise în plin şi, o clipă, 
leşinase. Apa se revărsase pe parchet şi 
începuse să inunde coridorul ce ducea în 
sufragerie, curgând valuri pe scara din hol. 
Trimise un poliţist să găsească contuarul 
principal şi să închidă apa. Apoi, cu ajutorul lui 
Jackson, unul dintre primii care intraseră în 
castel, ridică pe sofa cadavrul lui Bellamy şi-l 
percheziţionă. Spike Holland intră în cameră 
chiar în clipa când Jim se ocupa de acest lucru. 

— E mort? întrebă Spike. 

Jim dădu din cap. 

— El e mort de-a binelea, iar eu aproape 
mort. Cheamă o ambulanţă să ridice asta. 

„Asta” era Lacy, care zăcea încă pe covor şi 
gemea. 

Când Spike se întoarse, îl găsi pe Jim pe 
sofa, cu capul în mâini, alături de cadavrul lui 
Bellamy. La intrarea lui Spike, înălţă capul. 

— Unde-i Savini şi cu nevastă-sa? întrebă el. 


— l-am trimis la han, în camera mea. Savini 

era curios să ştie dacă arde focul în cameră sau 
dacă apa strică bancnotele. 

Jim zâmbi slab. 

— Dacă Arcaşul Verde l-a ucis pe Bellamy, 
trebuie să se afle încă în castel - spuse Spike, 
aşezat la masă şi aşteptând să-i vină legătura 
telefonică. N-a putut să scape prin subterană. 

— Care subterană? Cea care vine de la 
Lady's Manor? De ce n-a putut să vină pe acolo? 

— Fiindcă toate uşile sunt baricadate pe 
dinăuntru. Cum termin cu telegrama asta la ziar, 
mă duc să mă încredinţez din nou. 

— De data asta chiar că l-am descoperit pe 
Arcaşul Verde, Holland, spuse Jim şi se ridică 
ţeapăn. 

— Eu l-am descoperit mai de mult, răspunse 
Spike bine dispus. Se numeşte domnul Howett, 
dar nu ştiu dacă am să public ştirea asta. 

— Dacă ai s-o faci - spuse Jim - ar însemna să 
publici ceva cu totul fals. Arcaşul Verde e... 

Apoi se răzgândi. 

— Cine-i Arcaşul Verde? insistă Spike. Spune- 
mi, Featherstone, mai am încă timp să prind 
prima ediţie. 

Jim se târi spre uşă şi întoarse capul. 

— Poate că n-am să-ţi spun niciodată, zise el. 


Capitolul 73. 
JULIUS USUCA BANII 


La „„Mistreţul albastru”, Jim descoperi că 
fidelul său valet Angus sosise, aducând cu el un 
schimb de haine, în aşteptarea eliberării 


stăpânului — o atenţie pe care căpitanul 

Featherstone o aprecie foarte mult. De îndată ce 
se schimbă şi se bărbieri, plecă la Lady's Manor, 
sperând s-o găsească pe fată adormită. Spre 
surprinderea lui, Valerie se găsea în salon, 
împreună cu John Wood. 

Fata se îndreptă spre el cu braţele întinse şi- 


I îmbrăţişă. 

— Voiam să rămân cu tine, dar tata m-a adus 
în grabă aici, spuse ea. Îl cunoşti pe domnul 
Wood. 


Jim se înclină în faţa lui Wood, iar acesta, cu 
un zâmbet pe buzele sale fine, îl fixă cu privirea. 

— Am o mare surpriză pentru tine, Jim, spuse 
ea. S-a întâmplat cel mai extraordinar lucru. 
Ghici pe cine am găsit când m-am întors aici? 

Jim făcu un semn cu capul că nu ştie. 

— Pe mama! 

În timp ce ea vorbea, uşa se deschise şi 
domnul Howett intră la braţ cu o femeie 
frumoasă şi delicată. Jim remarcă imediat 
asemănarea dintre ele. 

— ŢIi-l prezint pe Jim, mamă. Ultimul cuvânt îl 
pronunţă timid. Ai auzit de Jim Featherstone? 

Doamna Held îi luă amândouă mâinile. 

— Vă  datorez foarte mult, căpitane 
Featherstone - zise ea - şi cred că vă veţi găsi 
răsplata. Ochii ei trecură de la Jim la omul de pe 
sofa. Doamna Held zâmbi. Vi-l prezint pe fiul 
meu, căpitane Featherstone, spuse ea. 

— Fiul dumneavoastră! exclamă Jim. 

Doamna Held surâse de uimirea lui. 

— John Wilfred Bellamy, zise ea calm. 

Jim, care ştia atâtea, ignorase acest fapt 


vital. Aruncă o privire uimită de la unul la altul. 

Resimţea încă efectele luptei din apă când 
ajunse în sat şi se îndreptă spre han. În ciuda 
orei târzii, străduţa era plină de oameni, iar 
lampagiii redădeau satului lumina lui obişnuită. 
ÎI găsi pe Spike vesel la bar, în mijlocul unei 
mulţimi de colegi. 

Jim nu-şi făcea nici o iluzie asupra fericirii lui 
Spike. Pe ziarist îl interesa mai mult din punct 
de vedere profesional decât afectiv dacă Abe 
Bellamy reuşea sau nu în oribila sa încercare de 
a-şi distruge duşmanii. Reportajul îi provoca lui 
Spike o bună dispoziţie atât de nebună, încât Jim 
intră la idei. 

— Nu, nu sunt beat, dacă asta vrei să spui. 
Aş zice mai degrabă că sufăr de o excesivă poftă 
de trăncăneală. Am uitat cine a spus asta, dar 
cred că era un nou recrut al profesiei de reporter 
de teren. 

— Unde-i Julius? 

— Vino să-l vezi! Spike urla de veselie. Stă în 
faţa focului şi usucă bancnote de zece lire. Fay a 
împrumutat un fier de călcat de la 
proprietăreasă şi execută o treabă în faţa căreia 
şi un specialist s-ar îngălbeni de invidie. 

Jim îl urmă pe scară. În camera mare ocupată 
de Spike de la venirea lui la Garre, şi devenită 
locul de întâlnire şi clubul fără pretenţii al 
reporterilor  nou-sosiţi, Julius Savini usca 
bancnote. Stătea turceşte în fața căminului, 
îmbrăcat în pijamaua lui Spike, şi ținea înaintea 
focului, cu ajutorul unui vătrai, o bucată de 
hârtie albă. 

— Cred că asta-i gata, Fay - spuse el şi se 
uită mulțumit la hârtie. 

Fay luă bancnota din vătrai, o aşeză pe o 
cârpă şi o călcă încet cu fierul. Îl văzu pe Jim şi 
zâmbi. Proprietara rochiei pe care o purta era 
scundă şi grasă. Fay era înaltă şi subţirică. 
Efectul era amuzant. 

— Ai venit la timp, Feathers. Julius usucă 
bancnotele pe care bătrânul Bellamy i le-a dat 
când ne-a vârât în celulă. Ne aparţin - adăugă ea 
cu oarecare demnitate - iar dacă sărmanul ăla de 
Lacy, în nebunia lui, are să pretindă că Julius l-a 
jefuit, am să-ţi cer să-l bagi la zdup. 

— Câţi bani sunt acolo, Fay? o întrebă Jim 
amuzat. 

— Aproape zece mii de lire. Nu i-am numărat 
încă, dar cam atât e. Ne stabilim la ţară şi 
deschidem o fermă de păsări. Ouăle au fost 
întotdeauna pasiunea mea. Unde-i Lacy? 

— L-am internat în spitalul cel mai apropiat 
şi nu cred că trebuie să-ţi faci griji din cauza lui. 
L-am percheziţionat înainte de a-l trimite şi 
sergentul Jackson a descoperit o sumă 
considerabilă în buzunarele lui. 

— Banii lui Lacy nu ne interesează, zise Fay 
cu un aer superior. Nu-i aşa, Julius? 

Julius  clătină din cap, evitând privirea 
detectivului. 

— Să nu invidiezi pe nimeni. Asta-i motto-ul 
meu, Featherstone. Sunt încântată dacă 
nenorocitul ăla are bani. Unde-i ţinea? 

— Am uitat. Cred că într-un buzunar de sub 
haina aia verde caraghioasă, la un loc cu ceilalţi 
bani. 

— Care ceilalţi bani? întrebă Fay, făcând pe 
nevinovata. Erau mulţi?... Mă refer la cei pe care 

i-ai găsit. 

— Vreo două mii, spuse Jim. 

Fay scoase o exclamaţie de ciudă. 

— Ai auzit, Julius? strigă ea. Avea două mii 
de lire în buzunar! Făcu un efort ca să-şi revină. 
Mă bucur - spuse ea cu mai puţină bună 
dispoziţie - deşi sunt o groază de bani aruncaţi, 
fiindcă un individ ca Lacy n-o să ştie cum să-i 
cheltuiască.  Cheltuitul e o artă, Feathers. 
Trebuie să fi fost educat pentru asta. Bănuiesc 
că-i ţinea în buzunarul din stânga al pantalonilor 
ăia ridicoli, nu-i aşa? 

— Nu sunt chiar sigur, Fay, dar cred că acolo 
erau — zise Jim. 

— Ţi-am spus eu, Julius... - începu ea pe un 
ton de reproş. 

Julius tuşi. 

— Ţi-am spus eu - continuă ea - să-i iei 
revolverul şi să laşi banii acolo. Vezi, Feathers, 
ce frumos s-a purtat Julius? 

— Hai să fim serioşi, Fay. Ai de gând într- 
adevăr să deschizio fermă? 

Fay dădu din cap. 

— O să ne ajute domnul Howett, spuse ea. Şi 
nu uita, Feathers, că în ciuda capitalului nostru, 
banii economisiţi de Julius, după ani de muncă 
grea... 

Jim râse. 

— Nu mă interesează cum a obţinut Julius 
banii - spuse el - dar am să accept povestea pe 
care mi-ai spus-o acum, că bătrânul i-ar fi dat lui 
banii. 

O luă de umeri şi, în faţa ochilor 
pătrunzători, dar indulgenţi ai lui Julius, o sărută 

uşor pe obraz. 

— Eşti o femeie drăguță, prea cumsecade şi 
prea cinstită, în fond, ca să fii o escroacă. Dacă 
Julius te mai vâră în vreo escrocherie, n-am să-l 
iert niciodată. 

Fay nu vorbi decât după plecarea lui Jim. 

— Ai văzut, Julius? întrebă ea cam nesigur. 
Mi-a plăcut când m-a sărutat. 

— Se pare că te place - spuse Julius fixând o 
bancnotă de cincizeci de lire, moale şi udă, la 
capătul  vătraiului. Băiatul ăsta e prea 
cumsecade ca să fie poliţist. 

Există tot felul de puncte de vedere. 


Capitolul 74. 
SECRETUL ARCAŞULUI VERDE 


A doua zi dimineaţa, Jim se întâlni cu domnul 
Howett, aşa cum se înţeleseseră din ajun. 
Valerie plecase în oraş cu mama ei, aşa că Jim şi 
Howett rămaseră singuri. Bătrânul îşi recăpătase 
vigoarea. Ochii lui blânzi, strălucind în dosul 
lentilelor puternice, îşi păstraseră vechea forţă, 
vechea intensitate. 

— Mi se pare că ar trebui să cunoşti întreaga 
istorie de la început la sfârşit, căpitane 
Featherstone. Cred că Valerie ţi-a spus câte ceva 
între timp. Am să încep însă mai bine cu 
începutul. Au fost doi fraţi: Abel şi Michael 
Bellamy. Abel era cu şase ani mai mare ca 
Michael. Viaţa lor s-a desfăşurat la fel ca a mea. 
Adică la început au fost săraci, iar lui Abe 
părinţii n-au putut să-i dea educaţia pe care a 
primit-o mai târziu fratele lui, Michael. Abe şi-a 

urât fratele din prima clipă, şi când a crescut şi a 
văzut diferenţa dintre ei pe plan social, ura lui s- 
a intensificat. Abe a câştigat bani aproape de la 
început,  speculând acţiunile societăților de 
construcţii. Banii îi veneau cu nemiluita. Cu 
toate acestea nu-şi ierta fratele pentru 
avantajele ce i le oferea educaţia sau poate din 
cauza preferinţei arătate fratelui mai mic. După 
moartea părinţilor, se grăbi să pregătească 
ruina fratelui său. 

Poate că s-ar fi plictisit şi de această 
pasiune, dar, din nefericire sau, din nenorocire, 
fratele său Michael s-a îndrăgostit de o femeie, 
singura femeie de pe lume care-i inspirase lui 
Abe un sentiment vag, asemănător dragostei. Se 
numea Held, Elaine Held, o fată de familie bună, 
care comisese indiscreţia de a-i arăta lui Bellamy 
cât de mult o îngrozea urâţenia lui. Cu 
obiceiurile lui brutale, Abe s-a dus la tatăl fetei 
şi i-a oferit o sumă mare de bani ca să se opună 
căsătoriei lui Elaine cu Michael, şi s-o convingă 
pe fată să-l ia pe el. Tatăl, un om din buna 
societate a Cleveland-ului, a respins indignat 
sugestia lui, iar căsătoria a avut loc. 

Era prima înfrângere suferită de Abe Bellamy 
în cariera lui. Se simţi atât de lovit, încât lucră 
ani de zile ca să pună la punct ruina fratelui său. 
Din când în când mai încerca s-o convingă pe 
Elaine să divorţeze pe un motiv oarecare şi să se 
căsătorească cu el. Elaine nu i-a destăinuit 
niciodată soţului ei şi, până la moartea lui, bietul 
Michael Bellamy n-a cunoscut forţa care l-a 
ruinat. 


Elaine a născut un copil, un băiat, şi o vreme 

Abe Bellamy şi-a încetat persecuțiile. După 
naşterea celui de-al doilea copil, întâlnind-o într- 
o zi întâmplător pe Elaine la New York, vechea 
lui pasiune păru să renască. Îşi reînnoi cererea. 
Ea îi respinse propunerea în aşa fel încât nu-i 
lăsă nici o îndoială asupra sentimentelor ei în ce- 
l privea. Abe plecă şi jură să se răzbune. Peste o 
lună, fetiţa, ce-l de-al doilea copil, fu scoasă la 
plimbare de guvernanta ei. În timp ce atenţia 
acesteia era îndreptată în altă parte, fetiţa a 
fost răpită. 

Abe încercă să îndepărteze bănuielile lor, 
făcând pe prietenul dezinteresat. Se oferi să 
cheltuiască o mare stimă de bani pentru a regăsi 
copilul. În secret îi transmisese femeii preţul pe 
care trebuia să-l plătească, şi anume, acelaşi de 
totdeauna: să divorţeze şi să se mărite cu el. 
Elaine nu avu curajul să-i spună lui Michael, deşi 
bănuia că Abe pusese la cale răpirea. Nu-i 
rămânea decât să se roage ca inima acestuia să 
se îmbuneze şi să-i readucă pruncul. In cele din 
urmă, când Michael era gata să angajeze 
detectivi ca să-şi regăsească fiica, Abe profită de 
prilejul catastrofei feroviare de la River Bend şi 
trimise un om să lase un pantofior lângă 
resturile adunate în scopul identificării. Ce-a 
urmat a fost uşor. Au apărut martori falşi, care 
au declarat că au văzut o femeie cu un copil. 
Astfel, cercetarea a fost abandonată. 

— Nu era însă Valerie, spuse Jim. Asta s-a 
întâmplat acum douăzeci de ani, iar Valerie a 
venit în casa dumneavoastră acum douăzeci şi 
trei de ani. 


— Au avut loc două accidente la River Bend. 

Aici s-a înşelat John Bellamy. Primul a avut loc 
acum douăzeci şi trei de ani. Al doilea tot acolo, 
dar trei ani mai târziu. Wood, sau Bellamy cum 
am să-i spun, nu avea decât informaţii reduse 
după care să se conducă. Auzise de la mama lui 
istoria răpirii fetei, şi n-a încercat să verifice 
data accidentului de la River Bend decât la 
dispariţia mamei sale. 

Curând după această îngrozitoare 
întâmplare, Michael Bellamy a murit, iar Abe, 
fără să mai aibă vreo îndoială că Elaine, acum 
văduvă, avea să se mărite cu el, a venit la 
tânără - era încă tânără pe atunci - şi şi-a 
reînnoit cererea. A fost din nou respins. A 
ameninţat-o că se va răzbuna în toate felurile, 
iar ea, amintindu-şi soarta fiicei ei, de a cărei 
moarte îl ţinea răspunzător pe Bellamy, a adunat 
toţi banii ce i-a putut strânge, a vândut mica 
proprietate pe care i-o lăsase soţul ei şi a plecat 
în Anglia. Au trecut mulţi ani până când Bellamy 
i-a dat de urmă. Se stabilise acolo sub numele ei 
de fată şi trăia destul de confortabil într-o 
localitate nu departe de aici, la Guildford. Fiul ei 
urma o şcoală tehnică de ingineri. Bellamy 
reapăru deodată pe scenă şi, fără să mai 
propună vreo căsătorie, şi simulând că-şi regretă 
prostia făcută, o determină să-şi retragă 
economiile, investite într-o serioasă 
întreprindere comercială, şi să le vâre într-o 
speculație riscantă. Ca urmare, Elaine îşi pierdu 
aproape toţi banii. Dădu însă dovadă de un curaj 
remarcabil. Adună ce-i mai rămăsese din averea 
ei ruinată şi se mută la Londra, luând cu ea 
băiatul. Închirie o căsuţă lângă colegiul în care 

îşi termina studiile copilul. 

Bellamy o lovise o dată pe Elaine prin fiica 
lui. Se hotări să repete operaţia. Băiatul se 
pomeni înconjurat de oameni gata să-i acorde 
ospitalitate. Fără să bănuiască ceva, fu dus într- 
o casă din West End, unde fraierii cu bani erau 
jefuiţi, la cărţi, de profesionişti ai jocurilor de 
noroc şi de amantele lor. Tânărul Bellamy nu era 
nici bogat şi nici fraier. Curând după ce ajunse în 
această speluncă de lux, îşi dădu seama unde se 
afla. Înainte de a pleca, una dintre femei scoase 
un țipăt şi afirmă că i s-a furat o broşă cu 
diamante. Fu chemată poliţia şi broşa fu găsită 
în buzunarul lui Bellamy, sau mai degrabă prinsă 
cu un ac înăuntrul hainei sale de seară, pe care o 
scosese pentru a juca biliard. Adus în faţa unui 
judecător, a fost condamnat la şase luni de 
muncă silnică. _ 

De data asta, Abe îşi dezvălui jocul. li 
mărturisi femeii cine purta răspunderea, fără să- 
i ascundă că el maşinase întreaga afacere, şi o 
ameninţă cu pedepse şi mai grave. Cam pe 
atunci cumpără castelul Garre, fiind, cred, de la 
bun început, influenţat de forţa lui şi de 
avantajele pe care le oferea faptul de a ţine ca 
prizonieră înăuntru pe cea care devenise 
obiectul urii lui. Abe Bellamy era un om care se 
ţinea de cuvânt. Unul din acoliţii lui l-a pus în 
contact cu un gardian corupt, numit Creager, 
bănuit de a face afaceri necinstite cu deţinuţii şi 
care odată fusese cât pe-aci să-şi piardă slujba. 
Se pare că Creager a fost iniţiatorul acelui plan 
mârşav. Abe nu cunoştea prea bine legile din 


Anglia sau regulamentele închisorilor. Aşa că 

probabil Creager a fost autorul înscenării care a 
urmat. 

Într-o dimineaţă s-a auzit un strigăt de 
ajutor din celula lui Bellamy, iar Creager a ieşit 
dinăuntru cu capul plin de sânge. Ţineţi minte că 
aţi dat de o scrisoare în care spunea că e sigur 
că va fi rănit. S-a rănit singur cu o cazma, care 
nu avea cum să se găsească în celulă. Creager a 
jurat mai târziu că unealta fusese introdusă pe 
furiş de către prizonier, ascunsă sub haine. 
Tânărul a fost dus într-o carceră de pedeapsă şi, 
după o vreme, chemat din nou în faţa justiţiei. 

După cum ştiţi, nu există decât o singură 
pedeapsă pentru un deţinut care a atacat un 
gardian, şi anume biciul. E o pedeapsă oribilă, 
deşi pentru unele delicte e poate mai eficace 
decât închisoarea. Băiatul a primit treizeci şi 
cinci de lovituri de bici şi poartă şi astăzi pe 
umeri urma lor. Când a ieşit de la închisoare, a 
început să-şi caute mama. Descoperi că ea a 
dispărut. Fiind înregistrat la poliţie, îşi schimbă 
numele în John Wood. Lucră zi şi noapte, când la 
strung, când căutându-şi mama. Reuşi să 
efectueze o inovaţie foarte prețioasă, pentru 
care primi un brevet. Inovația i-a adus o mică 
avere. 

In tot acest timp nu conteni s-o caute pe 
Elaine Held. La izbucnirea războiului intră în 
armată. Aici trebui să-şi dea numele adevărat, 
căci autoritățile i-au cerut certificatul de 
naştere. A fost dat mort în timpul unui zbor 
deasupra Germaniei. Greşeala a fost descoperită 
mai târziu şi rectificată în buletinul oficial. Unul 


dintre aspectele cele mai extraordinare ale 

acestui caz e că Abe Bellamy n-a ştiut de această 
rectificare. 

Pasiunea băiatului pentru creşterea copiilor 
mici s-a dezvoltat o dată cu averea lui. A fondat 
o serie de cămine pentru copii în Belgia, şi cred 
să-şi extindă planul în Anglia şi America. Lăsă, 
fireşte, un testament în favoarea lui John Wood, 
deoarece, ca soldat, adunase mai multe lucruri, 
pe care dorea să le recapete, iar aceasta era 
singura cale. Ne lovim din nou de faptul că 
autorităţile engleze nu şi-au bătut niciodată 
capul să descopere dacă Bellamy a murit sau nu. 
Au acceptat informaţia oficială, iar Bellamy a 
trecut în posesia moştenirii pe care şi-o lăsase 
singur! 

Jim îl aşteptă să continue, dar se părea că 
domnul Howett terminase. 

— Asta-i toată istoria, căpitane 
Featherstone, spuse el grav. 

Jim se uită în tavan şi trimise în aer un colac 
de fum. 

— Există o căsuţă la Cloister Wood, spuse el. 
Căsuţa se află la exact cinci mile de aerodromul 
Addley, care şi iarna şi vara ţine o legătură 
poştală zilnică cu Belgia. 

— Aşa mi se pare. 

— Mi s-a spus - continuă Jim cu privirea 
aţintită mai departe în tavan - că domnul Wood e 
un pasager frecvent. 

— S-ar putea. 

— Avea obiceiul să sosească târziu după- 
amiaza şi să se întoarcă devreme dimineaţa. Se 
afla întotdeauna în Belgia dacă îi telefonai, aşa 


cum s-a întâmplat după asasinarea lui Creager. 

— Şi asta s-ar putea, repetă domnul Howett. 

— O altă realizare ciudată a lui Wood 
Bellamy e arta lui de a trage cu arcul şi săgeata, 
ceea ce ar putea să fie, după cum spuneaţi 
dumneavoastră, domnule Howett, în ce vă 
priveşte, o coincidenţă. 

— De unde ştiţi? îl întrebă domnul Howett 
imediat. 

— Am făcut mai de mult nişte cercetări în 
Belgia, de fapt după moartea lui Coldharbour 
Smith, şi am descoperit că Wood se găsea la 
Londra. Am mai descoperit că foarte aproape de 
Wenduyne se află o întindere largă de nisip unde 
un om, un englez excentric - acolo i se spune 
„englezul”, deşi e american - putea să se 
antreneze la trasul cu arcul mai multe ore pe zi, 
ceea ce şi făcuse ani de zile, chiar şi înainte de 
război. Va trebui să recunoaşteţi că şi asta e un 
lucru remarcabil. 

Domnul Howett se întoarse brusc spre Jim 
Featherstone. 

— Am să vă întreb ceva, Featherstone, spuse 
el. Sunteţi ofiţer de poliţie şi aveţi unele 
îndatoriri. Ştiu însă că uneori poliţia închide 
ochii, chiar în faţa celor mai oribile crime. Numiţi 
asta „a acţiona în interesul public”. Acest 
„interes public” a devenit un fetiş în Anglia. Nu 
sunt prea sigur dacă nu-i un fetiş la care oamenii 
cumsecade n-ar trebui să se închine. Cine e 
Arcaşul Verde? 

— Mă întrebaţi serios? spuse Jim. 

Domnul Howett dădu din cap. 

— Am să vă spun cine e Arcaşul Verde, zise 


Jim, evitând încă privirea bătrânului. E cel care a 

scos-o pe Elaine Held din celula unde o închisese 
Abe, a fugit cu ea în miez de noapte şi a adus-o 
la Lady's Manor, unde a fost descoperit de 
dumneavoastră şi ţinut la respect cu pistolul 
până ce aţi aflat adevărul şi l-aţi ajutat să scape. 

— N-am aflat cine era, răspunse domnul 
Howett grăbit. Avea o mască pe faţă. Trecerea 
subterană am descoperit-o mai târziu, 
întâmplător. De fapt, am pătruns o dată în 
castelul Garre şi am fost văzut de Julius. 

— Bellamy a făcut o descoperire similară 
când s-a dus în cămară să caute lapte. Mi-a spus 
Lacy azi-dimineaţă, zise Jim. Mi-a mai spus de 
asemenea că Abe a găsit o batistă, pierdută de 
Valerie când cerceta castelul şi luată apoi de 
Arcaşul Verde. Femeia care plângea şi a cărei 
voce a auzit-o Valerie era Elaine Held. A fost 
dusă pe un drum ocolit în căsuţa din pădure. 
Arcaşul Verde e omul a cărui barcă aţi găsit-o 
când a fost ucis Smith. E omul care se afla destul 
de aproape de Spike Holland în holul hotelului 
Carlton pentru a-l auzi pe Creager, pe care l-a 
recunoscut, el nefiind însă recunoscut, tot aşa 
cum nu l-a recunoscut nici Abe când s-a dus la el 
să cumpere castelul. Vă spuneam că l-a auzit pe 
Creager comunicându-i lui Holland că are să-i 
spună ceva. Atunci s-a hotărât să-l omoare, 
decât să apară povestirea, căci îşi închipuise cu 
totul eronat că istoria lui Creager va fi despre 
biciuirea lui, ceea ce însemna că va fi trădat, iar 
vizitele lui nocturne la castelul Garre vor deveni 
zadarnice. Arcaşul Verde e omul care a văzut-o 
pe Valerie trecând peste zid în curtea castelului 


Garre.  Părăsindu-şi metodele obişnuite, a 

urmărit-o şi a scăpat-o de dulăi. Mai departe - 
continuă Jim - el a fost unul dintre primii oameni 
care au întâlnit-o pe Valerie când ea a ieşit din 
castel. Este omul care a luat jurnalul doamnei 
Bellamy, căci carnetul îi dezvăluia identitatea. 

—  Ce-aveţi de gând să faceţi?  Să-l 
demascaţi? întrebă domnul Howett. 

— Nu-i de „interes public” să-mi demasc 
viitorul cumnat - zise Jim - chiar dacă e un ucigaş 
sau - şi apăsă pe cuvinte - chiar dacă a acţionat 
ca un câlău. 

Bătrânul îi întinse mâna. 

— Nu ştiu ce planuri ai, Jim Featherstone - 
zise el - dar am impresia că vei demisiona dintr-o 
slujbă bună. Poate că ai dreptate. Mi s-a spus că 
ai un venit personal, iar eu îţi ofer cea mai bună 
situaţie ce-mi stă în puteri. 

— AŞ dori să devin ginerele dumneavoastră, 
spuse Jim şi, o clipă, faţa bătrânului se întunecă. 

— Chiar şi asta - spuse el gânditor - depinde 
în întregime de ce va răspunde Elaine Bellamy la 
o întrebare pe care am să i-o pun în clipa când 
îşi va reveni destul ca să discute despre 
căsătorie. 

